REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Prva posebna sednica **(neredigovane i neautorizovane)**

Narodne skupštine Republike Srbije

U Trinaestom sazivu

(Drugi dan rada)

01 Broj 06-2/117-22

14. septembar 2022. godine

Beograd

(Sednica je počela u 10.05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, poštovani predsedniče Republike Srbije, nastavljamo Prvu posebnu sednicu Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 110 narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice.

Konstatujem da je, primenom elektronskog sistema za glasanje, utvrđeno da je u sali prisutno 150 narodnih poslanika i da postoje uslovi za rad Narodne skupštine.

Obaveštavam vas da su sprečeni da sednici prisustvuju sledeći narodni poslanici: prof. dr Jelena Jerinić.

Saglasno članu 90. stav 1. Poslovnika Narodne skupštine, obaveštavam vas da sam pozvao da današnjoj sednici prisustvuju: predsednik Republike Srbije Aleksandar Vučić, direktor Kancelarije za Kosovo i Metohiju dr Petar Petković, direktor Kancelarije za koordinacione poslove u pregovaračkom procesu sa Privremenim institucijama samouprave u Prištini Miloje Zdravković, koji su prisutni sa svojim saradnicima.

Nastavljamo razmatranje Izveštaja o pregovaračkom procesu sa Privremenim institucijama samouprave u Prištini od 15. juna 2021. godine do 1. septembra 2022. godine, prema redosledu prijava za reč.

Inače, da vas obavestim da ćemo i danas da radimo bez pauze. Kažem pošto sam primetio da je u nekim medijima to bilo najvažnije pitanje i vest za danas, da smo verovatno nešto strašno uradili što smo juče radili bez pauze. Ne znam da li smo time namučili nekoga od narodnih poslanika. Mada, ruku na srce, a ja gledam ovu salu odavde po ceo dan, jedini koji je bio prisutan juče celog dana bez pauze je predsednik države. Ne verujem da je ostalima taj dan bio toliko težak. Da očekuju da će morati da se radi i danas.

I kako to obično biva, oni koji najviše viču i pozdravljaju tu činjenicu, čini mi se najviše su izlazili. Jel tako? Slobodno i danas, nikakv problem nemamo sa tim.

Prvi prijavljeni je prof. dr Jahja Fehratović.

Imate reč.

JAHJA FEHRATOVIĆ: Poštovani predsedavajući, poštovani predsedniče Republike Srbije sa saradnicima, dame i gospodo narodni poslanici, jučerašnje naše zasedanje i ova današnja rasprava predstavljaju nešto o čemu trebamo otvoreno i objektivno govoriti.

Ja sam se juče kao narodni poslanik bošnjačke nacionalnosti nekoliko puta osećao, ako hoćete iskreno, kao strano telo. Svi ovi ljudi koji su govorili uglavnom su govorili o tome kao da u ovoj državi žive samo pripadnici srpskoga naroda. Jedini koji je pored Srba spominjao i ostale narode u ovoj državi jeste predsednik Republike Aleksandar Vučić i to treba ovde kazati iskreno i biti zahvalan na tome. Naravno, pitanje Kosova nije samo pitanje albanskoga i srpskoga naroda.

Spremajući se za ovu sednicu, prethodnih dana sam boravio nekoliko puta u Mitrovici, želeći da vidim zaista kako žive ljudi tamo, s obzirom da je Mitrovica grad koji je jako blizu Novoga Pazara. Bio sam i u srpskom delu, bio sam i u albanskom delu. Ali, znate šta, ta dva dela spaja nešto što se zove Bošnjačka mahala. Kada iz srpskog dela hoćete preći u albanski deo vi morate proći kroz Bošnjačku mahalu. Hoću da kažem da kako god u Srbiji žive i Srbi i pripadnici drugih naroda i na Kosovu žive Albanci, Srbi, ali i Bošnjaci i Romi i Aškalije i Egipćani i Goranci, pa jedan manji deo i Turaka. Kada pokušavamo govoriti o ovim stvarima, trebamo uzeti u obzir da je to prostor, kao što je prostor celog Balkana, koji je multikulturalan, koji podrazumeva život svih ljudi na tom prostoru.

Ono što mi je ostalo upamćeno, urezano prilikom tih boravaka tamo jeste da sam video veliku želju za životom, veliku želju i kod pripadnika srpskog naroda i kod pripadnika albanskog naroda, a i kod pripadnika bošnjačkog naroda. Takođe sam mnogo vremena tih dana proveo sa studentima bošnjačke nacionalnosti koji studiraju u Mitrovici, kojih ima više stotina i koji iz prve ruke osećaju šta znači život u tom delu našeg prostora.

Dame i gospodo, ono što smo juče čuli od predsednika Republike Srbije predstavlja jedini način kako da izađemo iz ovih problema. Pitanje Kosova je veliki čvor, on se ne odnosi samo na prostor Kosova ili na prostor Srbije, on se odnosi na prostor celog Balkana. Jako me je obradovalo to što sam čuo da konkretnog, jednobraznog, jednorodnog rešenja nema. Kada sam aplaudirao predsedniku kada je spomenuo da neće slati u kovčezima niti decu majkama albanske niti srpske nacionalnosti, bio sam usamljen u tome.

Ja pripadam generaciji koja je odrastala devedesetih, koja je pamtila sve ono što se događalo devedesetih, koja nosi traume iz tih devedesetih. Kroz moj grad Novi Pazar su tih devedesetih godina prolazile kolone i kolone izbeglica sa Kosova. Kroz moj grad su tih godina prolazile hiljade i hiljade izbeglica albanske nacionalnosti. Na moj grad je palo mnogo, zaista mnogo NATO bombi. To su traume koje pamti moja generacija.

U ime generacije moje dece, u ime generacije svih nas, ja tražim i zahtevam zaista od predsednika i svih nadležnih, i ne samo od predsednika Republike Srbije, već svih koji utiču na ovo pitanje, da ne dozvole da naša deca imaju one traume koje smo mi imali i koje su obeležile naša detinjstva.

Molim vas da učinite sve što možete da očuvate mir, da očuvate suživot, da očuvate ono što je važno za svakog građanina ove države, jer bez toga nema opstanka i nema budućnosti na ovim našim prostorima. Nemamo se čemu nadati ukoliko ne očuvamo mir. To nije pitanje jednog naroda, to nije pitanje dva naroda, to je pitanje svih naroda na Balkanu, to je pitanje svakog pojedinca. Na kraju, to je pitanje svakog čoveka na ovim našim prostorima. Hvala.

PREDSEDNIK: Hvala vam, gospodine Fehratoviću.

Hvala vam najlepše.

Sledeći prijavljeni za reč je Aleksandar Olenik.

ALEKSANDAR OLENIK: Poštovane dame i gospodo, poštovani građani Republike Srbije, naš stav, stav koalicije „Vojvođani“ o Kosovu je poznat, a to je postizanje sporazuma i ja neću mnogo trošiti reči oko toga.

Juče smo čuli da se ovde mnogo puta pomenuo naš Ustav i to je u redu i to treba, ali ako pogledamo taj Ustav, vidimo da u njemu pored pokrajine Kosovo imamo i pokrajinu Vojvodinu. Ne umanjujući značaj pitanja Kosova, moramo istaći da se kod nas u našoj novijoj istoriji parlamentarizma održala samo jedna posebna sednica u Vojvodini i to daleke 2019. godine, na predlog Lige socijaldemokrata Vojvodine. Čak ni tada nije usvojena deklaracija o Vojvodini i, što je još važnije, nije donet zakon o finansiranju Vojvodine. Opet ponavljam, ne umanjujući značaj pitanja Kosova, moramo konstatovati da ova Skupština 14 godina krši taj Ustav jer nije donela zakon o finansiranju Vojvodine.

Ponavljajući važnost pitanja Kosova, i dobro je da ova Skupština raspravlja o tome i da ima puno posebnih sednica i deklaracija po pitanju Kosova, opet moramo istaći da u ovom trenutku 700.000 građana Vojvodine nema zdravu pijaću vodu. Takođe, u ovom trenutku ruski „Gasprom“ vraća 3% rudne rente, umesto 7%. Takođe, zadnjih godinu dana u Vojvodini je iščupano ili demontirano 435 kilometara pruga. To su stvari koje se moraju raspravljati ovde, i ne samo raspravljati, nego se one moraju i rešavati.

Imajući na umu važnost pitanja Kosova, neću dalje nabrajati pitanja najvažnija za građane Vojvodine, moram se osvrnuti i na izlaganje predsednika Republike, jučerašnje izlaganje. Negde ako se uradi analiza od juče do danas, može se steći utisak ili se može zaključiti da je neki cilj naše strane u pregovorima postizanje sporazuma sa Kosovom, bez priznanja, bez formalnog i bez suštinskog priznanja. Ako je to tako, ako smo dobro razumeli predsednika i njegovo izlaganje juče, onda moramo da vam kažemo da ako takav predlog dođe u ovu Skupštinu, bez obzira od koje vlasti, od ove ili neke buduće vlasti, mi ćemo takav predlog podržati, jer smo sigurni da je samo sporazum o Kosovu rešenje koje štiti interese i građana Vojvodine i građana Srbije, ali i građana Kosova.

Što se tiče izveštaja koji je Kancelarija predala, iz istih razloga taj izveštaj ne možemo da podržimo, jer u njemu je kataloški navedeno šta je urađeno, i to nije sporno, ali se iz tog izveštaja ni na koji način ne može ni zaključiti šta je cilj, da li je to sporazum ili nešto drugo. Hvala vam na vašoj pažnji.

PREDSEDNIK: Hvala.

Reč ima Elvira Kovač.

ELVIRA KOVAČ: Zahvaljujem.

Uvaženi predsedniče Republike, predsedniče Narodne skupštine, predsedništvo, poštovani i uvaženi predstavnici Srba sa Kosova, dame i gospodo narodni poslanici, mi u Savezu vojvođanskih Mađara smatramo da je izuzetno značajno da još pre formiranja nove Vlade imamo posebnu sednicu po pitanju Kosova i Metohije. Smatramo da je ova rasprava izuzetno dobra, realna, otvorena, mada smo juče čuli i neke zbunjujuće stvari. Stoga ću pokušati da najpre iz ugla evropskih integracija i toga da je Republika Srbija na putu ka Evropskoj uniji, da pričam o ovom pitanju.

Dakle, Vlada Republike Srbije ima obavezu da redovno izveštava Narodnu skupštinu o ovom pitanju. Ovde juče nije ni spomenut, ali postoji i vrlo aktivno radi Odbor za Kosovo i Metohiju. S druge strane, Narodna skupština Republike Srbije je ovlastila Vladu da razgovara sa predstavnicima Prištine u okviru datih smernica, to su činjenice. Ako pričamo o realnom životu i o realnosti, mi smatramo da je uspeh svake politike da na celoj teritoriji Republike Srbije život bude što bolji, da situacija bude takva da se u svim tim juče spomenutim gradovima, mestima, da li pričamo o Kosovu i Metohiji, da li pričamo o drugim gradovima i o Vojvodini, da je život što bolji i da ljudi ostanu i ne odlaze iz ove zemlje.

Uvaženi predsednik Republike u svom uvodnom izlaganju spomenuo je da je nama, i to svakako podržavamo, najznačajnije da se čuvaju ljudi, da se obezbedi život. Zato smatramo da su izuzetno značajne regionalne inicijative, kao što je na primer „Otvoreni Balkan“ i ostale, da jednostavno svi treba da se priključe tome i da bude što aktivnije. Važna je izgradnja konkretnih puteva koji ih povezuju.

Kao što je poznato, proces dijaloga između Beograda i Prištine uz posredstvo Evropske unije je pokrenut 2010. godine i činjenično stanje je, kao što sam spomenula, da smo mi na tom evropskom putu, a još 19. aprila 2013. godine potpisan je Briselski sporazum koji je izuzetno značajan. Ali nismo ovde spomenuli da je jedna najznačajnijih odredaba upravo tog Briselskog sporazuma da se navodi da se obavezuju da nijedna strana neće jedna drugu blokirati, niti podsticati druge da blokiraju evropske integracije druge strane.

Tužna činjenica je i to da opada podrška građana kada pričamo o približavanju Evropskoj uniji, građani su jednostavno nestrpljivi, postoji zamor od čekanja da se pristupi Evropskoj uniji. Zbog toga smatram da je odgovornost svih nas da vodimo što jaču i proaktivnu komunikaciju u Evropskoj uniji, kako bi se zaista građanima Srbije približila ideja i konkretni benefiti procesa pristupanja Evropskoj uniji, jer mi u Savezu vojvođanskih Mađara smatramo da je svima nama zajednički cilj i interes da budemo u Evropskoj uniji.

Kada pričamo o tome i o procesu pregovora Republike Srbije, u samoj uvodnoj izjavi na Međuvladinoj konferenciji o pristupanju Evropskoj uniji još iz 2014. godine, dakle 21. januara 2014. godine, stoji da je od vitalnog značaja za primenu Prvog sporazuma o principima koji regulišu normalizaciju odnosa, kao i za ukupnu normalizaciju odnosa između Beograda i Prištine upravo sprovođenje rezultata lokalnih izbora na Kosovu i Metohiji i formiranje Zajednice srpskih opština, u skladu sa izbornom voljom građana. U potpunosti razumevajući da je proces pristupanja Evropskoj uniji i normalizacija, to mora da teče paralelno i da oni podupiru jedno drugo. Republika Srbija će ostati, mi verujemo u to i svakako u potpunosti podržavamo, potpuno posvećena nastavku procesa normalizacije i dijaloga sa Prištinom.

Pošto su ovde u jučerašnjoj raspravi spomenute neke zbunjujuće poruke o samoj našoj saradnji sa Evropskim parlamentom, Evropskom komisijom o izveštajima, moram i to da naglasim, pošto neki ljudi to mešaju, poznato je da je Rezolucija Evropskog parlamenta o Izveštaju Evropske komisije o Srbiji za 2021. godinu objavljena, odnosno u Evropskom parlamentu prihvaćena još u julu ove godine, i naravno da se mnogi, i mi, ne slažemo sa mnogim ocenama iz te rezolucije, koja nije obavezujuća, ali ne bežimo od nje.

Stoga, kao predsednica Odbora za evropske integracije mogu da kažem da mi planiramo posle formiranja Vlade Republike Srbije da pozovemo izvestioca Evropskog parlamenta i da na sednici Odbora za evropske integracije razgovaramo o svim ovim pitanjima i da kasnije planiramo, kao što je to već ustaljena praksa, da kada u oktobru dobijemo izveštaj Evropske komisije i ovde na plenarnoj sednici organizujemo raspravu o ovom pitanju i očekujemo i predlog zaključaka poslanika.

Ali, da se vratim na Izveštaj o kojem razgovaramo, dakle, u pregovaračkom procesu sa Privremenim institucijama samouprave u Prištini od sredine juna prošle, do 1. septembra ove godine. Izuzetno je značajno da ovaj Izveštaj naglašava istorijsko pomirenje srpskog i albanskog naroda i to smo čuli juče i u izlaganju predsednika poslaničke grupe SVM, od kolikog je značaja i u izlaganju gospodina predsednika da bez ove dubinske normalizacije ni institucionalno politička normalizacija neće imati ni potrebne ni dalekosežne domete.

Izuzetno je značajan kompromis, spremnost na kompromis i konstruktivnost i to se naglašava u samom Izveštaju, a vrlo je jasno svima nama da je Beograd spreman na kompromis u dijalogu sa Prištinom i da se postigne kompromisno rešenje dok druga strana ne želi da postigne dogovor. To je jasno, mislim kada razgovaramo otvoreno i realno da je dijalog trenutno na jednoj prekretnici, dakle, ili će se formirati zajednica srpskih opština ili će ovaj dijalog, nažalost, potonuti i u relevantnost. Mislim da to i Izveštaj naglašava i da je došlo do kulminacije dugogodišnje krize ovog dijaloga, ona se spominje već, recimo, 2018. godine, da dijalog nažalost nije napredovao, ali to je sve zbog ne postupanja Prištine. Činjenica je, i to smo čuli u uvodnom izlaganju gospodina, predsednika Republike, da sa strane evropskih zvaničnika, zemalja članica i visokih zvaničnika, Priština ne dobija nikakvu kaznu ili sankcije zbog ovog.

Ono što je značajno, što po meni treba da se podvuče je da zaista Beograd očekuje da EU s jedne strane, kao posrednik, a sa druge strane, kao garant implementacije onog što je dogovoreno, što je postignuto mora u budućnosti da izvrši ozbiljniji i jači pritisak na Prištinu da se postupi u skladu sa dogovorenim, a pre svega da se formira zajednica srpskih opština.

Stoga u nadi da će zaista visoki zvaničnici i EU i ostalih zemalja, juče smo ovde pričali možda samo o najznačajnijima, znači svi oni se angažuju u ovom procesu, da će se oni odlučnije angažovati upravo u tome da Prištini objasne, da se stavi do znanja da mora da se primeni dogovoreno i da je njihov deo obaveza i da se što pre formira zajednica srpskih opština.

Savez vojvođanskih Mađara uvek stoji na raspolaganju kao partner i spremni smo za bilo koju vrstu doprinosa i pomoći. Zahvaljujem.

PREDSEDNIK: Hvala, gospođo Kovač.

Reč ima prof. dr Đorđe Pavićević.

ĐORĐE PAVIĆEVIĆ: Poštovani predsedavajući, poštovani poslanici i uvaženi gosti, ja bih ovde rekao nekoliko reči protiv ovog Izveštaja, objasnio bih zašto poslanička grupa Zeleno - leve koalicije neće glasati za ovaj Izveštaj, ali pre toga rekao i nekoliko reči o onome što smo čuli tokom ovog zasedanja juče. Naravno, nije se sve odnosilo na Izveštaj, tako da će možda i neke od mojih opservacija ići u tom pravcu da ne govore samo o onome što bi trebalo da bude tema.

Najpre, nekoliko reči o jučerašnjem danu, gde smo čuli mnogo velikih reči, mnogo mudrih i zapaljivih reči, čuli smo čak i neka vrednovanja zakletve, pokliče dijagnoze, ali čuli smo i nešto što bi bile optužbe čak i lične diskvalifikacije. U tom smislu se ovde, recimo, mahalo sa nekim fotografijama i papirima koje nismo doduše mogli da vidimo, ali zvuče vrlo uverljivo kada se gleda na ekranima u tom pogledu.

Mimo toga čovek bih skoro pomislio da smo unapredili onaj devetnaestovekovni deo parlamentarizma o kome su maštali, recimo, ljudi poput Benta Majgilizoa, da u stvari parlament predstavlja jedno mesto gde se sakupljaju, ono što oni kažu, urušeni ulomci društvene racionalnosti i onda u stvari ono što društvo misli na najbolji način izlazi iz parlamenta, kao odluka parlamenta. Ja ne bih rekao da smo samo to ostvarili nego da smo i unapredili takav parlamentarizam zato što se u našem parlamentarizmu sve to skuplja u jednoj glavi. Znači, sve to u jednoj glavi koja konstruiše i sabira tu realnost i hrabro se onda suočava sa njom.

Ta politika koju smo juče ovde čuli, koja se promovisala, ja ću je zvati politikom borbenog uvažavanja realnosti jeste nešto što bi svi mi trebalo da podržimo. U tom pogledu oni koji ne podržavaju to su označeni kao ekstremisti, jedni su sa desne strane, drugi su sa leve. Nama ovde u Zeleno-levom klubu je namenjena uloga ekstremista koji hoće da priznaju Kosovo i koji hoće da u stvari predaju se pred tom surovom realnošću sa kojom se drugi tako hrabro bore.

Ono što hoću da kažem jeste u stvari da nijednom jedinom rečju koja je ovde izgovorena, a i van ovog mesta, Ne davimo Beograd i Zeleno-levi klub nije dao povoda takvoj konstrukciji, ali svejedno, takva konstrukcija je morala da bude iskonstruisana. Šef poslaničkog kluba većinske partije je nazvao poput pravljenja drvenog šporeta, a ja bih podržao takvu konstrukciju, s tim što bih je možda malo i uporedio sa nekakvim pravljenjem ili slaganjem kockica u kojima više uvek ostane nekih delova sa kojima ne znate šta ćete, po ih onda proglašavate za ekstremiste, nenormalne i tako dalje.

Bez obzira ono što je govoreno i o ono što je i ranije govoreno, ne da nije nekompatibilno nego je saglasno sa onim što smo čuli i od vladajući koalicije u onom delu koji se odnosi na politike prema Kosovu, ali je važno da u stvari oni koji su zastupnici, oni koji su promoteri te ideje, budu jedini koji su u pravu, jedini koji su konstruktori i jedini koji sude o tome. Za ovu politiku koju danas zastupaju mi smo već prethodnih 30 godina slušali kada su se ljudi usudili da govore na takav način, da su izdajnici, da prodaju Kosovo i tako dalje. Sada se stvar obrnula, sada je stvar u stvari u tome da to nije više izdaja, nego hrabro suočavanje sa realnošću i to hrabro suočavanje sa realnošću jeste nešto što u stvari mi podržavamo, ali ne na način na koji većinska stranka ili većinska strana u ovom parlamentu to radi, koja pokušava da u stvari iskonstruiše jednu realnost u kojoj bi oni bili ti koji čine centar, zauzimaju centar, a svi drugi ili treba da se pridruže ili da ćute i gledaju.

Gospodo, Ne davimo Beograd i Zeleno-levi klub neće ni da se pridruži, ali neće ni da ćuti, ni da gleda, neće da se pridruži zato što ne veruje u to da ova vlast zaista iskreno radi ono što ovde govori i što piše u tom izveštaju.

Da ne bude da nismo govorili o izveštaju, ja ću kratko samo navesti tri razloga zašto mi nećemo glasati za taj izveštaj. Jedan je zato što je taj izveštaj jednostran, nedorečen i na trenutke čak i mutan tekst. Ja, gospodina Petkovića poznajem sa doktorskih studija i on je dosta jasno pisao svoje radove, tako da ne verujem da je baš on autor toga. Recimo, na mnogim mestima se toliko zamućuje da recimo nije jasno ko donosi odluke, ko je odgovoran za uspeh ili neuspeh pregovora, šta su to merila koja u stvari na neki način utvrđuju šta znači uspeh ili šta znači neuspeh pregovora.

Imenuju se neka fantomska tela koja ne postoje ni u Ustavu, ne postoje ni u drugim dokumentima ove države. Mislim, ako pogledate recimo, strane 11. do 13. videćete da se tamo kaže – imenuje državni vrh koji je javno izneo šta su to granice ili okviri unutar kojih se vode pregovori.

Ja ne znam šta znači državni vrh, koje je to telo ko ga čini, ko ga je sastavio, a da rešenja recimo predlaže nešto što se zove političko rukovodstvo. Ne znam da ova država ima političko rukovodstvo kao nekakvo telo.

Shvatam da u realnosti postoji i nekakvi vrhovi, nekakva rukovodstva, ali njima svakako nije mesto u tekstu izveštaja. Tekst izveštaja u tom smislu bi trebalo da bude precizniji.

Druga stvar jeste, i to je nešto što isto nije karakteristično za tekstove izveštaja, taj tekst sadrži puno prideva i puno samohvale, puno odricanja od odgovornosti, gde smo uvek mi super, a niko drugi ne valja. Tu imate puno tog samovrednovanja ko je hrabro, ko je odgovorno, ko je uspešno nešto odradi. Skupština ili ova rasprava bi trebala da oceni to, a ne sam tekst izveštaj.

Treći razlog je zato što sam taj tekst više nas ubeđuje nego što izveštava ili objašnjava ono što se zaista događa. Tamo imamo zaista neke statistike koje su vredne pohvale, ali kada se ulazi u nekakve detalje, onda vidite recimo, nisam siguran na kojoj strani, kaže se – naša strana, imenujemo se kao strana, uvek polazi od vladavine prava kao ideala, a čuli smo ovde, da u stvari i to pomalo licemerno zvuči, kada se ta vladavina prava nameće samo drugima kao ideal.

Taj deo podržavamo, mi bi zaista bili srećni da naša Vlada poštuje i da postavlja vladavinu prava kao ideal koji će poštovati, ali čak i u izlaganju predsednika juče smo videli, možda vas tera da to nije moguće uvek, ali smo i čuli da u stvari tu vladavinu prava, koja treba da važi za sve druge strane, naša Vlada često ne poštuje kada su u pitanju prava građana na Kosovu, ali i građana u Srbiji i tu bih se zaista složio sa onima koji su govorili na pitanje Kosova ili pitanje vladavine prava na Kosovu jeste pitanje u stvari vladavine prava u Srbiji. Hvala vam.

PREDSEDNIK: Dobro.

Samo da vas obavestim da je vašoj poslaničkoj grupi ostalo manje od dva minuta. Da znate zbog nastavka rasprave.

Sledeći prijavljeni Hadži Milorad Stošić.

Imate reč.

HADžI MILORAD STOŠIĆ: Uvaženi predsedavajući, poštovani predsedniče Republike, dame i gospodo narodni poslanici, poštovani predstavnici srpskog naroda sa Kosova i Metohije, poštovani građani Srbije.

Poštovani predsedniče Republike Srbije gospodine Vučiću poslanička grupa PUPS - Solidarnost i pravda zahvaljuje na ovako iscrpnom izveštaju o pregovaračkom procesu sa privremenim institucijama u Prištini.

Na početku bih istakao i da će poslanička grupa PUPS, poljoprivrednika, proletera Srbije PUPS – Solidarnost i pravda, podržati ovaj izveštaj u danu za glasanje glasati za.

Pitanje koje je na dnevnom redu već duži niz godina opterećuje ne samo naš narod na Kosovu i Metohiji, već ceo srpski narod i sve dobronamerne ljude ne samo u Srbiji već i šire.

Čulo se ovih dana od nekih da je ova sednica nepotrebna, ali mi iz PUPS smatramo da je ona bila neophodna jer smo imali priliku da čujemo iz prve ruke sve ono što znači za celi srpski narod.

Prethodni događaji ukazuju, koliko ste bili u pravu gospodine predsedniče, o svemu o čemu ste govorili. Sa druge strane sam ponosan na predstavnike

Srba sa Kosova i Metohije što su u svim tim događajima stalno bili sa svojim narodom na terenu.

Pri razmatranju prethodnog izveštaja u prethodnom mandatu o stanju na Kosovu i Metohiji i verovatno se sećate da predstavnici Srba sa Kosova i Metohije nisu bili prisutni jer su se vratili na Kosovo i Metohiju zbog incidentnih situacija privremenih institucija zato ih sada još jednom srdačno pozdravljam.

Gospodine predsedniče, kada ste preuzeli obavezu da budete bitan faktor u rešavanju ovog pitanja i predložili unutrašnji dijalog o Kosovu i Metohiji, partija PUPS je u potpunosti prihvatila vaš poziv da učestvuje u dijalogu o postizanju zajedničkog stava svih značajnih institucija, političkih partija i naroda u celini u rešavanju pitanja Kosova i Metohije na jedan demokratski način čime će biti zaštićeni interesi države Srbije i srpskog naroda na Kosovu i Metohiji, ali i srpskog naroda u celini.

Poseban značaj u svemu tome zaštita našeg naroda koji vekovima živi na prostorima Kosova i Metohije i koji je opstao i koji je ostao na tom prostoru bez obzira kakvim je izazovima i pritiscima izlagan u prethodnim periodima. To je svakako značajno, jer nama pokazuje da su koreni srpstva na Kosovu i Metohiji veoma duboki i neuništivi.

Zbog svega toga poslanička grupa PUPS – Solidarnost i pravda u Skupštini Republike Srbije i PUPS u celini daje vam punu podršku u rešavanju pitanja Kosova i Metohije. Za PUPS crvena linija na Kosovu i Metohiji je imovina države Srbije, Srpske pravoslavne crkve, građana Srbije, reč je o imovini koja vredi više stotina milijardi evra.

Ako se u Srbiji postigne unutrašnja saglasnost u vezi sa tim da je to početak svih daljih, ozbiljnih pregovora o budućnosti Kosova i Metohije crvena linija preko koje niti jedan politički subjekt, bilo iz vlasti, bilo iz opozicije, neće preći onda će i budući status Kosova i Metohije biti izvestan.

Partija ujedinjenih penzionera Srbije smatra Kosovo i Metohiju neotuđivim delom svoje teritorije i to dokazuje činjenica da Srbija vraća blizu milijardu evra dugova Kosova i Metohije i vraćaće sve do 2041. godine.

U skladu sa politikom očuvanja mira i stabilnosti poštovanja svih obaveza Vlada Republike Srbije tokom ovog izveštajnog period kontinuirano ulagala napore da prištinske jednostrane aktivnosti ne ugroze bezbednost našeg naroda na Kosovu i Metohiji.

Na žalost, konstruktivan aganžman Beograda i ovog puta nije naišao na adekvatan odgovor druge strane. Kako se vidi iz Izveštaja, u ovom periodu, održano je mnogo sastanaka u okviru dijaloga i sve radi drastičnih postupaka privremenih institucija, pokretanjem diskriminatorskog carinskog rata, protiv srpske robe koja se doprema na Kosovu i Metohiji, kao i nelegalne odluke o stvaranju oružanih snaga Kosova.

Takođe, nelegalna odluka privremenih institucija po pitanju registarskih tablica i napori Beograda da se prevaziđe taj problem, urodila je plodom da se prevaziđe ozbiljna bezbednosna kriza, koje su inicirale Prištinske institucije.

U avgustu mesecu 2022. godine, postignut je važan dogovor po pitanju ličnih karata iz oblasti slobode kretanja, jedan od značajnih rezultata dijaloga je svakako dogovor o implementaciji energetskog sporazuma, kojim je obezbeđeno sigurno snabdevanje i dostizanje punu energetske nezavisnosti severa Kosova i Metohije.

Pored dela navedenih pitanja iz Izveštaja se vidi da je na sastancima razmatran izuzetno širok spektar problematičnih oblasti, pri čemu je srpska strana stalno inicirala i zahtevala da se neodložno započne proces formiranja zajednice srpskih opština, kao i pitanje nestalih lica i pitanja iz oblasti pravosuđa.

Pozitivni pomaci se prvenstveno dešavaju kada se odlučuje i angažuju posredničke i druge zainteresovane strane, i stave do znanja Prištini da u narednom periodu izvrše svoj deo obaveza u procesu formiranja zajednice.

U tom kontekstu Beograd je u svim drugim zainteresovanim stranama ukazivao da bi formiranje ZSO realno nije moguće da istinski zaživi ni bilo koji drugi institucionalni aranžman. Formiranje Zajednice srpskih opština direktno bi se odrazilo na imenovanje regionalnog komandanta policijskog direktora, kosovske policije sever, čime bi se primenio sporazum koji reguliše pitanje policije, kao i niz drugih oblasti, pravosuđa, slobode kretanja i druga pitanja.

Kada je reč o Zajednici srpskih opština, Zajednica srpskih opština je prioritetna tema za Srbiju na koju su naši pregovarači stalno insistirali i pored više od devet godina od zaključenog prvog Sporazuma nije došlo do implementacije ove centralne teme čitavog procesa normalizacije.

U narednom periodu bez obzira na delovanje druge strane i eventualnu neaktivnost EU i posrednika, naš pregovarački tim mora nastaviti snažno angažovanje po pitanju formiranja ZSO.

Molim vas da u razgovorima i pregovorima pored ostalih pitanja insistirate na rešavanju svih teritorija gde je većinski srpski živalj, a to je centralno Kosovo sa sedištem u Gračanici i nerešeno pitanje Srba na prostoru Prilužja, Plemetine i Babinog Mosta, gde je bilo obećanja da će ući u zajednicu.

Kosovsko Pomoravlje na kojem postoje četiri opštine, Novo Brdo, Ranilug, Parteš i Klokot sa većinskim srpskim stanovništvom i teritorijalno se oslanja na centralnu Srbiju.

Kako bi se presekla fizička veza centralnog Kosova i Kosovskog Pomoravlja dva srpska sela Slivovo i Dragovac koji su trebali da pripadnu Gračanici ili Novom Brdu su priključena Prištini i time se presekla teritorijalna veza ova dva regiona koja bi bila veoma značajna.

Nikako ne treba zaboraviti Sijerinsku Župu sa opštinom Štrpce gde je stanovništvo kompaktno, a posebno je interesantno za urbanizaciju tog prostora zbog sportsko-turističkih uslova koje pruža Šar planina.

Metohija je posebno interesantna, pre svega, podnožje Mokre Gore, južni deo naseljen je srpskim življem, a naslanja se na Zubin Potok kao srpsku opštinu. Prostor Dragaša i Gore koji je naseljen Gorancima i koji su lojalni građani Srbije trebalo bi da se insistira da se proglasi i da uđu kasnije nakon formiranja ZSO u zajednicu.

Kada govorimo o ugrožavanju Srba, treba reći da je delovanje aktuelnih vlasti Prištine dovelo do povećanja netrpeljivosti Albanaca prema Srbima, čime je političko i fizičko nasilje prema Srbima, njihovoj imovini, ali i prema SPC, versko-kulturno-istorijskim spomenicima, srpskog naroda na KiM.

Da je to tako govori i prekjučerašnji incident ugrožavanja života Srba iz Babinog Mosta. Posebno je zabrinjavajuće što su žrtve osetljive kategorije stanovništva stare osobe, žene i deca.

Potrebno je istaći nehumani odnos Prištine prema srpskim zdravstvenim institucijama kada su vršili opstrukciju dostave lekova zdravstvenim ustanovama i bolnicama koje funkcionišu u sistemu Republike Srbije na području KiM.

Ovaj niz institucionalnog nasilja prema Srbima se nastava oduzimanjem elementarnih, političkih i građanskih prava da glasaju na januarskom referendumu, a potom i na parlamentarnim predsedničkim izborima marta meseca.

U uslovima stalnih pretnji i terora nad Srbima kroz pokušaj kriminalizacije srpskih lidera sa AP Kosova i Metohije, onemogućavanja obavljanja verskih obreda i etički motivisanih hapšenja na osnovu lažnih optužnica privremene institucije u Prištini su nakon srpskih izbora 2022. godine nastavili nasiljem, ovog puta novim pokušajem zauzimanja kontrole nad energetskom infrastrukturom na severu KiM. Posebno je zabrinjavajuće da neki poslanici iz ove Skupštine, takođe, pokušavaju da predstavnike Srba sa KiM svrstavaju u kriminalce.

Jedinstven slučaj u svetu je kršenje Sporazuma o slobodi kretanja postignutih u dijalogu, odluka o vođenju ulazno-izlaznih dokumenata kojim se Srbima sa KiM faktički izdaje viza na 90 dana za boravak u sopstvenim kućama. Takođe, još jedna u nizu nerealnih odluka je od jula 2022. godine, odluka o potpunoj zabrani ulaska na KiM vozilima sa registarskim oznakama Republike Srbije.

Namera Prištine je da po svaku cenu izazove sukob i urušavanje dijaloga nastavljeno je 31. jula 2022. godine upadom prištinskih policijskih jedinica na sever Kosova i zaposedanje ključnih saobraćajnica na severu pokrajine.

Gospodine predsedniče, vašu borbu za Srbe na KiM ne bi trebalo niti smelo da bilo ko u ovoj Skupštini ospori. Ja sam jedan od svedoka vaših napora i borbe za položaj Srba naše južne pokrajine. Od otvaranja porodilišta u selu Pasjane, ne bih komentarisao značaj toga, vaše borbe u Štrpcu za Skijališta na Brezovici da ostanu u sastavu Skijališta Srbije, vaše angažovanje na Kosovu u Gračanici za status SPC i u Kosovskoj Mitrovici za rešavanje pitanja severa Kosova i mnogih drugih mesta gde sam prisustvovao.

Ljudi često znaju samo da kritikuju druge bez argumenata ali ne i da kažu šta su oni radili po tom pitanju. Ja bih rekao nešto o mom ličnom doprinosu, a tema je više za direktora Kancelarije za Kosovo i Metohiju. Pri obilascima imao sam priliku da razgovaram sa ljudima na KiM po raznim pitanjima i problemima koje imaju, ali bih istakao jedan, a odnosi se upravo na grupaciju koju zastupa moja partija, a to su penzioneri.

Od 2000. godine prestaje da funkcioniše Savez penzionera KiM kao organizacija koja se bavi statusnim materijalnim položajem penzionera i penzioneri su tražili od mene da im pomognem u oživljavanju ove organizacije.

Uz izradu statuta i drugih organizacionih akta uspeli smo da formiramo petnaest udruženja, opština i mesta sa srpskom većinom. Konačno smo prošle godine osnovali Savez penzionera KiM, Savez koji je ušao u Savez penzionera Srbije.

Imajući u vidu da je za rad tih udruženja potreban poslovni prostor i pomoć Kancelarije za KiM po drugim pitanjima. Gospodine direktore, u više navrata smo razgovarali na ovu temu, pa vas molim da nam kažete šta je po tom pitanju urađeno? Ujedno, ovo je i pitanje za predsednike Srba sa KiM.

Takođe, problem je u finansiranju ovih organizacija. Oni ne traže novac, već samo da im se omogući naplata članarine preko Fonda PIO, što sam u više navrata razgovarao sa upravnim odborom Fonda i direktorom. Rezultati su polovični.

Gospodine predsedniče, mi iz PUPS-a znamo da ćete sve učiniti radi zaštite srpskog stanovništva na KiM i za interese srpskog naroda, ove srpske države. Zato vam PUPS daje punu podršku u daljoj borbi za rešavanje pitanja KiM.

Zato će poslanička grupa PUPS – Solidarnost i pravda podržati ovaj Izveštaj i u danu za glasanje glasati za.

Poštovani prijatelji, uvaženi građani Srbije, zahvaljujem se na pažnji.

PREDSEDNIK: Zahvaljujem.

Reč ima narodni poslanik Aleksandar Jovanović.

Izvolite.

ALEKSANDAR JOVANOVIĆ: Gospodine predsedniče Republike Srbije, predsedniče Narodne skupštine, narodni poslanici, dobar dan i zdravo živo.

Na početku želim da otvorim jednu temu, a to je jezik i način na koji se jedni drugima obraćamo.

Dakle, 28. oktobar 2021. godine „Informer“ – Aleksandar Jovanović Ćuta: „Uništićemo celu Srbiju, neće samo Kosovo biti oteto.“ Pred vama stoji strani plaćenik, izdajnik, onaj ko hoće da prizna Kosovo. Sve vi to dobro znate, to je ono što svaki dan možemo da čujemo, ne za mene samo, već i za ljude koji stoje sa moje desne strane.

(Aleksandar Martinović: Nemoj da vičeš. Glumiš Zelenskog.)

Vičem da me bolje čujete.

Kad je reč o politici Kosova koju ste vodili, gospodine predsedniče, od 90-ih godina naovamo, činjenice kažu sledeće. Prvo je Kosovo bila sveta srpska zemlja koju smo branili. Onda ste kao premijer bili za opciju razgraničenja i podele Kosova. To su činjenice. Danas imamo ovo što imamo.

Dakle, ja vas sad pitam - koje je tačno vaše rešenje za Kosovo?

Ono što su takođe činjenice, svi znamo šta se 1999. godine desilo na Kosovu - upao NATO, bombardovao nas, porušio kuće, proterao naš narod i oteo nam i proglasio Kosovo praktično za stranu teritoriju. Ono što su takođe činjenice, u ovom trenutku, dok mi ovde razgovaramo o Kosovu, nama se Kosovo dešava svuda po Srbiji.

(Milimir Vujadinović: Vičeš!)

Ja vas molim, gospodine predsedniče, da povedete računa o redu na sednici. Ja nisam nikom dobacivao, pažljivo sam slušao sve vas.

Koja je razlika između Kosova 1999. godine i Gornjih Nedeljica 2022. godine?

(Milimir Vujadinović: Velika.)

Ono što vidimo u Gornjim Nedeljicama je kao da je NATO bombardovao to selo. Vidimo srušene kuće i vidimo narod, za koga u projektu "Jadar" Rio Tinto, jasno stoji da je za potrebe rudnika "Jadar" Rio Tinto neophodno izvršiti relokaciju stanovništva. Isto ono što se desilo na Kosovu 1999. godine. Nama se u ovom trenutku Kosovo događa na Starici.

Ja vas sad pitam - koji je to patriota izmenio Zakon o rudarenju, gde se stranim kompanijama, osim eksploatacije naših prirodnih resursa, dozvolilo da postanu vlasnici naše zemlje? Onog momenta svaka strana kompanija koja se bavi rudarenjem automatski nakon što kupi zemlju postaje i vlasnik zemlje. Koja je to država osim nas dozvolila stranim kompanijama da za sva vremena postanu vlasnici naše zemlje? Ovog momenta je to na Stanici. Zato i nije ništa čudno što Kinezi ispod Stanice postavljaju 50 svojih zastava, jasno stavljajući do znanja čija je to teritorija.

Da vas samo podsetim, u Sloveniji, država Slovenija kad dogovori sa stranom kompanijom da dođe do eksploatacije, da se formira rudnik, oni to daju koncesije. Dakle, mi smo svoju zemlju dali, prodali za sva vremena stranim kompanijama.

Da se vratim na Gornje Nedeljice, prostor koji poredim sa Kosovom, gde u projektu stoji da je neophodno izvršiti relokaciju stanovništva. Na tom prostoru žive ljudi koji nas hrane. Ja vam sad postavljam pitanje šta će se desiti sa 280 učenika u selu Gornje Nedeljice ukoliko se desi taj projekat za koji vidim da ste vi navalili da se ponovo dogodi? Da li vi znate šta se nalazi ispod tog prostora, ispod prostora Gornjih Nedeljica? Nalazi se najveći basen najčistije pijaće vode.

(Nebojša Bakarec: Tema.)

Nama se Kosovo u ovom trenutku dešava u Rekovcu, na Starici, u Majdanpeku. Ja postavljam pitanje….

PREDSEDNIK: Samo jedna rečenica, gospodine Jovanoviću. Iz vaše poslaničke grupe sugerišu da treba da se držimo teme. A vi nastavite slobodno.

ALEKSANDAR JOVANOVIĆ: Ja se držim dnevnog reda, pričam o Kosovu koje nije samo na Kosovu nego svuda oko nas, a vi me prekinite ako nešto nije u redu. Vi ste tu da me upozorite, a ne moje kolege.

Ovde pričamo o rešenju.

Juče je Nebojša Zelenović pomenuo jagode. Jagode koje su zajedno sadili Srbi i Albanci trenutno su jedino rešenje za Kosovo.

Mi ćemo vrlo brzo otići u isti taj Goraždevac i staviti solarni panel na srpsku i na albansku kuću.

Da vas samo nešto podsetim. Pre dve godine u Štrpcu, Velika Lepenica, Šar planina, lepota, došli su investitori malih hidroelektrana da u tu reku guraju cev. Znate šta se onda desilo? Onda su Srbi i Albanci zajedno branili svoju reku i tada više nije bilo bitno ko si, šta si, da li si gej ili strejt, da li si Srbin ili Albanac, kauboj ili Indijanac. Kada braniš svoju reku, kada braniš svoju prirodu, onda te podele više ne postoje.

Ovde je sa nama narodna poslanica Milinka Nikolić, koja se prijavila za reč, ali vidim da je neće dobiti, to je seljanka sa Stare planine. Žena ima 65 godina i ceo svoj život je posvetila borbi za žene sa sela, "prvomajkama", 7.000 žena koje su ostale bez posla u "1. maju". Kroz njenu kuću je prošlo na stotine hiljada ljudi koji su branili Staru planinu. Znate šta se desi? Uveče se okupimo svi tamo, jedni su za Vučića, drugi su za Đilasa i krene svađa. Ali, sutradan kad krenemo da branimo reku, te podele više ne postoje. To je naša politika.

Ljudi, jedino rešenje za Kosovo u ovom trenutku je da obični ljudi krenu da sade jagode, krenu da rade neke projekte, ali ne kriminalci koji vladaju Kosovom i Srbijom nego običan narod.

Iza svega ovoga čemu prisustvujemo i o čemu govorim stoji pljačka i mi to vrlo dobro znamo. Već 30 godina i jedni i drugi rešavate ovde naša životna pitanja i Kosovo. Narodu je više muka da to sluša. Dajte, recite šta je rešenje, izađite hrabro pred narod i recite rešenja. Da li je to podela Kosova koju ste zastupali, da li je to da se spremamo za rat ili ćemo da radimo nešto drugo? Morate nam reći šta je rešenje.

Kada je reč o Izveštaju koji ste nam podneli, koji, kako reče juče gospodin Milenko Jovanov, jeste praktično jedna faktografija, gospodin Milenko Jovanov je isti onaj koji je za "Informer" rekao pre neku godinu za vas da vi sve što radite, gospodine Vučiću, radite da uništite Srbiju, da vas podsetim šta za vas kaže vaš šef poslaničke grupe.

Dakle, vi nama niste podneli izveštaj o projektu "Jadar" Rio Tinto, kada ste se dogovarali sa direktorima Rio Tinta. Ne znam gde ste se sve dogovarali.

Bilo bi lepo da smo taj izveštaj dobili, da znamo šta ste se dogovorili. U tom dokumentu stoji da država Srbija daje političku podršku projektu Rio Tinto.

Kosovo je u Gornjim Nedeljicama. Ko je srušio kuće u Gornjim Nedeljicama pitam vas? Da li je NATO bombardovao to? Mi smo dali stranoj kompaniji da nam ruše kuće, truje zemlju.

Toliko od mene za sada. Hvala lepo.

PREDSEDNIK: Reč ima predsednik Republike.

ALEKSANDAR VUČIĆ: Dame i gospodo narodni poslanici, danas svakako, pošto ima 76 prijavljenih, verovatno će biti i još, ne mogu da odgovaram na svakog, već ću sačekati da prođe pet ili šest ili deset govornika, pa ću onda pokušati da odgovorim svima na određene tvrdnje ili na iznete stavove.

Zahvalan sam, gospodine Fehratoviću, na rečima koje ste izgovorili, na onome što ste primetili. Tačno je da je mir najvažniji i kao što sam rekao i juče, daćemo sve od sebe da taj mir sačuvamo.

Tačno je da u Srbiji ne žive samo Srbi, žive i Mađari i Bošnjaci i Albanci i Romi i Slovaci i Rumuni i Rusini i Bugari i mnogi drugi, tako da, mi se time ponosimo. I zato moramo da govorimo i zato sam se trudio, nikada ne možete, jer ovo je i nacionalna tema, ne samo državna, zato izaziva toliko strasti kod nas Srba, zbog toga se ne ljutite, ali da, vodićemo računa kroz ovu politiku i o pripadnicima svih drugih naroda, razumevajući koliko je za njih značajno da sačuvamo mir i stabilnost.

Slušao sam pažljivo šta ste govorili, zahvalan na tonu kojim ste govorili, gospodine Olenik. Pričali ste o pokrajini Vojvodini. Samo želim ljudima da kažem da Vojvodina ne samo da suštinski nije ništa izgubila zbog nepostojanja zakona o finansiranju Vojvodine, već je dobila. I budžeti pokrajinski i svi budžeti lokalnih samouprava, pre svega Novog Sada i drugih velikih gradova značajno su veći nego što su bili ranije. To govorim u interesu građana. Sa formalno-pravne strane ste u pravu.

Što se tiče „Gasproma“ i 3% rente, ta renta se ne plaća za gasovod, ta renta se plaća za eksploataciju gasa, koji je skoro pa gotov, ali kao što znate, to je potpisano u decembru 2008. godine. To je ugovorni uslov, odnosno kršenje, pošto sam ja pokušao da podignemo tu rudnu rentu. Onda sam saznao da je menjanje uslova razlog za raskid ugovora, a onda znate sa kakvim sve posledicama bismo morali da se suočimo.

Što se tiče pruga, nije bilo sasvim fer, pošto nije sasvim ni istinito. Sklanjaju se, ako sam vas razumeo, 435 kilometara pruga ste pomenuli. Da, ali mi u Vojvodini imamo najveće projekte izgradnje pruga. Posle mnogo godina prva vozna linija koja nam suštinski radi je Beograd – Vršac. Neću da govorim o brzoj pruzi, ili ne moram posebno da govorim o brzoj pruzi Beograd – Novi Sad, koja je izgrađena i koja funkcioniše fantastično. Nadam se da i vi koristite tu liniju.

U toku smo, uspeli smo da ubrzamo radove sa Kinezima i da nastavljamo i uskoro ćemo da završimo i eksproprijaciju da bismo mogli da radimo Novi Sad – Subotica i da spajamo Beograd sa Budimpeštom. Očekujem i realno je da to bude završeno do kraja 2025. godine, početka 2026. godine. Za 2.40 sata centar Beograda – centar Budimpešte.

Mislim da su to veliki pomaci. Ne zaboravite ono što je bilo važno i Mađarima i Srbima, ali posebno ističem Mađarima, zato što oni u velikom broju žive na severu Srbije, dakle, i to je pruga Segedin – Subotica. Mi naš deo u ovom trenutku završavamo. Ostaje nam da sa mađarskim partnerima rešimo pitanje prelaska granica, odnosno da ne putuje voz 50 minuta, a da čekamo 50 minuta na granici. Prosto, to je pitanje koje se tiče naših usklađivanja propisa ili davanja odobrenja Srbiji od strane EU.

Ono što je, takođe, važno kada ste pomenuli vodu, dakle, uz mnogo problema, posebno bih rekao za Zrenjanin, iako, naravno, ima i drugih mesta, moja majka je iz Bečeja, pa znam da smo išli tamo na arteški ili arteski bunar, ceo život na žutu vodu zbog problema sa pijaćom vodom u kućama, ali Zrenjanin nam je tu najveći problem. I mi smo tu napravili neoprostive greške, a oni pre toga nisu nikada ni pokušali ništa da urade. Sada ćemo završiti tu vodu za Zrenjanin. Tehnička će biti do marta 2023. godine, a godinu dana kasnije će biti pijaća voda. To je problem koji postoji decenijama i sada sam siguran i dao sam reč da ćemo to da završimo i uradimo. Uzgred, grade se fabrike vode u Kikindi, Odžacima, Temerinu i Beočinu.

Nije opravdanje zašto to neki drugi nisu uradili, ali sam projekat „Čista Srbija“ je za nas od velikog značaja. Radimo ga na više nivoa. Radimo ga uz finansiranje „KFW“, dakle, Nemaca, radimo ga uz finansiranje Banke Saveta Evrope, radimo ga sa Kinezima. Imamo još nekog, ali četvrtog sad ne mogu da se setim, da budem iskren, nemojte to da mi zamerite. Sa IBRD-om, IBRD je četvrti sa kojima to radimo, i to radimo širom Srbije. Naravno, to je mnogo težak posao i ja vidim da nije dovoljno cenjen u Srbiji, jer gde god da sam otišao, to se ne tiče vas, ovo se tiče moje opaske, gde god sam otišao, ljudi samo traže puteve i koliko god da izgradite puteva, traže još puteva. Manje razumeju značaj i fabrika, odnosno prečistača otpadnih voda, manje razumeju značaj mnogih drugih stvari, čak i kanalizacija. Ali, to je ono što će Srbiju da podigne na nivo razvijenih centralnoevropskih i zapadnoevropskih zemalja.

Zato to sve što radimo u narednih godinu, dve i tri je bukvalno od suštinskog značaja za napredak Srbije. Samo u Kragujevcu, verovali ili ne, pošto je Kragujevac veoma razuđen, moramo 636 kilometara cevi da postavimo, kanalizacionih, kada radite fekalnu kanalizaciju, radimo sad istovremeno i kišnu kanalizaciju da ne bismo imali problema na centralnim ulicama Kragujevca.

Samo navodim primer jednog grada, koliko toga mora da se uradi i to su cene, to su desetine i stotine miliona evra. Dakle, taj projekat je ukupno preko tri milijarde, računajte sa povećanim cenama repromaterijala, građevinskog materijala da će ići i preko četiri milijarde, jer postoje tzv. klizne skale i to mogu unapred da vam kažem.

Dakle, trudili smo se, borili. Da li uvek sve ide kako želite? Verujte mi da ne ide. I kad bih vam rekao koliko problema imamo sa meljivošću uglja i studijama i kako da dovučemo ugalj i šta da uradimo, tri dana bih mogao o tome da govorim.

Dakle, borimo se, ali ne mislim da su stvari, da idu loše. Idu bolje nego drugde. A da li može brže? Uvek može i mora brže i više.

Poštovana Elvira, hvala na svemu izrečenom. Samo bih želeo da kažem da veoma poštujem vaš trud u procesu evropskih integracija. Nisam siguran uvek da i od izvestilaca Evropskog parlamenta imamo najveću pomoć i najveću podršku, što vi i odlično znate. Valjda kad predstavljaju što manju političku partiju u svojoj zemlji, onda postanu mnogo opasniji na tom evropskom nivou, pa misle da imaju prava da nam dodatno drže pridike, ali sam siguran da ćete se vi sa time izboriti i da ćete umeti da pronađete najbolji prostor za Srbiju i da napravite pomake po tom pitanju i da u decembru se, ne kažem da je to odlučujuće i ne kažem da je to najvažnije, ali da neke pomake i u novootvorenim klasterima vidimo.

Što se tiče ličnih diskvalifikacija, pošto ceo dan slušam juče o tome kako neko lično diskvalifikuje opozicione poslanike, pa ljudi, vi ništa drugo niste radili sem ličnih diskvalifikacija. U svom govoru ničim drugim se niste bavili sem ličnim diskvalifikacijama. Sve vreme ste o tome govorili. Sve vreme sebe viktimizujete predstavljajući se kao nekakve izdajnike, kao ne znam, neko vam je nešto rekao, ja sam taj strani plaćenik, ja sam taj izdajnik. Pa, to vam niko od nas nije rekao, to ste vi za nas rekli. To ste vi za nas rekli, to je šef vaše poslaničke grupe u novinama rekao. Ja to nikada nisam rekao. To nisam vama ni juče rekao, ni ranije.

Zašto to radite? Zašto postoji ta potreba da to izmišljate sve vreme? Pa, zato što je to taj stari narativ i u tom starom narativu, vi imate strahovitu potrebu da objasnite da te retrogradne snage, da ti polupismeni, pošto ste vi strašno pismeni, a mi neobrazovani, pošto smo mi fakultete valjda završavali na livadi, a vi negde u svemiru. Mi retrogradni smo ti koji svakoga nazivamo izdajnici i plaćenici, to slušam deset godina i svaki dan pitam – pa, gde sam to rekao? Pa, nisi nigde, ali nema veze, kaže, objavio „Informer“.

Jeste li vi ljudi ozbiljni? Da li vi ljudi to na ozbiljan način govorite? Čitate li vi štampu koja vas podržava, gledate li televizije koje vas podržavaju? Pa, to pas s maslom progutao ne bi, šta izgovarate o meni, o mojoj porodici. Sad vodite kampanju protiv mog oca što je bio na litijama. Zamislite zlikovca, Vučić je kriv što mu je otac bio na litijama. Da li vi razumete, ljudi, šta radite svaki dan, svakog dana? Samo što ste strašno osetljivi kada ste vi u pitanju i kada su vaše porodice u pitanju, a nimalo osetljivi kada su porodice drugih u pitanju. I ne samo porodice, nego i, sve vreme govorite o tome, kažete – neko nas naziva ekstremistima i nenormalnim. Ne, ja sam rekao da postoje dva ekstremna politička pola, a niko vas nije zvao ekstremistima, a pogotovo ne nenormalnim.

Ljudi sa ekstremnim stavovima nisu ni malo nenormalni. To je danas nešto što je vrlo racionalno i nešto što privlači pažnju mnogo više nego što pozicija centra može da privuče. Pozicija pristojne i ozbiljne politike danas ne može da privuče i zato sam vam i rekao - mogu da se uslikam sa svo troje dece, neću dobiti lajkova koliko ću da dobijem sa svoja dva psa. Da li to govori sve o meni ili to govori i o svima nama, rekao bih da govori o svima nama.

Kažete - mi smo valjda jedini koji sudimo. Ne, vi ste jedini koji sudite, vi ste ti koji ste sebi dali moralno pravo da budete neko ko će da nam drži lekcije, tirade, i da nam u svakom trenutku bude neka moralna gromada i moralna vertikala koja će da nam objasni šta je dobro, a šta nije, pošto mi valjda nemam opravo, i onda kažete…

Nisam vas razumeo, vidim da nešto dobacujete…

(Narodni poslanici dobacuju: Niste u temi.)

PREDSEDNIK: Zašto opet dobacujete?

Hajde budite malo strpljivi, samo malo strpljivi, ne morate da dobacujete baš svaki dan po ceo dan.

ALEKSANDAR VUČIĆ: Stvarno nisam čak ni razumeo šta su rekli. Nije ni važno.

Da vam kažem, ponavljam reči koje su izgovorili ovde i reagujem na njih. Dakle, moje je ovde da odgovorim na ono što vi govorite. Ja ponavljam vaše reči. Vi kažete – svi drugi treba da ćute. Ko vam je to kad rekao? Ko vam je to kad rekao? Ja sam ovde, slušam vas sve i trpim i lične uvrede i diskvalifikacije i sve drugo od svakog od vas. Ko vam je rekao da treba da ćutite? I to ste izmislili, nego biste vi voleli da ja ćutim zato ne možete da izdržite, zato dobacujete, zato što ne možete da me pobedite argumentima, zato što ne možete da pokažete ništa, osim praznine u politici, osim toga da ne možete da ponudite ništa sem - ua Vučić, onda je problem u tome što ja imam pravo da govorim. Valjda, ako sam toliko loš, toliko glup, i ovakav i onakav kako govorite svaki dan, pa što onda brinete zbog mojih reči, što onda brinete zbog mog angažmana.

Kažete – piše u Izveštaju državni vrh. Nije Izveštaj ni zakon ni Ustav, i on ne mora da normira ništa, on samo objašnjava šta se zbivalo u prethodnom periodu, a zna se ko su nosioci najviših državnih funkcija, a kada se kaže državni vrh to znači svi predstavnici državnog vrha i ništa to posebno nije značilo u Izveštaju. Ako vam je to primedba na Izveštaj i to najozbiljnija primedba na Izveštaj, onda sam stvarno zadovoljan tim izveštajem i moram da kažem da sam shvatio da suštinskih primedbi nemate.

Što se tiče vladavine prava, vladavina prava, ali nešto mnogo više, demokratska atmosfera je u tome da saslušate onoga koji govori, audijatur et altera pars - dajte da se čuje druga strana. Juče za 10 sati i 17 minuta nijednom niste istrpeli da mi ne dobacite, nijednom, ni u jednom mom obraćanju niste bili dovoljno trpeljivi da saslušate i da ne dobacite nešto, a u svakom vašem obraćanju bio sam dovoljno i strpljiv i trpeljiv da nikome nisam dobacio. Dakle, samo da to ljudi u Srbiji znaju, a da ne pričamo o tome koliko vam je stalo do Kosova da ste se svađali oko toga gde će ko da sedne i da je to bila najvažnija rasprava juče i da vas je to toliko zanimalo.

Gospodine Stošiću, uz zahvalnost to što vidim i zbog prirode vašeg posla odlično poznajete i geografiju Kosova i Metohije, i toponime, sve ih znate. Značaj Slivova i Dragovca, što mali broj ljudi i na Kosovu i Metohiji zna, ali neće oni nama da dozvole ni to, neće mnogo manje stvari da nam dozvole. Lepo je ponekad kad vas čovek čuje onda pomislite da imamo više prostora, nemamo. Ja neću da obmanjujem ni vas, ni neke druge, nije naš prostor tako širok, niti možemo da naiđemo na razumevanje mnogih drugih koji jednostavno jedinu politiku koju imaju to je kako da isključe Srbiju sa Kosova i Metohije, i kako da Srbija na Kosovu i Metohiji ne bude. Uzgred, oni to misle i za Srbe, ali prvo bi da isključe Srbiju, jer znaju kada isključe u potpunosti Srbiju da onda neće biti ni Srba ili da će ostavi veoma mali broj Srba.

Zato su varali na Prilužju, Plemetini i Babinom Mostu, a mi imamo druge probleme u centralnom Kosovu. U Kosovu Polju, Bresju sve je manje Srba, skoro da ih nema. U Bresju još nešto malo ima, u Kosovu Polju minimalan broj Srba, i to ima više prijavljenih nego onih što stvarno prenoće. U Ugljaru, Čaglavici, u kojoj smo već prodali mnogo zemlje Albancima samo što o tome ne volimo da pričamo, jer kada to kažete nekoga morate da kritikujete, prosto ih gubimo. Više od pola Čaglavice i više od pola Čaglavice je u albanskim rukama. To na centralnom Kosovu, od Gračanice do Lipljana, Gušterica jedna, druga, Laplje Selo, je ono što možemo da prikupimo. U Pomoravlju je nešto lakša situacija upravo zbog naslonjenosti na centralnu Srbiju, ali ni tamo nije laka, čak ni u Ranilugu, ni u Šilovu, ni u Velikom i Malom Ropotovu koji se direktno naslanja na centralnu Srbiju. Nije lako, kao i na severu Kosova.

Što se tiče Sporazuma o policiji ZSO-a, što ste pominjali, ne zanima to njih, jer kada dođe… Kakvo je obrazloženje? Kada se Albanci sastanu sa Kvintom, oni znaju da su oni pogazili sve sporazume, ali onda kažu – mi nemamo pravo da se mešamo, jer iz ugla naših vlada u Berlinu, Parizu, Londonu, Vašingtonu, iz ugla naših vlada to je suverena zemlja, ona ima pravo da radi na svojoj teritoriji šta hoće, bez obzira na to šta je potpisala sa Beogradom.

Što se tiče poslednjeg izlaganja, ja ću pokušati da odgovorim na pristojan način, ne povisujući ton i ne vređajući ni govornika, niti bilo šta drugo. Dakle, oko tih priča – strani plaćenik, izdajnik već sam bezbroj puta rekao. Samo pogledajte šta je to što vi govorite, pogledajte šta je to što vaši mediji čine, ali ponekad vam je lakše da živiti u paralelnoj realnosti, nego u stvarnom životu i onda drugu stranu ne želite ni da čujete, ni da vidite.

Ključno pitanje koje ste postavili – koje je tačno rešenje? Znate, mislim da čovek u 30 godina političkog delovanja, ja još nemam 30 godina političkog delovanja, nisam od 1990. godine, ali i to je jedna mantra laži i izmišljotina, što ne mislim da je vaša, ovaj se mali deo ne odnosi na vas, sve ostalo će se odnositi na vas. To je jedna inače mantra, izmišljotina kada ne znaju šta će, onda pričaju o tome šta sam radio 1990, 1991. godine. Ništa, učio sam na fakultetu, nisam se bavio politikom, čak ni 1992. godine. Tek kasnije, u drugom delu 1993. godine, kada su gotovo svi ratovi suštinski bili završeni, ostale su, nažalost, teške operacije 1995. godine i veoma loš i u Bosni i Hercegovini i u Hrvatskoj, ali ovaj stvarni rat odavno je bio započeo, a ja sam tada bio na fakultetu.

Nevezano za sve te izmišljotine, to je onako usput što svi rade. Nekoliko važnih tema i to je ključno pitanje – koje je tačno rešenje? U tih 28, 29 godina promenila se situacija. Menjala se situacija i ne samo našom voljom, već i voljom velikih sila i u skladu sa tim jedino magarac ne bi primetio da se nešto promenilo i da nešto mora da promeni. Svaki normalan čovek, a ne racionalan političar koji mora da brine o interesima naroda mora da promeni tu poziciju i nije ista pozicija, to je ono što sam ja juče govorio, i hvala vam što mi pružate priliku da na to na takav način odgovorim. Ne može da bude ista pozicija pre 1999. i posle 1999. godine, jer se nešto u međuvremenu dogodilo. Ne može da bude ista pozicija ni pre, ni posle 2004, ni 2008. godine, a pogotovo ne posle 2010. i 2011. ili 2009. godine zbog različitih događaja.

Sve to nosi nešto sa sobom, sve to nosi dodatno usložnjavanje i komplikovanje situacije. Da, ja ne krijem ništa. Ja sam mislio i imao sam dovoljno hrabrosti da kažem sve ono što biste svi vi voleli samo nikada niste imali hrabrosti da kažete. Da, ja sam mislio da je razgraničenje rešenje. Shvatio sam da je to nemoguće, pošto ste mi svi vi skočili na glavu, i oni koji su za nezavisno Kosovo i oni veliki junaci koji nisu bili u stanju da urade ništa sem da izdaju saopštenje kada su nam napali narod.

Ja koji nisam veliki junak nikada ne bih i nikada neću dozvoliti da nam proteraju 4.000 ljudi, da nam unište 35 crkava i manastira, već ću znati kako da reagujem i zato ih upozoravam. Razlika je u onom što činite, a ne u onome što ćete da govorite.

Danas gledam kako na realan način da sagledamo situaciju, šta je to što možemo da dobijemo, kako da obezbedim da možemo da razmenjujemo jagode i da gajimo jagode sa Albancima, ali ja bih za razliku od vas bez zastave nezavisnog Kosova. To je mala razlika između vas i mene. Inače, što se jagoda tiče, sa jagodama nema problema. Mislim da je važno i mislim da je dobro da se te ideje o jagodama, malinama i o svemu drugom čuju, zato što su to ideje „Otvorenog Balkana“. To su važne ideje.

Vi možete to sebi da dozvolite, danas ne bi bilo dobro kao narodni poslanici, ali možete sebi da dozvolite da sedite pod zastavom nezavisno Kosova, ja ne mogu i ne smem, jer me i Ustav na to obavezuje, zakoni ove zemlje i ne mogu to da radim i neću to da radim, u krajnjoj liniji.

Ovde ste govorili sve vreme o onome i posebno naglasite i posebno počnete da vičete, to sam primetio da se kod svih dešava, kada počnete da govorite o Srbima kriminalcima sa Kosova ili Srbima kriminalcima od nekud. Da li vi to, pošto je valjda lepo da vas neko tobože naziva izdajnicima i stranim plaćenicima, iako to niko ne radi, ali ćete vi da nazivate ljude o kojima ništa ne znate da su kriminalci zato što ste vi tako odlučili, jer ste vi sebi dali pravo da budete i tužilac i sudija? Nisam znao da je to u skladu sa vladavinom prava na koju se, profesore, tako pozivate često. Nisam znao da ste sebi dali u ruke mogućnost i da tužite i da sudite. Ja sam mislio da to rade nadležni tužioci i nadležne sudije.

Pričate o Gornjim Nedeljicama i Kosovu. Toliko je nefer to što radite, toliko je to nefer, toliko je to neistina, da je to zastrašujuće. Prvo, u Gornjim Nedeljicama u svakom delu zemlje, jedino ako hoćete da ukinemo rudarstvo, u svakom delu zemlje kada govorite o istoku Srbije, pošto ne znaju svi ljudi o čemu ste govorili, ja znam o svemu šta ste govorili, dakle ja sam ponosan na ono što smo uradili sa „Ziđinom“. Želim građanima Srbije da kažem o čemu se radi.

Dakle, mi smo imali godinama i decenijama strahovite gubitke, decenijama, užasno krvarili jedan od nerešivih problema. Zna to Ivica Dačić, ja sam 2014. godine rekao kada bi smo rešili Železaru i Bor, mi bi smo za najveći broj, Železaru u Smederevu, i kada bi smo rešili Bor, RTB, Rudarsko-topioničarski basen Bor, dakle da budem precizan, mi bi smo rešili najveće probleme, ne računajući politički koji se uvek tiče Kosova i Metohije, rešili bi smo najveće probleme za budućnost Srbije.

Mi smo se time bavili danonoćno, pokušavali na različite načine, više aranžmana pokušali, nismo uspevali. Tek kada smo uspeli da izmolimo predsednika Narodne Republike Kine, Si Đinpinga 2016. godine u Smederevu, a podsetiću vas Amerikanci su nam vratili Železaru zato što su gubili pare na Železari, a 5.190 ljudi u tom trenutku radilo je u Železari, u kooperantskim firmama, u kooperantskim preduzećima, računajte najmanje 15 do 20 hiljada ljudi. Uz PKC koji smo doveli, koji danas zapošljava 3.863 čoveka u Smederevu, dakle zamislite mi smo uspeli da obezbedimo danas, pošto ima 5.600 – 5.700 danas Železara zaposlenih, dakle mi smo uspeli gotovo 10.000 ljudi da obezbedimo, da sačuvamo posao ili da dobiju novi posao u jednom gradu.

Zašto pričam ovo sve? Da bi ljudi znali istinu o Boru. Bor najbrže napreduje i proporcionalno najbrže raste cena kvadrata u Boru. Zbog čega? Zbog koga? Pa, zbog „Ziđin-a“. Hoću da ljudi u Srbiji znaju, mi smo bili u gubitku milijardu i 200 miliona evra. Mi nismo imali tržište, mi nismo imali opremu, mi nismo imali znanje. Mi smo morali da pronađemo stranog investitora. Jedini koji su se prijavili bili su Kinezi i Rusi.

Izgubili smo, sada ću to da vam otkrijem, mi smo želeli, jer smo videli da je ova kineska kompanija uspešnija od ruske i hteli da napravimo odmah aranžman. Onda su mi Evropljani došli i rekli, pet komisija, delegacija, ne znam koga, rekli su – morate da idete na kompletnu tender proceduru, na sve drugo, da ne bi bilo korupcije. Ja kažem – nije pitanje korupcije, nego žurbe, mi krvarimo, naš budžet krvari, mi gubimo pare. Ne možemo to da podnesemo, a znamo da su one najbolje. Kažu – ne, ne, morate u proceduru. Izgubili smo osam meseci jer su nam rekli da će da se jave pojedini evropski ponudioci i na kraju se nisu javili. Tih osam meseci smo plaćali da bi smo doneli, naravno, na osnovu svih važećih zakona u skladu sa tenderskom procedurom. Nekad vam se žuri, a žuri vam se ne zbog ne znam čega jer nećete da bacite 150 ili 200 miliona koje su nam nekada bile ogromne pare.

Dolaze ljudi, spasavaju nas. Bukvalno nas spasavaju. Spasili smo istok Srbije, spasili ga. Danas ljudi mogu da protestvuju zato što žive mnogo bolje, naslanja nam se ne samo Bor, nego naravno i Boljevac i Negotin i Zaječar, sve do Rgotine, pa Boga mi i sam Zaječar, svi se naslanjaju na RTB i žive od toga.

Nemojte da vam pričam koliko smo imali neuspelih pokušaja i privatizacija između 2008. i 2012. godine i da vas podsetim, tada ste nudili građanima Bora da bambus i kikiriki proizvode, kao što znate.

Dakle, to je jedan od najvećih uspeha na koji sam ponosan. Vi ga predstavljate ovde kao, pa zamislite neko je kupio i platio ogromnim novcem nešto pa će tu zemlju valjda da uzme ovako iz zemlje, pa da je prebaci u svemir, pa će iz svemira da je vrati u Kinu. Što to govorite? Što to radite? Što to radite sve vreme? Ako planirate da jednog dana vodite zemlju, što to radite sa svim uspešnim projektima i sa svim uspešnim stvarima. Presrećan sam i ponosan sam na to.

Kažete – u Nedeljicama je problem. Ja se ni u čemu sa vama ne slažem sa tim u Nedeljicama, ni u čemu, sve suprotno mislim, ali vam dozvoljavam da imate strast da tako mislite. Ja mislim da smo napravili najveću grešku jer bi smo tamo imali 2.800 dece, a sa 280 zbog toga što smo vas poslušali, pašće nam broj dece na 100. Ja mislim da smo uništili budućnost slušajući vas, da smo uništili budućnost i Loznice i Nedeljica i čitavog Jadra i čitave rađevine i čitave zapadne Srbije. Ja mislim i ne stidim se da vam to kažem u lice i celoj javnosti. Da, ja sam kriv zato što smo slušajući vas uništili budućnost zapadne Srbije, zato što je trebalo da tražimo od Nemaca ili ne znam koga najbolje moguće nivoe zaštite životne sredine i trebalo je da podignemo Loznicu sa realnih 70.000 ljudi koji prenoće, koji žive, a ne 90 koliko sami danas kažemo, 92 ili 72 imamo, a 92 govorimo da ima stanovnika itd. Dakle, da dođe do 150.000 padaće nam na ispod 50.000.

U celom Podrinju, ljudi, nemamo 100.000 ljudi. U celom Podrinju nemamo 100.000 ljudi. To je bila velika šansa za Srbiju, a da ne pričam o tome da su mogli svoj budžet da uvećaju petostruko, ali je to naravno trebalo na drugačiji način da se radi. Naravno da smo mi u Vladi u mnogo tome pogrešili, neobjašnjavajući to i ne boreći se za to što smo smatrali da je interes Srbije. Na kraju smo poklekli pred vašim pritiscima i ja mislim da je to moja najveća greška.

Kad govorite da se dešava Kosovo, koliko ljudi veruje o Kosovu, o Gornjim Nedeljicama, Aleksandar Vučić - 109, govorim o listi glasova. Lista „Moramo“ dva glasa, e tek toliko da vidite šta misle ljudi u Gornjim Nedeljicama i da vidite kako ljudi u Gornjim Nedeljicama dobro vide ko čuva Kosovo, ako su Gornje Nedeljice Kosovo, a ko ne. Stotinu devet prema dva, čini mi se na prilično racionalan način o tome govori. Zahvaljujem se.

(Aleksandar Jovanović: Replika.)

(Ivana Parlić: Poslovnik.)

(Đorđe Milićević: Poslovnik.)

PREDSEDNIK: Samo da vidimo, ko se javlja za povredu Poslovnika pošto je pun sistem? Znači, povrede Poslovnika su Parlić i Milićević.

(Nebojša Cakić: Izvinite, ja sam se javio za reč.)

Sve je u redu, samo se prijavite u sistem.

Pošto ima mnogo povreda Poslovnika, samo moramo polako i slušajte me. Ne znam šta je sada, jel opet neko nekome seo na mesto? Jel opet to problem?

Znači, pitao sam - jel za povredu Poslovnika? Bilo je Parlić. Više niste u sistemu. Isključili ste se.

Đorđe Milićević, jeste li vi hteli?

(Nebojša Cakić: Poslovnik.)

Pavićević, vi ste hteli po Poslovniku?

Manojlović, vi ste hteli?

TATJANA MANOJLOVIĆ: Javljam se po članu 106. stav 2. i 3. Povreda Poslovnika.

Vaše stranačke kolege prekidale su obrazlaganje poslanika Jovanovića, ne želeći valjda da se čuje istina. Istina je ovo što je rekao, reke u Siriničkoj Župi, evo tu je gradonačelnik Štrpca, može da potvrdi, reke su zaista …

PREDSEDNIK: Gospođo Manojlović, juče sam vam rekao, nije povreda Poslovnika način…

TATJANA MANOJLOVIĆ: Dobacivanje.

PREDSEDNIK: Samo da vam kažem - nije to način da vi replicirate.

Što se tiče intervencija dok je govorio poslanik Jovanović, rekao sam mu. Iz njegove poslaničke grupe čovek je podigao Poslovnik i protestovao zbog teme. Njegova poslanička grupa je negodovala, jer poslanik Jovanović nije govorio o temi. Zato smatram da nisam prekršio Poslovnik.

TATJANA MANOJLOVIĆ: Ukazujem na to da ne želite da se iz ovih klupa čuje istina.

PREDSEDNIK: Ali, sve je u redu. Ako želite da se izjasnimo o tome, jel želite?

TATJANA MANOJLOVIĆ: Reke su stavljene u cevi, Brezovica je ostala bez …(Isključen mikrofon.)

PREDSEDNIK: Dobro, hvala.

Ko je još za povredu Poslovnika?

Milićević, izvolite.

(Nebojša Cakić: Želim da mi date reč po Poslovniku. Prvi sam se javio i fizički i preko sistema.)

ĐORĐE MILIĆEVIĆ: Zahvaljujem.

PREDSEDNIK: Samo nemojte da vičete. Dobio je reč poslanik Milićević. Nema razloga da vičete svaki dan. Samo polako.

Izvinite.

ĐORĐE MILIĆEVIĆ: Zahvaljujem predsedniče.

Upravo to fizički i jeste problem, zato što se snaga poslanika ne meri decibelima glasa, već snagom argumenata sa kojima poslanik nastupa.

Inače ukazujem na povredu Poslovnika član 107. – dostojanstvo Narodne skupštine i odmah da definišem jednu ključnu stvar. Povredu Poslovnika, čisto zbog kolega koji će se javljati u narednom vremenskom periodu, a vidim da ih je dosta, povredu Poslovnika može da učini samo predsednik Narodne skupštine Republike Srbije. Ne želim da se izjasnimo u danu za glasanje o ukazanoj povredi Poslovnika i nisam se javio zbog teme, jer poštujem i opravdavam vaš pristup da dozvoljavate široko sagledavanje teme i širok aspekt sagledavanja teme. Skupština upravo i jeste mesto gde se demokratski sučeljavaju različita mišljenja, da bi došli do onih najboljih zakonskih predloga i najboljih zakonskih alternativa i rešenja.

Zbog čega sam se javio? Uvaženi predsedniče, Srbija je uređena pravna država u kojoj funkcionišu institucije sistema i nemojte samo u nastavku sednice da dozvolite retoriku - lopovi, kriminalci. Ukoliko neko kaže za nekoga da je lopov, kriminalac, imate nadležne organe, imate nadležne institucije, obratite se njima.

Mi ovde imamo izuzetno važnu i značajnu temu o kojoj danas govorimo i hajde da pokušamo da se fokusiramo na to i ponoviću ono o čemu sam govorio i tokom jučerašnjeg dana, ako ne zbog nas, ako ne zbog javnosti koja prati ovo zasedanje, onda zbog ovih ljudi koji sede gore i treba da se vrate u svoje kuće na prostor Kosova i Metohije. Zahvaljujem.

PREDSEDNIK: Hvala vama i saglasan sam.

Povreda Poslovnika.

Izvolite.

(Nebojša Cakić: Ko? Ja?)

Gospođa Parlić. Vidite da je ustala da govori.

(Nebojša Cakić: I dalje nemam pravo?)

Prijavite se u sistem i nemojte da ometamo.

Izvolite, gospođo Parlić.

IVANA PARLIĆ: Gospodine predsedniče Skupštine, molim vas da obratite pažnju na član 107.

PREDSEDNIK: Samo da vam kažem, sad je upravo ukazano na član 107. Mora neki drugi član, ako imate neki drugi.

IVANA PARLIĆ: Evo član 106.

PREDSEDNIK: Član 106. je gospođa pre vas.

IVANA PARLIĆ: Onda član 108. Niste dali da obrazložim.

PREDSEDNIK: Samo trenutak. Svi budite strpljivi.

Koja odredba vezano za 108?

IVANA PARLIĆ: Vi ne vodite računa o redu u Narodnoj skupštini. Dozvolili ste poslanicima iz SNS da prekidaju gospodina Jovanovića i da pominju Nedeljice.

Molim vas, predsedniče Vučiću, hoću da vam prenesem poruku iz Nedeljica, zamoljena sam, ako dozvoljavate…

PREDSEDNIK: Ali ne možete kroz povredu Poslovnika da se obraćate…

IVANA PARLIĆ: Nismo mogli. Vi ste prekidali.

PREDSEDNIK: Ne, ne razumete me i ne želite da me razumete. U redu.

Vi dugo čekate na repliku i vi.

Znači, jel replika bila Fehratović? Jeste.

Izvolite.

JAHJA FEHRATOVIĆ: Zahvaljujem predsedavajući.

Prosto, s obzirom da mi je isteklo vreme pre nego sam uspeo sve kazati, ja se zahvaljujem i predsedniku Aleksandru Vučiću što se obratio na moje izlaganje i želim ovde samo kazati da razumem da ovo jeste i nacionalno pitanje koje se pre svega odnosi i tiče srpskog naroda i albanskog naroda, ali prosto i mi, mali narodi ili manji narodi na ovim prostorima, smo deo tog pitanja.

Kako sam spominjao Mitrovicu, Bošnjaci žive i u Peći, u Vitomirici, i u prizrenskoj regiji i znate kako? Mi se osećamo nekada kao da smo između čekića i nakovnja, a pre bih da se osećamo kao most spajanja i da damo doprinos, u stvari da se ovo pitanje reši na dobrobit svih naroda i svih građana ove države i celog ovog našeg prostora.

Samo sam to dužan kazati da će poslanici Stranke pravde i pomirenja svakako podržati ovaj izveštaj i svako nastojanje da se dođe do rešenja koje je u interesu svih nas. Znam, svestan sam da kod ovih situacija nije dovoljno da smo jedna strana teži miru, da samo jedna strana teži rešenju i to je nešto što je najveći problem i treba insistirati svakako svi da isto tako imaju širinu, da isto tako uđu nekada u tuđe cipele, da razumeju pozicije i da naravno u interesu i svog naroda i drugih naroda teže onome što je najbolje za sve nas. Hvala vam.

PREDSEDNIK: Hvala vama.

Pavićević, pravo na repliku.

ĐORĐE PAVIĆEVIĆ: Hvala.

Razumem gospodina predsednika. On prosto ima svo vreme ovde da objašnjava svoje stavove, ali nama se meri svaka sekunda – tako da nemamo baš toliku priliku da to radimo, ali prosto kada se radi o tome jasno mi je takođe da se on više obraća kamerama i javnosti izvan ove Skupštine nego nama, ali prosto mislim da nije fer, a reč fer smo slušali toliko puta ovih dana, da kada kritikuje nekoga njemu pripisuje stavove koje je izrekao bilo ko iz opozicije bilo kad ili čak na nekim medijima koje on smatra opozicionim, a legitimnu kritiku, sebe smatra samo u odnosu na ono što je izgovorio i u odnosu na ovo zasedanje. Znači, ne čak ni ranije.

U tom pogledu bi možda bilo dobro da onda vodimo raspravu i tom nivou da znamo o čemu se zaista radi, a da onda vidimo i kako stoje stvari sa onim što je rečeno, a to je recimo da, ne znam, ako je to jedina kritika, nisam rekao da je jedina kritika. To je pod jedan.

Pod dva, da li je to banalno, ja ću vam samo pročitati taj deo iskaza koji kaže – u tom okviru srpska strana će u granicama koje je javnosti predočio najviši državni vrh nastaviti da odgovorno i dosledno učestvuje u procesu normalizacije odnosa.

Znam puno izjava koje su baš najviši predstavnici državnog vrha do sada izgovorili o tome šta su okviri. Poslednja je premijerke Brnabić.

PREDSEDNIK: Vreme. Hvala vam.

ĐORĐE PAVIĆEVIĆ: Hvala za merenje sekundi.

PREDSEDNIK: Isto replika? Jel tako? Izvolite.

ALKSANDAR JOVANOVIĆ: Ovako, gospodine predsedniče, evo ja se izvinjavam svima što sam se drao, ja nemam osećaj koliko se to čuje. Nadam se da je sada ton u redu. Nije mi namera da se derem, to radim kada sam na protestima. Dakle, vi opet optužujete mene da sam ja izdajnik i da vodim takvu politiku. E, pa sada ovako, da ti nisam učestvovao u Briselskim sporazumima, niti bilo ko od nas, niti je bilo ko od nas uveo Srbe u Vladu republiku Kosova ni u sudstvo, ni u policiju od nas nikada niste čuli, niti ćete ikada čuti da želimo da priznamo Kosovo.

Što se tiče onoga što ste govorili o Boru, ja nisam govorio o rudarenju, o radnim mestima, o svemu ostalom, ja samo pitam – zašto dadoste stranim kompanijama našu zemlju kao trajnu svojinu? Ja sam to postavio kao pitanje. A o pitanjima nelegalnih rudnika, kamenoloma kojima se upada ljudima u malinjake, evo, ja ću da vas pozovem da odete sa mnom, recimo, iznad Lešća, planina Baba i da nam kažete predsedniče, po kom tom zakonu je dozvoljeno na mestu gde ne postoji u prostom planu rudnik, ljudima pucaju kuće zato što je neko dinamitom tamo upao i baš ga briga za zakon? Po kom tom zakonu u Lukavcu je dozvoljeno da evrolitijum truje ljudima bunare?

Hajmo zajedno tamo na sva ta mesta. Evo, ja sam predsednik Odbora za zaštitu životne sredine i da prekinemo više s tim da li je normalno to što se radi po Srbiji. Ljudi, u Gornjim Nedeljicama žive ljudi koji nas hrane. Nama je hrana prioritet, voda takođe, čist vazduh, ako je vama to nevažno, ako mislite da je ovo nekakva politika koja služi za skupljanje političkih poena, evo sada ću vam reći svima, baš me briga za glasove, hajte sa mnom predsedniče…

(Isključen mikrofon.)

PREDSEDNIK: Reč ima predsednik.

ALEKSANDAR VUČIĆ: Evo, ja prihvatam da odem sa vama. Nije mi problem, čim budem imao vremena prihvatam da odem sa vama, nemam nikakav problem.

Ja sam predsednik i moje je da radim dobre stvari za zemlju, nemam problem da odem, ali želim da vam ukažem u nešto. Zaboravite, naravno da nisam rekao ono što ste rekli, neću više ni da ulazim u to. Hoću jednu drugu važnu temu da vam kažem. Hajde vi da odete sa mnom da vidite kako teško gradimo autoput svaki i zašto ne možemo da gradimo. Hoćete da vam kažem zašto? Zbog mnogo marifetluka i veštaka i poreskih uprava i advokata i svih ostalih koji nam ne daju da uđemo, i građevinske mafije, i ove i one, koje nam ne daju da uđemo u kamenolome o kojima govorite za koje mislim sve suprotno, mi ne možemo. Plaćamo velike penale zato što je danas luksuz postao izvoditi kamen, svi bi hteli puteve i autoputevi, ali samo ne bi da kamen ide baš iz njegove opštine, nego ako može da ide iz neke druge opštine.

Kao odgovorni ljudi to morate da znate, jer autoput koji se gradi kroz 10 ili 12 opština mora negde kamen da dođe, ne možete bez toga da gradite autoput. Mi sada više nigde ne možemo kamen da uzmemo, jer svuda imamo velike pokrete koji kažu – e, dajte nam puta četiri cenu. Onda nam se dogodi da poreskoj upravi to bude najlakše, pa oni spuste cenu da oni ne bi bili odgovorni, a onda, naravno, veštaci kažu nešto višu cenu, a onda dođu političari i advokati, kažu - dajte nama 10% od toga, mi ćemo da dobijemo tri puta veću cenu ukoliko idemo u sudski postupak, i sve znate da govorim istinu, jer ja se bavim državom i ja znam kakvi su državni problemi po tom pitanju. I mi sada ne možemo da radimo na putu Preljina – Pakovraće – Požega, zato što ne možete, jer nisu dobili pare. Što je najgore, dvoje ili troje njih su u pravu, jer oni plaćaju porez na imovinu, a nisu dobili takvu ponudu poreske uprave. Ostali, naravno da nisu, plaćaju porez na imovinu u vrednosti celog imanja od 10 hiljada evra, ali od države sada traže 100 hiljada evra. Zašto? Pa, kaže, ne vredi danas, ali vredeće toliko kada prođe autoput. Pa, čekaj, ti 40 godina, ti 35 godina plaćaš porez na imovinu na određenu vrednost, a onda nama kažeš ne vredi to toliko, nego vredi 10 puta više, pa i da nađemo pare, pa da platimo 10 puta više tada biste nam vi rekli, pa vi kriminalci oteli ste te pare od naroda i plaćate nešto što ne treba da platite.

I došli smo u tako začarani krug u kojem da potvrdim ono što ste pitali, tačno je, svi stiču političke poene i bave se time, niko neće da bude pošten i da kaže šta je stvarno. Ja se ne libim pred vama da kažem na najpošteniji način šta stvarno mislim i o Nedeljicama i o svemu drugom. To je ono što stvarno mislim i nemam problem sa tim da vam to kažem i to ću reći i za pet, i za deset i za dvadeset godina – da, propustili smo najveću šansu, da propustili smo najveću šansu za ubrzani razvoj Srbije. Jesam li za to kriv što sam slušao vas i podlegao pritiscima, više neki drugi, a onda sam ja njih poslušao, nije ni važno, kriv sam. I nemam problem sa tim. Šta će biti za nekoliko godina, to sam Bog sveti zna, sada neće. Tako da ne morate da podižete paniku, pa da mislite – vreme mi je za sticanje poena.

Dakle, suština je u tome da mi moramo da budemo realni id a budemo fer kada sagledavamo državne poslove i kada sagledavamo šta je to što može da se radi, da mora da se radi. Meni je jedan poslanik rekao – planina mi je bela. A jel si dobio put? Pa jesam. Kako misliš onda? Šta misliš da uradimo, da donesemo meteorima iz svemira kamen? Kako to ljudi mislite?

Država je suviše komplikovana stvar i suviše ozbiljna stvar i državom ljudi treba da se bave. Ja sam veteran u tome, znam ceo aparat kako funkcioniše. To nije samo deset godina na vlasti, što je najduže od svih, govorim da imate stvarnu vlast, ne pričam o onom što ste prilepak ili ne znam šta. Stvarna vlast je deset godina i stvarno sam ponosan na to. zato znam to. Samo vas molim malo više realizma u sve to, malo više realizma, manje pobune, a više onoga – čekaj, pa nisu baš ovi ljudi toliki idioti da bi to radili protiv naroda. Ništa drugo, a ja hoću da idem sa vama, nikakav problem. Spreman sam u drugoj polovini oktobra da odemo gde god hoćete. Ako hoćete, vodite kamere, ako nećete nemojte, da idemo bilo i gde i da čujem šta ljudi imaju da mi kažu po tom pitanju. Hvala.

PREDSEDNIK: Sledeći prijavljeni je narodni poslanik Aleksandar Mirković.

Izvolite.

ALEKSANDAR MIRKOVIĆ: Hvala presedniče Orliću.

Poštovani predsedniče Republike Srbije, gospodine Aleksandre Vučiću, poštovani Petre Petkoviću, braćo i sestre sa KiM, moram priznati da je koncept mog govora menjan iz situacije u situaciju, jer prosto niko nije mogao da pretpostavi da će opozicija i dijalog juče otići u onom smeru.

Današnja tema koja se nalazi pred nama i o kojoj smo juče diskutovali je svakako jedna od najvažnijih i najbitnijih koja se može naći u ovom plenumu. Međutim, predstavnici opozicije to nisu shvatili ili nisu želeli, svejedno, već su i ovu temu videli kao svojevrstan poligon za razračunavanje i obračunavanje sa Aleksandrom Vučićem.

Žalosno je, elementarno poštovanje niste pokazali ni prema ljudima koji sede na galeriji da niko od vas u deset sati rasprave juče, a Boga mi, evo i sada skoro dva sata rasprave danas, nije se postavio na mesto i u kožu tih ljudi koji žive na KiM.

Da ne govorim samo prazne priče, najbolje pokazuje diskusija od danas i diskusija od juče, jer u izveštaju koji se nalazi pred nama niste rekli baš ništa, sem danas što smo čuli da nije potrebno da ima toliko prideva i da se upotrebljava termin državni vrh. Kada pričamo o KiM, očekivao sam da ćete ovde izneti neke predloge, neke sugestije, ideje kako da se olakša našem narodu dole život, kako da bolje i lakše žive. Mislio sam da i će vam možda pasti na pamet da kažete da li je dovoljno 2480 adaptiranih i izgrađenih stambenih jedinica od maja 2019. godine do danas ili je potrebno da na tom polju radimo još brže i još više?

Mislio sam i da ćete pričati o tome da li je dovoljno da gradimo vrtiće, škole i rekonstruišemo i u Leposaviću, i u Goraždevcu i u Suvom Grlu, ali ni ti vam nije palo na pamet. Mislio sam da i ovih 400 ljudi koji su zaposleni od perioda korone do danas u zdravstvenom sistemu će možda za vas biti važna stavka, ali ne. Vama je jedino bitno da odavde šaljete političke parole koje su vrlo zapaljive i vrlo neodgovorne.

Juče i sinoć u vašim medijima predstavljate sebe kao heroje. Heroje iz kruga dvojke, i to ove beogradske. Zato što se niko od vas nije zapitao kako će ovi ljudi otići svojim kućama i kako se osećaju ljudi na Kosovu i Metohiji kada odavde slušaju sve najgore stvari o sebi. Nemojte da mislite da nije istina, dve stvari, pravci u kojima ste se kretali juče su vrlo opasni. Jedni od vas, a i danas nastavljate u tom tonu, su Srbe sa severa i predstavnike Srba nazivali kriminalcima, nazivali ste ih ubicama, što je apsolutno nedopustivo.

Pitam vas sada, da li vam je i jedne sekunde palo na pamet da ste na taj način, što indirektno, što direktno, dali novu municiju u ruke Aljbinu Kurtiju za nekakve njegove manifetluke i akcije na severu Kosova? Jer, on sada nakon vaših izjava može da kaže – pa, eto, i Srbi u Beogradu njih smatraju kriminalcima. Da li osećate odgovornost za to što ste izgovorili ovde?

Ova druga grupacija je ovde slala političke parole, zaklinjala se, lake teme, jeftini politički poeni. Čak ste došli do tog stadijuma da ste zveckali oružjem. Da li ste se zapitali, možda kojim slučajem, da će zbog tih tonova neko dete, srpsko dete na putu do škole biti napadnuto, jer sluša odavde iz ovog doma nekakve takve pretnje? Niste i baš vas briga. Jer, danas sutra, ne daj Bože da dođe do tako nečega, nećete se vi baviti rešavanjem tih problema, već Aleksandar Vučić. Zato vi nemate ni odgovornosti, a bogami ni savesti.

Mislio sam da ćemo mi danas pričati mnogo više o Izveštaju, ali kako je ova sednica počela vidim da se Izveštaja niko od vas neće ni dotaći. Meni je žao što o ovoj temi govorim ovako emotivno, ali osećam potrebu zbog ovih ljudi koji sede gore i onih ljudi koji su danas na Kosovu i Metohiji i gledaju ovaj prenos. Danas više nego ikada nam je potrebno jedinstvo. Danas više nego ikada nam je potreban mir. Nažalost, u ovom plenumu to jedinstvo nećemo imati, jer za sve vas koji sedite preko puta mene, a neki su i stajali, partikularni interesi, lični interesi su mnogo veći iznad interesa Srbije.

Ja bih mogao o ovome da pričam mnogo, ali ima još govornika koji će govoriti posle mene, samo želim da završim sa tim.

Poštovani predsedniče Aleksandre Vučiću, vi podršku SNS i poslanika SNS ćete uvek imati i to nije uopšte sporno, ali bitno je naglasiti da ćete uvek imati i podršku građana Srbije, posebno onih građana sa Kosova i Metohije. Neka vam ta podrška bude vetar u leđa u ovom periodu koji je težak i koji je pred nama.

Vama, braćo i sestre sa Kosova i Metohije, želim pre svega mir koji je neophodan svima nama i želim da budete spokojni, jer i juče, kao i mnogo puta do sada, imali ste priliku da vidite da dok je Aleksandra Vučića Srbi na Kosovu i Metohiji imaju budućnost.

Hvala vam i živela Srbija!

PREDSEDNIK: Hvala.

Po Poslovniku, reč ima Nebojša Cakić.

NEBOJŠA CAKIĆ: Poštovani predsedniče, poštovani predsedavajući, dame i gospodo narodni poslanici, pre svega građani Srbije, najpre da se predstavim, ja sam Nebojša Cakić, dolazim iz Leskovca, izabran sa liste koalicije „Moramo“ ispred Grupe građana „Za Leskovac zajedno“.

Reklamiram povredu Poslovnika 103. stav 3. S obzirom da su prethodne dame iz opozicije već reklamirale povrede Poslovnika, ja reklamiram sada ovaj deo jer mi niste dali reč povodom povrede Poslovnika kada sam se javio za to.

Nažalost, prvi put se javljam u ovom Domu povodom povrede Poslovnika, ali zaista moram da priznam da dosta dugo učestvujem u parlamentarnom životu na nivou lokala i mislio sam da ono što se dešava u lokalnim parlamentima, šta rade lokalni šerifi, da to zaista u ovom visokom Domu neću doživeti.

Ono što ja od vas, gospodine predsedavajući, vidim, ne samo sada, nego i juče, zaista je zabrinjavajuće kada imate takvu sposobnost da pred očima celokupne javnosti vodite sednicu na način na koji vodite. Smatram to zaista neprimerenim i mislim da građani Srbije, a posebno građani Leskovca, da vas podsetim da je Vlada devedesetih godina u kojoj je učestvovao i vaš predsednik, mislim da je bio i gospodin Dačić, pozvala i nasilno mobilisala ljude da idu u rat na Kosovu, 20.000 ljudi iz Leskovca…

PREDSEDNIK: Gospodine Cakiću, je li ovo vaše ukazivanje na povredu Poslovnika i neki moj propust 103. ili ova priča koju počinjete sada?

NEBOJŠA CAKIĆ: Dopustite mi da završim.

PREDSEDNIK: Hvala vam, rekli ste mi.

Što se tiče povrede Poslovnika, pošto sam dužan da vam pružim obrazloženje, ne jednom, nego čini mi se pet ili šest puta sam vam odavde ukazao da morate da se prijavite za reč kroz elektronski sistem, jer ja drugačije reč ne mogu da vam dam. Primetio sam da vi vičete i mašete, sve sam to video, ali kažem vam tek kada se prijavite možete da govorite. Kao što vidite, omogućio sam to, nikakav problem sa tim nemam.

Da li želite da se oko ovoga izjasnimo još dodatno glasanjem? (Da)

Hvala, hoćemo.

Po prijavi za reč, reč ima Srđan Milivojević.

SRĐAN MILIVOJEVIĆ: Dame i gospodo narodni poslanici, Vaše ekselencije predstavnici diplomatskih misija, probrani gosti sa Kosova i Metohije, medijske savetnice, poštovani građani Srbije, željno očekivani predstavnici režima, drago mi je da su neki od vas konačno posle šest godina skupili političku hrabrost i konačno došli pred narodne poslanike i pozicije i opozicije, kako bismo u Narodnoj skupštini, jedinom relevantnom mestu za diskusiju po ovoj temi, raspravljali o katastrofalnoj, pogubnoj po nacionalne interese države Srbije vašoj politici, o njenim efektima i, pre svega, da raspravljamo o katastrofi koju je ovaj režim napravio kada je reč o Kosovu i Metohiji, a to je isti onaj režim koji ima kontinuitet sa vlašću iz devedesetih godina.

Deset godina nas uporno uveravate i ubeđujete građane Srbije da kada je reč o Kosovu i Metohiji vodite najbolju moguću politiku, da pobeđujete i Tačija i Kurtija i Haradinaja sa pet – nula u svakoj rundi pregovora, da je ta politika državnički mudra, pobednička i da svi mi treba poput Marka Đurića da aplaudiramo i da vičemo dok ne promuknemo na telefon kako ste, eto, pobedili, a onda nam kažete da je Srbija posle deset godina došla u nikad goru i nikad težu poziciju, maltene na ivici rata.

Ako ste vi vodili takvu politiku, a mi se onda našli u takvoj poziciji, onda je za tu politiku odgovoran onaj ko je vodio. Onaj ko je mimo zakonskih i ustavnih ovlašćenja radio sve to što je radio, očigledno nije pravilno radio. Znate, nema dobre politike sa lošim posledicama. Vaša politika, bez obzira da li ste je vodili kao radikali ili kao naprednjaci, je katastrofalna.

Vama danas nije potreban konsenzus. Sa kim hoćete konsenzus? Sa lopovima, bitangama i kretenima, kako ste nas nazivali. Da li ste zaboravili te reči? Neću vam ponavljati, ali tako ste nas nazivali. Vama nije potreban konsenzus, vama je potreban krivac za vaš neuspeh.

Mi demokrate se ne plašimo da vam kažemo šta imamo da vam kažemo. Ovo je izveštaj Vlade. Gde vam je Vlada ovde? Pre šest meseci su bili izbori. Koliko vam treba vremena da formirate Vladu? Koliko treba da istrgujete resorima? Je li Srbija ratni plen vaš?

Pre mesec dana ste Anu Brnabić proglasili premijerom. Gde je ovde? Onda ste ograničili rok trajanja Ane Brnabić na dve godine. Po kom ustavnom ovlašćenju? Kako vi znate koliko će da traje njena Vlada? Pa tegla kiselih krastavaca ima veći rok upotrebe od Ane Brnabić. Što svodite Vladu Republike Srbije na takve artikle. Pustite Vladu.

PREDSEDNIK: Da li sada iznosite uvrede? Samo povedite računa o tome.

SRĐAN MILIVOJEVIĆ: Nisam vas razumeo, zaista, uz dužno poštovanje.

Dakle, zašto ovde nema Vlade? Evo, ja ću da vam kažem zašto nema Vlade. Ovo su reči vašeg predsednika stranke. A ne ja kada pozovem pet ministara, ne mogu da ih dobijem po dva dana. Onda se pitam – pa kako do vas da dođe običan čovek? Nije baš da se bavite Kosovom, regionom, nije baš da se bavite svim problemima ovog sveta. Ali zato, kada je borba oko rotacije, to je velika borba. Eto, to je slika kako vi vidite Srbiju, kao rotaciona svetla, kao vlast, kao moć, kao trezor, kao tendere, kao privilegije.

Recite tim ministrima da se ne biju toliko za rotaciona svetla. Ispratiće ih sve rotaciona svetla u političku penziju, pravo u Zabelu, pod pratnjom rotacionih svetala. Imaće ih koliko hoće. Zato ih niste doveli danas ovde u parlament. Zauzeti su lepljenjem stikera na džip Ane Brnabić, prelepljuju grb Republike Srbije. Ja da sam predsednik Vlade, pa pešice bih otišao na Kosovo i Metohiju, pa na biciklu bih otišao, biciklom bih ušao na Kosovo, na konju bih otišao i rekao – zalepite stiker na sapi ovog konja, ali nemoj da ponižavate Srbiju.

Koga sve niste doveli juče ovde da vam pomogne. Ne plašimo vas se mi. Juče ste doveli stranački megafon, Simu. On da prati raspravu o Kosovu? Gde vam je Sima iz Grocke? I njega dovedite. Onaj što je zapalio kuću Milana Jovanovića. Gde vam je Jutka iz Brusa? Što on nije ovde? I Dijanu Hrkalović dovedite. Ma sve ih dovedite. I Zvonka Veselinovića, i njega dovedite, i Zelju. Pa ne plašimo se mi vas. Slobodno neka vam aplaudiraju koliko hoće. I Lukija iz Pećinaca dovedite, onog Lukija što ispisuje decu Demokratske stranke iz vrtića, u zemlji u kojoj se održavaju slobodni izbori. To su ti vaši slobodni izbori. Dovedite i Veljka Belivuka, vašeg istaknutog člana. Pustite ga iz zatvora, neka vam aplaudira, neka vam pokaže kakva je vaša Srbija. Sve vaše članove iz zatvora pustite. Dignite ovaj sprat, još jedan balkon napravite. Odaberite ko će ovde da dođe.

PREDSEDNIK: Da li reagujete zbog teme ili zbog čega?

SRĐAN MILIVOJEVIĆ: Ali mi vas se ne plašimo.

PREDSEDNIK: Nisam razumeo. Ukazujete na temu dok govori čovek iz vaše poslaničke grupe ili reagujete zato što viču? Reaguju iz prvog reda kod vas, pa samo da vam kažem, verovatno je zbog tona i zbog teme, da povedete računa.

SRĐAN MILIVOJEVIĆ: Znate li ko je Luki iz Pećinaca?

Izvinite, samo mi vratite ovo vreme što ste govorili vi, a ne ja.

Dakle, mi ćemo uvek stajati uz naše građane i na Kosovu i Metohiji i u Pećincima i u Valjevu i tamo gde imamo glasove i tamo gde nemamo glasove. Šta, je l` ne znate ko je Luki? Da li gledate vi, gospodine Vučiću, „Utisak nedelje“? A vaši medijski savetnici? Nemoguće da i oni ne gledaju. To je Luki iz Valjeva.

(Žagor u sali.)

Hoćete temu? Evo da vas podsetim nešto, kada je reč o temi. Koliko godina obmanjujete građane Srbije da je situacija na Kosovu i Metohiji takva zbog nekog navodnog pitanja pred Ujedinjenim nacijama Vuka Jeremića? Pa nije to pitanje Vuka Jeremića, to je pitanje države Srbije.

(Milenko Jovanov: Zato je nudio ostavku?)

Znači, vi smatrate da je to loše pitanje. A znači, vi smatrate da je nezavisnost Kosova u skladu sa međunarodnim pravom? A zato ste u koaliciji sa Tačijem, Haradinajem i Kurtijem? Pa to ustanite i kažite građanima Srbije – mi smatramo da treba Kosovo da bude nezavisno. Tako je, bravo, gospodine Jovanov, svaka vam čast. Kažite to vašim biračima – mi smatramo da je to loše pitanje, nama se to ne sviđa.

PREDSEDNIK: Nema potrebe da vičete toliko, niko ne viče na vas, samo polako.

SRĐAN MILIVOJEVIĆ: Znate šta su po tom pitanju kazali neki vaši članovi? Evo, jedan je tu sedeo gde baš vi sada sedite. Smatram da je pitanje bilo dobro postavljeno. „Smatram da se tadašnje Ministarstvo spoljnih poslova i gospodin Vuk Jeremić dobro borio“, izjavio je u ovom zdanju, u ovoj sali, na Drugoj posebnoj sednici, 26. aprila 2013. godine, gospodin Vladimir Cvijan. Je l` vam poznato to ime? Je l` se sećate tog čoveka? Baš tu je sedeo gde vi.

(Milenko Jovanov: I šta s njim?)

Ne znam, pitajte se vi šta s tim, ja neću. Meni je tu savest i obraz čist.

(Milenko Jovanov: A je l` meni nisu? Je li, Milivojeviću?)

Možda je sada trenutak da vas, dame i gospodo, pitam – kako to da danas o statusu Kosova i Metohije odlučuje Međunarodni sud pravde, Savet bezbednosti, Generalna skupština Saveta bezbednosti Ujedinjenih nacija i kako to da smo došli da na teritoriji Republike Srbije ne važi Ustav Republike Srbije nego Rezolucija 1244? Ko je bio na vlasti kada su 9. juna 1999. godine sa Kosova i Metohije proterane srpska vojska i policija i zamenjeni sa NATO trupama i vašim saborcima iz OVK? Ovakvu ste ostavili kartu Kosova i Metohije 1999. godine.

I vi Srbi sa Kosova i Metohije to dobro da znate, bio sam kod vas i u Peći, i u Prizrenu, i u Đakovici i u Uroševcu 1998. godine i kazao sam: „Ako glasate za radikale, bićete izbeglice kao iz Krajine“. Vi ste mi rekli: „Znate li koliko su oni dobili glasova ovde?“ Isto koliko i sad. A šta se desilo? Pa završili ste kao izbeglice.

A kako smo došli do toga? Pre nego što su neki koji sede u ovoj sali sa odela skinuli bedž sa likom Vojislava Šešelja i zamenili ga bedžom sa likom Tonija Blera, mi smo u ovoj sali svedočili politici zarđale kašike, politici Karlobag, Karlovac, Ogulin, Virovitica, mi smo u ovoj sali imali vrhunac te politike kroz jednu od najbesramnijih rečenica u istoriji političkog života Srbije – ubijte jednog Srbina, mi ćemo stotinu Muslimana. To nije kazao niko sa ove strane. To niko od nas nije kazao. A vidite, da nije bilo te rečenice, ne bi ovde sedeo samo Šaip Kamberi, bilo bi sada 50, 60 poslanika Šaipa Kamberija i sa njima bismo razgovarali o platama i penzijama. Možda bi Albanci činili Vladu Republike Srbije, kao u Crnoj Gori, kao u Republici Severnoj Makedoniji.

Nažalost, vi ste vodili jednu drugačiju politiku i mnogo je toga „možda“, ali nešto počinje sa „sigurno“, da nije bilo takve vaše politike, dame i gospodo, Srbi bi sigurno živeli danas u Prizrenu, Peći i Uroševcu i ne bi se svodili na statističku grešku, nego bi normalno živeli. Kasarna bi se u Prizrenu i dalje zvala Car Dušan Silni. Je l` znate kako se posle vaše politike zove kasarna Milan Zečar u Uroševcu? Bondstil se zove. Vi ste vašom politikom postavili kamen-temeljac za tu bazu. Je l` znate kako se zove Uroševac? Ferizaj se danas zove.

Da ste nas slušali 1998. godine, kada je već prodata Krajina, da ste imali razuma da nas čujete, kao u Pakracu, Kninu, Gospiću, možda bi Srbi tamo živeli. Mi smo vama ukazivali jedno dve godine na tu politiku. Tri decenije smo vam govorili to. Onda ste se jednog jutra probudili, zaspali kao radikali, a probudili sa namerom da budete Zoran Đinđić, kao onaj za koga ste kazali da ste se napili od sreće kada je ubijen. Je l` znate šta je vaš osnivač stranke Tomislav Nikolić kazao za Zorana Đinđića? „Ako neko vidi Zorana Đinđića ovih dana, neka mu kaže da je i Tito pred smrt imao probleme sa nogom.“

Znate, kada govorite o Zoranu Đinđiću, gde vam je taj što je govorio da je Broz imao probleme sa nogom? Osamostalilo se dete, prohodalo. Zahvaljujući vašoj politici, osamostalilo se i Kosovo. Sada vam je dete prohodalo, onestašilo se, vreme je, kantar dobacio samo do 120, nema bez Ivice do 126.

Možda će Mađari da kažu - nećemo mi to. Možda ćemo na nove izbore, što kažu dobro informisani izvori. Možda Ana Brnabić i ne bude premijer.

Pre samo par godina vodili ste politiku razgraničenja Studenice i Gračanice, danas bi verovatno vodili politiku razgraničenja Studenice i Ravanice, jer to je vaša politika.

(Predsednik: Sačekajte samo, gospodine Lazoviću, skrenuo sam pažnju poslaniku, nije hteo da posluša, kad završi reći ćete.)

Ne, on ne reklamira zbog mene, reklamira zbog dobacivanja, ali nema veze.

Moj deda nije poginuo u austrougarskoj uniformi gušeći Toplički ustanak. Sutra će Dan srpske zastave, dan kada je Božidar Milivojević, komandant Jurišne čete Desetog pešadijskog puka, poveo vojsku u otadžbinu. Ali ja ne kažem da zbog toga meni Srbija više pripada. Imaju pravo na Srbiju i oni koji su nosili drugu uniformu, imaju pravo na Srbiju i oni koji su bili s druge strane šanca, na Ivankovcu i Deligradu. Svi imamo prava da odlučujemo o tome.

Hoću da vam kažem da ja nikada nisam delio ljude na one koji se krste, križaju ili klanjaju. Jedina podela koju znam je podela na ljude i neljude. Nikada nisam bio u Hrtkovcima da brojim krvna zrnca, nikada nisam određivao jezičke patrole koje će po Vojvodini da gledaju ko zna mađarski jezik a ko ne zna. To nikada nije bio moj program. Nikada nisam kazao - dajte Mađarima jedan sendvič jer je Mađarska bliže, a Hrvatima dva. To nije politika Demokratske stranke.

Neću da uzimam vreme poslaničke grupe.

Jel to meni dobacujete da živim na Kosovu? Meni?

Jedan je živeo na Kosovu i Metohiji, zvao se Oliver Ivanović. Ubijen je. Kazao je neko u ovoj sali da zna ko su njegove ubice i biće uskoro poznate.

Ja nemam snimke sa naplatne rampe i ne znam kako je stradao ni Stanika Gligorijević, ni Oliver Ivanović.

Nažalost, imam i tada je moj brat bio mobilisan da skuplja kasetne bombe zato što je moj, a drugi je teško ranjen, zaboravljen na Kosovu. Nemojte mi dobacivati, niste na Pacolijevoj jahti. Molim vas, da se upristojite.

Dakle, da završim i privedem kraju. Nema konsenzusa sa vašom politikom. Vi me podsećate na kockara koji je izgubio najbolju njivu, a onda je pozvao najbolje stručnjake da mu kažu šta je mogao da gaji na toj njivi.

Nema rešenja ovog problema sa vama na vlasti. Izvinite, što nema nikog iz vašeg okruženja, gospodine Vučiću da vam to kaže, ali evo ja ću to da vam kažem. Iako vam smeta dobacivanje, bio je pored mene jedan poslanik, Aleksandar Vučić iz Srpske radikalne stranke u onom parlamentu, kako je taj dobacivao, pa je postao prvi potpredsednik Vlade i predsednik Republike. Nemojte to da zaboravite nikada.

Dakle, nema rešenja ovog problema sa vama na vlasti. Ja vas sada pozivam da zbog katastrofalnog vođenja ove politike sada podnesete ostavku, gospodine Vučiću, da se ne pozivate ni na kakav rejting i nikakve glasove, jer i vi i ja i svi u ovoj sali znamo da ste izbore pokrali kao i sve u proteklih deset godina, da ste ih dobili zahvaljujući batinašima iz Lučana, da ste ih dobili zahvaljujući iz Pećinaca.

Nema napretka. Završite školu za košarkaškog trenera. Evo, biće prazna klupa reprezentacije, neka Srbija ponovo bude prvak u košarci da ne budemo prvi po organizovanom kriminalu, korupciji i siromaštvu, bedi i svemu u čemu smo sada neslavni prvaci. Podnesite ostavku, to je najbolje i za vas i za Srbiju i ja ću vam to ponavljati svakog prvog utorka u mesecu. Zahvaljujem se.

PREDSEDNIK: Što se tiče ovog za dobacivanje. Niko odavde nije dobacivao vama, najmanje to možete da kažete predsedniku Republike.

Reč ima predsednik.

ALEKSANDAR VUČIĆ: Razumeo sam, niste ga vi, gospodine Orliću razumeli. Nisam mogao da čujem od tolike vike, ali sam razumeo šta je hteo da kaže.

Pokušaću ukratko da odgovorim. Naravno, slušali smo koji god termin da bih upotrebio bio bi uvredljiv, zato ću pokušati da se uzdržim od toga, bio bi uvredljiv, govorio bi istinu i tačno bi precizno oslika sve ono što smo slušali, ali kao predsednik Republike to ne mogu da radim i ne mogu da se ponašam tako neodgovorno kao što se malopređašnji govornik ponašao.

Jednu stvar, ovde smo čuli više puta, ne samo od tog čoveka, već i od drugih ljudi, kako su ovi ljudi krivi zato što učestvuju u vladi na Kosovu. Da, interesantan slučaj. Znate, kada smo imali priču o standardima pre statusa, pa se prešlo na statuse, pa su nam i mnoge lažne patriote iz takozvanog desnog bloka pričali, a tada su podržavali neke druge političke stranke, mi smo učestvovali u vladi, albanskoj vladi na Kosovu i to upravo ljudi iz DS, gospodin Bogdanović i to u periodu između 2002. godine i 2004. godine, Vlada Bajrama Redžepija.

Vidite kako bezobzirno obmanjuju javnost, uz podršku DSS, uz podršku svih drugih. Dakle, vidite kako bezobzirno obmanjuju javnost svi sve vreme, pričajući da su ovi ljudi nešto krivi za sve ono što su oni radili pre njih, dvadeset godina. Ne interesuje ih istina. Ne interesuju ih činjenice. Jedino što ih zanima to je ako mogu da viču što je moguće glasnije ne bili nekoga uvredili.

Pa, kažu ovde smo mi lopovi, ovakvi. Da, ja mislim da smo imali pravu lopovsku vlast koju ste predstavljali, ali to nikada nisam govorio na takav način, ad personam, ali ako jesam u nekim drugim prilikama.

Da, mislim da ste razorili zemlju, mislim da ste je uništili. Mislim da nam je bilo potrebno mnogo godina da se vratimo. Mislim da nam je, kada govorite o bedi i siromaštvu, na kraju svog izlaganja, vi ste to pomešali, neko vas je vratio u period od pre deset i dvanaest godina, tada su bili beda i siromaštvo koje ste ostavili našem narodu, jer ste opljačkali sve fabrike, uništili oko 500 fabrika, a mi izgradili 300 fabrika i doveli 300 velikih stranih investitora. Vi ste otpustili 450 hiljada ljudi. U vaše vreme smo imali najveću nezaposlenost 25,9%, danas imamo najnižu stopu nezaposlenosti i to u skladu sa Eurostat modelom 8,9% koji nam ne ide na ruku zato što nam ne računa sezonske radnike, a ovamo su računati bili i sezonski radnici. To su rezultati vaše vlasti.

Ovde ste došli da nam pričate sve prazne priče iz tabloida i na svaku ću da se osvrnem. Na svaku laž i bljuvotinu koju su izgovarali u prethodnim mesecima i hvala vam na tome što mi pružate priliku.

Govorite i kukate ovde kako je neko vas nazivao pogrdnim imenima. Evo, vam šta kaže ovaj čovek koji je malo pre govori. Kaže, Andrej i Danilo, to je moj brati, mlađi brati i Danilo, to je moj stariji sin, pronađeni u šahtu kao Gadafi. Dakle, to je čovek želi da mi ubije dete. To je čovek koji želi da moje dete bude ubijeno. Nisam vas razumeo zašto mi dobacujete, što želi da mi ubije dete. Nije to rekao, nego je rekao da završi u šahtu kao Gadafi, a ne znate kako je Gadafi završio.

Sram vas bilo. Sram vas bilo sve što to radite i što govorite i što se pri tome smejete i pri tome sve vreme glumite žrtve. Ne postoji stvar koju niste u stanju da izgovorite. Ne postoji stvar koju niste u stanju da uradite. Ne postoji gadost koju niste u stanju da izgovorite i napravite, ali ste u stanju da primetite sve što je na vašoj koži.

Govorite o Toniju Bleru, bedžu. Jel to Zoranu Đinđiđu govorite, njega kritikujete pošto je on prvi ugostio Tonija Blera ovde, i to samo dve godine pošto su izvršili agresiju na našu zemlju? Da, ja sam ga sreo na raznim mestima, jedanput ili dvaput, ne, tri puta čak u životu, pokušavajući da od neprijatelja napravim prijatelje. To je moj posao. To ću da radim uvek.

A, sad odjednom za Šredera me niko ne kritikuje, pošto se vidi da je veliki Putinov prijatelj pa njega prećute nekako. Pa, to je moj posao.

Kako ste zaboravili da je Zoran Đinđić to uradio?

Vojislav Koštunica crveni tepih postavio pred Havijera Solanu. Pred Havijera Solanu. I još nam držite patriotske pridike ovde. 1

To je nešto što…

Svako vaše dobacivanje…

Ako mogu da zamolim i jedne i druge.

Dakle, svako vaše dobacivanje mi govori samo koliko vas boli istina.

To što ćete da sahranite moje dete i mog brata je mnogo lepo što ste rekli i što ste uradili.

Nisam ja uzeo nešto tajno. Nije ovo snimak nečega što je on govorio privatno, on je ovo sam uradio javno. I vas nije sramota da meni kažete – ajde, čoveče, nemoj to da govoriš, dobacujući mi.

Ne kažete mi – jel te sramota da si tako nešto izgovorio, nego kažeš onome ko je to uradio, nego to govorite meni, zato što vam se to ne uklapa u priču u kojoj vi morate da budete jadni, uvređeni, povređeni, uvek progonjeni, u teškoj situaciji. U stvari, sve vreme vi to radi. Sve vreme to radite.

Šta ću ja da gledam i šta neću da gledam, pa imam pametnija posla nego da gledam emisije koje volite da gledate, nego da gledam pevačicu Berović i da slušam te pesme. Ništa od toga ne radim.

Žao mi je što moram da vas razočaram.

Kao mantru ponavljate priču o Krajini i kažete – mi smo učestvovali u tome. Ne, mi smo tada bili jedina opozicija.

Mi smo tada bili jedina opozicija i lider stranke čiji sam član bio tada bio je u zatvoru, a ne vlasti. Ne na vlasti, a vi ste ćutali tada i ni reč niste rekli, a oni koji su bili protiv pada Krajini bili su u zatvoru.

Samo da to jednom za uvek raščistimo, pošto je to još jedna od laži i neistina koje stalno iznosite, svi, na različitim mestima.

U Hrtkovcima nisam bio i nisam bio ni član te stranke u to vreme. Ne znam na koga ste mislili. To valjda govorite gospodinu Šešelju. Siguran sam da bi on znao kako da vam odgovori i siguran sam da bi vas, kao i obično, rasturio u svakom duelu, ali to nije moj interes, niti sam se bavio politikom tada. Nije to jedanput uradi.

Što se tiče ubistava i kriminala, pa u vaše vreme smo bili svetski prvaci po broju ubistava. Pa u vaše vreme je predsednik Vlade ove zemlje ubijen.

U vaše vreme su u jednom danu po dvojica generala policijskih bila ubijena, članovi BIA koji su bili krivi samo zato što su se pojavili na sastanku kod predsednika Vlade. Ubijani ljudi po stepenicama, kod starog Merkatora, kod novog Merkatora, na svakom mestu. Imali smo 15 puta veći broj ubistava nego danas.

Vi nam držite pridike o tome.

Vi nam držite pridike o organizovan kriminalu, vi koji ste, čija je vlast postala eufemizam za organizovani kriminal i za lopovluk i pljačku. Vi nam to govorite.

Vi to govorite ljudima koji su izvadili ovu zelju i koji su napravili rast BDP-a za 10 godina veći nego za prethodnih 50 i još mislite da to što glasnije izgovarate, baš kao što ćete niže i što tiše da udavite mog brata i mog sina, pa u šahtu da budu, kako sami kažete, pa ćete, valjda, to da uspete i sa svim drugim.

Ne ubijajte tuđu decu! Samo to ne radite i ne pretite ubistvima tuđoj deci, a onda da govorite o tome kako vam je neko rekao da ste kreteni ili ne znam kakvi.

Kažete – nema rešenja. Moguće je da nema rešenja. Moguće je da nema rešenja, ali osim Bajrama Redžepija, ne zaboravite, želim da vas podsetim na tu činjenicu, nije Kosovo proglasilo, nije Priština proglasila protiv pravnu nezavisnost, koju mi ne priznajemo, u vreme Aleksandra Vučića, već u vaše vreme, a vaš ceo odgovor je bio taj, vaš ceo odgovor je bio da se sklonim taj dan u Rumuniju da izbegnem kritike stranica što bih radio na beogradskim ulicama.

To je bio sav vaš odgovor, a pre toga vam je bio junački odgovor na Pogrom Srba i uništavanje 35 srpskih svetinja na Kosovu i Metohiji. Igrali ste pasijans u Narodnoj skupštini. Možda sam ja dobacivao, ali nisam igrao pasijans kao vi što ste igrali, o čemu postoje i video potvrde.

Što se tiče ostavke, ako bude bilo potrebe ostavku ću da podnesem, i za to nemojte da brinete. Nikada vi na to ne morate da me pozivate. Ja sam već jedanput rekao – vi ste izgubili na poštenim izborima u kojima su meni bile vezane ruke zbog situacije u Ukrajini. Da nisu dobili bismo mnogo više glasova.

(Borislav Novaković: ….svi novosadski kriminalci….)

PREDSEDNIK: Možete li da ne dobacujete?

Možete li da ne dobacujete, da pokažete bar neki minimum pristojnosti?

Bar neki elementarni minimum pristojnosti da pokažete, ako je moguće?

ALEKSANDAR VUČIĆ: Izgleda su sa ove strane otkrili ko je najveći novosadski kriminalac.

Da samo završim. Vaš je problem što ne volite da slušate ono što govorim i što polazeći od sebe ne verujete u reči koje vam izgovaram.

Da vam olakšam, pošto me vi nikada ne biste i nikada me nećete pobediti, baš kao što sam vam i rekao, ja ću sam da se sklonim jer ja nemam toliko energije, iako sam juče video da imam mnogo više nego svi vi, ali bez obzira na to ja vidim da to nije dovoljno i da nije onoliko koliko bih ja želeo.

Ja znam da mi je poslednji mandat, te ćete moći da pobedite. Plašim se da vam ni tu neće biti pomoći, zato što će narod opet da izabere nekog pristojnog, nekog racionalnog, nekoga ko voli Srbiju i nekoga ko će da uradi sve da Srbija ide napred, a ne da je vraća u tako užasnu prošlost u koju ste je vi vratili, 30 i 40 godina, svojom vladavinom dvanaestogodišnjom koja je najmračniji period svih srpskih vlasti od, bogami, 1918. godine.

Hvala vam najlepše.

PREDSEDNIK: Pošto ima više prijavljenih, samo da utvrdimo prvo šta je povreda Poslovnika.

Dragan Nikolić nije tu.

Zoran Sandić, to je povreda Poslovnika, jel tako?

Jel jeste povreda Poslovnika?

Izvolite.

ZORAN SANDIĆ: Poštovani predsedavajući Narodne Skupštine, poštovani predsedniče Republike Srbije, dame i gospodo narodni poslanici, Srbi sa KiM, reklamiram povredu Poslovnika član 108. – o redu na narodnoj sednici Skupštine, stara se predsednik Narodne Skupštine.

Naime, oči i uši Srba sa KiM, su uprte danas i juče ovde. Ja sam pre tri dana boravio u Kosovskoj Mitrovici i znam da je tako. Nedeljković Nikola je, čumi u kazamatu, lažne države Kosovo, samo zato što je nosio majicu – Kosovo je Srbija.

Juče su napali oca i sina....

PREDSEDNIK: Gospodine Sandiću, ali red na sednici…

ZORAN SANDIĆ: Red na sednici, a šta mi radimo, dok su Srbi u takvoj situaciji na KiM? Mi smo okrenuli nišane jedni prema drugima.

PREDSEDNIK: Gospodine Sandiću, pitanje reda na sednici, znači ne može da bude šta mi radimo, da li sam ja prekršio Poslovnik?

ZORAN SANDIĆ: Upravo to hoću da kažem, poštovani predsedniče…

PREDSEDNIK: Zato što nisam primenjivao mere po članu 108?

ZORAN SANDIĆ:…jer treba da se starate o redu, da se poslanik koji govori drži teme, da ga prekinete ako priča o ekologiji..

PREDSEDNIK: Dobro. To sam već objašnjavao kao što vidite, trudimo se da ovo bude maksimalno tolerantno, a onda vi sami vidite kako se vraća sa ovih strana.

ZORAN SANDIĆ: Ja sam samo hteo da vas zamolim da povedemo svi zajedno računa i vi kao prvi među nama, da ova sednica ide u pravom smeru, da se raspravlja o čemu jeste tema…

PREDSEDNIK: To i radimo, da li treba i da se izjasnimo…

ZORAN SANDIĆ:…da prekinete onoga koji priča o ekologiji, ili onoga iz vladajuće većine što napada opoziciju…

PREDSEDNIK: Rekli smo i ovom što priča o ekologiji da ste negodovali i vi i ovi iz njegove grupe i sve smo to rekli.

Da li treba da se izjasnimo oko ovoga?

Ne tražite, hvala.

Radomir Lazović, po Poslovniku.

RADOMIR LAZOVIĆ: Tako je. Po Poslovniku.

Član 106. kaže – za vreme govora narodnih poslanika u pretresu nije dozvoljeno dobacivanje, podmetanje i slično.

Gospodine predsedavajući, dakle, da li smo mi odustali od ovog reda? To je prvo pitanje. Drugo pitanje – možete li prestati da budete toliko pristrasni vladajućoj većini? Ima vas više. Jasno je da dobacivanje dolazi sa ove strane.

Dakle, molim vas, svoju funkciju obavljate nepristrasno.

PREDSEDNIK: Samo jedna stvar, gospodine Lazoviću.

Dakle, vi ste dobacivali sve vreme, ne samo predsedniku, nego i ovima iz vaših redova, intervenisali i tražili da ne govore.

RADOMIR LAZOVIĆ: Ako mogu da nastavim govor?

Samo da vam kažem. Dakle, dobacujete neprekidno. Zaista, neprekidno. Ako biste zaista očekivali da se takvo ponašanje strogo sankcioniše, znate koliko biste kazni vi dobili juče za onih 10 i nešto sati, mada niste bili tu 10 i nešto sati, bili ste mnogo kraće, vi, mislim. Danas takođe.

Znači, da li vi zaista očekujete da izričem opomene za te stvari koje vi ovde radite u ovoj sali.

RADOMIR LAZOVIĆ: Gospodine predsedniče, ja vama ne sporim pravo da vi određujete ton …

PREDSEDNIK: Mislim da to ne govorite sada zato što stvarno mislite.

RADOMIR LAZOVIĆ: Ne, ne, sada ću vam stvarno reći šta mislim.

PREDSEDNIK: Dobro, pošto vidim da ne očekujete da bude to o čemu pričate, ipak imam obavezu da vas pitam da li želite da se glasa?

RADOMIR LAZOVIĆ: Ne, ne, pustite me da završim.

PREDSEDNIK: Ne želite?

RADOMIR LAZOVIĆ: Pustite me samo da završim.

PREDSEDNIK: Ne. Hoćete da glasamo?

RADOMIR LAZOVIĆ: Dakle, ja bih hteo takođe da vas zamolim da se zaustavi ova zloupotreba.

Glasaćemo, nema problema.

PREDSEDNIK: Glasaćemo. Hvala.

Sledeći po prijavi Marijan Rističević.

MARIJAN RISTIČEVIĆ: Zahvaljujem.

Gospodine predsedavajući, ne znam odakle ova količina buke, ali ja ću da nastavim da govorim. Oni mene omesti ne mogu.

Poznavao sam jednog lokatora, poznavao sam jednog žutog dobošara, poznavao sam jednog prodavca pljeskavica u Kruševcu, koji je ovde pričao da je Tito imao problem sa nogom. Očigledno da on ima problem sa glavom i onim u glavi. Čujem da su ga skenirali i nisu našli ništa.

Što se tiče Lukija, gospodina Lukija sam upoznao 2012. godine na izborima i to su jedini izbori u Sremu koje sam izgubio od Lukija koji je pripadao jednoj žutoj stranci, gde je ovaj dobošar žuti, odnosno prodavac pljeskavica, bolje reći trovač, i lokator po potrebi.

Dame i gospodo narodni poslanici, lako je njegovom bratu bilo da kupi, a to je teško reći, da kupi one mine i kasetne bombe, zato što je imao brata za lokatora i znao je tačno gde se te mine nalaze, jer je jedan brat naručivao, a drugi je kasnije vrlo dobro znao gde je brat naručio i to je tako i skupio.

Što se tiče odbrane Kosova. Tvrdim da je on bio veliki vojni obveznik i da je prilikom agresije NATO pakta branio Kosovo. Branio ga je tako, ne samo što je bio lokator, nego kažu da su ga svrstali u radnu brigadu, bio rezervista, ali su mu dali lopatu, nisu mu dali pušku, a znate zašto, nisu bili sigurni na koju stranu će da puca.

Posle toga je otvorio prodavnicu brze hrane i postao opasnost uz administrativnu liniju jer je u stvari otvorio trovačnicu. Neki ljudi iz Kruševca meni kažu i tvrde da u vreme dok je on držao tu trovačnicu i trovao građane Kruševca, da nije imalo šta da zalaje u Kruševcu i da im nije trebala šinterska služba.

Drugi put ću pričati kako je kao pripadnik Gorske službe spašavanja tražio Artura Takača. Obično ljudi angažuju šarplaninca, a bivša vlast je angažovala dobošara, trovača i, takozvanog, lokatora.

Dame i gospodo narodni poslanici, toliko o njegovoj odbrani Kosova ili dedovskih navika, itd. Imali smo sreće, niti nas je otrovao, nekako je lekarska služba to sanirala, brat je pokupio kasetne bombe, jer je tačno znao gde je ovaj to naručio, i eto, građani Kosova su malo bezbedniji uz administrativnu liniju.

Dame i gospodo, Balkan nije uređen po želji balkanskih naroda ni po interesima. Balkan je uređen po želji interesa velikih sila.

Ja sam jedan od onih koji nije glasao za Briselski sporazum. Ovi preko jesu. Imao sam tu ustavnu dilemu, i evo, jedan autokrata nosilac liste, nije mu palo na pamet da me kazni zbog toga što nisam glasao za Briselski sporazum.

Ta ustavna dilema otklonjena je od strane Ustavnog suda. Verovatno bih sada glasao da mogu. Ali, pošto oni tvrde da je Briselski sporazum poguban, ja ih pitam – zašto Albanci odbijaju Briselski sporazum kada je on toliko poguban za Srbe, a dobar za njih? Kako to da su prihvatili mišljenje Vuka Jeremića i rekli – hvala Vuče? Kako to da su prihvatili to da se pregovori iz Ujedinjenih nacija premeste u Evropsku uniju? Zašto su to zahvalno prihvatili, a Briselski sporazum za koga kažete da ništa ne valja i da je izdaja od strane Srbije, to oni ne prihvataju? Ako je loš za Srbe, svakako bi ga Kurti prihvatio.

Međutim, dame i gospodo, neki od vas su trebali da budu optuženi za veleizdaju, a ne samo za izdaju, zbog toga što je neko od vas otišao u Ambasadu SAD i tražio da se Albancima preko Amerike skrene pažnja da ne proglašavaju nezavisnost dok se ne završi drugi krug izbora i dok Boris Tadić ne bude izabran za predsednika. To se i desilo. Nazvali su Ameriku svetionikom demokratije i obećali da neće prelaziti crvene linije koje Ambasada SAD njima da u zadatak. To se i desilo, 14. februara je Tadić dao zakletvu. Gospodine predsedniče, posle toga 17. februara Albanci su proglasili nezavisnost, a Tadić je tada zbrisao u Rumuniju, jer nije znao šta će da se desi posle te, za mene, neke vrste izdaje ili veleizdaje.

Dame i gospodo narodni poslanici, te crvene linije su se zvale mišljenje Međunarodnog suda pravde, na koji način ste učestvovali u izgradnji divne države Kosovo i Metohija.

Posle toga ste paralelno sa tim izdejstvovali premeštanje pregovora i udruženje nacija u Evropsku uniju i time iz mogućih pregovora izbacili Rusiju i Kinu, jer ste to prebacili u Evropsku uniju gde, sem pet zemalja svi drugi su priznali Kosovo i Metohiju. To su crvene linije koje ste obećali, gde ste deo zemlje menjali za svoje fotelje i danas nam vi držite pridike.

Prilikom usvajanja Briselskog sporazuma usvojili smo sve iz ranijih dijaloga, što je postigao, čini mi se i neko od vas ovde što je sedeo i vi sada nećete da glasate za Izveštaj za koji ste već jednom glasali o dijalogu koji se vodio do 2013. godine.

Dame i gospodo narodni poslanici, mislim da ovo što se događa na ovom delu Balkana po patronatom velikih sila, da je to samo nastavak etničkog čišćenja i genocida nad Srbima u dvadesetom i dvadeset i prvom veku, kojim da su Srbi bili izloženi, mogu da iznesem i statističke podatke, u Jugoslaviju, za mene spomen-kosturnicu, ušli smo sa 48,7% stanovništva, a izašli sa 36%, dok su svi drugi narasli na 61%, Srbi su pali za 12,5% 1991. godine, kada su izašli.

Da nije bilo genocida nad Srbima koji se i dalje po meni sprovodi i da je ovo samo neka vrsta završnice na KiM i Republici Srpskoj, danas bi Srba na Balkanu bilo tri miliona više. Zato ja tvrdim da je to na neki način nastavak tog genocida i etničkog čišćenja.

Dame i gospodo, Balkan je uređen po interesima velikih sila. One su vrlo jake. One su mogle, recimo Britanci, da nateraju kralja da izda kraljevinu i nemojte ih uzimati, to će gospodin Martinović o tome govoriti, kao neozbiljne. Nemojte ni Albance da potcenimo, ali nemojte ni da ih precenimo. Oni mašu mišićima NATO pakta. Moramo nekako to sve prolongirati. Moramo biti uporni, moramo se boriti. Moramo da vidimo ishod ratova koji se vode na istoku. Moramo se pripremiti za neka bolja vremena. Moramo tražiti šansu da u ishodu budućih američkih izbora malo olabave pritisak na našu zemlju.

Neće zapadne sile tako lako odustati od nezavisnog Kosova. To je njihovo čedo i oni će ga ljuljati čak i kada je nemirno. Zato ja pozdravljam „Open Balkan“. Kroz ekonomiju mogu da se smanje tenzije u regionu. Ne znam kako Kosovo ili UMNIK može pristupiti „Open Balkanu“, to svakako predsednik može da kaže, ali šansu ekonomskoj saradnji, da poslodavci, pa i radnici koji međusobno komuniciraju, da kroz fluktaciju radne snage padnu te tenzije na Balkanu, da dođemo u dijalogu do nekog kompromisa. Zato je ekonomija veoma bitna. Dok ekonomija raste možemo za ne daj bože ako bude nekog sukoba i da kupimo najmodernije oružje na kome ne treba štedeti, da u koliko, ne daj Bože, dođe do ratnog konflikta možemo da štedimo ljude, a da žrtvujemo opremu.

Dame i gospodo, sutra je Dan zastave, dan srpskog jedinstva, a vi nećete da glasate za izveštaj i ako ste vi taj dijalog započeli sa njima, a mi ga samo nastavili. Vi nećete da se okupite oko srpske zastave.

Moram da vas upozorim da ne može Srbiju niko srušiti spolja dok ne nađe neke nesrećnike da im pomognu iznutra i da nas podeljene koriste jedne protiv drugih. Kada je god bio neki sukob prema nama, kada god su napadali na nas, mi smo kretali u sukobe protiv sebe i između sebe. U takvim sukobima sigurno gubimo mi.

Ne treba da budemo ludo hrabri, treba da budemo mudri i hrabri. Možda u ovoj situaciji nekome izgleda da smo malo popustili, ali Sun Cu kaže – odglumiti slabost ponekad i biti onako slab na rečima je šansa da nahranite protivničku aroganciju. On je vodio onu pobedu bez upotrebe sile. To su njegove čuvene izreke.

Daj da budemo malo mudri, daj da ne ratujemo, da u svakim ratovima i sukobima ne učestvujemo mi. Daj da ne ratujemo ni za Rusiju, koja je meni simpatična, daj da ne ratujemo ni za EU, daj da izbegnemo da ne ratujemo i sami protiv sebe. Veliki sukobi i veliki računi ovih velikih zapadnih sila na Balkanu su se plaćali kožom balkanskih naroda. Najčešće se to plaćalo srpskom kožom i zato mislim da treba da budemo ne samo ludo hrabri, da budemo hrabri, ali ne i ludi, a pre svega da budemo mudri.

Hvala.

(Zoran Lutova: Replika.)

(Miroslav Aleksić: Replika.)

(Srđan Milivojević: Replika.)

PREDSEDNIK: Dobro, vidim sve i opet je pun sistem.

Samo da vam kažem da po prijavi čeka gospodin Siniša Kovačević i da vas pitam da li ste saglasni da mu damo reč sada ili hoćete sve to sa Poslovnicima?

Gospodine Lutovac, da li ste vi tražili reč po Poslovniku, jer u tom slučaju imate prednost?

(Zoran Lutovac: Replika.)

Replike sada nema, nego me zanima povreda Poslovnika. Da li vi kao šef grupe hoćete povredu Poslovnika?

(Zoran Lutovac: Da.)

Prijavite se sada.

Morate da da se prijavite da vam dam reč.

ZORAN LUTOVAC: Sada ću po Poslovniku, a kada ću dobiti repliku, to ćete mi reći. Da li je tako?

Dakle, član 106. stav 3 – nije dozvoljeno dobacivanje.

Podsećam vas da ste dužni da kao predsednik Skupštine budete nepristrasni, da uvažavate i opoziciju kao što uvažavate vaše stranačke kolege. Vi ste tu, pre svega, kao čovek koji mora da vodi Skupštinu onako kako treba. Sve vreme je bilo dobacivanje. Ova gospoda aristokratskih manira su sve vreme dobacivala dok je govorio poslanik. To ne smete da dozvolite.

PREDSEDNIK: Ali, samo da vam kažem, ako je govorio Marijan Rističević, ja ne znam na koga ukazujete? Na ljude iz tih redova tu?

Tu ste i juče i danas. I sami vidite svojim očima da se sve vreme dobacuje predsedniku Republike. Koliko je fer da vi sada ustanete i kažete da to vama navodno smeta, bilo kome od vas?

(Zoran Lutovac: Naravno da ćemo dobacivati ako vi ne reagujete prethodno.)

Ne znam, evo, sada da pokušam da se setim grupe koja u tome nije učestvovala. Pomozite mi, ima li i jedne grupe da nije u tome učestvovala, da niste dobacivali predsedniku Republike?

ZORAN LUTOVAC: Da, ali morate da uvedete red u Skupštinu i onda neće biti dobacivanja.

PREDSEDNIK: Upravo u tome treba da pomognete.

ZORAN LUTOVAC: Imate ovde ovog gospodina koji sve vreme dobacuje.

PREDSEDNIK: Da li želite da se izjasnimo glasanjem vezano za to dobacivanje i to, pre svega, ponašanje vaše, odnosno koje dolazi s te strane?

ZORAN LUTOVAC: Ne želim nikakvo izjašnjavanje. Želim da uspostavite red.

PREDSEDNIK: U redu.

Hvala vam.

Možemo li sada da damo reč gospodinu Siniši Kovačeviću?

(Miroslav Aleksić: Replika.)

Obrisaću listu jer Siniša Kovačević ne može da se prijavi za reč, a vi koji ste iz iste poslaničke grupe čiji je sada predsednik poslaničke grupe ukazao na povredu Poslovnika, hajde, molim vas, pročitajte malo. Pročitajte to malo.

Gospodine Kovačeviću, možete da dobijete reč.

SINIŠA KOVAČEVIĆ: Očekivao sam da će ipak gospoda koja reklamiraju Poslovnik dobiti pravo na reč pre nego što je date meni.

Zahvaljujem na toj velikodušnoj činjenici. Ganut sam time, verujte mi.

Dakle, gospođe i gospodo narodni poslanici, uvaženi gospodine predsedniče parlamenta, uvaženi gospodine predsedniče Republike Srbije, obraćaću se najviše vama, jer ću kolege i koleginice, nadam se, viđati češće nego vas, obzirom da priroda vašeg posla neće dozvoljavati da prečesto boravite ovde.

Znam da znate da su Kosovo i Metohija mesto rođenja svakog Srbina i Srpkinje, pa i vaše, samo su nekima od nas pogrešni podaci upisani u dokumente.

Znam da znate da su na Kosovu i Metohiji rođene najlepše srpske žene i najlepše pesme. Ko je jednom čuo „Poletele ptice lastavice“ ili „Moj golube“ zna o čemu govorim.

Znam da znate, gospodine predsedniče, da je o Kosovu napisana najlepša srpska epika i lirika. Ko je jednom čuo „Na Gazimestanu“ zna o čemu govorim.

Znam da znate da su na Kosovu i Metohiji najlepše srpske crkve i najlepše freske. Ko se jednom prekrstio pod svodovima Gračanice ili Visokih Dečana zna o čemu govorim. Ko je jednom video suze u Simonidinim iskopanim očima zna i taj.

Znam da znate, gospodine predsedniče, da su kamenje za te bogomolje donosile lastavice u kljunovima, da ti manastiri leže na ramenima naših nerođenih sinova, a krstove drže u šakama naši mrtvi očevi.

Znam da znate da Pećka patrijaršija i Bogorodica Ljeviška nisu samonikli korov na kupusištu, a portreti ktitora nisu posteri kupljeni u obližnjem šoping molu.

Znam da znate da bi već u sledećoj generacija albanska omladina verovala da su to hramovi podignuti rukama njihovih neimara i da bi za te srpske svetinje bili spremni da ginu, ubeđeni da brane albansku prošlost, vlastitu istoriju i smisao za lepo.

Znam da znate da su Jevreji dve hiljade godina rasuti po celom svetu kao seme maslačka, bez države i otadžbine. Gde god da se sretnu kao siromašni mužici u ruskoj stepi, kao peštanski zlatari ili pariski i njujorški bankari, jedan drugog pozdravljali sa rečenicom – ove godine ovde, dogodine u Jerusalimu. Eno ih u Jerusalimu.

Zahvaljujući piscu Šolemu Alehemu i romanu „Sedam kćeri bez miraza“, koji će kasnije postati čuvena opera, odnosno mjuzikl „Violinista na krovu“, a kasnije i još čuveniji film, ovaj pozdrav danas je postao svetska baština. Koriste ga svi sužnji i bezotadžbinari, koristili su ga i Francuzi u Drugom svetskom ratu, preuzeli kao svoj španski republikanci, samo je ovde srpska verzija – „Ove godine ovde, dogodine u Prizrenu“, izvrgnuta podsmehu i ruglu. Ove godine ovde, dogodine u Prizrenu.

Znam da znate, gospodine predsedniče, da u istoriju vode dva puta, jedan koji daje odgovor na pitanje - šta si učinio za otadžbinu, na kraju drugog je odgovor na pitanje – šta nisi. Na kraju tog drugog, ako iza njega stoje kukavičluk, neznanje, loše namere, podlost, svesno nečinjenje ili pak svesni postupci da se naudi otadžbini, stoji tabla – „Dobrodošao izdajniče“.

Znam da znate, znam da to znate, ponoviću, i znate da vi birate svoju stazu, ili ste je već odabrali.

Znam da znate, gospodine Vučiću, da Srbije bez Kosova i Metohije nema, prestaje da postoji kao država, kao misao, kao identitet, pretvara se u trajnu frustraciju i permanentni osećaj stida, u san, a Srbi su najopasniji kada sanjaju.

Jedna generacija ga je izgubila, trudeći se na svaki način da ga sačuva. Potomci su ga odsanjanog vratili, bez srdžbe i sramote, što ga preci nisu sačuvali.

Mi kao generacija kojoj preti opasnost da ga izgubi, nosićemo beleg kukavičluka, istorijske neodgovornosti, nepodnošljivu težinu stida budućih sinova i kćeri, što su naši, što su ih preci lišili zakletve, dostojanstva, obeskorenili, obezljudili, ali će taj teret sramote biti neravnomerno raspoređen, baš kako i treba, svakome prema zasluzi.

Znam da znate da današnje generacije mladih Srba, ili značajan deo, vole Kosovo i Metohiju, bar onoliko koliko su ga voleli Rakić i Nušić.

Znam da znate da je iz svake bolje beogradske familije, iz svake bolje kuće, bar jedan od sinova, četovao i komitovao, u staroj Srbiji, naravno, uključujući i Milana Rakića.

Znam, takođe, da znate i da ste sigurni u to da bi se na nezavisnom Kosovu formirala srpska gerila u toku jednog popodneva. Znam da znate da to ne bi bilo dobro ni za Srbe, ni za Albance.

Znam da znate da Kosovo i Metohija pripada i Albancima koji su tamo rađali decu i sahranjivali roditelje, kao prostor večite, neprikosnovene i neotuđive zavičajnosti. Razlika je u tome što je Albancima otadžbina oko Tirane, baš kao što je i čestitim vojvođanskim Slovacima Vojvodina zavičaj, a Slovačka otadžbina, našim Mađarima otadžbina oko Pešte, a Subotica i Novi Sad dragoceni prostor rađanja, podizanja dece, na koncu večitog sna pod visokim Bačkim nebom.

Gospodine Vučiću, vama ova čaša nije zapala slučajno. Vi ste se za nju žestoko borili i otimali. Život nije što i poljem preći, kaže veliki Pasternak, i nije.

Ponesite taj teret, otimali ste se za njega. Znam da znate šta vam je činiti. Ali, jednako znam da ne znate šta vaš knez Potemkin radi kada kroz gradove i ulice, gde ispred polusrušenih kuća razapinje platnene kulise, na kojima su odštampane nove fasade, čak vam sa štampanih prozora mašu belozube lepotice.

Znam da ne znate da na svakom mitingu govorite pred istim ljudima, jer vaš Potemkin organizuje prevoz i prehranu za iste ljude. Ako biste se, gospodine Vučiću, zagledali u te ljude, primetili biste ista lica i u Subotici i u Surdulici.

Znam da ne znate, gospodine Vučiću, da vaš Potemkin betonske ploče farba u mermer, da na mrtvo drveće vezuje sveže odsečene zelene grane.

Znam da ne znate da su dali Valač i Gazivode, inače vi ne biste onako toržestveno, srčano i nepokolebljivo klicali – „ Ne dam Gazivode“.

Znam da ne znate da vaše lokalne spahije isteruju decu opozicionara iz obdaništa, a glumci igraju predstavu na livadi, dok se za to vreme u Trsteničkom pozorištu održava takmičenje u brzom jedenju zaponjaka. Ko zna šta sve još ne znate, ili možda znate?

Možda vas, uvaženi gospodine predsedniče, vaši Potemkini i vaše lokalne kabadahije i berije skreću ka onom putu na čijem kraju piše – dobrodošao izdajniče. Nemojte tamo, ne dajte se. Uprtite teret koji ste hteli. Sad je kasno da ga delite.

Dogodine u Prištini, gospodine predsedniče, ali bez nalepnice. U našoj Patrijaršiji, gospodine predsedniče.

Živelo srpsko Kosovo i Metohija! Živela Srbija!

PREDSEDNIK: Reč ima predsednik.

ALEKSANDAR VUČIĆ: Ja sam razumeo…

(Miodrag Gavrilović: Povreda Poslovnika.)

PREDSEDNIK: Jel možete da ne dobacujete sada?

(Miodrag Gavrilović: Pa, tražim povredu Poslovnika.)

Ako možete, hvala vam.

ALEKSANDAR VUČIĆ: Da budemo sasvim fer, kada je počeo da govori prethodni govornik, tada niste tražili, nego ste ćutali, a čim sam ja počeo da govorim, opet dobacujete.

(Miodrag Gavrilović: Sve vreme tražim povredu Poslovnika.)

I sve vreme dobacujete i sve vreme se žalite na to kako vam neko dobacuje, a sve vreme to radite.

Nemam ja ništa protiv, gospodine Kovačeviću, kada jedan divan deo vašeg izlaganja bude ono što ste već učinili 2013. godine. Mi smo to pronašli i zaista smo se divili tom vašem izlaganju iz 2013. godine. Dobro je da ste ga ponovili pred nama. Veoma sam zadovoljan zbog toga. Sad ćemo ga dva puta imati u stenografskim beleškama i moći ćemo da obnovimo gradivo koje smo naučili, smatrao sam, 2013. godine.

Za ljude koji ne znaju, dakle, ovo isto što smo čuli danas od „a“ do „š“, ovo do poslednjeg ovog dela, dakle, čuli smo i 2013. godine, što je dobro, što govori o istim pozicijama i što je važno da se čuje.

Znate, ono što ste nam vi ovde rekli je upravo negacija svega onoga što smo slušali ovih dva dana. Dva dana govorite o tome da mi o vama pričamo kao o izdajnicima. Ono što ste vi ukazali, čudi me da me niste nazvali kugom, kasapinom i lažljivcem, pošto to radite inače. To je onako jedan veoma pristojan rečnik da se političkom protivniku, mada je teško za vas reći politički protivnik, jer ste do sada samo pet političkih stranaka promenili, čak iz vaše sopstvene koju ste osnovali i čiji ste predsednik bili, pa su vas izbacili ostali, iz meni nepoznatog razloga. Ali, u svemu tome, gospodine Kovačeviću, vi ste govorili ovde o izdajnicima. Govorili ste o izdajnicima, a niste pogledali sopstvenu stranku u ogledalo, ovu šestu. Niste pogledali šta ste uradili sa našim svetim Kosovom i Metohijom. I nije u moje vreme Kosovo proglasilo nezavisnost, već u vreme vlasti vaše stranke, kada je vaša stranka imala mesto i ministra spoljnih poslova i neka druga ministarstva.

Nije u moje vreme doneta odluka Međunarodnog suda pravde, u kojoj se kaže, dajte mi da pročitam precizno, u kojoj se kaže da nisu ništa protivpravno učinili, oko Deklaracije za nezavisnost itd.

Evo ga, kaže, citiram – finally concludes that consenquently the adoption of that declaration did not violate any applicable rule of international law. Za one koji ne razumeju znači da nisu pogazili međunarodno pravo donošenjem Odluke o deklaraciji o nezavisnosti Kosova, Albanci, pošto ste postavili pitanje na veoma loš način i doprineli razvoju nezavisnosti Kosova. Jeste li sa tim „dobrodošao izdajniče“ se sebi obraćali ili svojim stranačkim kolegama, pošto da vam dozvolim da vi više volite Kosovo i Metohiju od mene neću nikada. Na Kosovu i Metohiji sam proveo mnogo vremena u svom životu, znam svako srpsko selo i u gotovo svakom selu znaju mene. Pošto je dobro da znaju i mene i vas, dobro pogledajte kome su svoje glasove dali. Kada pričate o Potemkinovim selima, ne znam zašto jaučete, jer vam to navika neka ili je to samo elementarna nepristojnost.

(Tatjana Manojlović: Zbog tih glasova.)

Dakle, samo nešto da vam kažem oko Potemkinovih sela.

PREDSEDNIK: Gospođo Manojlović, nemojte ponovo.

ALEKSANDAR VUČIĆ: Potemkinova sela. Prvo, Potemkin je potcenjen u istoriji. Potemkin je mnoge stvari uradio za razliku od vaše vlasti koja nije uradila ništa, osim loših stvari. Nije Potemkin bio tako negativna ličnost u istoriji, kao što vi hoćete da predstavite, pošto i o tome ponešto znamo, naprotiv.

Što se tiče toga ko kome ide na mitinge, a gde ste to našli da govorite? Pa, vi ne možete da skupite 70 ljudi iz cele Srbije, gde god da ih vodite uvek ista lica, potpuno isti ljudi i vi meni to govorite koji skupim 130 hiljada ljudi na mitingu. O čemu vi govorite? Ja idem u svako selo gde me dočeka 10 ljudi, 15, 20, 50, 100, idem u sela gde me dočekaju ljudi koji drugačije misle. Ovde postoje ljudi koji znaju politiku, pa nek vas to nauče, nek vam to objasne.

Ja idem u sela, probijao sam se da bih došao tamo u Nedeljice, neka vam kažu ljudi to pošteno, ako hoće, da bi se obratio svima koji drugačije misle. Ja nemam problem sa tim. Ja sam predsednik svima i pred svima ću da govorim.

Gospodine Kovačeviću, vi hoćete da bijete. Kažete - ja ću da bijem. Evo, gospodine Kovačeviću, jeste ovo vi, jel to vi kažete - ja ću da bijem? Ponavljate tri puta i treba da bijem. Ovaj hoće dete da mi ubije u šahtu, vi hoćete da bijete. Šta još hoćete? I onda govorite o finoći, kulturi, o aristokratskim metodama, ne o aristokratskoj, kako reče malopre, aristokratskoj strukturi ili kako već, a vi sve plemstvo, englesko. Da vam ne pričam šta je na to svojevremeno Baja Pašić rekao baš u Narodnoj skupštini kada su ga prekidali i govorili šta nikada engleski lordovi ne bi rekli, e taman toliko koliko ste vi lordovi tamo, taman smo i mi tolike aristokrate.

Dakle, meni je bilo drago da čujem vaš izvanredan ponovljeni govor, bar taj deo, a što se tiče lokalnih kabadahija, pa jeste li ih pogledali oko sebe, jeste ih pogledali oko sebe? Bili predsednici opština, uništili sve u tim opštinama, najgore kabadahije u tim opštinama. Za narod nikada nisu imali vremena ni pet minuta, za sebe jesu, za narod nikada, ali ja sam saglasan sa vama i iskoristiću to što ste vi rekli da kažem da tačno ima mnogo lokalnih kabadahija, ima ih mnogo i na drugim mestima u državi, i to su stvari koje nikada ne možete do kraja da izmenite, nikada ne možete do kraja da promenite, ali koliko bude moguće pokušaćemo da to menjamo u narednom periodu.

Mislim da smo mnogo promenili u odnosu na prethodne periode i zato se vidi razlika u rezultatu. Za samo 10 godina mi smo došli do novih 30 milijardi ukupne vrednosti koju Srbija stvara, što su stvarale prethodne generacije u 60 godina. Samo u tome se vidi razlika između nas i onoga što ste vi radili i ostavljali.

Ja sam kao mladić, mislim da se Vesić toga seća, u to vreme nisam bio u politici, ali sam bio na vašoj strani oko nečega što se pojavilo, što je bio kao veliki skandal oko predstave o Svetom Savi, kada su vas Šešelj i drugi napadali, nisam bio u politici, ali sam bio na vašoj strani i branio vaše, može da se seti na fakultetu, nisam bio javna ličnost, ali mi ne smeta da vam to danas kažem i ne prebacujem vam ništa, a što prebacujete takve stavove nekom drugom danas.

Što se Kosova i Metohije tiče da vas uverim, apsolutno saglasan sa jednom vašom rečenicom u kojoj govorite o tom teretu koji će biti neravnomerno raspoređen. Uvek sam spreman da analiziramo rezultate, a tačno je biće neravnomerno raspoređen.

Daću sve od sebe i učiniti sve i sasvim sigurno za vreme mog predsedničkog mandata Kosovo neće nezavisno, a onda ćemo da izmerimo rezultate vaših mandata i mog mandata i uveren sam da će biti neravnomerno raspoređena ta krivica, mnogo veća na vašoj nego na mojoj strani. Hvala vam najlepše.

PREDSEDNIK: Reč ima Siniša Kovačević, dva minuta.

SINIŠA KOVAČEVIĆ: Fasciniran, dakle, poznavanjem mog lika i dela, gospodine Vučiću. Od kada su to autocitati zabranjeni? Drugo, kada nešto citirate onda ne možete stvari vaditi iz konteksta, dakle, citirati jednu rečenicu - ja ću da bijem, a propustiti ceo kontekst. Vi to kao intelektualac treba, naravno, da znate pod uslovom da niste zastali negde u intelektualnom razvoju viseći na šipkama na severu dok su drugi ljudi bili na Bitefu ili na Festu i čitali one stvari koje je trebalo čitati, a koje su u određenim trenucima propuštene.

PREDSEDNIK: Šta ste rekli?

SINIŠA KOVAČEVIĆ: Ja vam tvrdim jednu stvar, a to je da će ova moja dva minuta brzo proći…

PREDSEDNIK: Šta ste rekli vezano za razvoj?

SINIŠA KOVAČEVIĆ: Za intelektualni razvoj?

PREDSEDNIK: Šta ste rekli?

SINIŠA KOVAČEVIĆ: Što vi mene prekidate?

PREDSEDNIK: Pitam vas zato što moram da vodim računa o tome što govorite.

SINIŠA KOVAČEVIĆ: Zašto mi otimate vreme? Zbog čega mi otimate vreme? To je permanentni princip kojim se bavite u ova dva dana da nekog ko reklamira Poslovnik ili ima pravo na repliku vi u 50 ili 17 sekundi prekidate. On potroši tih svojih dva minuta…

PREDSEDNIK: Vi govorite i dalje, ali me samo zanima da li vodite računa o tome šta govorite.

SINIŠA KOVAČEVIĆ: Ja vrlo vodim računa o tome šta govorim. Dakle, radi se o sledećem, vi ste, uvaženi gospodine Vučiću, ovde za ova dva dana sebi dali 60% vremena za razliku od svih drugih poslanika kojima ste velikodušno podelili 40%. Sve vreme…

Izvolite, lepa gospođo, šta ste hteli da mi kažete?

(Sandra Božić: Meni se obraćate?)

Da, vama, nešto mi pokazujete.

PREDSEDNIK: Jel meni nešto govorite?

SINIŠA KOVAČEVIĆ: Pa ta lepa žena je lepa žena. Ona je i potpredsednik Skupštine, ali šta je loše u tome? Šta je loše u tome, pobogu? Molim vas, da li ste vi uvažena gospođo prepoznali bilo kakvu nepristojnost u obraćanju – lepa ženo?

(Sandra Božić: Uvek.)

To ne bi trebalo. To je kompliment.

Dakle, da završim. Ovo gubi smisao. Sad ćemo mi iz ovih hormonalnih eskapada preći na činjenicu da ću ja biti prekinut i da će mi se oduzeti pravo da govorim dok će uvaženi gospodin predsednik dobiti onoliko vremena koliko mu je potrebno.

Dakle, ova dva dana gledamo permanentno samosažaljenje, permanentnu muku. Vama je, gospodine Vučiću, najteže. (Isključen mikrofon.)

PREDSEDNIK: Šta tačno, gospodine Kovačeviću? Dao sam vam 40 sekundi duže i ne vidim u čemu je problem. Dobili ste 40 sekundi duže.

Reč ima predsednik Republike.

ALEKSANDAR VUČIĆ: Znate, samo ću jednu stvar i oduzeću manje od ta dva minuta i 40 sekundi. Ja sam shvatio da je vama u stvari najveći problem to što ja govorim. Vi ste u stvari očekivali da ja ovde dođem na javno streljanje, da imate pravo da radite šta hoćete, ali da ja nemam pravo da govorim.

(Siniša Kovačević: To govorite sedmi put.)

Želim narodu da ukažem na jednu činjenicu. Drago mi je da ste još jedanput pokazali koliku nervozu imate i koliko se sekirate zbog onoga što govorim, ali moraju građani Srbije da znaju jednu reč, koju je važno da čuju, a to je istina. znate li šta je istina? Da ovaj Poslovnik po kojem ja imam pravo da govorim i da odgovaram nisam doneo ja i nisu doneli ovi ljudi, nego vi. Vi ste to pravilo doneli. Vama smetaju vaša pravila, ne moja.

Vi kritikujete ono što ste vi uradili. Sve vreme kritikujete sebe optužujući nas i ne možete da se upristojite. I sve vreme vam ponavljam, po ko zna koji put, nikome od vas nisam dobacio, nisam kritikovao autocitate, naprotiv, pohvalio sam. Ja sam se prisetio toga, znam da sam to čuo i znam da ste to već govorili.

Kritikovao bih danas vaš nastup kao licemeran zbog toga što ste vi napisali najskaradniju dramu o Svetom Savi, o čoveku koji je osnivač i Srpske crkve i svega drugog, ali tada sam branio vaše pravo na umetnički prikaz, na umetničko predstavljanje, iako sam bio običan mlad čovek i ništa više.

Što se izdaje tiče i Potemkinovih sela i onih oko vas, povedite računa o političkoj stranci u kojoj ste danas, a ne brinite o državi Srbiji. Verujte, ona je u mnogo boljim rukama nego što je vaša politička stranka.

(Miroslav Aleksić: Replika, javljam se za reč.)

PREDSEDNIK: Gospodine Bakarec, vi ste sledeći prijavljeni.

(Srđan Milivojević: Povreda Poslovnika.)

Nemojte da vičete, saslušajte sledećeg prijavljenog. Svi ste prijavljeni na listi i govorite koliko hoćete, ali samo nemojte drugima da smetate ako je to moguće.

NEBOJŠA BAKAREC: Poštovani predsedavajući, poštovani gospodine predsedniče Republike, poštovani gospodine Petre Petkoviću direktoru Kancelarije, reciklirani govori stari devet godina, ja uvek napišem nov govor, pripremam se za sednicu, ali reciklirani govori koje smo čuli, stari devet godina, kao u filmu „Dan mrmota“ neće doprineti rešavanju problema na Kosovu i Metohiji.

Kada bi „kurtijevci“ bili tako poetični kao prethodni govornik, gde bi Srbima prema Srbima, gde bi nam bio kraj, a Kurtijevu „poetiku“ smo videli juče. Pokušali su da ubiju oca i sina u selu pored Obilića, Sašu i Nemanju Mitrovića. To je Kurtijeva „poetika“ i nikada nismo čuli ovakvu lažnu „poetiku“, niti bilo kakvu „poetiku“ od Kurtija.

Što se tiče časnog „kneza Potemkina“, pa najveći Potemkin u Srbiji je bio Jeremija Vuk Branković, posle koga su na Kosovu i Metohiji ostale samo kulise. To je njegov doprinos.

Parola Jeremije Vuka Brankovića je i danas, sutra, juče u Njujorku, danas u Njujorku i sutra u Njujorku, to je parola Jeremije Vuka Brankovića i jedna od parola Jeremije Vuka Brankovića je da želi da dobije ulicu u Prištini, naravno od albanske strane.

Srbija mora u ovim teškim vremenima da sačuva mir, stabilnost i ekonomski rast. Mir znači da Srbija ne vodi radove. Stabilnost znači da nam nisu potrebne svađe i potresi u zemlji dok u Evropi traju kriza i rat.

Srbija ima državnika koji je spreman da donese teške odluke da bi narodu bilo bolje, da bi sačuvao živote, predsednika koga poštuje ceo svet, koji je spreman da se bori, žrtvuje za svakog od nas. I, šta činiti? Pa, Srbija ne sme sebi da dozvoli milionske žrtve iz dva Svetska rata. Srbija ne sme da dozvoli da se ponove neki datumi - 27. mart 1941. godine, 24. mart 1999. godine, 12. jun 1999. godine, 17. mart 2004. godine. I, šta činiti? Upravo ovo što čini predsednik Vučić - voditi pregovore. Ne voditi politiku zamrznutog konflikta, to znači prekid pregovora. Svaki prekid pregovora je ubitačan po Srbiju i značio bi nove sankcije od Zapada, ekonomsko zaostajanje Srbije, a i Albanci bi verovatno pokušali ponovo da izvrše pogrom.

O tome kakvu štetu izaziva prekid pregovora videli smo u Rambujeu 1999. godine. Posle toga, posle prekinutih pregovora, NATO nas je bombardovao. Zločinački NATO.

Koliko je štetan prekid pregovora videli smo u Beču u martu 2007. godine kada su prekinuti pregovori i devet meseci posle prekida tih pregovora Albanci su proglasili nezavisnost. Zašto Srbija mora da bude jedinstvena i ekonomski jaka? Pa, znamo iz 2003. i 2004. godine kada su se dve tada vladajuće stranke satirale, uništavale jedna drugu, Albanci su te slabosti iskoristili i pokušali su da proteraju srpsko stanovništvo u Pogromu 17. marta 2004. godine.

Čuli su se pozivi juče i danas od strane opozicije na jedinstvo u Skupštini, to je u redu. Međutim, postoji jedan jedini problem, to je nemoguće zbog toga što u Skupštini ovde sede i ekstremisti i ja ću ih nazvati levi i desni sektor. A mnogo važnije od jedinstva u Skupštini je jedinstvena podrška naroda politici Aleksandra Vučića, mnogo je važnije jedinstvo Srba na Kosovu i Metohiji, gde „Srpska lista“ i Vučić imaju podršku 95% Srba.

I dva primera kako su se ujedinili levi i sektor i to lako. U julu 2020. godine levi i desni sektor su napali ovu Skupštinu, povredili 140 policajaca i uništili ovaj deo grada. I drugi primer, 3. i 4. aprila 2022. godine, posle izbora, ujedinili su se levi i desni sektor čim su namirisali mogućnost da opet pljačkaju kasu Beograda. Dakle, ujedinili su se levi i desni sektor na nasilju i na pljački. Desni sektor je jak samo na rečima. Međutim, čim im predložite da odu na Kosovo da brane Srbe, izbezume se od straha.

Znači, upravo pred ovu sednicu lansiran je niz rezolucija. To je čista taština praznine. Znači, sve što opozicija nije radila na Kosovu i Metohiji dok je bila na vlasti, sad je upisala u svoje rezolucije. Dok su bili na vlasti radili su sve suprotno od onoga što su sada napisali u rezolucijama. Levi sektor otvoreno, ne stidi se, podržava Kurtija i Albance. Kad slušate pripadnike levog sektora, čini vam se da bi se odmah pridružili „kurtijevcima“ u borbi protiv Srba na Kosovu i Metohiji. Oba sektora, sada citiram – hvale Kurtija, nazivajući ga „gospodin Kurti, dosledan, stabilan čovek, intelektualac, patriota“.

Sa druge strane, i levi i desni sektor Srbe sa Kosova i Metohije, „Srpsku listu“ nazivaju kriminalcima i dok su bili na vlasti, a bili su. I levi i desni sektor su vodili takvu politiku prema Kosmetu da ih opisuje samo jedna važna reč, pažljivo slušajte – državoubice. I desni i levi sektor prodaju naravno mitomaniju, prazne zavete, a levi sektor naravno prodaje albansku mitomaniju i proalbanske mitove.

Vi, predsedniče Republike, SNS i država Srbija branite srpsku kulturnu baštinu tako što ulažemo enormno na Kosovu i Metohiji, ulažemo, pomažemo SPC. Recimo, pomognuto je, projekti su pomognuti za 37 crkava i manastira na Kosovu i Metohiji, sve ono što je predsednik izneo što je ulagano na Kosovu i Metohiji. Nikada ni jedna vlast za 100 godina unazad nije učinila toliko za Kosovo i Metohiju koliko Vučić i SNS u poslednjih 10.

Da bi se sve ovo nastavilo, Srbiji je potreban mir. I da li će majka nekog deteta u Severnoj Mitrovici svoje dete pred odlazak u školu ili vrtić da nahrani mitovima i zavetima ili će da mu da sendvič i jogurt koje je kupila u srpskoj prodavnici? Najverovatnije je da ta porodica u Mitrovici živi u stanu koji je renovirala država Srbija i ta porodica šeta mitrovačkim korzoom koji je renovirala država Srbija i toj porodici na Kosovu i Metohiji će se uskoro pridružiti još 400 porodica, 1.500 povratnika koji će se naseliti u naselju „Sunčana dolina“ kod Zvečana, koje gradi i završava država Srbija.

Nije samo Zapad stvorio lažnu državu „Kosovo“. U tome su značajno učestvovale i vlasti od 2008. do 2012. godine. Tadić i Jeremija Vuk Branković su direktni tvorci lažne države „Kosovo“. Da ne ponavljam, čuli ste od gospodina Rističevića šta su sve radili. Preko UN, gde su izbacili pregovore iz UN, ono štetočinsko pitanje Međunarodnom sudu pravde, znali su da će odgovor biti negativan.

Jeremija Vuk Branković je učinio za lažnu državu Kosovo više nego bilo koji Albanac. Poruka opoziciji su mudre reči Dušana Radovića – kada biste mogli ono što ne možete, vi biste to sjajno uradili, a kada već to ne možete, ne zanima vas ni ono što možete.

Završavam. Privikavanje na nenormalno stanje na KiM koje je nametano do 2012. godine je dovelo do neprepoznavanja jedne izuzetno štetne pojave čiji je nosilac vlast lažne države Kosovo, a to je Kurtijev puzeći fašizam. Albanski fašizam postoji od 1939. godine. Na Kosmetu postoji kontinuitet Kurtijeve politike sa albanskim fašizmom. Osnovni cilj one fašističke partije Bali Kombetari iz Drugog svetskog rata je bila velika Albanija.

Osnovni cilj Kurtijeve partije Vetevendosije je isto to, ujedinjenje Kosova i Albanije. Kurtijevu fašističku politiku najviše odaju dela protiv Srba, odnosno nasilje prema Srbima. Čuli ste podatke za 50% su u ove dve godine od kako je Kurti na vlasti povećani nasilje i napadi na Srbije i SPC.

Ono što niste sigurno znali, danas na KiM deluju čak tri stranke koje baštine fašističku Bali Kombetari I sadrže tu reč Bali Kombetari u svom nazivu. Jedna radi u Makedoniji, jedna samo radi u Albaniji. Na Kosovu danas imate stotine ulica koje nose imena po fašistima albanskim iz Drugog svetskog rata i teroristička UČK je bila šta – pa direktan nastavljač Bali Kombetare.

Setimo se, završavam, poseban doprinos evoluciji fašizma Albanci su dali 1999. godine kada su ubili oko 1.000 Srba, otevši im organe, o čemu svedoči izveštaj Dika Martija i Saveta Evrope.

Ne smemo zaboraviti da istorijski izvori, evo upravo ovo remek delo srpske nauke, knjiga o Kosovu akademika, pokojnog, Dimitrija Bogdanovića, kažu da su Albanci u 18. i 19. veku počinili genocid nad Srbima u staroj Srbiji.

Juče, rekao sam, Albanci su pokušali da zakolju Srbe u njihovom selu ispred njihove kuće i kraj.

Teška vremena traže hrabre ljude, lidere i velike državnike. To ste vi predsedniče Republike. Predsednik Vučić je otac jedne nove, bolje Srbije koju je izgradio sa svima nama. Predsednik Vučić uzdiže Srbiju, gradi Srbiju, leči Srbiju, leči prošlost u sadašnjosti radi budućnosti. Živela Srbija. Hvala vam.

(Miroslav Aleksić: Replika.)

(Srđan Milivojević i Miodrag Dobrilović: Poslovnik.)

PREDSEDNIK: Samo polako. Poslovnik – jedan, dva, tri, a vi replika na izlaganje Nebojše Bakareca?

(Miroslav Aleksić: Hteo sam ranije.)

Kako ranije? Stanite, samo malo. Samo polako.

Vezano za Nebojšu Bakareca, po kom osnovu? Pominjanje stranke, predsednika stranke?

(Miroslav Aleksić: Da. Pominjanje predsednika stranke.)

Znači, Nebojša Bakarec je pominjao Kurtija, Tadića i rekao je Jeremija Vuk Branković? Jel se na to poslednje, tome se prepoznajete i zbog toga hoćete reč?

(Miroslav Aleksić: Da.)

Dobro, ako se prepoznajete u tome, evo.

MIROSLAV ALEKSIĆ: Hvala gospodine predsedniče.

Tri puta do sada mi niste dali repliku, iako ste po ovom Poslovniku obavezni da to uradite. Ne znam zašto je problem da neko odgovori. Nadam se da predsednik Republike, kome aplaudirate danima, je u stanju da sasluša dva minuta nekog opozicionog poslanika.

Dakle, ovo je slika i prilika toga kako se borite za Kosovo. Svaki put kada pomenete pitanje koje smo dobili od Međunarodnog suda pravde i to tumačite ga tako da ide u korist Albancima, zapravo radite u korist Albanaca. Niste, predsedniče, pročitali da će se konačan status Kosova i Metohije rešavati u Savetu bezbednosti UN.

PREDSEDNIK: Samo da vam kažem, sada ste dobili repliku na izlaganje Nebojše Bakareca.

MIROSLAV ALEKSIĆ: Nemojte mi oduzimati vreme.

PREDSEDNIK: Ne možete to da koristite sada za obraćanje meni.

MIROSLAV ALEKSIĆ: On se poziva na to što je govorio predsednik. Nemojte sada da me prekidate.

Svaki put, pošto je dotični gospodin koji je govorio pre mene, takođe to pominjao, isto se odnosi, zloupotrebom vi de fakto priznajete vlast na Kosovu, vi govorite o tome, vaša Srpska lista je sa tim Kurtijem u Vladi. Prozivali ste Tadića koji se rukovao na aerodromu sa Tačijem, a vi sedite i pregovarate sa Tačijem, grlite se sa njima i učestvujete u vlasti zajedno sa njima.

Napali ste Sinišu Kovačevića samo zato što je rekao par stvari koje vam se ne sviđaju, uvredili ga. Taj Siniša Kovačević je ime i van politike, za razliku od vas gospodine Vučiću koji nemate dan radnog staža.

PREDSEDNIK: Aleksiću, da li ste vi čuli izlaganje Siniše Kovačevića? Da li ste čuli uvrede i pominjanje onog razvoja?

MIROSLAV ALEKSIĆ: Svako čuje ono što želi. Pustite me da završim.

PREDSEDNIK: Niste čuli jer ne želite da čujete?

MIROSLAV ALEKSIĆ: Pitanje na kraju. Govorite o Srbima na Kosovu. Svaki put kada tumačite mišljenje Međunarodnog suda pravde kako ga tumačite Srbima na Kosovu je gore, Albancima bolje, ali ne ovim Srbima na Kosovu za koje brinete kako će da idu kući danas. Oni će odavde da idu helikopterima, na svoje jahte…

PREDSEDNIK: Dobro.

Pošto je isteklo dva minuta po vašem Poslovniku, hvala vam.

Reč ima predsednik Republike.

ALEKSANDAR VUČIĆ: Znate, ovo je 12 put tačno, pošto mi pomažu ljudi naravno, da su rekli kako ne želim da čujem dva minuta nečija. Izračunajte koliko puta po dva minuta da sam ih sve čuo i koliko puta po dva minuta ništa nisu rekli, osim što su gledali mene da uvrede.

Ima 31 godinu radnog staža, ali moram da vam kažem – ni u jednoj godini radnog staža nisam kao i pljačkao kao neki u lokalnim samoupravama u našoj zemlji.

Drugo, jednu obmanu koju sve vreme provodite, a mogu da prihvatim deo krivice da je trebalo manje da govorim o tome ovde, to je tačno, ne danas, trebalo je inače manje da govorimo, ali svejedno ne bismo promenili suštinu ono što je bilo loše u tome.

Tačno je i to da će konačno biti doneto u Savetu bezbednosti što se podrazumeva i što nije bila posebna odluka tog suda, već se to podrazumevalo i ranije jer imamo Rezoluciju 1244, koja može da bude derogirana samo istim pravnim aktom nekom sledećom rezolucijom i to nije bilo kakvo dostignuće akta ili pismena koje je uputila država Srbija, odnosno gospodin Jeremić. Samo da ne obmanjujete narod po tom pitanju.

Ono što je loše to je upravo ona rečenica koju sam pročitao gde se govori da oni nisu postupali suprotno pravilima međunarodnog prava. To je ono što je problem, a ovo nije nikakvo dostignuće jer se to podrazumeva.

Ono što mi danas radimo i govorimo, da se vratim na temu, pošto mi niste važni vi i vaša dobacivanja, ne ljutite se, već građani Srbije, i opet ću vam reći – ne kriminalizujte Srbe sa Kosova i Metohije, jer se to vama sviđa. Oni helikoptera nisu videli koliko ste vi videli luksuznih hotela i najluksuznijih aviona u vreme i uvek najskuplje uzimali u koje ja nikada nogom nisam kročio i to kao predsednik Republike, a vi kao ministri. Nemojte samo da vam računicu izvodim, a ja predsednik Republike, a vi ministri i samo nemojte da vam tu računicu izvodim i da vam pokazujem ko je bahat i ko je arogantan.

Dakle, problem je u tome što vi ne razumete, nije to rekao Tači jedanput, nije to rekao Kurti sada na poslednjem, imate i Haradinaja koji vam je rekao – jedan od najvažnijih datuma državljanstva Kosova je 22. jul 2010. godine kada je Međunarodni sud pravde objavio presudu da je nezavisnost Kosova legitimna, pravedna i pustite sada to što on ništa ne razume i što Haradinaj i ovakav i onakav. Samo vam govorim za razliku od drugih – ne slažem se sa njim. Upravo vam objašnjavam da on ništa ne zna, ali vam govorim šta je to što on koristi. Samo vam govorim kako stvari realno stoje i šta je to i kako oni doživljavaju i što ovi iz sveta doživljavaju na isti način.

Ivica Dačić vam juče nije rekao jedan detalj, nije vam rekao jedan detalj da na tom sastanku na kom su gledali prenos iz Haga je jedan od prisutnih saopštio i rekao – dobro, ako ništa, ima jedna dobra stvar, konačno smo skinuli to sa naše grbače, samo vam taj detalja Ivica Dačić nije rekao, reći će vam danas popodne, ne brinite, reći će vam danas popodne, baš pri donošenju te presude. Toliko o vašoj brizi oko Kosova i Metohije i svega drugog.

Ja nemam problem sa tim što se vi prepoznate u tome kada neko govori neke stvari oko kojih se ja nikada ne bih prepoznao, u recimo, govoru gospodina Bakareca, a vi jeste, ali samo nemojte da mi govorite o tome da li mogu da slušam ili ne mogu da slušam, jer vas slušam već dva dana a nikako nešto da čujem. Nadam se da ću da čujem nešto oko Kosova i Metohije šta da uradimo. Nastaviću da vas slušam, jer sam uveren da je vredno da sedim i pet dana još ako je potrebno, samo da bih nešto čuo oko Kosova i Metohije što bi bilo vredno i važno i dobro da uradimo za naš narod i za našu zemlju. Hvala vam najlepše.

PREDSEDNIK: Slaviša Ristić je prijavljen. Izvolite.

(Miodrag Gavrilović: Poslovnik.)

(Srđan Milivojević: Poslovnik. Ako se plašite da mi reklamiramo Poslovnik, nema problema, poznajem politički kukavičluk, vidim ga. Samo kažite - mi smo kukavice…)

SLAVIŠA RISTIĆ: Gospodine predsedniče Skupštine, predsedniče Republike Srbije, uvaženi narodni poslanici, pre 14 godina Skupština Srbije je upravo u ovoj sali, čini mi se da su tada poslanici prvi put ušli u ovu salu, preselili su se iz sale u ulici Kralja Milana, raspravljala o Kosovu i Metohiji. Ko se seća tog vremena, tada je Skupština skoro jednoglasno odbacila tzv. Ahtisarijev plan. Takođe je i utvrđena zajednička platforma i pozicije i opozicije o Kosovu i Metohiji.

Ko se seća tog vremena, čini mi se da je od 250 poslanika 230 glasalo za takvu jedinstvenu odluku, da je čak 15 poslanika tadašnje partije Čedomira Jovanovića bilo uzdržano, čak ni oni nisu bili protiv.

Zašto vam ovo govorim? Iz razloga što problemi i pitanja Kosova i Metohije nisu pitanje samo za jednog čoveka, nisu pitanje samo za jednu partiju, nisu pitanje ni samo za vladajuću partiju, već je neophodan konsenzus u normalnoj državi koja državnički razmišlja.

Tada je, utvrđujući platformu za pregovore sa tzv. privremenim institucijama u Prištini, utvrđen jedan princip koga su se držale vlasti, čini mi se, do nekog vremena, a on je glasio i podrazumevao da naš pregovarački tim ima ovlašćenja da kosovskim Albancima ponudi najširu moguću autonomiju i on se otprilike zasnovao na principima - koliko samostalnosti, autonomije i prava Albancima u odnosu na Beograd, isto toliko autonomije, samostalnosti i prava Srbima na Kosovu i Metohiji i drugim nealbancima u odnosu na Prištinu. Da li smo danas i koliko smo danas daleko od tog principa?

Ali, ono što je najbitnije, da li je moguće danas postići konsenzus u ovoj Skupštini u situaciji kada pre svega Srbi na Kosovu i Metohiji očekuju ohrabrujuću poruku, a to bi bila poruka da još jednom vide jedinstvo u ovom parlamentu kada su u pitanju njihovi problemi. Nažalost, slušajući i gledajući ono što se juče dešavalo i što se dešava danas, nisam u to siguran.

Ali, moram odmah na samom početku da kažem da je za to pre svega odgovorna vlast. Današnja vlast je tada bila opozicija i kao opozicija glasali su za taj konsenzus, ali danas kao vlast nisam siguran koliko su spremni da pokušaju da zajedno sa opozicijom oko ovog pitanja, koje ne sme biti stranačko ni po koju cenu, dođu do konsenzusa.

Zašto ovo kažem? Bez obzira na smetnje poslovničke koje kažu da na današnjoj sednici može da se raspravlja samo o ovoj temi, samo o Izveštaju, itd, ukoliko ima dobre volje, mogao je da se nađe put da se pokuša da se dođe do neke vrste konsenzusa i da se uputi poruka ohrabrenja Srbima na Kosovu i Metohiji, kojima bi to daleko više značilo od redovnih i čestih sednica Saveta za nacionalnu bezbednost ili od podizanja borbene gotovosti. Naravno da je za to potrebno da vlast bude spremna na određenu vrstu kritike.

Pokušaću da vas ne kritikujem za ono za šta niste odgovorni. Dakle, tačno je da sadašnja vlast nije odgovorna za sve odluke vezano za Kosovo i Metohiju i za sve sporazume koji su od 1999. godine do današnjeg dana donešeni, ali ću se fokusirati na ono što mislim da je napravilo najviše problema i državi Srbiji i Srbima na prostoru Kosova i Metohije, a to je Briselski sporazum.

Vi tvrdite da Ustavni sud nije stavio Briselski sporazum van snage. U pravu ste u tome. Briselski sud nije razmatrao tu prijavu, jednostavno je rekao da je to politički a ne pravni akt i da nema razloga da donosi ocenu o njegovoj ustavnosti, s obzirom da se ne radi o pravnom aktu. I to je učinio posle nekog zakašnjenja pošto je, ako se sećate, bila ona molba tadašnjeg predsednika Republike Tomislava Nikolića, gde je zamolio Ustavni sud da zastane sa odlučivanjem, itd. Posle izvesnog vremena Ustavni sud zaista se oglasio kao nenadležnim, jer se ne radi o pravnom aktu.

Gospodine predsedniče, upravo u tome i jeste problem, pošto se, kako kaže Ustavni sud, nije radilo o pravnom aktu, a samim tim i o aktu koji ima karakter međunarodnog ugovora, zašto ste onda, primenjujući takav sporazum za koji je Ustavni sud rekao da ne može da proizvodi pravna dejstva jer je pre svega politički akt, uradili ono što ste uradili, ugasili ste državu Srbiju, odnosno njene institucije na prostoru Kosova i Metohije, za obećanje za zajednicu srpskih opština?

Kratko da se podsetimo. Tačno je, šest tačaka u tom sporazumu govori o zajednici srpskih opština, ali ostale tačke, do 14, sve govore o našim institucijama koje smo morali da damo - i pravosuđe, i policija, i našu imovinu u pogledu telekomunikacija, u pogledu energetike, ali ono što duboko verujem da je najveća greška, to je to prihvatanje da prosto ugasimo lokalne samouprave koje su radile i funkcionisale po zakonima Republike Srbije i da preuzmemo obavezu po Briselskom sporazumu da nateramo Srbe da izađu na kosovske izbore. To smo uradili, odnosno to je vaša vlast uradila 2013. godine u oktobru mesecu, jer je taj sporazum, nažalost, podrazumevao da Srbi na severu Kosova prvi put uzmu učešće na tzv. kosovskim izborima.

Dakle, sami smo napravili sebi probleme i posle devet godina mi zapravo nemamo nikakvo rešenje oko zajednice srpskih opština. Inače, ja imam svoje mišljenje vezano za tu zajednicu srpskih opština, ali hajde da o tome ne govorim. Ali smo dozvolili da čekamo devet godina da se ništa ne desi. Ozbiljna vlast ne bi dozvolila da sebe ugasi na prostoru KiM, da sve da, a da na onda neku veresiju čeka zajednicu srpskih opština. Upravo bi trebalo da bude obrnuto ukoliko ste verovali da je to pravo rešenje za nas i da će nam ta zajednica srpskih opština zameniti naše lokalne samouprave i zameniti naše srpske institucije u šta ja ni tada nisam verovao, a ni danas ne verujem, a verujem da ni vladajuća većina ne veruje u to pa ste i vi u poslednje vreme vrlo često davali izjave da od Briselskog sporazuma skoro da nema ništa, obzirom da Albanci nisu izvršili onaj deo obaveze koji su imali da izvrše.

Pošto sam vas čuo, juče ste rekli po ko zna koji put da je na neki način prihvatanjem Briselskog sporazuma 2013. godine taj čin spasio Srbiju, ako sam vas dobro čuo, pa me zaista zanima kako smo to spasili Srbiju na način što smo ukinuli institucije države Srbije na prostoru KiM.

Srbija je nažalost prihvatila jednu neistinu koju stalno ponavlja albanska većina u Prištini i predstavnici Međunarodne zajednice, a to je da su institucije države Srbije na prostoru KiM paralelne ili paralelne strukture, kako su to svih ovih godina govorili.

Mi smo prosto na neki način prihvatili samim tim šta smo uradili, gaseći naše institucije, jednu lažu da je nešto što je stvoreno 1999. godine, tamo u Dreničkim šumama, da je to odjednom legitimno, a samoproglašeno 2008. godine, da je to legitimno na prostoru Kosova i Metohije, a da naše institucije, institucije države Srbije su paralelne i da treba da nestanu.

Još jednu lažu smo prihvatili kao država, koja se takođe stalno ponavlja i vrlo često je ponavljaju, nažalost i naše vlasti, a to je da moramo da sagledamo relanost na Kosovi i Metohiji i da, zaboga, tamo sad postoji ta albanska većina koja ne želi da živi u državi Srbiji itd, što je nažalost istina. Albanska većina je rekla da ne želi da joj Beograd bude vlast i da joj Beograd bude država, ali da li postavljamo pitanje kako smo došli do te realnosti i da je ta realnost na Kosovu i Metohiji stvorena progonom Srba? Tako da, te tvrdnje u najmanju ruku su bezobrazne i licemerne, ko god tvrdio.

Dakle, mi umesto da smo kao preduslov svih razgovora insistirali na povratku 250 prognanih Srba i drugih nealbanaca i da to bude naš glavni uslov, s obzirom da su se Albanci vratili u toku 1999. godine, a Srbi ne mogu da se vrate svih ovih godina, mi smo to morali da ističemo i tada, a i sada, gospodine predsedniče, iako vi tvrdite da je to kasno. Nije kasno, to se radi u domenu ljudskih prava i tražeći da se prognani Srbi vrate, uvek možemo to ispostavljati kao neku vrstu uslova.

Dakle, prihvatili smo po njihovim pravilima da igramo, umesto da smo to stalno isticali kao uslov.

Gospodine predsedniče Srbije, vrlo često prigovarate opoziciji da, isključivo ovih dana, naročito da isključivo, a posebno od vremena kada imamo ove probleme na prostoru Kosova i Metohije, pre svega na severu Kosova i Metohije, koje imamo sa tzv. premijerom Kosova Aljbijem Kurtijem, da opozicija pre svega napada vlast i vas, a na bilo koji način ne ističe odgovornost Aljbina Kurtija.

Evo, ja kao čovek koji živim na prostoru Kosova i Metohije, neko ko dole živi, svedočim tome da Aljbin Kurti, predsednik tzv. vlade Kosova, da je on najodgovorniji za sve teži položaj Srba dole, a posebno Srba na prostoru severa Kosova i Metohije. Svedok sam okupacije koja se dole dešava, posebno u mom Zubinom Potoku, s obzirom da, čini mi se, Aljbin Kurti ujutru kad dođe na posao prvo pravi plan obilaska Zubinog Potoka i vojno-policijske baze, kako on kaže, koje tamo pravi u mestu Gornji Jesenovik. Činjenica je da su kao hajduci i drumski razbojnici sa dugim cevima došli tamo i ne dozvoljavaju bilo kakav pristup, čak ni vlasnicima zemlje gde to rade.

Dakle, gospodine predsedniče, ako je to tako sa Aljbijem Kurtijem, a jeste, moram da postavim pitanje – šta traže Srbi, predstavnici Srpske liste u Skupštini i tzv. vladi Aljbija Kurtija? Šta zaista više tamo traže?

Vi ste, čini mi se, ako se ne varam, nekom od kolega poslanika postavili tu primedbu da se negde našao ispod zastave nezavisnog Kosova. Pa, zašto onda dozvoljavamo da naši ljudi budu ministri u toj vladi i ne sede samo ispod zastave, već i ispod grba tzv. nezavisnog Kosova i čak moraju da polažu zakletvu te kvazi države? Dokle ćemo više da zamajavamo javnost stalnim najavama oko toga da ćemo napustiti konačno te tzv. institucije?

Ovo, naravno, pitanje postavljam vama, pre svega vama, a naravno i njima koji su gosti ovde, jedan deo njih na balkonu, ali pre svega vama jer, koliko znam, ako išta znam, to je ta činjenica da oni bez vaše saglasnosti i volje ništa ne rade, što mislim da je i u redu. Treba da slušaju svoju državu i svoju vlast šta treba da rade, koja god ona bila. Jer, bojim se da ste taj adut izlaska iz takozvanih kosovskih institucija toliko obesmislili stalnim najavama i odlaganjem, da prosto to više liči na onu priču o čobančetu i ovcama, gde čobanče stalno poziva u pomoć lažno, da onda kada dođemo u situaciju zaista će vuk odneti ovce i biće zaista sve kasno.

Što se tiče vojno-policijske baze u Zubinom Potoku, vrlo kratko, ne želim od toga sada da pravim politiku, niti da unapred bilo koga osuđujem, ali imam obavezu kao narodni poslanik da zamolim direktora Kancelarije za Kosovo i Metohiju da proveri okolnost o učešću lokalne vlasti u Zubinom Potoku u tom projektu. Postoje glasine od građana, glasine među stanovništvom Zubinog Potoka da je tu logistička podrška pružena Aljbinu Kurtiju, pre svega oko rešavanja imovinsko-pravnih odnosa. Voleo bih zaista da nisam u pravu, ali je naša dužnost i obaveza da to proverimo.

Gospodine predsedniče, govorili ste i sami o broju preostalih Srba na prostoru Kosova i Metohije, govorili ste, pominjali ste i početak 19. veka, govorili ste i o 20. veku, a nas pre svega zanima broj Srba koji je danas dole i pre svega o procesima koji se dešavaju poslednjih godinu dana, a naročito poslednjih meseci otkako je Priština počela na ovaj način sa ovom okupacijom na prostoru severa Kosova i Metohije. Ne znam da li imate te informacije, ali verujem da ih imate.

Žalosno je jer izgleda, juče sam čuo tu od nekoga ko je rekao da što više država Srbija ulaže para dole, to je manje Srba. Znate li zašto je to tako? To je tako zato što mi, nažalost, dole imamo u poslednje vreme jednu kategoriju stanovništva koja praktično ima sva primanja, ne samo iz budžeta Republike Srbije i čitave porodice primaju platu iz budžeta Republike Srbije, pa i iz kosovskog budžeta, imamo jednu kategoriju stanovništva, moram tako da kažem, bezobrazno bogatih i sa bezobrazno ozbiljnim imovinskim stanjem, koje je stečeno pre svega koristeći državna sredstva Republike Srbije, i imamo onaj drugi većinski deo stanovništva koji jedva sastavlja kraj sa krajem i koji razmišlja kako da preživi.

Zato, predlažem i mislim da je konačno vreme da ova oblast, kada je u pitanju finansiranje potreba Srba na Kosovu i Metohiji od strane države Srbije, bude uređena zakonom, jer ipak je previše dugo vreme u kome imamo situaciju da primamo duple plate, pa jedna kategorija, pa se zaista to namesti tako da čitava porodica, još ako je bliska vlasti, bude na budžetu, a mnoge druge porodice nemaju nikakva primanja.

Na kraju, gospodine predsedniče, reći ću vam jedno moje razmišljanje vezano za vašu podršku od strane Srba na Kosovu i Metohiji. Nadam se da se nećete naljutiti. Nikakvo čudo nije niti iznenađenje da uvek stranka na vlasti ima najveći broj glasova u sredini koja je ugrožena. Kosovo i Metohija je područje u kojoj je stanovništvo ugroženo duži niz godina. Tamo je i Slobodan Milošević dobijao najveći broj glasova, tamo je kasnije i Koštunica dobijao najveći broj glasova, tamo danas i vi dobijate najveći broj glasova. Ponosni ste na to i budite ponosni, ali ono na šta ne biste trebali da budete ponosni, to je činjenica da su ti procenti 90%. Vi imate tamo preko 50% glasova, kao što su imali i prethodni rukovodioci u državi Srbiji, ali nemate 90%. Kako se do tog procenta dođe, vi verovatno znate.

Mogu da vam kažu moji zemljaci, a vaši prijatelji koji su danas ovde na balkonu i koji nas posmatraju, oni znaju tu tehniku, ali nije u redu, mislim da to ne treba ni vama, ne treba ni Srbiji, nije to u interesu demokratije da govorimo o nekim procentima od 90 i nešto posto. Sećam se, dugo sam bio u lokalnoj vlasti u Zubinom Potoku u vreme Vojislava Koštunice, kada smo koristeći čak i mogućnost da kao vlast neki glas dobijemo više imali tu između 50 i 55% glasova, a nikako 90, to je nemoguće. Mislim da time ne treba da se dičite. Ali, svejedno, da ne ulazim u to.

Na srpskim izborima, kada vas Srbi sa Kosova i Metohije glasaju na srpskim izborima, na predsedničkim i parlamentarnim, na kojima nažalost mi sada ne možemo dole, nego idemo u Ribariće pa glasamo, kada je u pitanju Zubin Potok, budite ponosni na te glasove.

Ali zaista ne mogu da prihvatim da neko može biti ponosan kada dobije 90% glasova na tzv. kosovskim izborima. To za mene ne može biti nikakva niti čast niti prilika za hvalu, naročito, gospodine predsedniče, kada pozivate na jedinstvo Srba na Kosovu i Metohiji, koje je zaista neophodno, morate da shvatite da dole ne postoji samo Srpska lista. Postoje ljudi koji su bili, koji su danas protiv izlaska na separatističke izbore, i da je to legitiman stav i da prosto oni ne mogu biti okarakterisani kao neprijatelji ove države.

Zato na kraju još jednom apelujem na sve kolege u ovom domu, bez obzira na političke razlike, ukoliko to ne može da se učini na ovoj sednici, verujte da Srbi na prostoru Kosova i Metohije vape za jedinstvenom odlukom narodnih predstavnika. Hvala vam.

PREDSEDNIK: Reč ima predsednik Republike.

ALEKSANDAR VUČIĆ: Čuli smo mnogo teških optužbi, doduše, za razliku od nekih prethodnika, čovek nije vikao, ali čuli smo najteže optužbe na naš račun, na račun države Srbije i pokušaću da analiziram jednu za drugom.

Kažete: „Jedinstvo u parlamentu je trebalo da se postigne“ i onda saopštavate ono što sam rekao jutros – da smo mi glasali za vaše predloge, pošto ste vi dugo vlast.

(Slaviša Ristić: Možete li malo glasnije?)

Ali nemojte da se sekirate, ovo je samo jedna važna stvar, da se pokaže da nijedan nije izdržao da ne dobaci. I slušao sam ga 21 minut, ni reč nisam rekao, iako je najteže optužbe izgovarao, pre svega na svoj račun, rekavši da je malo krao, kraduckao na glasovima, ali je to kraduckao do 55%, nije išao na 90%, ali kraduckao, ništa strašno, to onako usput.

(Radomir Lazović: Poslanik je samo rekao – možete li glasnije?)

Nisam vas razumeo šta mi dobacujete sad.

PREDSEDNIK: Lazoviću, nema potrebe. Niste dobili reč, ali nema potrebe.

ALEKSANDAR VUČIĆ: Ja sam znao, poštovani narodni poslanici, slušajući inače šta govore u javnom diskursu, znao sam da ne mogu da podnesu da dobiju odgovor. U stanju su da izgovore sve, u stanju su da izgovore da će brat i sin da mi završe u šahtu. U stanju su da izgovore da će da nas biju. U stanju su da izgovore sve to, ali kada treba da dobiju odgovor, i to samo pristojan odgovor na sve to, onda više nisu u stanju ništa da čuju, i ne žele da vas čuju, zato što nisu naučeni da dobiju odgovor. Koriste svoje medije, koriste svoje kanale da mogu da iskažu šta im je volja, a onda čak i sebe više ne slušaju. Samo sam citirao čoveka šta je sam rekao – znate, mi to kada smo bili na vlasti, pa smo to malo koristili, pa smo to nagurali, ali mi to naguramo do 55-60%. Vi stanete i ne verujete šta slušate. A kaže – gde ti do 90% naguraš?

Zamislite, ti ljudi ne razumeju da narod na Kosovu i Metohiji ima svoju pamet i svoju glavu, a da ne moraš da muljaš i da kradeš ništa, da ti ljudi sami donose odluke kako će da glasaju, bilo da imam 9%, 0,9% ili 90%. Puna su vam usta hvale, patriotizma i borbe protiv separatizma, ne prihvatate separatistički režim. Pa kako onda, gospodine Ristiću, prihvatiste 120.960 evra od prištinskog režima, koliko ste podigli u jednom danu 2013. godine? Da vam ponovim, 120.963 evra, koliko ste podigli sa svog računa iz prištinskog režima koje ste dobili.

Samo ste mislili da za to ne postoji trag, činilo vam se da ne postoji trag. Pa postoji trag, u finansijama postoji uvek trag. I napadate ove ljude za ono što ste vi uradili u hiljadama evra mnogo više. Ovo je bilo preko računa. Zato sam znao tačnu cifru. Ali znate šta je uradio? Zašto je mislio da se to ne zna? Zato što je od 2001. do

2013. godine sve vreme, naravno, bio u vlasti, nije podizao za to vreme, a onda je podigao odjedanput i misleći da to jedno podizanje neće da se vidi u sistemu, ali se videlo, naravno. Tako da, šta da vam kažem.

Ali nije fer, nemam ja ništa protiv toga, ja samo imam protiv licemerja da prebacujete drugim ljudima stvari. Imam protiv licemerja da govorite – ne znam, nisam siguran da li se to desilo, ali pitam vas, čuo sam, govorka se i piše na društvenim mrežama da su ovi ljudi podržali izgradnju baze u Zubinom Potoku. Imate li neki ozbiljniji argument, osim da vam je komšija rekao? Pa što niste pitali kuma, brata od strica, sve one koji su posmatrači na izborima, koji bi vam rekli da to nije istina? Koga ste to pitali pa ste to čuli? Od koga? Evo, ja ću da vam pokažem papir ovde, da vidite da su uputili zvaničan zahtev, slučajno ga ovde imam, izvođaču radova, kao i stanici kosovske policije, sa zahtevom da se radovi pod hitno obustave i to su uradili i gradonačelnici Leposavića za Košutovo i gradonačelnik Zubinog Potoka.

Dakle, tek toliko da vidite koliko ste nefer prema tim ljudima, jer vi ste to čuli, izvolite zahtev za pokretanje postupka radi zaštite prava privatne svojine, gradonačelnik opštine Zubin Potok Srđan Vulović, ovde prisutni, izvolite papir sa pečatom, potpisom i sa svim. Izvolite, tek toliko o vašoj istini. Tek toliko o tome sa čim ste došli pred ljude. Zato što vam se sve svelo na to. Jao, i u Vašingtonskom sporazumu Vučić je priznao Kosovo. Kako, bre? Gde to piše? Nema veze, lepo nam da tako lažemo. Ovo se sad ne odnosi na vas, to se odnosi na ove malo veće patriote od vas.

I sve vam je tako i sve je tako. I cela priča je takva. I sve se svodi na rekla-kazala, rekla mi komšinica, a ovo sam čuo kada sam šetao po pijaci. Gde to piše? Pa koga briga gde piše? A kada dođete sa tim gde nešto piše, onda – pa pusti to što piše. Hajde Vučiću, što ti govoriš?

Da se vratim na ono što je važno. Pozvali ste na jedinstvo i rekli da je važno. Pa što ne učestvujete u tom jedinstvu? Pa što ne glasate za usvajanje izveštaja koje vam ni u čemu ne pravi štetu i koje vam ni na koji način ne smeta, nikome od vas ovde? Nijednu primedbu niste dali na taj izveštaj, osim što se u jednoj rečenici kaže – državno rukovodstvo je govorilo o nečemu. Možete misliti primedbe. Zavitlavate narod.

Kažete onda – vlast je kriva. Hoćete da kažete da nismo mi zaslužni što smo u opoziciji podržavali vaše predloge koji su bili svakako ne pametniji, jer smo videli do kojih su rezultata doveli i samoproklamovanja nezavisnosti i progona i pogroma našeg naroda 2004. godine, a mi smo vas bez obzira na to podržavali jer je bilo važno da se iz ovog visokog doma, ma gde on bio smešten, izađe jedinstveno, a sada niste vi krivi, nego smo mi krivi jer vas nismo uspeli da ubedimo da glasate za jedan normalan papir. I opet mi krivi. Vi ste zaslužni što smo mi bili pristojni u opoziciji i glasali državotvorno, a mi smo krivi što vas ne možemo da ubedimo da isto tako postupite. Pa to je vaša logika. To ste nam rekli malopre. Pa kako to mislite? Pa kako to mislite?

Zašto sam govorio, kažete, o poruci ohrabrenja? Pa kakvu smo to poruku ohrabrenja poslali? Kažete – zanima vas broj ljudi danas. Ne možemo svake godine da provodimo popis, posebno što nemamo svoje organe i zahvaljujući i 1999. godini, ali i odluci koja je došla u vreme kada ste bili velika i snažna vlast, iz 2008. godine. Ali kako to, juče ste mi rekli da vas broj ne zanima, iste patriote sa kojima ste nekad bili u nekoj istoj stranci? Rekli su mi: „Što, Vučiću, pričaš o tim brojevima? Pa brojevi me ne zanimaju. Nisu važni brojevi, važna je naša ideologija. To je sveta zemlja, šta će nam brojevi?“ A sad mi kažete: „Vučiću, važni su mi brojevi“. Pa jesu li vam važni brojevi ili vam nisu važni brojevi? Jesi li muzičar ili tetki nosiš lek? Samo mi recite da znam. Da li da se bavimo brojevima ili da se ne bavimo brojevima? Šta je to što hoćete?

Nisam neko ko misli da je Briselski sporazum nešto posebno lepo, ali ja sam ponosan na njega, jer znam u kakvom trenutku je donet i znam da ćemo se držati Briselskog sporazuma baš, kao što se danas držimo Dejtona. Zato što nisam glup, da mislim da smo pet puta jači od Amerike, EU i svih ostalih zajedno, i ni jednog sekunda, niti im se dodvoravam, niti im se ulizujem i nikada neću to da činim, jer sam predsednik Srbije, moj posao je da vodim računa o interesima Srbije, ako hoćete i srpskog naroda i to radim, ali moram da vodim računa i o realnosti.

Realnost je mnogo važnija za građane Srbije, dobro bi bilo da nam objasnite kako je moguće, kada već govorite o tome i o tim ohrabrenjima, da recimo 2004. godine, kada ste vi sva vlast, prestane da radi i dobije otkaz 240 žena, u fabrici „Javor“, u Zubinom Potoku? Kako je moguće da počnete da vodite pogon „Simpa“, pa posle toga se zatvori i pogon „Simpa“, pa mi onda moramo da otvaramo „Jumko“ da zaposlimo, bar 80 žene, pa i u „Simpu“ da zapošljavamo ljude itd. Što to ne kažete narodu? Što imate tako selektivno pamćenje?

Hoćete ja da vam kažem zašto? Veća je stvar u pitanju. Stvar je u tome, da svi u jednoj zemlji imaju pravo da se iživljavaju na veoma ograničenom broju ljudi i da ih smatraju krivim za sve i sve što su sebi oprostili, drugome nisu. Sve što su sebi oprostili, u saradnji sa Prištinom i sa svim drugim, drugome nisu. Naravno, za sve to uvek je kriv ili ja ili moja porodica, nekada je kriv moj otac, zamislite čoveka od 82 godine, pa treba neko da mu zabrani na koji će skup da ide ili neće, onda morate da pišete tekstove o tome, u vašim medijima, kako je on bio predstavnik države i država je to tako organizovala.

Na sve to, vi nikada ne kažete ništa. Pa, vi ste danas ljudi, mene prekidali kada sam čitao to što je neko pretio ubistvom mom detetu, što je javno izgovorio, samo sam doneo citat, koji je on, ne samo izgovorio, već napisao i vi ste meni dobacivali na to, ne tražeći izvinjenje nekoga i ne rekavši – ej, to stvarno nije uredu da mu ubije dete, odnosno da mi dete završi u šahti, kao Gadafi. Dakle, da bude najgora smrt, ne samo da ga ubije, nego da ga muče, siluju, pre nego što ga ubiju i sve drugo, kako je prošao Gadafi.

O čemu govorite vi ljudi sve vreme? Pričate mi, jao ne liči nam ovo na ovo, a znate kako biste vi bili zadovoljni, kako bi ličilo vam, svima, tako da lepo vi dođete da ispričate sve što vam padne na pamet, da ovde sedi neki tantus koji ne ume da vam odgovori ništa, ćuti i čeka da prođe vreme, da bi mogao da se vrati u svoju kancelariju, da ima šofera ili ne znam šta sve.

Neću da vam prećutim ništa. Neću da vam prećutim ništa, ne zbog sebe, i peti put vam danas ponavljam, ovo mi je poslednji mandat i uopšte ne morate da se borite protiv mene, a ja volim da to radite, zato što me podstičete dodatno da sprečim one koje su loše upravljali ovom zemljom i za one za koje znam da im je jedini cilj vlast i ništa više, da takvi ne dođu na vlast u budućnosti, već da ostavim one naslednike koji će moći da se bore za Srbiju, na najbolji mogući način. To mi je jedini motiv i zato vam to ne dam. Zato što ja znam kad god je u Skupštini svaka vlast jedva čeka da prođe vreme, niko strpljenja nema. Svi samo čekaju, e samo da prođe, pusti, nema veze što je rekao, neću da odgovaram, da prođe još pola sata, sat, idem malo da prošetam, na ćevape, idem malo da popijem nešto, idem malo ovamo, malo onamo.

Da li vi mislite da ja mogu tek onako, odlučio sam u jednom danu, pa sedim deset sati i 15 minuta i pre toga sam sa dva sastanka došao i juče i danas, da to može onako. Ne, za to morate da imate radne navike, za to morate da radite godinama mnogo da biste to mogli da izdržite.

E, da vam sad kažem, zato hoću da se borim u svakom trenutku za istinu i za sve drugo. Dakle, Briselski sporazum, sad da kažem, da potvrdim deo vaših reči, u mnogim svojim segmentima nametnuo obaveze Srbima koje niko od nas ne voli, nametnuo je i Albancima. Vi mene okrivljujete što oni nisu ispunili nešto što je trebalo da ispune, zato što im Evropljani to nisu hteli da sprovedu. Zato sam vam rekao da smo saterani u ćošak jer sam Evropljanima rekao da od nas sad ne traže ništa dok ne ispune sve ono što moraju da ispune. Ja ne razumem da je moguće da nešto, da na nešto stave paraf i potpis EU a da to ne sprovede. Ako je krivica u lakovernosti, u redu ja prihvatam to, ali ću vam takođe reći da bih opet isto uradio zajedno sa Dačićem, da ne budem da prihvatam zasluge za sebe pošto je on potpisao, ali prihvatam deo krivice za sebe, isto bih to uradio zato što znam u kakvom trenutku je to bilo rađeno.

Znate li u kakvom trenutku? Kada ste nam sve Javore i sva Simpa pogasili po Srbiji, kada ste nam sve fabrike ukinuli, kada smo imali strahovito narastajuću stopu javnog duga koja je došla do 79% zbog ispunjenja obaveza u trenutku kada sam ja postao predsednik Vlade, pa smo morali da preduzimamo i mere fiskalne konsolidacije i sve drugo, kada ne bismo preživeli da nema Evrope. Morate da sagledate državu u tom trenutku, ne van konteksta i vremena i da vidite šta je to što morate da uradite da najmanje izgubite, a da najviše dobijete. Da vratite i da Srbija počne ekonomski da napreduje i da to sve napravite. Opet bih isto uradio. Apsolutno, isto.

U detaljima odmah da vam kažem, nešto što vi niste spomenuli, ponašao bih se drugačije, ali u ovome ne. Pred nas je bilo stavljeno da idemo, tačka 15. da ide u UN i trebalo je da regionalna policija ne bude sastavljena od Srba. Da li sam ja kriv što zloupotrebljavaju to i danas šalju specijalnce na sever, prave baze za koje nemaju nikakvu dozvolu i za koje nemaju nikakvo pravo i za koje Evropljani i danas kažu da na to nemaju pravo. Oni mi kažu da nemaju pravo.

To neko od nas kriv? Hajde da vas ja zamolim, nije problem u tome da li postoji samo Srpska lista ili ne. Naravno da ne postoji samo Srpska lista, postoji koliko hoćete ljudi, dva Srbina tri partije. I to nije nikakav problem. Dva Srbina, tri partije. Ja sam jednu partiju promenio, pogledajte koliko ovde ima ljudi što su po šest partija promenili, sedam.

Hoću samo da vam kažem i kao Boga vas molim, dajte ono što sebi oprostite, oprostite i drugom. Dajte nekada kažite, možda smo i mi mogli da donesemo drugačiju odluku oko glasanja, jer da vi znate, ja jedino što ću da kažem na kraju današnje rasprave, kao zaključak, da mi je žao što niste glasali za izveštaj, za sve vas. Narod neka zaključi šta je čuo. A čuće uvek odgovor od mene jer neću da dozvolim da nas bijete, bijete i bijete, a da mi ne to samo ne zaslužujemo, već da vi nemate pravo da to radite, a sa druge strane znam koliko se borimo, znam koliko truda, rada i energije ulažemo da bismo se izborili za nešto za našu Srbiju i za naše Kosovo i Metohiju.

Prosto neću to da vam dozvolim. Drugačiji sam od drugih. Meni ne treba da prođe vreme, ne žuri mi se nigde. Milion obaveza imam, nema problema, ostaću ovde, jer mislim da je važno da se odgovori na sve besmislice i laži, od Olivera Ivanovića, do Cvijana, do ne znam čega sve. Nema gadosti koju niste izgovarali danas. Ne postoji gadost koju niste izgovori, osim što danas niste rekli da ćete da mi ubijete dete, to ste pre nekog vremena rekli i ovo se ne odnosi na vas.

Dakle, mislim da ljudi na kraju, jasno je da ovde ne možemo da postignemo ni elementarnu saglasnost ni oko toga da Kosovo i Metohija Srbija, ni oko izveštaja koji je faktografski i nikome ništa ne smeta. Nažalost, većina ljudi u Narodnoj skupštini moraće da pokažu odgovornost da to izglasaju.

Sa druge strane, neki kažu, dobro je da si došao, a onda vam smeta što sam došao. Pa, onda kažu, pa što govoriš. Pa, šta treba da ćutim, kao zid. A onda kažete, držite danas, pa što je došao. Neki drže konferenciju za novinare ovde, el tako Orliću, drže konferenciju za novinare i kažu pa što je Vučić došao u Skupštinu. Pa, vi ste me zvali. Vi ste tražili da dođem, ali izgleda niste očekivali da ću da se borim. Izgleda niste očekivali da mogu da se borim i da imamo mnogo više argumenata nego što ste mislili.

Boriću se. Boriću se dok sam živ i za Srbiju i boriću se za pristojnu i normalnu Srbiju i za Kosovo i Metohiju u Srbiji, a oprostiću i vama sve što sam oprostio sebi.

PREDSEDNIK: Da, tačno je. Bila je konferencija za štampu nekih od ovih što su tražili sednicu su jutros su rekli, da misle da nije bilo toliko hitno i može to i kasnije, verovatno zadovoljni tim šta su čuli juče.

Dva minuta.

SLAVIŠA RISTIĆ: Gospodine predsedniče, razumem da koristite priliku da se branite, nemam nikakvu primedbu u tom smislu i za mnoge stvari koje ste izrekli, nažalost koje nisu istina, ne želim da se vraćam, počev od tog „Simpa“ za koji tvrdite da je radio, ne znam do 2004. godine, pa onda ste ga vi otvorili. To danas radi, to nije „Simpo“ to je u privatnim rukama nekog Albanca iz Preševa.

Kao što ni „Javor“ fabrika košulja nije vlasnik Ivanjica, nego opet neki privatnici povezani sa nekim privatnicima. Da ne ulazim u to. Ja to razumem, pred kamerama ste i koristite svaku priliku. Ali, kada etiketirate lično i optužujete za neki novac, to moram.

Vi ili neko ko vam je dao taj pogrešan podatak, o nekakvih 100 i nešto hiljada evra, to ćete morati da dokažete. Ne morate pred publikom, neka bude da je je li i Ristić neki koji je uzimao, a to zna Bog, to znaju svi, to da nikakve pare iz tzv. kosovskog budžeta, to zaista.

Pa nema ima, ako ima gospodine predsedniče, pokažite ovde, ali ne samo ono pred kamerama, nego pokažite Slaviša Ristić je podigao 120.000 evra. Molim vas.

ALEKSANDAR VUČIĆ: 840 evra puta 12 meseci puta 12 godina u jednom komadu.

Da, da, ne brinite, pokazaću, ali samo još jedno pitanje na sve to. Hoću. I još jedno pitanje da mi kažete, jel to imate nešto protiv privatnih investitora, jel to ne treba da bude, nemate ništa, to ste onako rekli. Dobro. Hvala vam. Izvinite.

PREDSEDNIK: Dobro. Vi čekate.

Đorđe Milićević, prijava.

Sledeći ste.

(Srđan Milivojević: Po Poslovniku, tražim po Poslovniku, predsednik Skupštine predsednika Republike brani kršenjem Poslovnika, branite kukavicu kršenjem Poslovnika.)

ĐORĐE MILIĆEVIĆ: Zahvaljujem gospodine predsedniče Skupštine, poštovani predsedniče Republike Srbije, članovi Predsedništva, poštovani Srbi sa prostora KiM, vama posebno želim da se obratim na početku izlaganja i da u ime poslaničke grupe SPS, uputim jedno veliko izvinjenje.

Mi smo računali da će ova sednica bar imati i biti poštovana po jednoj ključnoj reči, koju ste vi predsedniče maločas izgovorili, a to je pristojnost.

Izgleda da tu reč tumačimo na različite načine. Pristojnost znači da bar danas, kada govorimo o ovoj važnoj temi, iz javne diskusije, izbacimo sve ono negativno, kako bi imali normalnu komunikaciju i kako bi imali normalan dijalog jer vi ste ovde spremni, da odgovorite na sva pitanja, a nagoveštavalo se da ima mnogo pitanja.

Ali, pristojnost znači i pošteno odgovorno i čestito raditi svoj posao i snositi konsekvence i odgovornost za ono što činite i radite i vi i vladajuća koalicija, je spremna da snosi odgovornost za sve ono što čini i radi, a građani su tu da vrednuju i da na pravi način prepoznaju i to su učinili i na predsedničkim i parlamentarnim izborima.

Vraćam se na temu. Balkan je oduvek bio prostor, na kome su se ukrštali interesi skoro svih velikih sila, svaka od njih je želela da ima svoju dominaciju i da bude ključan faktor u odlučivanju.

Tome smo na žalost svedoci i danas. U vremenu velikih geopolitičkih dešavanja i pored svih pritisaka koji se vrše na Srbiju, Srbija samostalno i odlučno vodi svoju politiku, uz uvažavanje suseda i uz potpuno uvažavanje teritorijalnog integriteta i suvereniteta drugih država, ali isto tako ne dopušta osporavanje njenih, zapravo naših granica i crtanje nekih novih karti, pretnji i potcenjivanja.

Gospodine predsedniče, vi najbolje osećate i znate, a te pretnje su svakodnevno prisutne i hajde da uzmemo samo period od početka Ukrajinske krize, jer svakog dana mi slušamo ili priznajte Kosovo, ili uvedite sankcije Rusiji i ko zna kakve nas pretnje još očekuju u periodu koji je pred nama, videćemo.

Da li je Srbija nešto promenila u svojoj politici od početka Ukrajinske krize do danas? Ne, nije. Zadržala je svoju samostalnost. Valjda je suština vođenje jedne države upravo u toj samostalnosti. Dakle, jedna mala država u Evropi, mislim mala po površini i po broju stanovnika, možda jedina u Evropi i jedina u svetu, uspela je da sačuva svoju samostalnost i nikoga nije uvredila, nikoga nije povredila. Na evropskom putu je, ničim nije podstakla sukob, ali je uspela da sačuva svoju samostalnost.

Nema danas važnijih pitanja za našu državu i za naš narod od borbe za mir, kompromis, stabilnost, da sačuvamo Srbe na prostoru KiM, zaštitimo naš narod na prostoru KiM.

U tome imate punu podršku Poslaničke grupe SPS, o tome je govorio i predsednik SPS, i imate punu podršku SPS, pošto se više puta postavljalo pitanje tokom ovog zasedanja, u jasnom stavu sa kojim ste izašli u javnosti, šta god bilo i kako god bilo, citiram, izbegličke kolone neće postojati, sačuvaćemo naš narod na KiM.

Pročitaću ono što je pročitao predsednik poslaničke partije SPS, tokom jučerašnjeg dana, obzirom da smo ovde u parlamentu dugo godina unazad usvajali različite rezolucije, različite platforme i samo jedan segment, ponoviću – Kosovo i Metohija ne može dobiti nezavistan status, ni status republike nego autonomije, po najvišim standardima u okviru Republike Srbije, Jugoslavija, ne prihvatamo nijednu meru kojom bi se menjao teritorijalni integritet i suverenitet i pokušalo izvesti otcepljenje KiM.

Ovo je sadržaj dokumenta koji je usvojen u Narodnoj Skupštini Republike Srbije 1999. godine.

Zašto sam ga pročitao? Ne želim da ulazim u to i da politizujem ovu temu ko bi danas glasao za ovo a ko ne. Znam da bi SPS, sigurno podržala ovaj stav, i JS, gospodin Marković dodaje.

Šta je suština? I da usvojimo ovakav dokument da li ćemo rešiti time pitanje KiM? Na žalost, nećemo. Ovo je trenutak kada nam je potrebna politička stabilnost i jedinstvo, bez politikanstva, bez političkih pamfleta, bez političkih parola. Za političke stranke svakako ima vremena, ali za KiM, se gubi dragoceno vreme.

I vi predsedniče i ova Vlada i ova parlamentarna većina, nije zabila glavu u pesak, nego ide u susret problemima, i ne dozvoljava da ovo pitanje ostavi budućim generacijama koje dolaze, jer to bi bilo krajnje neodgovorno i to bi bilo krajnje neozbiljno.

Kako vreme bude prolazilo, ovo pitanje će postajati sve teže i plašim se da na kraju generacije koje dolaze, ukoliko ovo pitanje ostavimo otvoreno, neće imati o čemu da razgovaraju.

Gospodine predsedniče, čini mi se da od trenutka kada sam naučio da čitam i pišem, i pomalo da se interesujem za istoriju, i politiku, čini mi se da je nekako, nikada ništa zapravo nije bilo usmereno protiv Srbije, a Srbija je uvek bila kriva za sve.

Krivi smo i za 1389. godinu, zato što smo umesto ovozemaljskog odabrali nebesko carstvo, krivi smo i za Balkanski rat, krivi smo i za Prvi svetski rat i za Drugi svetski rat, krivi smo i za građanski rat, evo, krivi smo i za 1999. godinu, samo ne znam ko bi danas bio spreman da u Rambujeu prihvati ono što je tada ponuđeno. Ponuđeno je bilo nakon tri godine, ispravite me ako grešim, Kosovo može da ide na referendum i da se izjasni da li će ostati u okviru naše države ili ne, i da NATO može slobodno da se kreće na teritoriji Republike Srbije, da privodi na razgovore informativni ili kako već koga želi i kada poželi. To je okupacija.

Da li je neko na to bio spreman? Da li bi neko na to bio spreman danas? Siguran sam da ne. Krivi smo i za „Oluju“, što u Hrvatskoj danas od 380 hiljada Srba koliko ih je bilo 1990. godine ima oko 160 hiljada. Krivi smo i za Jasenovac, i za Petrovačku cestu, i za Petrovu Goru, krivi smo što poštujete istoriju sećanja, što poštujete žrtve, srpske žrtve dok drugi kroz jalovu politiku, nažalost pokušavaju da stave znak jednakosti između žrtve i zločinaca.

I da skratim, od 1878. godine, čini mi se od Berlinskog procesa, jaka i ekonomski stabilna Srbija ne odgovara. Znamo koliko je teško danas braniti nacionalne državne interese i ovo su sigurno najteži politički pregovori.

Zašto nismo spremni da sagledamo realno stanje na prostoru Kosova i Metohije? Spremni smo uvek bili. Nije Kosovo i Metohija naše onako kako bi mi želeli, ali nije ni izgubljeno onako kako bi drugi želeli. Koliko ćemo izvući iz čitavog ovog procesa, benefita, zavisi isključivo od nas samih.

Naša snaga mora da se ogleda u jedinstvu, u punoj podršci i vama i državnom rukovodstvu i državnom vrhu, da nastavite istrajno i odlučno u skladu sa Rezolucijom 1244 Saveta bezbednosti i UN, onako kako ste rešili pitanje dokumenata.

Nije to samo pitanje dokumenata, to je pitanje državnosti Srbije, tako ćete, očekuju vas naravno teški pregovori oko registarskih tablica. Nije tu stvar registarskih tablica i neće se tu oduzimati registarske tablice nego automobili, iz jednog prostog razloga da bi se etnički očistio prostor Kosova i Metohije od Srba, i u tome je suština.

Tačno je, male države ne mogu da utiču na politiku velikih sila, ali kroz razgovore mogu da pokažu da postoje i drugačiji pogledi i drugačija shvatanja, i da konkretno po pitanju Kosova i Metohije nije jedino rešenje međusobno priznanje kako to neki pokušavaju da nametnu, a svi oni koji obećavaju ovakvo rešenje ovog pitanja u stvari čine štetu Srbiji i čine štetu svom narodu.

Shvatamo tešku poziciju mi i Zapada, kojem u ovom trenutku odgovara da se svojevoljno odreknemo Kosova. Ali, u čemu je razlika kada govorimo o teritorijalnom integritetu u kontekstu Ukrajine i kada govorimo o teritorijalnom integritetu Srbije?

Vi ste jedan od retkih političara i predsednika država, koji je kancelaru nemačke u trenutku kada je konačno definisao onu poštapalicu, šta znači normalizacija odnosa, da to zapravo znači međusobno priznanje, vrlo jasno, odgovorno i ozbiljno državnički izašli i rekli jasan stav. Vi radite naš posao, mi ćemo raditi naš posao i možete da pretite koliko hoćete.

Da najpre kažem. Insistiranje na Briselskom sporazumu koji je toliko osporavan, sada se vidi koliko je važan. Pokušaću da je pojednostavim zašto je važan.

Nema on međudržavni karakter, jer kada bi imao međudržavni karakter to bi značilo da mi priznajemo Kosovo kao državu. Ovo je Sporazum o dijalogu pod pokroviteljstvom Brisela, nepoštovanje prištinske strane, nije šamar Srbiji, šamar je i Briselu pod čijem pokroviteljstvom se vode pregovori.

Ali, zašto je Briselski sporazum važan? Sedite za jednim stolom, za jednim stolom zapravo sede velike zapadne sile, odlučuju o našim nacionalnim i državnim interesima, sada je na nama hoćemo li mi da sednemo za taj sto i da kažemo nešto ili ćemo pustiti da se o nacionalnim i državnim interesima odlučuje bez nas.

Mi smatramo da je jako važno, da smo u prilici da konačno nešto kažemo i da je jako važno to što ste vi, i dozvolićete mi, neću biti subjektivan, ali to je realnost, predsednik SPS, tada ministar spoljnih poslova kroz jedana važan nacionalni i državni projekat od priznavanja vratili pitanje Kosova i Metohije na dnevni red.

Osamnaest država je povuklo odluku o jednostrano proglašene nezavisnosti Kosova i Metohije, nije reč o broju. Reč je o tome da nema većine u Skupštini Saveta bezbednosti Ujedinjenih nacija.

Sa druge strane, reč je o tome da svi shvate da nema kompromisa, nema rešenja po pitanju Kosova i Metohije bez Srbije. Srbija mora da bude deo kompromisa i mora da bude deo rešenja i Srbija konačno može nešto da kaže, a ne samo da gleda kako joj otimaju deo po deo teritorije.

Da je Briselski sporazum sproveden sva ova pitanja ne bi bila moguća. I koliko je bilo incidenata, i Kurtijev cilj, naravno, jeste jasan, ukidanje bilo čega što ima veze sa srpskom državom. On je to pokazao i kroz referendum, i kroz nemogućnost Srba sa prostora KiM da se izjasni na referendum, na parlamentarnim i predsedničkim izborima.

Ali, znate šta? U svemu tome mislim da i Evropska unija treba da ima razumevanja za Srbiju onoliko koliko mi poštujemo Evropsku uniju da i Evropska unija poštuje nas. Poštujemo mi Evropsku uniju kao najvećeg investitora u Srbiji, ali uvažavajući njihove probleme bilo bi dobro da imaju razumevanja za nas, ne samo pridike, jer ukoliko bi imali samo pridike onda nemamo budućnost.

Spomenuli ste Vašingtonski sporazum. Mi ne mislimo da je on nevažan. Naprotiv. Vašingtonski sporazum je od izuzetne važnosti i značaja. Put ka Merdare, pa jel on nema značaj? Sjedinjene Američke Države su poslale svoju radnu grupu kada je reč o Gazivodu. Jedan deo je trebao da pripadne Srbiji. Ispravite me ako grešim.

Moraću da skratim da bi ostale kolege govorile.

Dakle, dve najveće nacije, Srbi i Albanci, imaju želju da uspostave dobre odnose i zato je Inicijativa „Otvoreni Balkan“ veoma važna. Ona daje nadu, ona daje šansu za prostor koji je do sada bio simbol uglavnom sukobljavanja i razmimoilaženja.

Vi ste govorili o sajmu vina i o načinu na koji je neko pokušao da prezentira sajam vina. Molim vas, pa to je sajam koji se može uporediti sa najvećim sajmovima, poput sajma u Dizeldorfu, sa 400 izlagača.

Šta je suština? Mi smo pokazali ne da možemo da idemo u korak sa svetom, nego da možemo da idemo daleko ispred njih, ali zajedno. Međusobna saradnja, dogovor i ekonomska saradnja.

Ovde se traži konkretno rešenje, ovde se traži konkretan predlog. Najpre, postavlja se pitanje zašto ne glasati za Izveštaj? Izveštaj sadrži samo činjenice. Izveštaj sadrži istinu. Valjda je istina interes svih nas. Valjda smo zbog toga danas ovde i tokom jučerašnjih dana. 27/1 JD/IR

Sa druge strane, šta je rešenje i šta je odgovor? Upravo ono, predsedniče što ste uradili u Briselu, kada ste se borili sa Kurtijevim stavovima, sa agendom Kurtijevom koju je napravio sa zemljama Kvinte sadržanih u šest tačaka. Vi jako dobro znate kako je izgledalo, nemam vremena da govorim o tih šest tačaka, ali je ključno je sačuvati mir, stabilnost.

Druga stvar, ono što ste učinili u Briselu, važno je da Srbija nudi konkretne predloge, konkretna rešenja, a neka Priština to odbije, neka EU to vidi, neka svet to vidi.

Važno je sačuvati naš narod na prostoru Kosova i Metohije i, ma koliko neki pokušali to da ismeju kada je predsednica Vlade boravila na prostoru Kosova i Metohije i kada je govorila o investicijama, važne su investicije, jer investicije znače život. One znače više radnih mesta i znači ostanak i opstanak Srba na prostoru Kosova i Metohije. Bez njih Kosovo nije srpsko.

Živela Srbija i zahvaljujem se!

PREDSEDNIK: Hvala vam.

Sledeća prijavljena je prof. dr Jelena Jerinić.

(Miodrag Gavrilović: Povreda Poslovnika!)

Nemojte da galamite.

Da li je tu Jelene Jerinić? Nije.

(Miodrag Gavrilović: Povreda Poslovnika!)

Vidim da nije tu ni Srđan Milivojević, iako je pritisnuo dugme i otišao napolje verovatno na ručak. Samo i to da primetim.

Sanja Jefić Branković je sledeća prijavljena.

Izvolite.

SANjA JEFIĆ BRANKOVIĆ: Zahvaljujem, poštovani predsedniče.

Uvaženi predsedniče Republike Srbije, koleginice i kolege, ja ću se usuditi da kažem da je jedan od najvećih ispita današnje generacije upravo rešavanje pitanja Kosova i Metohije, odnosno srpske državnosti na Kosovu i Metohiji.

Ja pripadam generaciji koja se rodila osamdesetih godina prošlog veka i zaista nisam očekivala da ću biti u prilici da jednog dana razgovaram sa vama na temu problema i rešavanja problema Kosova i Metohije, ali, eto, istorija je želela drugačije. Ja se nadam da će neke buduće generacije biti u nekom drugom vremenu i da će učiti o svemu ovome samo kroz udžbenike u školama.

Dakle, u uslovima složenih međunarodnih odnosa današnjice, različiti etnički principi koji postoje na Kosovu, prosto, ostavljaju sasvim dovoljno prostora za postojanje svojevrsnog tihog konflikta na ovom području i tako je već čitavih 20 godina.

Kosovo danas jeste jedan složeni međunarodni problem i uopšte me ne iznenađuje činjenica što tokom jučerašnje celodnevne rasprave nismo uspeli da dođemo do jednog jedinstvenog i zajedničkog zaključka, jer je prosto rešenje jednog ovakvog problema takvo da mora biti i posebno i specifično i da mora obuhvatiti sve one okolnosti o kojima se mi danas nalazimo.

Međutim, smatram da je važno da u ovom trenutku postignemo nacionalno jedinstvo i o tome smo zaista dosta toga čuli i tokom današnjeg, ali i jučerašnjeg dana i, koliko god razlike među nama bile drugačije i koliko god se naši predlozi za rešavanje kosovskog problema razlikovali i bili oličeni u platformama, programima, planovima, mi moramo zauzeti jedinstveni stav po pitanju kako ćemo i na koji način u budućem periodu rešavati ovo pitanje, jer od tog pitanja zavisi i budućnost i naše dede i budućih generacija koje tek treba da dođu i da žive u miru, oslobođeni jednog tereta problema na Kosovu i Metohiji.

Možda baš sa ove sednice izađemo sa jednim zajedničkim i jedinstvenim stavom po ovom pitanju. Ja i dalje verujem da ćemo mi nekako na kraju ove sednice uspeti da pronađemo tu nit oko koje ćemo se okupiti i koja će nadalje poslužiti kao ideja za rešavanje ovog problema.

Da bismo to ostvarili, mi moramo da pokažemo volju za kompromisom, odnosno makar deo volje za kompromisom, koliko god nam se određeni predlozi ne sviđali, ali ukoliko uzmemo u obzir važnost vraćanja ovog pitanja u institucionalni okvir, utoliko je i težina te ideje jača.

Zašto je važno da pitanje Kosova i Metohije vratimo u institucionalne okvire? Zato što na taj način može dobiti pravno obavezujuću snagu sa jedne strane. S druge strane, ona na taj način omogućava primenljivost onoga što se u okviru pojedinih institucija i dogovorilo.

Od početka jugoslovenske krize, vi to verovatno bolje znate od mene, brojna rešenja su ponuđena za samo Kosovo i Metohiju i čini se da je svaki od tih predloga za rešavanje problema bio nepovoljniju za Srbiju u odnosu na ono što je bilo pre toga. Međutim, naša državna politika se i tada i u takvim situacijama kretala u okvirima onoga što želi i onoga što je moguće i pokušala da pronađe balans, odnosno neku ravnotežu između toga šta joj je činiti u tom trenutku.

Ja mislim da su danas više nego ikada pre zvanični stavovi i Beograda, ali i Prištine toliko dijametralno suprotni u pogledu rešavanja samog problema i statusa Kosova, ali se, s druge strane, u jednom apsolutno i potpuno slažu, a to je da zamrznuti konflikt na Kosovu i Metohiji apsolutno ne odgovara ni jednoj, ni drugoj strani i da predstavlja realnu prepreku ne samo za ekonomski razvoj, već predstavlja realnu prepreku i za evrointegracije, ali na kraju i za modernizaciju i jednog i drugog društva.

Što se aspekta Srbije tiče, ja sam sigurna da se mi u sali svi oko toga donekle slažemo. Zamrznuti konflikt suštinski u stvari znači da postoji prećutna nezavisnost Kosova koja se odvija pred našim očima. Ja sam sigurna da mi to nećemo dozvoliti, međutim samo vreme nam ne ide u prilog. Kao što znate, sve je manje Srba na Kosovu, s jedne strane. S druge strane, ukoliko se što pre ne pronađe rešenje, rizikujemo da Kosovo i Metohija postane jedno uporište za raspirivanje nacionalizma u regionu, a to nam nikako ne odgovara, jer to može odvratiti naše investitore u budućnosti, a samim tim i stvoriti jednu složenu situaciju iz koje, čini mi se, nećemo moći da izađemo za par godina.

Mi možda ne možemo da promenimo istorijske tokove, ali možemo se potruditi da u buduće stvorimo određene uslove koji će omogućiti mir svima onima koji dole žive, bez obzira na to da li su Srbi, Albanci ili bilo koje druge nacionalnosti. Dakle, svi ovi razlozi koje sam navela ne znače da ćemo mi problem Kosova rešiti ovde i na ovom mestu. Ja sam sigurna da to tako neće biti, ali sam isto tako sigurna da postoji snažna volja svih nas da pronađemo jedan način koji će, da kažem, uspeti da odgovara svim onim platformama, programima i planovima koji svi mi u svojim nekim političkim programima i imamo.

Što se Socijaldemokratske partije Srbije tiče, naš šef poslaničke grupe je juče govorio o našoj platformi za Kosovo i Metohiju i u tom smislu izneo je predlog da se, ukoliko je to moguće, uspostavi normalizacija odnosa bez priznanja. On je o tome govorio u smislu da je treba sprovoditi kroz nekoliko faza i ja se upravo iz tog razloga neću ponavljati. To nije sigurno ni najbolje, ni najidealnije rešenje, ali jeste rešenje koje vam može poslužiti kao ideja oko koje ćete u buduće voditi pregovore.

Ja sam sigurna da mi nećemo odustati od naše legitimne borbe za očuvanje međunarodnog pravnog poretka i stekla sam utisak nakon jučerašnje rasprave, vi me ispravite ako grešim, neko je pomenuo da bi bilo dobro u jednom trenutku prekinuti pregovore kada se dostigne određeni nivo strpljenja koji bi Srbija trebalo da podnese. Ja se sa tim apsolutno ne bih složila i mislim da, koliko god ti pregovori bili i teški i naporni i koliko god se oni činili beznadežnim u određenom trenutku, mi moramo ostati u okviru tih pregovora, da se moramo potruditi da se pregovori nastave, jer ćemo jedino na taj način uspeti da prevaziđemo probleme koji stoje pred nama i vratiti rešavanje Kosova u okvire institucija, u okviru kojih i jedino mogu da se rešavaju.

Još jedna stvar za kraj. Mislim da Srbija ne može u potpunosti sama i izolovana odlučivati o ovom pitanju, niti ga rešavati. Mislim da u tom smislu veliku ulogu ima međunarodna zajednica i da se mi moramo osloniti na stavove međunarodne zajednice, ali i očekivati od nje pomoć. Tu, pre svega, mislim na EU, Rusiju i Kinu. Oni moraju biti garant stabilnosti na Kosovu i Metohiji, ali i primer poštovanja međunarodnog pravnog poretka.

Predsedniče, ja lično u svoje ime, ali i u ime Socijaldemokratske partije Srbije želim zaista da iskažem poštovanje za istrajnost koju ste iskazali u svim tim pregovorima, što od njih niste odustali i što ste zaista pokazali i volju i nameru da svima onima koji žive na prostoru Kosova i Metohije omogućite neki dostojanstveni život u budućnosti.

Zahvaljujem.

PREDSEDNIK: Hvala, gospođo Jefić Branković.

(Miodgrag Gavrilović: Povreda Poslovnika.)

Vas sam zamolio da ne galamite. Sve sam razumeo, i ja i svi ostali. Razumeli smo da vam smeta što je Aleksandar Vučić tu i što govori bilo šta, što diše uopšte. Ne morate novu konferenciju za štampu da držite na tu temu. Samo vidite sa ostatkom vaše poslaničke grupe, koji je otišao na ručak, ako možemo oko toga da se dogovorimo. Sve smo se razumeli. Ne morate novu konferenciju da zakazujete.

Đorđe Miketić je prijavljen za reč. Izvolite.

ĐORĐE MIKETIĆ: Poštovani predsedniče Skupštine, predsedniče Republike, poštovane ekselencije i diplomate, uvažene kolege i koleginice narodni poslanici, hteo sam danas da progovorimo o patriotizmu. O tome je bilo dosta reči, i da se nadovežem na uvodnu rečenicu predsednika Republike, realna politika ne može da počiva na motivima, na fantazmagorijama i na pukim busanjem u grudi. Drago mi je, predsedniče, da ste ovo izgovorili i što danas razmišljate ovako, jer odavno mi i verujemo da moramo raskrstiti sa nacionalističkim raspirivanjem i mržnje i nacionalističkih narativa, sa prkosnim odbijanjem da se vodi realna politika i da se sagledava realna situacija u zemlji, Evropi i u svetu.

Dokle nas je dovela ta nacionalistička politika? Ako se setimo čuvenog kosovskog – niko ne sme da vas bije ili nikada tuđa čizma na svetu srpsku zemlju kročiti neće. Danas se ona, nažalost, svela na nalepnice, na tablice koje se prelepljuju. Zato se zaista moramo okrenuti toj realnoj politici, ali moramo reći još par nekih drugih stvari.

Najgore štetočine danas su se zavile u srpsku trobojku i prodaju se za patriote, dok je iza scene u toku sveopšta pljačka i rasprodaja Srbije. Svako ko ukaže prstom na nekog od njih biva prokazan kao izdajnik ili strani plaćenik od medija, ali i premijerke, ministara i drugih predstavnika vlasti.

Baš zato bih danas da govorim o patriotizmu, ali o jednom novom patriotizmu, ne onom zasnovanom na neprijateljstvima, mitovima, krvi, na lažnom ponosu i teritorijama, već jednom sasvim drugačijem, koji će biti oličenje naše brige jednih o drugima i naše solidarnosti sa drugima, naše odgovornosti za druge. Taj novi patriotizam mora počivati na angažovanju svih nas oko malih, ali i velikih društvenih pitanja, takav koji će nam povratiti veru u institucije i zajednicu koja je duboko poljuljana. Patriotizam koji podrazumeva našu brigu o najsiromašnijima i nudi konkretne mere da se razlike između bogatih i siromašnih smanje, da se odbrane ugroženi i obespravljeni, a zaštite uzbunjivači i glasnogovornici kritičke misli. Potrebna nam je zajednica u kojoj ćemo poštovati jedni druge i veličati naše različitosti, jer one nas obogaćuju.

Novi patriotizam je onaj koji nudi rešenja i podstiče zajednički život i rad, gde zajedno i Srbi i Albanci rade i zarađuju i žive i školuju se i gde jednostavno život teče. Mi zato moramo početi da živimo zajedno, da ponosno, mi kao ova poslanička grupa, zato i nosimo ime „Zajedno“.

Pošto je već povedena rasprava o Rio Tintu, rudarenju i vodi, par konkretnih stvari. Resurs budućnosti nije litijum, kako kaže ministarka, već je to hrana, zdrava hrana i pijaća voda. Ovogodišnja suša dovela je do restrikcije vode u čitavoj Evropi i kod nas. Dunav nije bio plovan, Drina se mogla preći peške, mnoge manje reke su presušile, jezera, takođe. Gde je bio plan Vlade za sušu?

S druge strane, rat u Ukrajini naterao je razvijene zemlje da se pripremaju za nestašicu hrane, a mi još uvek imamo pitku vodu izuzetnog kvaliteta i to u velikim količinama, a kvalitet zemljišta Srbije je nadaleko poznat.

Svi znamo koliko je poskupela hrana. Budućnost te 2050. godine, koju pominje ministarka, imaće problem prenaseljenosti i ona je mnogo veći problem od potražnje za litijumom. Te 2050. godine zemlja će brojati 10 milijardi ljudi, a više od milijardu i po ljudi bi moglo imati problem sa glađu.

Naše rešenje koje zagovaramo od početka ove godine je sledeće. U podzemnim basenima zapadne Srbije, ispod Jadra i Mačve, ima dovoljno pijaće vode za 85 miliona ljudi. To je tačno ona lokacija gde treba da se napravi rudnik Rio Tinta.

Zrenjanin 18 godina nema vodu. Odatle se, a ovo je po studijama koje je potpisalo Ministarstvo za rudarstvo i energetiku, može dopremiti voda ne samo za Zrenjanin, već i za celu Vojvodinu, koja 70% nje ne pije čistu pijaću vodu i Novi Sad, koji ima za još dve godine.

Ako bismo na ovaj način koristili vodne resurse, u pitanju su milijarde evra, od čistog prihoda pijaće vode i hrane koju možemo zaraditi. To je ono kako izgleda Srbija budućnosti. Ta Mačva, te Gornje Nedeljice danas, sa ovako malo pomoći države, proizvedu onoliko novca koliko će Srbija od rudne rente zarađivati. To je po računici koja je iznesena u SANU.

Rudaranje. Nismo protiv rudarenja, gospodine, ali mora da bude po zakonu i mora da bude po evropskim standardima i najnovijim tehnologijama zaštite životne sredine. Na 200 lokacija danas u Srbiji se buši zemlja za 40 novih rudnika koji su planirani u Srbiji. Samo na jednoj lokaciji, u dolini Jadra, dokazano je trovanje vode ogromnim količinama arsena i bora. Ko zna šta se dešava na drugih 200 lokacija. Kada odemo na pijacu, mi učestvujemo u ruskom ruletu, kada kupujemo namirnice, ne znamo koja je otrovana, koja je sa zatrovane zemlje i zalivana zatrovanom vodom. Tako danas izgleda Srbija.

U Smederevu i okolini je 350% porastao procenat kancera, u Smederevu i okolini, gospodine kolega poslaniče. Gospodine kolega poslaniče, 15.000 ljudi ovde umre svake godine zbog zagađenja i vazduha. Mi hoćemo da vidimo rešenja koja zaista konačno rešavaju ovo.

Da se vratimo na temu. Ovo zahteva posebnu sednicu, bila je tema danas, mi smo o tome predali i nadamo se da ćemo tu sednicu uskoro i zakazati.

Za nas patriotizam je kada imamo državu, kada imamo sistem gde najodgovorniji ljudi sede na najodgovornijim pozicijama. To je patriotizam, a nažalost, mi danas živimo poltronizam. Mi imamo doktora smrt koji odlučuje o zdravlju građana, imamo dilera koji je na mestu prvog policajca, gradonačelnika koji promoviše divlju gradnju, roštiljdžiju koji od blata pravi struju. Imamo Javni medijski servis koji je preteran, kritičko mišljenje i javnost sa njega. Imamo institucije koje slušaju nadređenog, a ne zakon. Imamo plaćene huligane koji zavode red na ulici i na protestima.

PREDSEDNIK: Pokušajte samo, Miketiću, ovo vremena što je ostalo, jednu rečenicu o Kosovu i Metohiji, ako može.

ĐORĐE MIKETIĆ: Hvala.

I da pođemo od toga da ste, predsedniče, danas tu i da imate najbolju nameru, da pođemo od toga da zaista želimo da konačno pokrenemo dijalog u ovom veličanstvenom domu demokratije i uvažavajući ovaj argument koji smo čuli, mi ne možemo da glasamo za ovaj predlog, zato što u njemu nismo učestvovali, ali želimo u budućnosti da učestvujemo i želimo da konkretnim predlozima i konkretnim rešenjima rešavamo stvari i na najteža moguća pitanja, a i za sva druga pitanja za građane Srbije, jer zaista verujemo u razvoj naše Republike. Hvala.

PREDSEDNIK: Reč ima predsednik.

ALEKSANDAR VUČIĆ: Najpre, gospodine Milićeviću, kada je reč o povlačenju priznanja, da bi ljudi razumeli, to nije fudbalska utakmica u kojoj uspevate nešto da izgurate, već time pokušavate da očvrsnete i ojačate našu pregovaračku poziciju, jer je jasno da onim najvažnijim zapadnim zemljama nećemo moći da promenimo stav i da promenimo mišljenje.

Albanci su tražili od Amerikanaca posebno Vijetnam i Keniju i veliki je pritisak u ovom trenutku da im se pomogne oko te dve zemlje. Sad vam to i otkrivam po prvi put. Ja ću pokušati da stupim u kontakt sa novim predsednikom Kenije, da razgovaram sa njim. Nadam se da sa našim prijateljima možemo da razgovaramo i sa ljudima iz Vijetnama.

Ali, tačno je, tu smo uradili velike i važne stvari i verujem da možemo da nastavimo da održavamo našu poziciju.

Nažalost, i po tom pitanju smo bili napadani, zato što su rekli – to je lepo, ali onda su se setili da pitaju a kako je ta operacija izvedena, a zašto ste davali oružje, čak i da ne znaju da smo davali, i kada ne znaju, a zašto ste davali nešto drugo itd. tako da, uobičajeno. To smo radili i to ćemo nastaviti da radimo.

Tačno je, gospođo Jefić Branković, da želimo normalizaciju bez priznanja, iako je teško definisati tu normalizaciju. Na jedan način je vidimo mi, na drugi način je vide Albanci.

Dakle, mi ovde sve vreme govorimo o onome šta se nama sviđa, ceo dan juče i ceo dan danas, razmišljajući o tome to što mi kažemo da li će se dopasti onima koji nas gledaju ili ne, a ne da li je to stvarno, da li je to realno.

Ja samo hoću i vama da kažem, da znate svi, to je mnogo teža situacija nego što mi mislimo. Albanci ne samo da neće da razgovaraju, neće ni da čuju. O svemu onome o čemu vi pričate danas neće da čuju ni Albanci, ni Evropljani, ni Amerikanci. Samo da to svi imate u vidu. To, kao, svejedno, super, nema problema, ako je svejedno, kako mislite, da živite u svetu i bez Evrope i bez Amerikanaca i bez svih drugih? Dobro, nema problema, ako oni nisu faktor, nego ćemo da živimo samo sa jednom stranom, lepo vodite zemlju, pošto ja ne mislim tako. Niti ih volim, niti su mi potrebni za bilo šta, ali su potrebni ovoj zemlji. Ovoj zemlji su potrebne investicije, ovoj zemlji je potrebna da ne bude zatvorena, da bude otvorena, da može da sarađuje sa svima i da može da živi normalno. A sve ostalo, ne znam šta bih vam rekao.

Nažalost, uvaženi gospodine, sve vreme koje ste iskoristili iskoristili ste ne za to da govorite o Kosovu i Metohiji, što sam siguran da su građani Srbije čuli, govorili ste o svim drugim temama. Ne bih se ni javio da komentarišem litijum, zato što litijum jeste budućnost, nažalost, ne naše zemlje, već Čilea, Bolivije i nekih drugih. Nažalost, mi smo svoju šansu propustili, zahvaljujući neodgovornoj politici. Inače, to je budućnost i Nemačke, to je budućnost i Amerike i mnogih drugih. Samo nije naša, zato što smo imali neodgovorne ljude koji su govorili nešto o čemu ništa nisu znali. Ali, da to ostavim po strani.

Vi ste ovde rekli, valjda misleći da možete da uvredite, i niko nije ni čuo, jer vas, nažalost, moje kolege nisu ni slušale, nije vas čuo čak ni predsednik Skupštine, ovde ste izneli ne najteže uvrede i klevete, već nešto mnogo gore od toga, ovde ste govorili o predstavniku vlasti nazvavši ga "doktor smrt". Želim građanima Srbije da kažem o čemu se radi. Nekog drugog ste nazvali "dilerom droge". Mogao bih da govorim o dilerima droge, ali taj čovek nije diler droge. A ne bi vam se dopalo kada bih govorio o dilerima droge, uopšte vam se ne bi dopalo kada bih govorio o tome, a o uživaocima droge još manje bi vam se dopalo, verujte mi. Ali, po zakonu, ne mogu o tome da govorim.

Što se tiče "doktora smrt", optužili ste ministra Lončara na osnovu pisanja tabloida i društvenih mreža. Znate li koliko života je doktor Lončar spasao? Znate li koliko je ljudi spasao? Znate li koliko je požrtvovan da uvek ode u bolnicu, da uvek ode u operacionu salu da pomogne svakome, i kao ministar? Dakle, nije zaboravio svoj posao kao hirurg. A zašto je "doktor smrt"? Ko ste vi da ga nazovete "doktor smrt"? Zašto vi niste "doktor smrt"?

Zašto je Aleksandar Vulin diler drogom? Zašto vi niste? Zato što ste vi tužilac i sudija. Vama je to palo napamet ili ste čuli, rekla vam komšinica, tetka? Ko vam je to rekao? Izmislili tek onako. Ali, to ću da kažem onako brzo i usput, pa će da prođe i neće imati ko da mi odgovori. Kao što vidite, niko vas nije ni čuo, niko nije ni slušao, nažalost. Ja jesam, veoma pažljivo i zato neću da dozvolim da takve laži prođu bez odgovora. To što ste naučili da to ponavljate svaki dan u komšiluku i na svakom drugom mestu, jednu laž stotinu puta ponovite, pa je milion puta ponovite i ne naiđe na odgovor, ali mislite da je ona postala istina. Nije postala istina. Postoji neko ko hoće da vam odgovori i zato sam vam rekao.

Ja znam, bićete najsrećniji kada večeras kad god da završimo odem iz ove Skupštine, jer se neću skoro pojavljivati, pa onda onaj što je lud i što nam odgovara na sve biće ga jedan manje pa ćemo moći da pričamo gluposti kakve smo pričali inače.

Sada bih vam pokazao kako reaguju prištinski mediji, pošto nisam mogao da odem na tajne večere i tajne ručkove jer sam bio ovde, nisam izašao iz sale, ovo je albanski medij danas, zove se "Reporteri", albanski, na albanskom jeziku, pogledajte, piše nešto na albanskom jeziku što ja nisam, sa slikom jednog od poslanika ovde opozicionih, i šta kažu - srpski poslanik Vučiću: "Napio si se od sreće kada je Đinđić ubijen". Dakle, to je njihova vest od danas. Ja se nikada nisam ni napio, niti sam se radovao tome…

PREDSEDNIK: Hajde se upristojite samo.

ALEKSANDAR VUČIĆ: Pustite ih da dobacuju. Ja za ovo imam dokaz. Prisluškivan sam u vreme ove aristokratije ovde i baš taj moj razgovor sa tadašnjim predsednikom partije kojoj sam pripadao Vojislavom Šešeljom je prisluškivan.

Želim samo da vas obavestim da me je on pozvao iz Haga i rekao je - šta se to desilo, kako se desilo, čuo sam. Ja mu kažem šta se desilo i on mi kaže - šta si ti nadrndan, tužan itd, pa ne znam šta me pitaš, čovek je mrtav, hajde Vučiću itd. Sve to ima zabeleženo i sačuvano u spisima naše UDBA. Srećom pa imam i dokaz kakvi su lažovi. Prisluškivali su me naravno zato što su Vojislava Šešelja i razgovore iz Haga vodili kao razgovore sa ekstremistom, tako da me tobož nisu prisluškivali direktno, nego su me pecali. Dakle, i taj razgovor stoji u arhivama naše službe državne bezbednosti, odnosno BIA, tako da znate da opet lažete.

Nije bitno to što lažete. Ja sam nešto drugo. To smo znali i to smo ustanovili mnogo puta. Bitno je nešto drugo.

Šta rade albanski mediji? Nisu oni uzeli šta je Vučić rekao bilo kome od njih zato što je njihov protivnik samo jedan, slučajno je to onaj koji danas predstavlja državu Srbiju, a trebala je da im bude cela Skupština, trebalo je da im budemo svi zajedno, a onda su našli oni koji će svojim izmišljotinama da hrane i pune njihove medije.

Ovo sam rekao samo da vidite kako to izgleda, a vas bih zamolio da kada govorite o prenaseljenosti kao problemu, lepo je što brinete o svetu, mnogo je lepo što brinete o čovečanstvu, ja to strašno cenim kod vaše političke skupine, mnogo je važna ta briga za čovečanstvo, ali se plašim da kod nas prenaseljenost neće biti problem. Kod nas može da bude nenaseljenost, a znate zašto? Zato što ćete da insistirate na tome da je jedino važno kako ćemo da imamo zdravu hranu, a pri tome vas baš mnogo briga za zdravu hranu, kao i za zdrav život, jer možete 100 cigareta dnevno da popušite ili bilo ko. Ne mislim na vas lično, razumeli ste me o čemu govorim. Dakle, čak i o vašim liderima govorim. Nije problem u tome.

Problem je u tome što želite da zaustavite brži napredak Srbije rastom njene industrije, a poljoprivredu smo koja je fenomenalno važna za našu zemlju, što se tiče i izvoza i ukupne vrednosti naše proizvodnje, odavno pretekli sa softverskom industrijom zato što je zemlja napredovala u prethodnih 10 godina mnogo. Ranije je poljoprivreda bila 10%, softver 4%, a danas softver 10%, a poljoprivreda 6%. Poljoprivreda se uvećala i osnažila. Tačno je da po tom pitanju moramo da radimo. Tačno je da moramo da uložimo mnogo u ekologiju. Tačno je da moramo da prihvatimo tu temu, ali je to takođe tačno da ne smemo da se služimo demagoškim metodama, već da moramo da omogućimo industrijski rast zemlje, da moramo da razmišljamo šta je to što donosi profit našoj zemlji i šta je to što može da donese blagostanje delovima naše zemlje i našoj zemlji u celini. To je već jedno drugo pitanje i to je nešto što nisam u stanju i ne želim dalje da komentarišem.

Što se tiče Kosova i Metohije, samo imajte u vidu, svaka reč izgovorena na bilo koji pogrešan način biće tumačena od onih koji ne žele dobro Srbiji, a mnogo je onih koji ne žele dobro Srbiji iz geopolitičkih, i iz svih drugih razloga. Povedite samo o tome računa.

Što se tiče onih koji kažu da ne mogu da glasaju zato što je u pitanju samo Izveštaj, a ne to šta ćemo da radimo, ko Boga vas molim, predložite nešto šta ćemo da radimo, ali da ne bude šta ćemo da radimo - da šaljem pisma. Obavezao sam se da ću da šaljem pisma. Obavezao sam se da ću da primim predstavnike viših institucija. Obavezao sam se da ću da idem gde god je potrebno u Srbiji, gde god je nešto zagađeno, da razgovaram sa ljudima i da vidim da rešavamo te probleme.

Hajde da ja vas zamolim, da vas obavežem samo na jednu stvar. Hajde razmišljajte, izađite iz svojih predizbornih cipela u kojima ste morali da vičete - ua Vučiću ili Vučiću dete ćemo ti u šaht, a ti si ovakav i onakav. Dakle, izađite iz toga i samo uđite u to šta je to što želite svojoj zemlji, pošto nije samo pitanje jeste li za vlast ili niste za vlast, već šta je to što možete da uradite za svoju zemlju. To je moja molba za vas.

A to što ste nekoga nazvali „doktor smrt“, a nekog „diler droge“, ono treće nisam mogao da čujem zato što je tada nastupio žamor, nažalost, i za to krivim desnu stranu, moju desnu stranu, ali pretpostavljam da je nešto bilo jednako odvratno kao i ova prava dva što ste izgovorili i jednako neistinito.

Te vas molim da se sad lepo izvinite Zlatiboru Lončaru za te najstrašnije neistine i uvrede, a ako to nisu najstrašnije neistine i uvrede ja vam molim da odete istog sekunda u Tužilaštvo i da kažete da je on ubica i da je nekoga kao lekar ubijao. Nema problema, ja verujem da će Tužilaštvo odmah po tom pitanju da postupa.

Hvala vam najlepše.

(Đorđe Miketić: Javljam se za reč.)

PREDSEDNIK: Vi ste hteli izvinjenje da kažete? Izvolite.

ĐORĐE MIKETIĆ: Kratka replika. Izvinjenje gospodinu Lončaru, za koga ste pretpostavili da o njemu govorim, ne mogu uputiti. Ja sam lekar, moj otac je bio lekar, moj deda je bio lekar. Mi vrlo dobro znamo i kako on vodi ministarstvo koje vodi, a znamo, izvinjavam se, a znamo i čitali smo, nažalost.

O tome Tužilaštvo nije ništa reklo, ali znamo o tim vezama koje je imao sa klanom i nadimak je tada on dobio, nisam mu ja dao. Izvinjavam se.

Drugo, o razvoju Srbije koji ste pomenuli…

PREDSEDNIK: Koji nadimak?

ĐORĐE MIKETIĆ: Voleo bih samo da napravite mogućnost da o tome zaista pričamo svi zajedno. Hvala vam.

ALEKSANDAR VUČIĆ: Dakle, lepo je da smo čuli, samo želim da u najkraćim, iako ću to na kraju još jedanput da uradim, da sublimiramo. Slušali smo o tome kako vas neko vređa i naziva izdajnicima i stranim plaćenicima, samo nikako niste mogli da dokažete da se to desilo.

Kukali ste i plakali svi ceo dan danas i juče kako neko vama govori ružne i loše stvari, a na kraju smo zaključili da hoćete da nas bijete, da je neko „doktor smrt“. Vi za to nemate dokaz, ali drugi su mu dali nadimak. Hoćete li da vam odmah kažem kako su vas zvali ili kako vas zovu ? Prećutaću. Biću pristojan, prećutaću.

Dakle, nadimak ne znači da ste počinili najteža krivična dela, na šta ste vi aludirali. Dakle, samo hoću da vam kažem koliko je to neumesno, a o tome da ste vi danas pokazali vrhunac beščašća da u trenutku kada neko pokaže šta je neko lično, svojeručno napisao, da će nečije dete da udavi u šahtu, odnosno da će da prođe kao Gadafi i da će da udavi dete nečije, vi ste na to reagovali tako što ste počeli da vičete, što ste počeli da vičete i da govorite da ja treba da prekinem, a samo sam čitao ono što ste sami izgovorili.

Još da vam dodam – neću vam dati ni jedno dete da ubijete, ne moje, nego ni jedno dete u Srbiji nikada nećete moći da ubijete! Nikada!

PREDSEDNIK: Sledeći prijavljeni je dr Uglješa Mrdić. Izvolite.

UGLjEŠA MRDIĆ: Uvaženi predsedniče Republike sa svojim saradnicima, uvažene kolege narodni poslanici, dragi prijatelji, braćo i sestre sa Kosova i Metohije, dobro nam došli. Dobro nam došli naši predstavnici sa Kosmeta, našeg naroda.

Prvo bih želeo da vam uputim jedno veliko izvinjenje, pošto vidite da najvećem delu opozicije preko puta nije stalo ni do Kosmeta, a nije ni više od pola njih ni prisutno u sali.

Međutim, imate sreću što ovaj ovde čovek, koji je ovde danas prisutan, i juče i danas, naš predsednik Srbije, Aleksandar Vučić, je uvek tu uz srpski narod, uvek je tu uz Srbiju.

Uvek je bio i to pokazuju rezultati izbora. To pokazuje da je Aleksandar Vučić dobio podršku 81% srpskog naroda na Kosmetu, a ta podrška bi bila i veća da je svima bilo omogućeno da glasa.

Vi preko puta, ja bih vas zamolio da smanjite sa jezikom uvreda i pretnji. Nemojte da se smejete kad se govori o Kosovu i Metohiji. Kosovo i Metohija je sveta srpska zemlja, i tu ništa nije smešno.

Nemojte da napadate lekare koji imaju rezultate u spašavanju života, nemojte da napadate državnike koji spašavaju našu državu i na Kosovu i Metohiji, ali koji se bore i za razvoj i drugih delova naše Srbije, kao i Vojvodine, i Beograda, i centralne Srbije.

Lako je vama iz dela opozicije da se okupljate na Terazijama i po vračarskim kafićima i da smišljate nove napade na predsednika Aleksandra Vučića, njegovog brata Andreja i njegovu decu.

Sram nek bude svakog onog ko je napravio dogovor i pakt sa tajkunom ili tajkunskim medijem da organizuje novi napad. Napadali ste i Danila i Milicu kada su maloletni bili. Sada ste nastavili sa napadom na Vukana. Kao otac dva sina, maloletna, ja to prvo moram da osudim, i kao građanin Srbije i kao roditelj.

Ne smemo da dozvolimo da se, kao što je rekao predsednik Aleksandar Vučić, da se ugrozi bezbednost bilo kog deteta, da li pripada porodici Vučić, nekoj drugoj porodici ili porodici naših ljudi na Kosovu i Metohiji.

A, kada govorimo o Kosovu i Metohiji, najbolje je da govorimo o rezultatima. Pre sedam godina, ako se ne varam, Aleksandar Vučić, tada u funkciji premijera, upravo sa Zlatiborom Lončarom i sa svojim saradnicima je otvorio renovirano i sređeno porodilište u Pasjanu. To porodilište je jedno od najbitnijih objekata u Kosovskom Pomoravlju. To bolje od mene znaju naši predstavnici sa Kosmeta. U tom porodilištu je 2021. godine rođeno 161 dete, 20 više nego 2020. godine.

Kada odete u Kosovsko Pomoravlje, a većina vas iz opozicije ne verujem da je bila, kada odete u srpske enklave, kada odete u Pomoravlje južno ili severno od Ibra, kada pričate sa narodom, vi čujete njihovu zahvalnost državi Srbiji što ih čuva, što brine o njima, njihovu zahvalnost Aleksandru Vučiću i njegovoj politici, njihovu zahvalnost što njih, a ispravite me ako grešim, oko 100 hiljada Srba živi na Kosovu i Metohiji i to su naši junaci. Ovi ljudi gore na balkonu su junaci. Aleksandar Vučić je naš junak. A zašto? Jer se bori za Kosovo i Metohiju. Bori se za Kosovo i Metohiju, što je juče rekao i danas u više navrata, da ostane u sastavu Republike Srbije.

Nikada nećemo priznati tzv. „državu Kosovo“, a patriotizam, pošto je ovde jedan od prethodnih opozicionih govornika govorio o dve vrste patriotizma, nema dve vrste patriotizma, jedan je patriotizam. Patriotizam je borba za Srbiju, što radi naš predsednik, Aleksandar Vučić, to je patriotizam. Nije patriotizam jezik mržnje. Nije patriotizam da vređate nekoga. Nije patriotizam da želite smrt nečijoj porodici, nečijem detetu. To nije patriotizam, to je zakonski kažnjivo, ali znate vi to vrlo dobro. Znate vi to vrlo dobro kada idete po paušale kod tajkuna, kod raznih saradnika mafije i kod pojedinih službenika zapadnih ambasada.

Da ne bih sada odužio sa svojim govorom, želeo bih da čujem i moje drage kolege iz poslaničke grupe i izneću samo još dva podatka. Patriotizam je i povlačenje priznanja tzv. „države Kosovo“. Država Srbija je u proteklih deset godina uradila više za srpski narod na Kosovu i Metohiji za opstanak Kosmeta, nego što je urađeno nekoliko decenija ranije i za to je najzaslužniji Aleksandar Vučić, a vi iz bivšeg režima ste do 2012. godine vodili katastrofalnu politiku što se tiče Kosova i Metohije,

Započeli ste je tako što ste amnestirali par stotina albanskih terorista i između ostalog pušten je na slobodu 2001. godine iz zatvora u Nišu Aljbin Kurti, koji je bio osuđen na 15 godina zatvora zbog terorizma i udruživanja radi neprijateljske delatnosti i rušenja ustavnog i teritorijalnog poretka tadašnje SRJ. To je vama saborac bio tada, a to vam je saborac i sada. Ne svima, većini vas i svi se zajedno udružujete u napadu na Aleksandra Vučića.

Ja bih vas zamolio da pošto mi iz SNS ne pretimo, mi ne želimo da pretimo. Nama je interes Srbije na prvom mestu. Mi se zalažemo za samo jednu politiku, onu politiku koja je ubedljivo pobedila na izborima, a to je politika mira i stabilnosti i svi treba da stanemo uz tu politiku mira i stabilnosti koju odlično sprovodi naš Aleksandar Vučić i koji tom politikom čuva sve građane Srbije, bez obzira na nacionalnu, versku ili političku pripadnost, čuva srpski narod na Kosovu i Metohiji i čuva srpski narod u Republici Srpskoj. Živela Srbija!

PREDSEDNIK: Sledeći na listi prijavljenih je Nebojša Novaković.

(Tatjana Milivojević: Replika.)

Da li je tu Nebojša Novaković. Da li želite reč?

Prijavite se.

Izvolite.

NEBOJŠA NOVAKOVIĆ: Hvala lepo.

Mnogo se danas ovde spominje patriotizam kad je tema Kosova, to je možda i očekivano. Mnogo je poruka iz uobičajenog repertoara i parola na tu temu, samo ne nešto što bi moglo ljudima da učini život boljim, bilo kom pojedincu na Kosovu, bilo kojoj porodici, ali svakako za rejting na RTS-u ste sve uradili danas što ste mogli i juče i vi ste, predsedniče, u tome prednjačili, zatim i vaš koalicioni partner, jer je takmičenje za to ko vam je najlojalniji uvek otvoreno.

Dozvolite da primetim i pohvalim jednog koji se juče zaista istakao. Dolazi iz druge pokrajine, predstavlja drugu manjinu, a zastupao je ovog puta sasvim neuobičajeno interese srpske manjine na Kosovu. Da bi bio precizniji još o kome se radi, zajedno da tim koalicionim partnerom podižete spomenik fašistima u Novom Sadu. To radite vi patriote.

Međutim, ono što je meni zaista važno, niste ni vi ni vaša predstava za medije, ni bezbrojni načini da ovo društvo unizite, osiromašite, dovedete do beznađa za ovu temu danas, a trebalo bi uvek i na svakom mestu kada je tema Kosovo i Metohija, kada su tema odnosi Srba i Albanaca, kada je tema pomirenje između ova dva naroda, kada i ako je uopšte tema moguć suživot, zajednička budućnost, bez konflikta, svakako bez rata, kojim pretite u prazno, ako su tema konačno, sretni i zadovoljni ljudi koji bi trebalo to da mogu da budu, a da u isto vreme žive na Kosovu i Metohiji, onda sa velikim poštovanjem i posebnim pijetetom može se govoriti o onome koji je dao najveći doprinos upravo takvim idejama, to je niko drugi nego Oliver Ivanović.

Svaki put kada pričate o žrtvama sa Kosova, predsedniče, molim vas da uvek prvo spomenete njegovu, pa onda dodajete sve ostalo što mislite da je važno. Svaki put kada ste na pregovorima koji vam teško padaju, gde vam se ne ide spomenite koliko su Srbi bili posvećeni pomirenju, pa opet navedite njega kao primer.

Juče ste ceo dan mahali slikama, danas nastavljate u istom maniru, uglavnom slikama opozicionara, bila je i slika, istina, ranjenog momka sa Kosova, ali samo nema slike Olivera Ivanovića.

(Narodni poslanici SNS dobacuju.)

Ištampajte pedesetak komada i ponesite sa sobom u Brisel svaki put kada razgovarate kako smo rešavali pitanje Kosova, jer Oliver Ivanović je jedini dokaz da smo kao narod civilizovano rešavali konflikte. Vi to svakako niste i Srpska lista svakako nije.

PREDSEDNIK: Smeta mu ta slika. Spustite samo.

NEBOJŠA NOVAKOVIĆ: On je zaslužan zašto nije bilo etničkog čišćenja 1999.godine i njegovo ime ostaje upisano u istoriji kao istinskog borca za mir, njegovo a ne ime nekih drugih koji su jako opterećeni da uđu u istoriju.

Molio bih da, evo nećemo nikog nazivati ubicama, nemojte sad da replicirate na taj način, ali molio bih da iskoristite vaše prijateljstvo sa Željkom Mitrovićem, rekli ste da ćete ga zvati, da ga pitate konačno - ko je naručio spot protiv Olivera Ivanovića, jer je taj spot doprineo stvaranju atmosfere gde je legitimno da on bude ubijen.

Kada bih bio konstruktivna opozicija mogao bi da kažem da su interes za tako nešto imali da budu naručioci tog spota, jer ste vi to objašnjavali, da je to u žaru političke borbe, možda ljudi upravo, ja ne tvrdim 100%, ali možda ljudi sa Srpske liste. Možda je jedan od naručioca bio Milan Radojičić, za koga ste rekli da ne poznajete, pa ste se kasnije upoznali.

(Narodni poslanici SNS: Kako te nije sramota?)

Molim vas da se to sve proveri.

Na kraju, molim vas takođe da prekinete sa anti-zapadnom histerijom sa kojom nastupate sa svih medija koji su pod vašom kontrolom. Ne postoji, predsedniče Vučiću, zli zapad koji nama otima Kosovo, a vi ga kao od zlog zapada branite. Ako postoji, kako ste se onda sa njima dogovorili 2010. godine i 2011. godine, da ste vi taj čovek koji može da reši pitanje Kosova, a da Boris Tadić i DS to ne mogu i da treba da padnu sa vlasti zbog toga.

Čudite ste da ste čuli prvi put eksplicitno od gospodina Šolca kako traži i zahteva da se prihvati to priznanje Kosova od strane Srba, a on je to jedino mogao da čuje od Angele Merkel, koja je to opet mogla da kaže jedino da je imala dogovor sa vama. Ona je vaš politički patron zadnjih 10 godina.

(Narodni poslanici SNS dobacuju.)

Nemojte da relativizujete, 10 godina provlačite kroz medije da smo izdajnici. Dobili ste danas dosta dobrih saveta od jednog izdajnika.

(Narodni poslanici SNS dobacuju.)

Tamo gde je DS stala i rekla – ne, vi ste 2012. godine nastavili i rekli – da. Vaša borba za Kosovo i Metohiju na unutrašnjem planu je – ne damo Kosovo, na spoljašnjem planu – rešićete sve što treba da biste očuvali svoju vlast i ne pozivajte nas sad na jedinstvo. Kasno je za jedinstvo kada gazite opoziciju 10 godina, a danas kada vam je očuvanje interesa srpskih na Kosovu propalo, sada svi treba u tome da učestvujemo. Ne možemo da učestvujemo dok se ne reši svakodnevnica, dok ovo ne bude autokratija, nego demokratija, dok sva deca ne budu mogla da idu u vrtić, a ne da Luki se o tome pita. Neće se Luki o tome pitati obećavam vam. Nećete podići spomenik fašistima u Novom Sadu i to vam obećavam, iako se sa suprotne strane čuje mnogo dobacivanja, njima to potpuno nije interesantno, oni će se svi razbežati čim osete da padate sa vlasti i zato vam kažem – neće svi biti ni konstruktivna opozicija, ni ona državotvorna opozicija. Biće neko prava opozicija jer je to važno da se sačuva šansa da ovo društvo jednom bude…

PREDSEDNIK: Isteklo je vreme vaše poslaničke grupe u celosti.

Reč ima predsednik.

(Narodni poslanik SNS: Isteklo vam je vreme.)

ALEKSANDAR VUČIĆ: Najmanji je problem u tome da li je nekome isteklo vreme ili ne. Mnogo su veći neki drugi problemi i mnogo ozbiljnijih argumenata o tome imamo.

Rekli ste – radili smo sve zbog rejtinga, pa što ste to tako radili? Izgleda da vam je prošlo loše, pa biste sada da se žalite malo, pa vam krivo što ste izgubili na rejtingu. Žao mi je zbog toga, sami ste za to krivi. Ljude da prevarite ne možete, ljudi odlično vide i čuju sve i vas koji dobacujete sve vreme, a i one druge koji strpljivo slušaju pa vam odgovaraju.

Kažete – Oliver Ivanović, pošto mislite da će valjda neko da prećuti ili ima razloga da prećuti. Vi govorite o Oliveru Ivanoviću, verovatno ga nikada niste ni videli ili ako jeste svakako sa njim niste imali nikakav odnos i to govorite, dali ste sebi za pravo, eto palo mi je na pamet. Ovde ste optužili ljude za ubistvo. Pa možda ste vi ubili.

(Nebojša Novaković dobacuje.)

Što dobacujete? Jeste li primetili – nijedan, ali nijedan od svih govornika nije izdržao da ne dobaci? Ali nijedan. I u to uvek u prvom ili drugom minutu mog odgovora. Jednostavno, ne mogu da podnesu da im odgovorite. Oni su u stanju da optužuju ljude za ubistva. Oni su u stanju da izmisle šta god hoće, da ne kažem – lažu. Sve su u stanju. Oni su u stanju da prete deci nečijoj da će da ih ubijaju i to je sve u redu, ali ako ih podsetite da su to u stanju, onda to ne mogu da trpe i onda ste vi krivac za sve to. To je nešto što rade sve vreme.

Da vidimo kako su oni konstruisali priču o „Pinku“ i o spotu. Kaže – ko je pustio spot? U tom spotu ima – on vodi interes, ne o našim nacionalnim interesima, već o albanskim nacionalnim interesima. Uobičajena preterana izborna kampanja. Ljudi, ovo je vaša kampanja – Andrej i Danilo u šahtu kao Gadafi. To je vaša kampanja. To je poziv na ubistvo. Poziv na silovanje. Poziv na mučenje. Vi ćutite i pravite se naivni, nego vam neki spot smeta i nešto vam nije jasno. Sve kao – šta priča ovaj ludi Vučić. Nisam ja lud, nego ste vi bezobzirni i niko ovde nije tako lud kao što biste vi da nas predstavljate nego ste sebi dali pravo da radite sve, da budete i tužilac i sudija, a vama primadonama ne sme niko ništa da kaže. Ma nemojte. Dobijaćete odgovor i još ćete više da se sekirate i da razmišljate koliko vam je rejting ionako mali pao, pa ćete dobro da razmislite sledeći put kada ćete da me zovete u ovu Narodnu skupštinu.

I još nešto, kažete - dogovorio se sa zapadom 2010, 2011. godine. Gde sam, leteo negde, pa se dogovorio sa neki sa zapadom? Dakle, šta je nama ovaj čovek rekao kao član tada vladajuće političke stranke? On nam je rekao da, u stvari izbore koje su oni organizovali, nisu bili pošteni, da na njima naš narod nije glasao, već da su glasali neki sa zapada. Ja sam mislio da bar vi organizujete poštene izbore. Tako ste nas uveravali, tako ste nam objašnjavali godinama i decenijama, sada sam shvatio, sada sam razumeo, vidite šta je nervoza, kada ih uništite argumentima, onda nema, onda moraju da viču, to je vika i dreka i to vam je sve.

Dakle, suština je u tome i kada kažete, pričate o izvesnom gospodinu Lukiju, ja ne znam ko je čovek, jedino što znam, znam da je u DS bio mnogo godina i znam da nas je mnogo mučio na izborima u Pećincima. Toga se sećam, još te iste 2012. godine, tako da je dobro da ste rekli da više neće da bude kod vas.

Što se tiče fašizma, pa vi danas hvalite one koji za Srbiju govore da je fašistička zemlja, na vašim konferencijama za novinare, od Ugljanina do mnogih drugih, danas ste to uradili, napadate ovde naše prijatelje, našu braću Mađare. Napadate Mađare, kažite da to radite, napadate ih zato što su tražili, jer postoje žrtve, ne kod vojnika, ne kod fašista, nego kod onih koji su nevini stradali, postoje takve žrtve, pa vam takav spomenik smeta.

A, onda glavna pretnja, kada mi dođemo na vlast i to slušate već 10 godina. Deset godina, iz godine u godinu slušate kada oni dođu na vlast i svaki put su svi izbori unapred završeni, o onim beogradskim da ne govorim, a o onim drugim, čim dođu na vlast mi ćemo svi u zatvor, moja deca će da budu ubijena, pre toga silovana kao Gadafi, to oni sami kažu, ne ja. Ne samo da kažu, već i napišu, ostave trag za sve to i to je kod njih sve normalno. Ne, zato ne brinite, nećete doći na vlast, a mi ćemo o vama da brinemo, kao o malo vode na dlanu, da uvek imate, tako 5%, 6%, 7%, 8%, ali da narod uvek dobro može da proceni koliko bi štetno bilo da, ne daj Bože, dobijete više glasova.

Na kraju da vas podsetim za još jednu stvar, kada tako frenetično pozdravljate sopstvene pretnje, neistine i laži, samo želim da vam kažem, da morate da pođete od toga da u vaše vreme mnogo ljudi koji su bili i generali i policijski i vojni, ubijeno je iz političkih razloga, na kraju i sam predsednik Vlade. Srećom, pa ste me prisluškivali, inače ne bih mogao da dokažem da sve ovo što ste govorili da ste lagali.

Evo, sada ima i drugi koji je postao heroj albanskih medija. Drugi takođe sa ove strane, danas postao heroj albanskih medija, koji je opet meni nešto rekao, a ja sada ovo ne umem da pročitam, ali imam prevod, rekao je – kažete biračima da ne date Kosovo, a zapadu kažete da date Kosovo. I to je sada glavna stvar. Dakle sve što su mogli da izvuku odavde, citirajući još jednog od ovih divnih ljudi, koji mnogo dobrog žele našem narodu na KiM i KiM u Srbiji.

E, pošto sam ja shvatio da sam vam ja, ne samo najveći, možda čak i jedni problem, i da je najveći problem što govorim i odgovaram, želim da vas obavestim da ću to da nastavim da radim sa istim uspehom i da se još više sekirate. Hvala vam.

PREDSEDNIK: Pošto je sledeći prijavljeni Vladeta Janković, možete da se prijavite za reč kroz elektronski sistem.

VLADETA JANKOVIĆ: Hteo bih pre svega gospodine predsedniče republike, gospodine predsedavajući, poštovani narodni poslanici, da vas sve pozdravim i izrazim vam svoje uvažavanje. Takođe bih najpre hteo da kažem reč, dve o predmetu današnje sednice, a to je izveštaj koji nam je podnet.

Moje uverenje na osnovu pažljivog čitanja, a uveravam vas da to nije bio lak posao, da taj dokument ne zaslužuje podršku. Pre svega zato što je nečitak, što je nerazumljiv vrlo često, pisan birokratskim jezikom i što je zapravo zakasnio. On govori o jednom periodu koji je relativno kratak, a mi ne znamo ništa o onome što se dešavalo ranije. To je moje obrazloženje zašto ću se izjasniti protiv usvajnja tog izveštaja.

Sada da kažem reč, dve o jedinstvu na koje se ovde apelovalo. Podsetiću gospodina predsednika da smo mi jedinstvo imali, on je o tome danas govorio u onom periodu kada je ovde pred Skupštinu dolazio jedan tim stručnjaka koji je vodio te pregovore u prisustvu predsednika Vlade, ministra spoljnih poslova, predstavnika Srba sa Kosova, predstavnika SPC. To se desilo u najmanju ruku šest puta. Svaki put su ta izlaganja saslušana, svaki put je Skupštini, narodnim predstavnicima predočeno sve ono što je učinjeno i ono što se namerava uraditi i tražena je saglasnost za to. Tu saglasnost smo dobijali, uključujući razume se i glasove Radikalne stranke, čije je gospodin predsednik bio pripadnik, kasnije i Napredne stranke. To je bila jedna vrlo impresivna demonstracija nacionalnog jedinstva i to je donelo rezultate.

Period o kojem je gospodin predsednik govorio kao o najmračnijem periodu novije istorije Srbije jeste period kada smo imali rast društvenog dohotka od 6,5%, kada smo imali slobodnu štampu, kada smo imali slobodne, pravedne i poštene izbore, kada smo imali pravosuđe koje je funkcionisalo, kada su se ljudi vraćali u zemlju umesto da iz nje odlaze i kada je životni standard rastao. U tom istom periodu kada smo imali ovo jedinstvo povodom Kosova, mi smo postigli to da je oboren Ahtisarijev plan u Savetu bezbednosti UN, o tome vam lično svedočim i doveli smo Međunarodnu zajednicu. Kada to kažem mislim pre svega na Amerikance i na određene evropske zemlje, doveli smo ih u položaj da isforsiraju proglašenje nezavisnosti Kosova. To je bilo nasilje, to je bilo otvoreno kršenje međunarodnog prava koji je osudio čitav slobodni i razumni svet i to je ono …

(Veroljub Arsić: Šta bi sa Jugoslavijom?

Šta bi sa državnom zajednicom?)

Dakle, došli smo u situaciju kada je to pitanje bilo na putu da bude dobro rešeno, a samoproglašenje nezavisnosti Kosova je značilo zapravo da se međunarodna zajednica, kako se to kaže, ofarbala u ćošak. Od onda, evo, već više od 10 godina, oni pokušavaju da se odatle izvuku. Otuda ovi pritisci kojim je izložena, neosporno izložena i današnja Vlada i gospodin predsednik lično.

Ja bih sada na jedan uljudan i koliko god mogu pristojan način postavio tri pitanja gospodinu predsedniku, u nadi da će on na njih odgovoriti, kao što je i do sada činio, ljubazno i strpljivo.

Prvo od tih pitanja – da li je moguće da se Narodna skupština, ako je zaista ono što treba da bude, uključi na neki način u rešavanje problema Kosova, makar to bilo i preko Odbora za Kosovo i Metohiju? Gospodin predsednik je, naravno, i predsednik najbrojnije vladajuće stranke i mogao bi na to da utiče. Ja ga molim da mi odgovori na ovo pitanje.

Drugo pitanje koje mislim da postavim tiče se izveštaja koji su bili i u štampi i izjava koje su date. Ja ovde molim, gospodine predsedniče, da me demantujete ako su ti izveštaji bili pogrešni, da ste u nedavnim, poslednjim razgovorima sa Kurtijem usvojili njegov uslov da se razgovara na bazi reciprociteta. Vi ste kao briljantan student sigurno iz Međunarodnog prava dobili 10 i onda bi trebalo da znate da načelo reciprociteta važi samo kada je reč o odnosima između država. Izvinuću se ako sam lansirao pogrešno obaveštenje.

Najzad, ovo što ću sada reći nije toliko zbog prisutnih, najmanje zbog gospodina predsednika, vi svi to dobro znate, ali to govorim zbog građana Srbije koji prate ovaj televizijski prenos. Često se u poslednje vreme, sve češće, pominju pojmovi kao što je sveobuhvatna normalizacija, potpisivanje međusobno obavezujućeg sporazuma, model dve Nemačke. Krajnje je vreme da se narodu Srbije jasno kaže šta to znači. Svaki od ta tri termina znači priznanje Kosova, makar se to ne pominjalo eksplicitno, makar mi ne morali da razmenjujemo ambasadore sa Prištinom. To znači da Kosovo može da postane član UN. To, gospođe i gospodo narodni poslanici, znači da se Srbija zauvek de jure, definitivno odrekne 15% najdragocenijeg dela svoje teritorije. Nemojte da bilo ko u tom pogledu bude u zabludi.

Ja bih molio, time završavam, gospodina predsednika da ako može da se obaveže pred ovom Skupštinom da kada bude, pre ili posle, potpisivao neki dokument, da izađe pred nas i da nam tačno kaže šta će potpisati.

Zahvaljujem vam se na pažnji s kojom ste me saslušali.

PREDSEDNIK: Reč ima predsednik Republike.

Izvolite.

ALEKSANDAR VUČIĆ: Nekoliko važnih stvari. Dogovoriću vam na svako pitanje veoma precizno i bez okolišanja.

Pre toga, želim da ukažem na nešto što nije sasvim tačno, a o čemu ste govorili iz prošlosti. Govorili ste o tome da smo bili ubeđivani tako što biste doveli tim stručnjaka koji bi nama trebalo da objasni kako i na koji način se država bori u vreme kada se država nije izborila ni sa čim. Rekao sam ne slučajno da je to vreme naših najvećih gubitaka, iako i vreme devedesetih svakako nije nimalo dobro za našu zemlju, ali ću sada to da dokažem.

Dakle, ne zaboravite da je od 2000. godine krenuo i raspad naše zajedničke države, a zatim državne zajednice sa Crnom Gorom, da bi 2006. godine zahvaljujući našem javašluku i neradu i svemu drugom Crna Gora donela odluku da postane nezavisna zemlja. Samo to zaboravljamo. Istovremeno, 2004. je bio pogrom, a 2008. godine je Priština jednostrano proglasila sopstvenu nezavisnost.

Kada govorite o našem učešću i o našem patriotizmu i razumevanju obaveza, da, ponosan sam na to. Lično su me više puta pozivali, pre svega Nikitović, jer ja sam bio njegov nivo, a Toma Nikolić je razgovarao sa predsednikom Koštunicom u to vreme. Za sve što su nas pozvali, mi smo učinili. Kada nam je rečeno – treba da pozovete članstvo i narod, mi smo pozvali i članstvo i narod, nije nam bilo teško, misleći da šta god da učinimo za svoju zemlju bolje je da pokušamo da uradimo nešto zajedno, jer nema smisla da idemo protiv vlasti, bez obzira što nismo najlepše mislili o vlastima u tom trenutku. Dovodili smo i ljude, dovodili smo narod i nismo ni mislili da smo vam time učinili neku uslugu, to je bila naša dužnost.

Kada govorite o aktima, mi smo imali dijalog, razgovarao sam više puta, išao sam i na Sabor Srpske crkve da govorim o Kosovu, razgovarao sa sinodom Srpske crkve nedavno, sa patrijarhom jednim i drugim bezbroj puta o tome. Razgovarao sam, bio sam prisutan, za šta su me već optuživali, i na Nacionalnom konventu i sa drugim nevladinim organizacijama. Razgovarao sam i sa predsednikom Akademije nauka i umetnosti. Razgovarali smo sa svima. Naravno, stavovi su potpuno različiti.

Neću sada da govorim, pošto govorite da je u to vreme bila sloboda štampe, nemojte kad vas molim. Nemojte kad vas molim, nije postojala nijedna novina, nijedna televizija, nije postojao srpski N1 ili Nova S ili bilo šta drugo, nijedna televizija na kojoj je mogao bilo ko bilo šta da kaže. O pravosuđu samo ne govorite, jer 2009. godine je najgora reforma, tobož reforma, a u stvari čistka poštenih sudija izvršena i svi sklonjeni i od tada nam je pravosuđe u takvom stanju.

Ali, gore od toga, što je mnogo proverljivije, ovo je stvar političkih ocena koje svako od nas može da meri na jedan ili na drugi način, ali ono što ne može da meri na drugi način, to jeste pitanje životnog standarda i pitanje ekonomije. U to vreme, posebno 2008. godine 400.000 ljudi ostaje bez posla, sve fabrike uništene, zakatančene. Nama danas ljudi dolaze da traže i protestvuju i vaši mediji ih podržavaju u tome, kaže – Vučiću, daj nam pare za ono što nam nisu isplatili 2006. i 2007. godine u uništenim društvenim fabrikama, u Nišu, u Kraljevu i u svim drugim mestima. Pa, mi izdvojimo, pošto nemamo zakonsko pravo da plaćamo to što im niste davali, pa kažemo jedan mesec socijalnu pomoć ćemo da isplatimo, pa ćemo opet da idemo na jednokratno davanje da to isplatimo itd. Tako da, samo da se ne vraćamo u taj životni standard i u to kako je dubinski ekonomija Srbije uništavana.

Da budem sasvim fer, kao što ste vi bili fer sa pitanjima koja ste postavili, na prvo pitanje mi je najteže da vam odgovorim. Nemam ništa protiv, meni je lakše, nama je lakše da uključimo Narodnu skupštinu na bilo koji način. Čak, za mesec ili dva možemo da spremimo i da se ovde glasa o rezoluciji kojom ćemo na neki način da uključimo narodne poslanike. Za mene, da budem iskren, odličan. Mislim da će to da doprinese neefikasnosti. Mislim da će to da doprinese tome da nemamo šansu da napravimo bilo kakav dogovor oko bilo čega ikada i da ćemo da idemo u pravcu daljih sukoba sa Albancima. Meni samo olakšavate time. Nisam vam obećao, ali sam spreman da o tome ozbiljno razmislimo i da gledamo da tako nešto učinimo.

Što se tiče vašeg drugog pitanja, reč je o potpunoj, želim da kažem, dezinformaciji. Ne verujem da biste vi to izmislili, moguće je da je neko od tih lažova negde napisao. Dakle, ja sam Kurtiju rekao – to što ti pričaš o reciprocitetu, i ne njemu, već Evropljanima, nije on tu važan, već oni koji slušaju, to možeš da pričaš nekom drugom, jer reciprocitet može da postoji samo između država, mene te tvoje gluposti ne zanimaju, ni tvoje ni vaše. Dakle, to je bio moj odgovor koji sam mu ponovio deset puta, kao što sam ponovio to i Kamberiju juče oko reciprociteta kada je govorio o pravima Albanaca u onome što on naziva Preševskom dolinom i pravima Srba na Kosovu i Metohiji. Dakle, to sam im rekao u lice i to vam ponavljam sada pred celokupnom srpskom javnosti.

Na treće pitanje oko priznanja Kosova, odnosno oko sveobuhvatne, različite ste stvari pomenuli, pomenuli ste sintagmu sveobuhvatna normalizacija. Pa, to je sintagma koja je upisana u pregovarački okvir. To je upisano u Poglavlje 35, kada smo otvarali pregovore sa EU. Termin koji se koristi je „sveobuhvatna normalizacija“. Uzet je jedan uopšten termin pod kojim, biću sasvim pošten i to neću da krijem od vas, oni smatraju direktnu ili indirektnu formu priznanja, a mi govorimo da to nije to i svi se prave da ne razumeju šta oni drugi pod tim misle. Oni se prave da ne razumeju šta mi mislimo, mi njima kažemo da znamo šta oni misle pod tim, ali to ne piše.

Što se tiče dve Nemačke, to je takođe bez formalnog priznanja, ali samo bez formalnog priznanja naše Vlade, ali sve ostalo tačno je. Oni sasvim sigurno, iako to još nisu rekli, iako takav plan još nisam video, ja sam gotovo ubeđen da oni misle da mi njima dozvolimo ulazak u Ujedinjene nacije, što su probali 2013. godine.

Ne postoji nikakva razlika po tom pitanju, ja sam siguran da oni to hoće i mislim da neće od toga da odustaju. Pa zato smo i tražili sednicu, zato smo to i pričali, i vi i mi i svi ostali zajedno. Uopšte ne mislim da je to sporno. Da, siguran sam da oni to hoće. Da, to je ono što oni traže. Da, i zato nam je bilo potrebno da kažemo da to nećemo. Ja nemam problem sa tim da vam kažem da sasvim sigurno za vreme mog mandata, pošto ste pitali za potpisivanje, ne pada mi na pamet da bilo šta potpisujem ne bez Narodne skupštine, nego bez naroda, jer bilo šta od ovoga da treba da se potpisuje, mora da ide na referendum i mora da se pita narod. A pošto mi je jasno da od tog posla nema ništa, šta god, kome god bi nešto palo na pamet, tako da ne dolazi u obzir.

Dakle, što se mene tiče, i to možete da dobijete i kao obećanje, dakle, posredna ili neposredna, direktna ili indirektna, odlično znam šta se pod tim podrazumeva i ne tražim smokvin list za pokrivanje neke strašne istine da bih spasao sebe, ne pada mi na pamet da u tome učestujem. Ne pada mi na pamet da u ime Republike Srbije potpisujem bilo kakve štetne dokumente, da potpisujem bilo šta što bi moglo da doprinese rušenju integriteta Republike Srbije ili što bi moglo zauvek da ograniči Republiku Srbiju na nešto što nije Republika Srbija, već mnogo manja teritorija. Ne znam šta još.

Ali ja znam da nisam mogao da vas uverim ni ranije, jer ste vi rekli još 5. septembra 2020. godine da će do 5. septembra 2021. godine Kosovo da bude član Ujedinjenih nacija. Kao što vidite, nije se desilo. Tako da, nije se desilo ni 5. septembra ni 2022. godine. Neće se desiti ni 2023, 2024, 2025, 2026. i 2027. godine, a sada posle toga siguran sam da ćete nekog drugog tako unapred optuživati za stvari koje se nikada neće desiti. Mi ćemo umeti da čuvamo Srbiju. Hvala vam.

PREDSEDNIK: Izvolite.

VLADETA JANKOVIĆ: Zahvaljujem vam se na uljudnom i odgovoru i bogu hvala nije bilo kompromentantnih fotografija i samo jedan citat, takav kakav je bio. Ali bih vas podsetio, gospodine predsedniče, na sled događaja koji upućuje na to da će pre ili posle morati da dođe do potpisivanja, sami ste to uostalom nagoveštavali, neke vrste dokumenta, koji god to dokument bio, i ja to ponavljam, koji omogućava Kosovu članstvo Ujedinjenih nacija, to znači priznanje Kosova – i tačka. To sam samo hteo da kažem. A kada je reč o potpisivanju, koliko se ja sećam, potpisan je važan Briselski sporazum, bez nekog izjašnjavanja parlamenta koje bi bilo smisleno.

Potpisali ste Vašingtonski sporazum bez konsultacija, dozvolite mi tu sumnju. Ja to kažem dobronamerno i kažem, nadam se, na jedan uljudan i razuman način. Dugujem vam izvinjenje ako je ovo bila dezinformacija, ja sam se tako i ogradio.

PREDSEDNIK: Reč ima predsednik.

ALEKSANDAR VUČIĆ: Nekoliko stvari. Zahvaljujem se na izvinjenju.

Što se ovog drugog tiče, ponašao sam se sve vreme uljudno. Kada govorite o fotografijama sa grčom na licu, znate, to nisu fotografije koje je neko izmišljao, to nisu fotografije koje smo mi proizvodili, to su fotografije kojima su se pojedina lica hvalila i to su reči koje ste vi izgovarali.

Ne postoji stvar koju za mene niste izgovorili sa i bez fotografije ovde u ova dva dana, a ja sam samo citirao vas i vaše poslanike. Je li to nešto neuljudno? Je li to nešto što ne sme da se radi? Je li to bilo nešto nefer? Je li bilo nešto netačno? Može li neko od vas da kaže da ovaj čovek nije rekao da će da mi ubije dete i da ga siluje i da će da završi kao Gadafi? Može li neko od vas to da kaže da nije tačno? On sam kaže da je tačno.

Dakle, što se ovoga tiče, ja sam kažem, kao i vi što kažete, da oni to pokušavaju da urade, ali vi ste već rekli da će to da bude pre godinu dana završeno, pa nije. Ja vam sad kažem – oni to pokušavaju da završe do Nove godine, pokušavaće posle toga do marta, posle toga do septembra, posle toga za još godinu dana. I ja vam sad kažem, pošto znam šta rade i znam šta očekuju, kažem vam – neće uspeti. Jedan papir sam čak odbio i da primim. Hvala vam najlepše.

PREDSEDNIK: Hvala.

Sledeći prijavljeni je Vladimir Đukanović.

VLADIMIR ĐUKANOVIĆ: Zahvaljujem, predsedavajući.

Poštovani predsedniče Republike, poštovani predsedniče Skupštine, poštovana braćo i sestre sa Kosova i Metohije, posebno bih pozdravio gospodina Radojičića, koji nažalost nije tu. Namerno ističem da bih ga posebno pozdravio zato što znam kolika se kampanja vodi protiv njega iz samo jednog jedinog razloga, zato što da njega nema na Kosovu i Metohiji naša odbrana bi dole bila katastrofalna. On je neko ko može da okupi kvalitetnu i dobru odbranu i ja želim zato da ga pozdravim.

Ovi što ga kriminalizuju, a pomenuli ste, predsedniče, malopre medije, ljudi da znaju o čemu se radi, vlasnici pojedinih medija u Srbiji, Luksemburgu, gde god, ujedno su vlasnici medija u Hrvatskoj, ujedno su vlasnici nekih medija u Bosni i Hercegovini, ali i na Kosovu i Metohiji. Onda oni imaju jednu razgranatu mrežu, pa kažu onda, odavde citiraju navodno hrvatske medije, pa kaže – hrvatski mediji kažu o Vučiću ovo ili ono. Ne, ne, to kaže jedna garnitura odavde, pa hrvatski mediji napišu, a onda ovi to citiraju i to tako ide umreženo. Verujem da i ovi dole na Kosovu i Metohiji su dobili odmah zadatak šta da napišu kako bi se vodila jedna kampanja.

Kao što možete da primetite, vrlo je indikativno kada se, na primer, daju neke izjave protiv naših ljudi sa Kosova i Metohije ili protiv vas, gotovo iste rečenice, zarez se ne promeni, daje Aljbin Kurti ili daje neko na Kosovu i Metohiji, kao da je isti centar pisao, kao da tu imate onaj jedan kominike, odnosno saopštenje i to se tako citira. To ljudi treba da znaju, da prosto se protiv nas vodi jedna vrsta hibridnog psihološkog rata. Ali dobro, i na to moramo da budemo spremni.

Trudiću se da budem potpuno odgovoran po pitanju ove teme. Najlakše bi mi sada bilo da kažem – predsedniče, trebalo bi možda da pričestimo našu vojsku u Lazarici i da se mi sjurimo kao knez Lazar ka Kosovu polju i da doteramo do Peći, do Uroševca. Ljudi, to je nerealno. Mi treba da budemo realni. Ja sam u nekoliko navrata nastupajući u medijima izrazio zabrinutost, a vidim i vi ste to juče rekli, samo što možda niste preko vaših usta to prevalili, ali ljudi, opasnost od ratnog sukoba postoji. Ceo svet je u ratu. O čemu pričamo mi? Znači, pogledajte, od juče imate bar dva nova otvorena sukoba Azerbejdžan i Jermenija, imate danas između Pakistana i Avganistana, da ne govorim o Ukrajini šta se zbiva i to se lančano tako širi. Velike sile ratuju, da ne govorim Kina i Tajvan. Evo, Amerika preti Kini da će joj uvesti sankcije zbog vežbi oko Tajvana.

Shvatite, ljudi, svet je u ratu, svidelo se nekom ili ne. Naravno da se onda otvaraju mala žarišta, a mi smo, nažalost, idealno područje gde to može da se izazove. Usijanih glava, nažalost, ovde ima koliko god hoćete, vrlo je lako zapaliti. Dovoljno je da jedan ludak izvrši teroristički akt, pobije neku decu u školi, padne mu nešto takvo na pamet i ode sve dovraga, i sve ovo što smo gradili, pokušali da napravimo, sve ove investicije, sva ova zapošljavanja, sve to ode nažalost dovraga.

Mi moramo na to da budemo spremni i zato sam očekivao da ćemo imati jedinstvo ovde u Skupštini. Možemo mi da se ne slažemo oko nekih pogleda, oko toga kako bi trebalo voditi državu, ali ljudi ovo je u pitanju Kosovo i Metohija.

Sećam se, ovde sam dolazio ranije dok smo bili opozicija, uvek smo glasali za svaku rezoluciju, deklaraciju, šta god, iako smo bili opozicija, a vezana je bila za Kosovo i Metohiju, jer tako demonstrirate narodno jedinstvo. Možete da se ne složite u potpunosti sa svim, ali morate da demonstrirate, ljudi, narodno jedinstvo i skroz je van pameti da se ne glasa za ovo, a da pritom, zaista evo, slušao sam dva dana, nisam čuo ni jednu zamerku na Izveštaj.

Šta zamerate Izveštaju? Šta je loše u njemu napisano? Apsolutno jednu jedinu reč nisam čuo o tom Izveštaju. Čili smo sve i svašta. Slažem se, evo neko traži da imamo zadati okvir, ali ljudi koji zadati okvir kad vi ne znate šta će sutra da se dogodi, a okvir nam je Ustav Republike Srbije, na kraju krajeva. To je, kako neko kaže, crvena linija, mada znate, kad se trudite da izbegnete ratni sukob, jedan dan da imate mir, jedan dan samo da obezbedite da bude mir, da ne bude nekog sukoba, već ste veliku stvar uradili. Mi treba ljudima da kažemo da smo ovde na ivici sukoba.

Kažu, ljudi kritikuju ovde Briselski sporazum. Pa, dobro 2013. godine, a vi me ispravite predsedniče, 2013. godine, mi smo imali jedan MIG 29 koji je mogao da poleti i čini mi se tri orla, znači ukupna avijacija nam je imala četiri sposobna aviona. O vojsci, vojsci bolje da ne govorim, to je ličilo, iz svo dužno poštovanje, ali na malo jaču formaciju lovačkog udruženja, to je bila potpuna katastrofa. Ekonomija nam je bila takva da smo imali da isplatimo plate do kraja godine. Bukvalno su nam takvu zemlju ostavili. Devastirana privreda, nije postojalo ništa što je radilo privatni sektor uništen. Takva država ne da nije mogla da se odupre nekome, nije imalo nikakve šanse da ništa uradi, apsolutno nikakve šanse ništa da uradi.

Mi smo Briselskim sporazumom devet godina kupili. Kupili devet godina da koliko toliko ojačamo, da pregovore vratimo za pregovarački sto, da tu temu gotovo, sve je rešeno, nezavisno je Kosovo, da to više ne bude tako, nego danas da moraju da nas pitaju, da smo nezaobilazan faktor. Pa, i kada vrše pritiske ne mogu više tako da vrše pritiske, jer ipak ima neka snažna vojska, jer ipak ima neka snažna ekonomija, jer ipak ima su njihove investicije ovde i sebe ugrožavaju ukoliko bi nas tako pritiskali. Znate, devet godina je ogromno razdoblje. Mi smo devet godina mira kupili i uspevamo koliko toliko da odolevamo, a pritisci će naravno biti sve izraženiji. Meni je to potpuno jasno, ovako geopolitičkim gibanjima, pravo da vam kažem, dobro je da izađemo ne okrnjeni.

Moram da priznam da što se nas tiče nikad veći uticaj Republike Srbije nije bio na Kosovu i Metohiji. Pogledajte sad ovo, mi imamo političku stabilnost to je činjenica. Nije mi drago što je na Kosovu i Metohiji, kod njih je politička nestabilnost, njima Vlade padaju kao kruške. Međusobno se sukobljavaj. Znate, oko čega se najviše sukobljavaju? Pa, baš oko Briselskog sporazuma. To neće jedino da prihvate i tu im najčešće padaju vlade. Oni u svom parlamentu bacaju suzavce. Da, to se dešava kod njih. Nemaju struju. Imaju sad restrikcije. Šta će da bude tokom zime?

Znate li šta se dešava, pošto tamo ne postoji ekonomija, nikakva ekonomija tamo ne postoji. Znate li šta se dešava u toj situaciji kad ti je narod potpuno gladna, siromašan, nemaš struju, nemaš ništa. Okriviš komšiju, on vam je kriv što mi to nemamo, pa onda pokreneš sukob. Na žalost je to tako. I, zato moramo da budemo dovoljno inteligentni da tu suludu ideju koju oni imaju, a nažalost imaju podršku od mnogih zapadnih zemalja, treba biti krajnje iskren da mi tu nekako pokušamo da amortizujemo i da ne dođe do nekog sukoba.

Vi ste juče bili potpuno u pravu, ne daj bože više nijedna majka, ni srpska, ni albanska, ni hrvatska, ni bilo čija da svoje dete dočeka u sanduku, ne daj bože. Počnete drugačije da razmišljate kad dobijete decu, ja četvoro dece Bogu hvala imam. Ne bih voleo nikada da u ni jedan rat odu, niti da dožive, niti da recimo, da mi deca dožive, što je možda moja generacija doživljavala, a to je da studirate pod bombama, da učite pod sankcijama, da ne možete da otputujete, da ne možete da čujete eminentne profesore. Ne bih voleo da nam se to ikada odoli više. Naprotiv mi smo jedna otvorena zemlja i trebalo bi što zaista šire da gledamo.

Kada govorimo o odnosu sa našim komšijama, to konačno neko treba da kaže, samo da li će to naša generacija ili neka buduća, ali ljudi, mi ne možemo ceo život da ratujem, ne možemo ceo život da budemo u sukobu. Umore se ljudi od sukoba. Imate primer Britanaca i Iraca. Potpuno su se umorili od tog sukoba, bezmalo ga i zaboravljaju. Mi moramo, kad tad, nekad da imamo neki istorijski sporazum sa Albancima i sa Bošnjacima. To mora prosto da se uradi ako hoćemo da imamo miran Balkan. Jednostavno to je naša nasušna potreba.

„Otvoreni Balkan“ to je sjajna stvar. Zašto? Zato što njihova matica je sa nama napravila „Otvoreni Balkan“ i mi možemo u Albaniju sa ličnom kartom da idemo, u Tursku možemo da idemo sa ličnom kartom, mada ona nije deo „Otvorenog Balkana“, ali govorimo o tome. Recimo morate da imate pasoš, odnosno ne pasoš, šta vam sve traže, čak i ne možete da odete na Kosovo i Metohiju, što je sumanuto skroz. Znači, Albanija kao matica Albanaca želi ekonomsku saradnju sa Srbijom, želi da njihovi radnici dolaze ovde, da naši idu tamo, da naše građevinske firme grade na njihovim obalama hotele, zašto da ne. A ovi na Kosovu i Metohiji, zato što ih neko gura sa strane, prave ovakav cirkus, kakav prave.

Meni je drago da po prvi put, u nekim istraživanjima, čitao sam, Albanci na Kosovu i Metohiji, po prvi put u minimalnom procentu, ali se javlja, žele da žive sa Srbijom. Neće se to naravno dogoditi u nekom skorijem periodu, da bude nešto značajnije, ali prvi put, ima i tamo trezvenog sveta, zato što znaju da bez Srbije nemaju tržište. Znaju da bez Srbije nemaju ništa. Ekonomijom se sve danas dobija, ljudi.

Dajte da budemo pametni da mi ovde jedinstveno učinimo nešto za našu zemlju, da je mi jačamo, što smo mi ekonomski jači i drugi će da vam prilaze. I drugi će da vam prilaze, ljudi, zato što je vaše tržište veliko i vaše tržište je snažno. Danas se osvaja ekonomijom.

Plašim se ovo što se dešava u svetu, posebno sa EU, znate, istorija nas uči, kada nemate energente, kada nemate resurse, onda krenete u nasilan put da dođete do resursa. To je ono što me strašno zabrinjava. To možete da vidite i u Prvom i u Drugom svetskom ratu, a plašim se da smo u predvorju, odnosno već uveliko zagazili u ovaj treći. Nadam se da to tako neće biti, ali kako stvari stoje, čini mi se da tako ide.

Ne bih voleo da ovde imamo situaciju da sad vas neko proziva, bilo kog od nas koji smo deo vladajuće koalicije. Jedni nam kažu vi ste veleizdajnici zato što uopšte hoćete da pričate sa Albancima ili sa bilo kim. Drugi nam kažu, niste dovoljno izdajnici, niste pocepali državu. Dajte da budemo normalni i trezveni i da shvatamo geopolitičku situaciju.

Moram da kažem da sam ja tu dosta naučio, tri sata sam imao prilike razgovor sa njom da vodim, u manastiru Sokolica, nedavno se nažalost upokojila jedna divna mati Makarija. Ona je takav erudita bila, bila je profesor, imala je priliku da bude profesor na fakultetu ovde kod nas, fizike. Ona je sve to ostavila, pošto je bila doktor nauka, zamonašila se u Solunu, tamo je doktorirala teologiju. Bila je dugo godina kasnije igumanija, odnosno mati u manastiru Sokolica. Ona mi je pričala kako je i Albance okupljala u tom manastiru. Između ostalog tada kada su vas svi napadali ona vas je najviše pohvalila i tada je baš govorila koliko je dole država uradila za Kosovo i Metohiju, jer nama je jedino svedočanstvo da su Kosovo i Metohija naše, jesu naše crkve. Jedino svedočanstvo i nešto naroda što nam je još ostalo.

Gledajući nju kako je na jednoj maloj celini uspevala da okupi i jedne i druge, i Albance i Srbe, nažalost upokojila se. Verujem da mi možemo, godinama radeći uporno na tome da dođemo do razgovora, da buduće generacije neke ne žele da ratuju. Verujem da ćemo moći da napravimo jedan miran Balkan i da nam nikada zaista više ne dođe ni jednog sukoba.

Želim vam sve najbolje i naravno glasaću za ovaj izveštaj, a pozivam i sve druge kolege u opoziciji da takođe ovom pristupe jer nam je mnogo važno da imamo narodno jedinstvo. Hvala vam.

PREDSEDNIK: Zahvaljujem.

Da potvrdimo samo ono što sam najavio jutros. Dakle, saglasno članu 27. i 87. stav 2. i 3. Poslovnika Narodne skupštine, obaveštavam vas da ćemo danas raditi i posle 18,00 časova zbog potrebe da što pre razmotrimo izveštaj.

Sledeći prijavljeni po spisku je, doktor Miloš Jovanović. Izvolite.

MILOŠ JOVANOVIĆ: Hvala gospodine predsedniče Narodne Skupštine, gospodine predsedniče Republike, uvažene dame i gospodo narodni poslanici, poštovani građani Republike Srbije iz naše južne pokrajine.

Nije bilo razloga gospodine Orliću da mi maločas uskratite pravo na repliku, tim pre što nikada nisam imao problem da čak javno kažem kada me pitaju, kako ste vodili one sednice ili one pripremne sastanke za onu konstitutivnu sednicu, da kažem da ste ih vodili krajnje korektno, sa puno strpljenja i sa puno uvažavanja svih stavova nas iz opozicije. To sam čak govorio i na medijima koji nisu naklonjeni vladajućoj većini.

Kao što nemam problem sada kažem i da se zahvalim i vama i sekretaru Skupštine na više nego korektnom odnosu ova dva dana i na činjenici da ste nam izašli u susret kada smo pravili neke naše proceduralne greške, male, ne preterano velike i značajne, ali niste bili u obavezi da nam izađete u susret. To ste učinili.

Nije bilo ni razloga da mi uskratite repliku, jer niste čuli sa ovih mesta, dakle iz poslaničkog kluba „Nada“ da se žalimo zašto predsednik Republike mnogo govori, ili zašto je došao. Što se nas tiče govorite do mile volje, imate na to pravo, razlog više da kada se javimo za repliku, a ona je osnovana, da nam to naše pravo ne uskratite.

Nisam se javio, gospodine predsedniče Republike, ni zbog crvenog tepiha, koji je kako ste rekli, Koštunica prostro za Solanu, kao što vama ne spočitavam Tonija Blera i Šredera ili bilo koga drugog. Ne mislim da je to najvažnije. Znam da Vojislav Koštunica nije nosio u srcu sigurno Solanu, kao što pretpostavljam da većina nas u srcu ne nosi, niti može da nosi Solanu, kao što i pretpostavljam da i vi niste nosili u srcu Blera, barem ne u ono vreme i da, ako ste sve to radili, radili ste sa idejom da pomognete ovu državu. Ponavljam, od nas nikada niste čuli tu vrstu kritike, pa mi se čini da bi bilo korektno da, barem tu vrstu kritike ne primamo na naš račun.

Nisam se ni javio da bih, kao što ste mi prebacili, nekog rasturio. Čitaj - rasturio vas, jer sve i kada bih mogao da vas rasturim, sve i kada bih mogao da vas rasturim, a to je najmanje sigurno. Nemam problem i to da kažem, to ne bih uradio, jer se u politici inače ne ponašam tako. Nije mi se desilo da odem na televizijsku emisiju sa idejom da nekog rasturim, da nekog ubijem. Tu mi se čini da ste malo projektovali sebe.

Ja se sećam moje jedne konfrontacije sa, ne sa Petrom Petkovićem, u televizijskoj emisiji, sa Markom Đurićem. Čak smo i na sudu, i dan danas traje taj proces, kada sam ga pitao, znam čoveka i znao sam ga i pre te emisije – dobro, bre Marko, zašto tako. Zašto na taj način moramo da komuniciramo? Zašto me teraš da komuniciramo na taj način? On je odgovorio – znaš Miloše, ovo je emisija, u ovakvim emisijama ili si pobednik ili si poraženi.

Onda sam morao zbog te logike koja nije moja, koja mi je nametnuta da se tako ponašam u emisijama. Evo su ljudi iz Srpske liste, neke znam lično, nismo prijatelji. Eno gospodin Simić već klima glavom. Gospodin Jeftić je bio maločas tu. I s njim sam imao jednu sličnu emisiju, nismo bili prijatelji pre emisije, nismo se sprijateljili tokom emisije, to je najmanje što može da se kaže, niti smo komunicirali nakon tih emisija. Nije to naš način. Mislim da to nije dobar način, koji mi se čini da ste vi nametnuli. Tako da mi nije bila ideja. To sve i da sam sposoban za tako nešto, tako nešto ne bih radio.

Hteo sam repliku zbog druge stvari. Ne ni zbog DSS, starog ili novog, ispravite me gospodine predsedniče, rekli ste kada sam se približio da je besmisleno da tražim repliku jer sam ja novi DSS, a ne stari. To sam shvatio, ali mislim da sam shvatio u pozitivnom smislu, da ne moram da nosim kontinuitet te politike.

Možda sam pogrešno shvatio. Ako jesam pogrešno shvatio ispravićete me, ako nisam, shvatio sam kao više dobru nameru, nego lošu nameru s vaše strane. Ali se nisam javio ni zbog toga.

Javio sam se zato što neretko, da ne kažem sistematski dajete, svi vi iz vladajuće većine, a i vi gospodine predsedniče Republike, to ste učinili u tom obraćanju, primere za koji smatram da predstavljaju političarenje i za koje smatram da slabe našu poziciju. Pričamo ovde o jedinstvu, a slabimo našu poziciju, bez ikakvog razloga.

Rekli ste, ta je Vlada bila, to je bila Vlada DSS i DS, gde je DSS imao manjinsku ulogu, dakle bio je manjinski partner. Vlada kada je proglašena, jednostrano proglašena nezavisnost, ja više volim da kažem kada je formalizovana secesija naše južne pokrajine.

Jeste, to je činjenica. Ljudi, šta je trebalo da radim, ajde sad ću malo i vas da glumim, ljudi šta ste tražili od nas, šta je trebalo da radimo, da zaratimo, da pošaljemo tenkove, možda. Evo sada čujemo gospodina Đukanovića da danas nismo spremni za tako nešto, a kamoli onomad. Jel tada iko rekao da je trebalo to da učinimo, niko od vas to nije rekao. Da, jednostrano su proglasili nezavisnost, kao što, a istovremeno kažete gospodine predsedniče pa vi nas napadate, stavljajući nas sve u isti koš, nikada taj napad nije došao sa naše strane, što prištinske vlasti secesionističke šalju mimo dogovora, šalju specijalce na sever, ja vas za to nikada nisam napao, jer znam da to ne može da se spreči, osim na isti način kao 2008. godine, da se ta vozila, a vi ste ih nazivali „safari vozila“, raketiraju iz naših helikoptera.

Da li bi to bilo mudro, verovatno ne bi, zato to nije učinjeno. Dakle, to je nešto što nije moglo da se spreči, kao što 1999. godine nije mogla da se spreči agresija i nikada gospodine Milićeviću niste čuli od mene da napadam Slobodana Miloševića ili vas ili Dačića, zato što nas je NATO napao. Odnosno moglo je da se spreči, ali da se prihvati Rambuje sa onih 3 godine, nakon kojih je trebalo da se održi referendum i da se već tada preda KiM.

Znači, mi to vama ne radimo, samo molim da to ne radite nama, ne zbog nas. Ja iskonski i iskreno mislim da svaki put kada to uradimo, slabimo našu poziciju, baš zato što ste rekli vi, neko to u Prištini i ne samo u Prištini, gleda.

I smeta mi još jedna stvar, ja ću to najiskrenije ovde, nemam ja nikakvih političkih simpatija prema Vuku Jeremiću, apsolutno, to mislim da zna i Miki Aleksić, i Vuk Jeremić i svi u ovoj sali, šta mislim o tome, ali nije dobro kada se priča o savetodavnom mišljenju na način na koji vi to radite. Možda pitanje nije bilo najspretnije postavljeno, ali i sa takvim pitanjem i odgovor bi morao da bude drugačiji.

I nezavisno od toga, Međunarodni sud pravde zapravo nije ništa rekao. Prvo, ne zaboravite, to je samo savetodavno mišljenje, nema nikakvu obavezujuću pravnu snagu, jer na tu činjenicu valja podsetiti.

Druga stvar, u tom mišljenju, Međunarodni sud pravde nije apsolutno ništa rekao, rekao je da neka nedefinisana grupa ljudi može da proglasi nezavisnost, sad da se skupimo mi na Novom Beogradu, nezavisnost Novog Beograda i da to nije suprotno međunarodnom pravu , jer se međunarodno pravo ne bavi time, ne bavi se time, suštinski nije rekao ništa.

Tačno je, gospodine predsedniče, da to može da se koristi politički protiv nas, i to se koristi, ali to ne koriste Albanci i zapadnjaci, i nemojte mi to da koristimo, jer svaki put kada mi to koristimo sečemo granu na kojoj sedimo i to nije državnički i to nije državotvorno.

Ja vas molim, najljudskije je, i mislim da imam pravo da vas to zamolim, jer se i ja tako ponašam da to ne radim.

Vlada na KiM, i to ste rekli, a to gospodine predsedniče znam da znate, a zapravo znate sve, ali ponekada taj vaš stranački refleks preuzme primat nad državničkim, da ne kažem da funkcija predsednika stranke na koju apsolutno imate pravo, i formalno pravo, preuzme primat nad funkcijom predsednika države, ali znam da znate da ipak nije isto biti ministar u vladama privremenih institucijama samouprave do 2008. godine, i nakon 2008. godine, ako ni zbog čega drugog, zbog one pomenute zastave, jer se nešto kvalitativno u međuvremenu promenilo, a taj datum je meni bitan, odvratan je datum, 17. februar, loš je datum za sve nas, a zbog mog kasnijeg objašnjenja zašto ne možemo da glasamo za ovaj izveštaj.

Mislim da te razlike ipak treba uzeti u obzir, pri tome ne kažem da je sve rađeno savršeno ni u tom periodu, ali te razlike postoje i vratiću se na njih.

Da završim sa replikom, to bih rekao u tom trenutku u kraćem formatu. Ostao sam sinoć dužan da pojasnim kako bi trebalo da izgleda ta, kako sam ja nazvao radikalna promena politika.

Biću sasvim iskren, nema tu ničeg epohalnog, i nema tu ničeg što vama već nije dobro poznato, i čak ima stvari na kojima vi već radite, ima tu i dobrih stvari koje ste vi kao vladajuća većina sprovodili.

Pre toga moram da se osvrnem na ono što ste mi sinoć rekli, jer ste me podstakli na razmišljanje, neću reći preispitivanje, bila bi možda suviše krupna reč, ali svakako na razmišljanje, kada ste mi, moram da priznam, krajnje neočekivano za mene, rekli da očekujete da glasamo za ovaj izveštaj. Bilo je to za mene iznenađenje. Dirnuli ste, doduše, osetljivu žicu kod nas, u novom DSS-u, srpskoj koaliciji NADA, žicu odgovornosti prema državi i osećaja za potrebu jedinstva, barem kada je ovo pitanje pred nama, pitanje Kosova i Metohije, i onda ste me naterali da malo vratim film.

Ljudi, DSS, danas novi DSS, srpska koalicija NADA, POKS, mi od 2008. godine ne glasamo ni za kakve rezolucije u Narodnoj skupštini Republike Srbije, baš zbog promene politike. Ljudi, Vlada 2008. godine je pala zbog kosovske politike.

(Aleksandar Martinović: Nije pala.)

U redu, vratiću se i na to, hvala vam na ovom dobacivanju, mada ne bi bilo loše da ne dobacujete. Ipak, dobacili ste na jedan lep način, kao što sam ja juče predsedniku Republike, ali i to ću pojasniti.

Vraćen je mandat i kad smo već kod toga, izbori u smislu patriotskih glasova nisu izgubljeni tada, i to znate i vi, gospodine predsedniče, i samo sam vam to dobacio, ne ni u prvom, drugom ili trećem minutu, nego mnogo kasnije, takođe kao dobronamernu sugestiju, jer je to važno reći. I 2008. godine, kao i danas, srpski narod je bio većinski, ono što i treba da bude, patriotski nastrojen, rodoljubski nastrojen, državotvoran - ništa više i ništa manje.

(Veroljub Arsić:Napravili ste koaliciju sa DSS.)

Gospodine, uz dužno poštovanje, ja pričam o 2008. godini. Mi smo tada otišli u opoziciju.

U pravu ste, gospodine Martinoviću, vraćen je mandat zbog neslaganja i preglasavanja povodom kosovske politike. Zašto? Jer smo hteli mnogo žustrije, shodno mogućnostima, da se suprotstavimo procesu stvaranja nekakve kosovske države, a naši partneri su smatrali da to ne sme da se radi, ili da sme da se radi samo u onom okviru koji neće naljutiti naše prijatelje, pod znacima navoda, sa zapada.

I to je jedan od razloga što ja ne nosim, u političkom smislu, u srcu ovu proevropsku opoziciju ni dan danas, kao ni tad. Znači, mi smo otišli u opoziciju i to nam nije bio problem i danas smo u njoj.

Dakle, to je razlog zbog koga mi od tada ne glasamo za dokumenta. I da se ta politika promenila 2012. godine, mi bismo je prvi podržali. Ali, 2012. godine je došlo do kontinuiteta te kosovske politike.

Daću vam dva primera. Mi nismo glasali 2013. godine. Ova sala negde pred srpsku novu godinu, da li 12. ili 13. januar, čuvena platforma Tomislava Nikolića o Kosovu i Metohiji, u najavi sjajna je bila. Dve stvari su bile za nas toliko dobre da smo već bili odlučili da glasamo za nju.

Jedna. Eksplicitno je rečeno da je dotadašnji proces pregovora bio loš sa negativnim posledicama po Srbiju. To je proces prigovaranja Borka Stefanovića i Demokratske stranke.

Druga stvar. Bio je usvojen princip. Smatraćemo da ništa nije rešeno dok sve ne bude rešeno.

Onda se desilo da u par dana se Marko Đurić pojavio, nećete verovati, na "Utisku nedelje", ako se ne varam, a mislim da se ne varam, jer sve to pomno pratim, nisam stigao da proverim, na "Utisku nedelje" da kaže do one najvažnije tačke te platforme i nama najvažnije i najbolje koje treba da predstavi diskunuitet u polici kosovskoj, da otpadaju.

Došao je taj 12. ili 13. januar. Sećam se sednice i mi smo glasali protiv.

Onda je došao april iste godine. Ovde se često govori, iznose se teze koje su ponekad paušalne, ne odgovaraju činjeničnom stanju, neko je juče rekao - Briselski sporazum, opozicija je pobegla, pa onda, nije pobegla, sakrivala se. Nije tačno. Bilo je sve jasno. Svi ste glasali za Briselski sporazum, jedino ko je glasao protiv je bila poslanička grupa Demokratske stranke Srbije tada.

(Marijan Rističević: Nije tačno.)

Apsolutno je tačno. Svi ste glasali.

(Marijan Rističević: Nije tačno. Ja sam glasao protiv.)

Izvinjavam se, gospodine Rističeviću. Dvostruko izvinjenje.

Kada su u pitanju političke stranke, skoro svi su glasali za i Borko Stefanović, i Demokratska stranka, i Dragan Đilas je to u medijima pozdravio. Imate intervju u "Blicu" Dragana Đilasa tim povodom i naravno, vladajuće tadašnje većine.

U tom smislu, stvarno je iznenađenje da glasamo za Izveštaj. Ja mislim da sam bio jasan, ali možda nisam dovoljno. Pri tome, bio sam dovoljno pošten da kažem da razumemo i trud ljudi koji su sastavili Izveštaj, da razumemo i energiju koja je data na aktivnosti koje opisuje taj Izveštaj i da mnoge od tih stvari zaista razumemo.

Ali, taj Izveštaj se bavi primenom Briselskog sporazuma, protiv koga smo mi glasali i primenom tehničkog dijaloga, protiv koga smo takođe bili i zbog kog je pala Vlada, uz ono preciziranje gospodina Martinovića. To su razlozi zbog kojih ne možemo da se pridružimo inače jedinstvu za koje se zalažemo i voleli bi da možemo da postoji.

Pozivam i sada, ovo je danas, pa je danas, biće i sutra i prekosutra i narednih meseci, borba će trajati i prilika će biti sve teža, a ne sve lakša, da to jedinstvo ako je moguće ostvarimo. A, da bi se jedinstvo ostvarilo moramo da znamo na kojoj političkoj platformi ga ostvarujemo. Ne morate to ako znate da nam kažete ni danas, možda nije ni vreme, možda nije ni mesto, šta god se kome činilo, ali moramo da znamo šta nam je krajnji cilj i kako do njega treba doći.

U tom smislu se pridružujem svim ovim zahtevima, bilo ih je nekoliko, a da se čak, mislim da je Vladeta Janković to isto rekao i u Narodnoj skupštini napravi neka vrsta tela, može i van, mogu i konsultacije, formalne, neformalne, nikakav problem nemamo sa tim, apsolutno smo otvoreni. Bila je u nekom trenutku platformu razgraničenja, skoro zvanična platforma vladajuće većine i predsednika Aleksandra Vučića. Mi smo bili protiv, na šta imamo pravo. Ona više nije aktuelna.

Hajde da vidimo šta je sledeće, šta je ono što je najbolje rešenje. Ponavljam i sa time završavam ovaj deo, apsolutno smo spremni da razgovaramo, ali do tada nećemo biti u mogućnosti, o tome će Dejan Šulkić nešto više reći, da se pridružimo i da glasamo za usvajanje ovog Izveštaja.

Kratko. Pet tačaka. Mi nismo donosili rezolucije, deklaracije za ovu sednicu. To bi bilo besmisleno. Jasno je bilo da će biti jedna tačka dnevnog reda, ova koja je na dnevnom redu i to sve ne predstavlja nikakav problem. Tim pre što znamo da ćemo teško doći do konsenzusa i da to zahteva veliki napor i zahteva, ono što se meni čini da sam pokušao da uradim juče, da se prethodno dogovorimo oko konteksta okvira i da li na isti način čitamo događaje koji nas okružuju, a povodom kosovske krize.

Pet tačaka. Ništa posebno epohalno. Ja to priznajem, evo, dajem vam i municiju da me kritikujete. To je više pravac delovanja nego konkretan problem, jer u ovom trenutku niko ne može imati konkretan program, pogotovo ne ljudi iz opozicije koji ne raspolažu svim parametrima po definiciji stvari, koji ne prisustvuju svim razgovorima i koji imaju, ponavljam, po definiciji stvari, manji uvid u realno stanje kako na terenu, tako i u međunarodnim odnosima.

Prva tačka tog našeg okvira ili pravca je Ustav i Rezolucija 1244. Jedini mogući okvir i naravno, svi ćemo se složiti u startu sa tim u vezi.

Znate, ako kažem Ustav Republike Srbije, to znači da se on poštuje, ne samo u onom delu kada kažemo - nećemo nikada priznati secesiju Kosova, nego da se poštuje u svakoj odredbi tog Ustava, a ne samo u preambuli, znači kada je u pitanju teritorija, organizacija sudstva, itd. teritorijalno uređenje države.

Hajde da se ne lažemo. Briselski sporazum jeste bio protiv Ustavan i mi to ovde svi znamo. Tačno je da je Ustavni sud izbegao da da odgovor na to pitanje, na najgori mogući način. Time što je taj akt proglasio za politički akt.

Ljudi, da li je to u redu? Koleginice pravnice, gospođo Pilja?

(Biljana Pantić Pilja: Pilja.)

To nije u redu. Politički je možda mudro za te ljude iz suda, ali pravno nije u redu nikako.

Politički akti, kratko i teorija političkih akata, neću vam sada držati nikakvo predavanje, mi smo imali okrugle stolove na Pravnom fakultetu, niko ozbiljan to nije hteo da brani. Politički akt je onaj akt za koji ne postoji pravna regulativa koja reguliše tu oblast. To je politički akt, i u američkoj, i u francuskoj teoriji - act the guvernamant, political question, svejedno.

Znači, za Francusku, za Nemačku, za Britaniju, pitanje je priznanja neke teritorije kao nezavisne države je političko pitanje. Za Srbiju pitanje priznanja neke teritorije van naše zemlje je čisto političko pitanje. Da li ćemo mi deo Zimbabvea, Eritreju da priznamo ili ne, bez veze nabacujemo.

To je političko pitanje. To bi bio politički akt koji nije podložan oceni zakonitosti, odnosno ustavnosti, ali ovde se radi o našoj zemlji. Pitanje da li će pravosuđe će funkcionisati ili ne ne može biti političko pitanje. Imamo norme pravne, od Ustava pa nadalje, koje se kose sa onim što je u Briselskom sporazumu napisano. Ništa više, ništa manje.

Sud je izbegao da da taj odgovor. Na čast njima, neću više ni o tome.

Rezolucija 1244 – svi se slažemo, ali nekada malo relativizujemo.

Gospodine predsedniče Republike, kad sam juče pominjao da ponekad postoji malo ta defetistička intonacija, barem za moje uši, možda sam pogrešio, ali za moje uši je to tako zvučalo. Mislio sam, pored ostalog, i na činjenicu, vi ste to ponovili juče, relativizacije Rezolucije 1244, koja neretko može da se čuje iz vaših usta.

Pomno ja pratim sve što pričate. Pokušavam da budem temeljan u ovim stvarima. Juče ste to uradili i nije prvi put da kažete da ta Rezolucija nije baš toliko sjajna i da ima tu mnogo rupa. Nije potpuno sjajna samo zbog jednog elementa. Paragraf 11. kaže da se predviđa suštinska autonomija za našu južnu pokrajinu do poslednjeg, odnosno konačnog rešenja i u tom paragrafu se, istina, unosi jedna zbrka, konfuzija, odnosno implicitno se unosi mogućnost da konačno rešenje može biti nešto što nije suštinska autonomija unutar SRJ, odnosno danas Srbije. Ali, mimo toga, ona apsolutno štiti našu teritorijalnu celovitost u tolikoj meri da čak predviđa, u paragrafu 4, i to ste rekli nedavno na konferenciji za štampu, i Bogu hvala što ste to rekli, i povratak naših snaga bezbednosti. Neko reče 1.000. Nije 1.000, nego 1.989, jer piše ne hiljade, nego stotine. To je 19 stotina, plus 99 vojnika, ali nije to najvažnije.

Dakle, sve i da je lošija rezolucija, mi treba da pričamo da je bolja nego što jeste. To je okvir u kome treba da se odvija naša kosovska politika.

Druga tačka. Ljudi, nema više ustupaka. Nema više uzmicanja. Razumem ja… Evo, stvarno najiskrenije, najotvorenije pričam, nemam niti ideju da pravim političke poene, nemam ideju da… Prosto sam ovde da nešto uradimo za ovu zemlju.

Razumem da biste očuvali lične karte naše države na severu Kosova i širi, da prihvatite da ona njihova lična dokumenta koja na neki način priznajemo od 2011. godine, ali smo im davali papir, jel tako, papir u ruke kad pređu administrativnu liniju, da sada stavimo disklejmer, što biste vi rekli, na prelaz administrativni, plavi, veliki, da to napišemo tu. To je ustupak koji mi se čini prihvatljivim zato što imamo na drugoj strani dobit, odnosno ne gubimo nešto što nam je važnije. Ali, evo, recimo, te registarske tablice za motorna vozila, a i mnogo drugih stvari koje će doći na dnevni red.

Reče ovde Vladimir Đukanović i mnogi drugi…

Nije ništa, gospodine Đukanoviću. Znamo se dugo. Nije ništa ružno, što skačete odmah? Čak i nećete ni potrebu da replicirate, ali imate to pravo svakako.

Govorili ste i vi o zveckanju oružjem i spremnosti vojske. Podržavam ja sve to. Ono što mene brine je gde podvlačimo tu crtu, dokle možemo da činimo ustupke i kada više ne možemo?

Meni se čini kad ja kažem – dosta sa ustupcima, da ste vi, gospodine predsedniče, to potvrdili juče. Vi ste rekli – ne damo KM tablice, ako sam pažljivo i dobro slušao, pažljivo i dobro razumeo sve to. Ne damo KM tablice.

Hajde sad iskreno ovde da razgovaramo. Pa, mogli bi da ih damo, da kažemo – povući će sve investicije, napašće nas, biće sankcije, pa da damo. Ne, vi ste rekli – nećemo ih dati. Da li će nas to koštati? Verovatno hoće, ako se istraje na toj poziciji, a za to, recimo, imate našu podršku da istrajete na toj poziciji vi kao vladajuća većina. Apsolutnu podršku, kao što Srpska lista, a ne mislim ni sve najbolje o njoj, ne mislim ni sve loše o njoj. Reč je o gospodinu Radojičiću. Čuo sam sve dobre stvari o vama od pokojnog generala Delića, jako pohvalne stvari o vama. To što sam čuo je nešto što meni prija, a ne mislim sve najbolje o načinu na koji funkcioniše Srpska lista i to mogu da vam kažem, ali sutra ako zbog tih tablica pozovete Srbe na barikade i naši ljudi će doći i mi ćemo izaći ne što vas volim ili što vas ne volim, ili vas, ili vas, nego što mi se čini da je to ispravno. Ni manje, ni više.

Ako smo mogli da se borimo za registarske tablice, sva je prilika da ćemo moći da se borimo i za mnoge druge stvari.

Jačanje srpskog korpusa na Kosovu i Metohiji – to radite. Meni se čini da to može bolje. Možda je to lako reći i lakše i reći iz opozicije, kada nemate tu vrstu odgovornosti i nemate potpun uvid na terenu, ali onoliko koliko ja znam, između ostalog i zbog delovanja Srpske liste, može, a i mora mnogo bolje.

Četvrta tačka – nije moja, ljudi, pa me vi onda napadajte, i vi, gospodine Đukanoviću i vi, gospodine Martinoviću, a ja nisam imao problem da to kažem javno i na „N1“ i na mnogo drugih televizija i da pohvalim i Dačića i vas. Četvrta tačka – nastavite sa politikom tzv. otpriznavanja secesije Kosova i Metohije.

Evo, hoćete li javnu pohvalu? Evo još jedna javna pohvala – svaka vam čast na tome, najiskrenije, i u tome ćete imati podršku, pobogu, ljudi.

Svako povlačenje priznanja je dobra stvar za ovu zemlju. Svaka matematika koja nam ide na ruku je dobra stvar za borbu i za ove ljude i za prava države Srbije na Kosovu i Metohiji.

Peta stvar – pune garancije bezbednosti za naše ljude na Kosovu i Metohiji i to je ne može bez jake vojske i to ne može bez kredibilnih snaga i to ne može bez momenata gde ćete pokazati spremnost da to isto oruđe, ne daj Bože, iskoristite, s tim što sve to ima jedan preduslov. Ja sam ga kratko pomenuo juče, a ponoviću ga i danas.

Razumem plivanje, razumem tešku situaciju. Plašim se da se od tog plivanja na kraju ne udavimo. Evropske integracije i borba za Kosovo i Metohiju su suprotstavljena stvar. Delu opozicije to ne predstavlja problem. Oni su odavno rekli – prvo EU, a onda šta ostane. Ne slažem se sa tim stavom. Duboko se ne slažem sa tim stavom. Htedoh da kažem da je legitiman. Legitimno je da imaju stav. Stav kako takav mi se čini sve samo ne legitimnim, ali Bože moj.

Ja imam problem kao neko ko stavlja ispred tih stvari na prvo mesto Srbiju, da i dalje pričamo o evropskim integracijama, da i dalje smo na tom putu, jer u nekom trenutku će se taj manevarski prostor suziti. On je već sada uži nego što je bio sa tendencijom daljeg sužavanja. Obrni, okreni, moraćemo da se suočimo u nekom trenutku sa zidom.

Meni se čini, i to sam vas pitao na konsultacijama, da je ponekad bolje izaći iz voza na vreme, odnosno ranije nego kasnije. Svaki izlazak će imati svoju cenu, to je nesumnjivo. Nijedan izlazak neće biti lak, ali mi se čini da što bude kasniji to će biti problematičniji.

Sada zaista za kraj, uzeo sam dosta vremena svojoj poslaničkoj grupi, pričamo o zapadu. Jeste jak, jeste i dalje dominantan, ne bi valjalo da se sukobljavamo sa njim. Niko ovde nije lud. I mi imamo decu i mi živimo u ovoj zemlji i mi primamo plate u ovoj zemlji i hoćemo stabilnost i normalnost. To valjda ne možete da nam oduzmete. Nismo ni usijane glave, nismo ni ludaci, nismo ni neodgovorni ljudi, niko od nas, verujem i od kolega sa ove strane iz, ja ću nazvati, patriotske opozicije, ali ajde da ne preuveličavamo ni opasnost.

Niti je zapad ono što je bio 1999. godine, a tada smo im rekli – ne, niti smo mi ono što smo bili 1999. godine, a ono što je najvažnije niti je Kosovo i Metohija Zapadu bitno, kao što je bilo bitno 1999. godine, sada možda kontekstualno zbog ukrajinske krize. Mimo te krize to njima nije nikakav vitalan interes. Godine 1999. je bilo potrebno pokazati i novu ulogu NATO-a i pokazati da i dalje ratuju, da su civilizacije koje se ne libe da se late oružja kao dve bombe na Hirošimu i Nagasaki nekada, ali to više nije slučajno. Sve nam to ukazuje da možda treba pokazati i više odvažnosti i mi ćemo za te stvari uvek biti tu, a za ovaj Izveštaj zbog svega što sam rekao ne možemo da glasamo.

Zahvaljujem na pažnji.

PREDSEDNIK: Reč ima predsednik Republike.

ALEKSANDAR VUČIĆ: Dame i gospodo narodni poslanici, mislim da je veoma važno da govorimo na ozbiljan način o argumentaciji. Lepo je i lukavo izneto gotovo sve što se sviđa narodu, tobož, da bi se zaštitila država, a ne stranački interesi, samo to, i govoriću do u detalje o svemu tome.

Naime, dobro je da smo danas zaključili da ne živimo u diktaturi, ne zbog toga što možete da mi se obraćate i da govorite šta hoćete, već zbog toga što ste sami rekli da kada gostujete u medijima, citiram, koji nisu naklonjeni vladajućoj većini, dobro je da znamo da to postoji, pošto, slušajući različite izjave, neko bi rekao da tako nešto u Srbiji ne postoji i da u Srbiji stvarno postoji diktatura. Dobro je da imate pristup na svim medijima, mi baš i nemamo, ali nije loše. Važno je da se to čuje iz vaših usta, a negde i ne želimo, da.

Nisam razumeo tu fasciniranost Markom Đurićem i zašto ga i juče i danas pominjete. Izgleda da vam se Marko zamerio i na vreme je primetio kakvu politiku vodite.

Niste vi bili baš tako ni ljubazni ni fini u toj emisiji, niti ste to uvek, nego je to danas potrebno zbog birača. Citiraću vas. U toj emisiji ste rekli Marku Đuriću da neće biti dovoljno bandera za vas izdajnike i da treba zvati ROSU da zauzda Marka. A to odjednom vi upravljate ROSU-om, ili biste voleli da upravljate ROSU-om, pa ste se radovali kada su ga Albanci uhapsili. To ste srećom, rekli u živom programu, pa postoji video zapis i dan danas. Pa, kad vam je sujeta povređena zato što je neko uspešniji od vas u duelu, tog sekunda pozovete i ROSU, i ROSU je dobar. To kao što su bili albanski teroristi 2001. godine, pa njih 1870 pušteno iz pritvora, računajući sve sa Aljbinom Kurtijem, braćom Mazreku, koji su silovali i ubijali srpsku decu u Klečki. Jel to pustio neko od naprednjaka ili ste to pustili vi na slobodu? Svih 1876. Koristili ste Fljoru Brovinu kao lice koje bi trebalo da nam kaže da je to neka žena nevino optužena i nevino osuđena, a onda ste pustili sve ostale, računajući i onakve zlikovce poput braće Mazreku.

Sve vreme tada, mi volimo Srbiju malo više, pozdravićemo dobre stvari, ono što narod voli i vidi, a to je vojska, a to su još neke stvari, ali ne možemo sa nečim drugim što je loše. Pa, što ste vi vojsku uništavali onda, što ste nam uništili, razorili vojsku? Da nismo imali, kažete, možete iz helikoptera da pucate po, ne znam čemu, da uništite safari vozilo, ne morate iz helikoptera, ali nismo imali ni zolje, ni bacače, pošto ste i to uništavali, i to po 156 i 257 evra po komadu dobijali da uništite.

Danas imamo, ne mogu da vam kažem, ali mnogo hiljada i jednih i drugih, i osa i zolja. Imamo i kornete koje smo kupili u međuvremenu, čekamo i mistrale. Sve ono što nikada nismo imali, danas imamo. Za to niste zaslužni vi, nego neki drugi ljudi. Ali, mnogo je lepo govoriti ono što ljudi vole da čuju, bez ikakve odgovornosti. Dopašću se ljudima, tako mi je najlakše, najlepše, a šta je stvarna istina, pa nije mnogo ni važno.

Govorite o političarenju, baš ono, definisali ste na najbolji način ono što radite. Postavili ste mi pitanje šta je trebalo da radite 2008. godine, kada su proglasili nezavisnost, jednostrano? Ne znam, nisam imao sve podatke, nisam vas napao ni za jedno, ni za drugo, samo sam rekao da je reakcija bila užasna. A reakcija se svodila na izdavanje saopštenja i na to zovite Nikolića i Vučića da nam dovedu ljude na protest i da organizujemo moleban i ništa više od svega toga. A danas imate toliko mudrosti da vidite da je doteralo cara do duvara. Nije tada kada su oni proglašavali nezavisnost doteralo cara do duvara, nego je danas doteralo cara do duvara.

Pa, danas treba da se bijemo, pošto tada nismo morali da se bijemo. Nije trebalo ni 2004. godine da se bijemo kada su nam 35 crkava i manastira uništili, kada su nam proterali više od 4000 ljudi, kada su nas proterali iz više sela i gradova. I tada je trebalo da učinimo na svom međunarodnom imidžu. Jedino što smo činili bilo je spaljivanje džamija i pokušaj spaljivanja džamija, srećom, i pokušaj spaljivanja ambasada. Šta smo time doprineli? Ništa. Pri tome, ne želim da kažem da ste vi to organizovali, kao što mnogi drugi vaši tadašnji koalicioni partneri su to pokvareno radili. Ne. Nije narod znao od besa šta da radi. Ali je to bio rezultat užasno loše politike, sa katastrofalnim rezultatima.

I kada dovedete do takvih rezultata, ne možete ako vi gubite u poluvremenu u košarkaškoj utakmici 50:20, uspeh je ako stignete do 80:80, pa možete da igrate produžetke, ali ne možete da optužujete nekog drugog zašto posle toga nije 100:50, jer treba da bude 80 prema nula u drugom poluvremenu.

Kažete – slabimo našu poziciju kada govorimo. Delimično sam saglasan sa vama o onome iz 2010. godine. Nažalost, to više ne može da se sakrije odavno. Kažete – to je politički akt, nikome nije važan, niko se na taj akt ne poziva.

Ja želim da vam kažem, ne u političkom, evo vam u pravnom smislu. Ja se bavim suštinom, činjenicama. Pogledajte, poštovani građani, ovo je „Conference on accession to the European union“ za Srbiju. Ovo je, dakle, Konferencija za otvaranje evropskog puta Republike Srbije. U tome su neki drugi ljudi učestvovali.

Želim da vam ukažem na to šta nam stoji na naslovnoj strani, tek toliko koliko je to nevažno, samo da imate u vidu. Posle toga nam uvode Poglavlje 35, posle toga nam objašnjavaju zašto moramo na drugačiji način da posmatramo Kosovo.

Pročitaću, citiraću: „This designation is without prejudice to positions on status, but“, i za to smo se borili i izborili, ali ono što nismo mogli, dakle, ovo je 2015. godina, za ovo smo se izborili, pazite, sad: „And is in line with UNSCR 1244/1999“ i za to smo se izborili. A ono što su oni ubacili, to je: „and the ICJ Opinion on the Kosovo declaration of independence“.

Dakle, nama su, mi smo se za dve stvari izborili 2015. godine prilikom otvaranja pregovora. To su: Rezolucija 1244 i to je bez prejudiciranja pozicija o statusu. Dakle, sedam godina posle proglašenja jednostrane nezavisnosti Kosova, mi se u Briselu izborimo za to. Ono što nam oni ubace i bez čega nisu hteli da nam otvore, da bi mogli da ostave prostor za sve svoje igre oko nezavisnosti Kosova u budućnosti, to je upravo presuda iz 2010. godine. I to radi zvanični Brisel. Dakle, zvanični Brisel, toliko je to nevažno i toliko to nikakve pravne posledice nije proizvelo. Tek toliko o tome što ste rekli, šta ima pravne, a šta nema pravne, i šta ima političke konsekvence.

Kažete, ne mislim da je Koštunica na crvenom tepihu dočekivao Solanu zato što je voleo ili želeo ili zato što mu se mnogo sviđao. Pretpostavljam da je morao. Kad kažem morao, ne mislim da ga je neko terao. Morao je. Morao je i kao predsednik i kao premijer, ne možete da izbegnete takve susrete, niti on može da bira neke zvaničnike i na kraju mu je posao ukoliko može i da promeni njegov stav i njegovo mišljenje. Samo ne mogu da trpim kada slušam primedbe onih koji govore kada se mi trudimo da nečiji stav promenimo, da je to loše i da smo zbog toga postali izdajnici, kao što su nam danas ovde već govorili.

Kažete da se u Skupštini više angažujemo i da Narodna skupština više učestvuje u svim razgovorima i u svemu drugom. Meni lakše, nikada ništa nećemo postići. Mi ne možemo da se dogovorimo ni oko jednog izveštaja, ni oko čega, ne zato što ne možemo da se dogovorimo oko nečega, već zato što nećete da se dogovaramo, zato što ćete uvek naći izgovor. Postoji ono što je Lajbnic nazvao dovoljnim razlogom. Uvek će se pronaći dovoljan razlog da budete protiv. Mogli smo i mi da ih tražimo, milion bismo ih našli. Nikada ih nismo tražili i uvek smo bili uz vas i uz sve druge koji ste bili na vlasti i koji ste donosili rezolucije.

Pronalaženje dovoljnog razloga je uvek izgovor i političarenje i ništa više od toga. Na to imate pravo, legitimno, samo na to. Takođe, i ljudi imaju pravo da donesu svoje zaključke. Lako je lepo govoriti, teško je stvari izvršavati.

Kada govorite o tome da angažujemo Skupštinu, pa čekajte, ljudi, mi oko ovog Izveštaja ne možemo da se dogovorimo, u kojem nema ništa sporno, a zamislite da treba da se dogovorimo oko nečega ozbiljnijeg, zamislite da treba da pričamo o bilo čemu ozbiljnijem? To je apsolutno nemoguće, apsurdne bi scene bile u ovom parlamentu. I onda u stvari nas vi terate da sebi pravite pozornicu, ponovo za medije, a da vežete ruke svoje zemlji da nikada ništa ne može da uradi. Da li vam je to cilj? Pa, nema problema, evo ja ću biti za to i boriću se da Vlada baš tako uradi. Taman da se skine meni sa grbače, a vi ćete svojim genijalnim rešenjima, sasvim sam siguran, da izvedete zemlju na najbolji put.

Verujte mi lakše mi je i lično ću to da predložim Vladi Republike Srbije, čim bude formirana – evo, uzmite ove stručnjake iz Skupštine oni će da reše te probleme sa zapadnjacima, oni će da reše te probleme sa Albancima i nemojte, ljudi, da brinete u Srbiji biće sve potaman samo da oni uzmu stvari u svoje ruke, pošto smo mi nesposobni da tog trenutka to vodili.

Govorite o Briselskom sporazumu sve vreme, kao ključnom dokumentu, a zaboravljate sve vreme šta je tome prethodilo. Pravite se da ne razumete kontekst i vreme, pravite se da ne razumete situaciju u kojoj se Srbija nalazila, osiromašena i u užasnom stanju, razorena ekonomski, razorena kao vojska, nepostojeća armija, bukvalno nepostojeća. Kada sam postao ministar odbrane imali smo jedan Mig-29 i to sa krpljenim delovima sa Mig-21, a Mig-21 je u to vreme već postao mrtvački sanduk.

Pričate o helikopterima, pa mi tada nismo imali helikoptere iz kojih smo mogli da gađamo. Mogli smo da uzmemo malim topovima protiv avionskim iz Gazele da gađamo i iz jedne 17-ce. I ništa drugo nije postojalo, niti ste kupili jedan helikopter, niti ste proizveli, niti ste išta napravila za ovu zemlju. Sada pošto ih imamo mnogo i imaćemo ih još više, želim da vam kažem da kupujemo još 11 Mig-35 sa Kipra, da i to imate u vidu. Prosto onda možete, pa onda možete da se silite, ali opet preko tuđih leđa i na tuđu grbaču.

Govorite o Briselskom sporazumu sve vreme u nekom negativnom kontekstu, pošto ste vi junaci bili protiv Briselskog sporazuma, a mi izdajnici smo podržavali Briselski sporazum. Ja sam ponosan na Briselski sporazum, jer znamo u kakvim okolnostima smo ga doneli. Vi ne znate i ne morate da znate, imate pravo da donosite sud kakav hoćete. Ništa slatko nema u tom sporazumu, ali je taj sporazum sprečio uništenje Srbije, doneo nam vreme, doneo nam ekonomski oporavak i strahoviti, najveći u istoriji, ekonomski napredak, najveći u istoriji Srbije, od kako postoji Srbija. Ekonomski napredak i u smislu zaposlenosti, odnosno stope nezaposlenosti i u smislu rasta BDP i u svakom drugom smislu. Pre svega, u poređenju sa drugim zemljama uspeli smo da to vreme iskoristimo za velike reforme kojima bismo smanjili stopu javnog duga. Da ponovim za one neznalice koje su i danas, video sam, ponavljali, dakle, nigde se ne računa, apsolutni iznos nivoa javnog duga, jer ako se računa onda Nemačka odmah može da se samoubije sa 2.480 milijardi koji se računa u odnosu na BDP, u odnosu na ekonomsku snagu, ali to nekim ljudima u ovoj zemlji ne može da se objasni.

Sa druge strane, veoma je važno, dakle, kada vodite zemlju, želim ljudima da objasnim jednu stvar koju oni ne moraju da znaju, ne možete da istrgnete iz celine sistema, iz svega što država radi, jednu ili drugu stvar, već morate da vodite računa. To je sistem spojenih sudova. Morate da vodite računa o svemu. Morate da vodite računa o ekonomiji. Morate da vodite računa o socijali. Morate da vodite računa o političkim i pravnim pitanjima. To je međusobno povezano. Nemoguće je svuda ostvariti sve svoje želje.

Ponoviću ono što je Šojgu rekao – prvi randevu sa realnošću je to da vodite državu. Sve ostalo je mnogo lakše. To da kritikujete, verujte bio bih takav majstor, zasmejavao bih pola države na račun svih ostalih samo da to mogu da radim i da ne moram ovo da radim.

Ono što je za mene važno, imate još jedno obećanje, to sam rekao i gospodinu Jankoviću, lično ću se zalagati za to da Skupština uzme ozbiljnije učešće uveren da ćete doneti našem narodu veće blagostanje na Kosovu i Metohiji, jer je moguće da ne vidim sve stvari dobro i da moj tim i naši ljudi iz Vlade ne vide dobro sve stvari. Moguće je da vi te stvari vidite bolje i biću veoma srećan da naš narod na Kosovu već za tri meseca živi neuporedivo bolje zato što ćete vi mudriji, pametniji preuzeti neuporedivo veću odgovornost. Biću srećan da vam to prepustim, pošto ste me ovde optuživali, ne vi, nego neki drugi, da mi je mnogo stalo do toga da upravljam kosovskom situacijom, jer tako se ne govori o zabrani Prajda, jer se tako ne govori o ne znam čemu drugom, trećem, četvrtom itd.

Ja nemam tu želju. Ja ću da radim svoj posao kao predsednik. Mnogo se više radujem otvaranju fabrika. Mnogo se više radujem dovođenju investitora, predstavljanju zemlje i ovde u zemlji i inostranstvu, ono što mi je ustavna obaveza, nego što se radujem bilo kakvim pregovorima vezanim za Kosovo i Metohiju. Sasvim sam siguran, pošto vidim da mnogo čeznete svi da u tome učestvujete, jer mi ne umemo, a vi umete, u potpunosti smo spremni da prihvatimo vašu sve značajniju ulogu, a vi Srbi sa Kosova budite mirni, pošto će ti stručnjaci sada da vam mnogo pomognu i rešiće sve vaše probleme, jer će čvrsto da stanu na branik otadžbine i više niko neće smeti da vas bije i više niko ništa protiv vas neće smeti da uradi.

Ovo nisam rekao nimalo cinično. Ovo ću zaista da uradim zato što šta god da uradite u ovoj zemlji i kako god da uradite uvek će da bude – jeste bolja je vojska ali nešto, jeste bolje ovo ali nešto, jeste dobro je Vučiću što si došao ali što govoriš, jeste dobro što će da dođe ali nisi baš ni morao da dođeš. Dakle, ja nemam potrebu da bilo koga rasturam, niti ću da rasturam, već je moje da odgovaram na pristojan način i odgovaraću na pristojan način.

Moram da vam kažem da u ovome što govorim, naravno, ima i ličnih emocija. Ja sam običan čovek, ništa više od toga. Nalazim se na funkciji predsednika Srbije i mislim da tu dužnost obavljam na dostojanstven, ozbiljan i odgovoran način, ali sam i običan čovek. Dva dana slušam, sada je već to više od 17 sati, uglavnom uvrede na svoj račun i svi sve znaju bolje i sve bi uradili bolje. Ja nemam problem sa tim kada moji prijatelji, ako su prijatelji, čini mi se da me možda ne poštuju dovoljno ako misle da bi moj posao radili mnogo bolje nego ja, članovi porodice takođe, neki drugi, OK, razumem, u politiku se svi razumeju i svi bi je bolje vodili nego što to činim ja, ali da vam kažem da znam jednu stvar.

Sve ovo vreme, ja i ljudi oko mene, primetili ste, i moj šef kabineta, koji se nigde ne pojavljuje u javnosti, a koji sedi sada sa moje desne strane, sedi sve vreme ne pomera se. Mi smo naučili da sedimo desetinama sati i da se ne pomeramo. To su ljudi koji se trude i svaki put kada nas predstavljate kao doktor smrt, ubice, kriminalci, ubićete nam decu, uradićete ovo, uradićete ono, vešaćete nas po banderama, pozvaćete ROSU da nas zauzda i sve ostalo, da li razmišljate da i mi imamo emocije, jel vi stvarno mislite da ste jači, jel vi stvarno mislite da vas se neko plaši ili da je ne znam šta u pitanju? Ne, samo što mi imamo obavezu da uvek budemo pristojni, da vam nikada ništa ne odgovorimo, a vi možete da radite sve šta hoćete, kad god poželite. Nemojte da se ljutite što mi nije jednostavno da to na takav način primam i zato hoću da se borim i zato hoću da odgovaram.

Rekli ste nešto što je legitiman stav. Samo hajde da analiziramo to oko EU. Baš hoću da otvorimo tu temu. Da li obožavam EU? Ne obožavam je. Koliko sam razumeo, govorite sve vreme da treba da siđemo sa evropskog puta, ako sam dobro razumeo, pažljivo sam slušao. Suštinski da idemo u tom smeru. Jel tako? Tako je. Legitimna ideja. Ja ne mislim da je to dobro u ovom trenutku. Ne zato što ih volim. Mnogo bolje, verujte mi, od vas, ne potcenjujući ni vas ni bilo koga drugog u ovoj sali, znam šta nam čine. I ne sanjate šta sam sve izgovorio i na kojim sve sastancima, a o čemu postoje službene beleške, kao i razgovore koje vodio, a koji se, kao što znate, neki snimaju, a neki ne snimaju itd.

Razmislite zašto Orban ne napušta EU, a koji je idol mnogima u Srbiji, iako je uveo sankcije Rusiji, sve do jedne, kao i Bosna i Hercegovina, a svi drugi su idoli samo mi nismo dovoljne patriote koji jedini nismo uveli sankcije Rusiji. Neće da izađe zato što mi Orban uvek kaže, pa evo imam priliku da vam to kažem, kada razgovaram sa njim, Viktor kaže: „Aleksandre, sve znaš šta mislim o njima, ali je bolje biti član kluba, nego ne biti član kluba“. Dakle, najotvorenije vam kažem. To je čovek koji dolazi sutra ili prekosutra, dao sam mu orden za Sretenje prošle godine, pa dolazi sada da primi taj orden, najviši orden Republike Srbije, zbog prijateljstva sa našom zemljom.

Šta je mislim oko toga i hoću ljudima to da kažem? Dakle, naravno da se nalazimo u teškoj poziciji, u teškoj situaciji i mi moramo sada da to sagledamo na sledeći način. Razumemo šta je to što nam rade, ali ne zaboravite da smo uspeli da dobijemo i da posle 40-50 godina dovedemo španskog premijera u Srbiju, koji je u Srbiji dao izjavu koju čak i ja nisam očekivao, jer sam imao prethodno susret sa njim u Madridu i mnogo je jasniji i mnogo je bolji po nas i temeljniji bio u Beogradu nego u Madridu. A, onda je u Tirani bio još bolji posle naših razgovora ovde. Znači nešto smo uspeli da uradimo, nešto smo uspeli da napravimo.

Ali, hoćemo li mi promeniti stav Nemačke, Francuske, Amerike? Nećemo. Imamo li mi snage da u ovom trenutku ulazimo u sukob sa njima? Dakle, sasvim otvoreno govorim, pošto znam da oni ovo slušaju, prate i beleže svaku reč – nemamo, ne zato što smo slabi, mnogo smo jači nego što smo bili, ali smo i dalje mnogo mali i ekonomski i u svakom drugom smislu u odnosu na njih.

Da li to znači da ćemo da se povučemo kada nam budu ugroženi vitalni i nacionalni državni interesi, jer to je bilo vaše pitanje, koliko sam razumeo? Ne, nećemo se povući. Ne, nećemo se povući, ni sa KM tablicama, ako je i to bilo pitanje, pošto na sve odgovaram veoma konkretno kao što vidite. Ne, nećemo se povući ni sa „KM“ tablicama, zato što su „KM“ tablice kao i srpske lične karte na Kosovu i Metohiji i za nas dokaz našeg postojanja na Kosovu i Metohiji ne kao Srba, već kao države Srbije. Dobro je da to ljudi razumeju.

E, zato smo se borili. Zato sam ovo prihvatio bio, zato što smo mi mogli da budemo sa našim dokumentima. Da li mislite da neko od njih misli da u Beogradu i Albanije ili Kosovo - ne misli, ali za nas je to dovoljno vredna stvar da možemo da kažemo da je Kosovo deo Srbije i to je suština, to je ono što smo radili.

Skupo bi nas koštalo u ovom trenutku, ponavljam, to je legitimna ideja, većina ljudi u Srbiji je protiv EU i ta razlika se povećava. Da li mi je teško ili mi je drago, potpuno je nevažno. Kao predsednik Republike, šef države, kako god hoćete da nazovete, moja je dužnost da ne govorim uvek ono što ljudi žele da čuju. Ja mislim da u ovom trenutku niti smemo, niti bi bilo pametno, niti bi bilo dobro da napuštamo evropski put. To je ono što mislim. Ne zbog toga što ih mnogo volim, još manje zbog toga što oni nas vole, već pre svega zbog interesa Republike Srbije.

Nama je potrebno da dalje snažimo i jačamo našu zemlju, da dovodimo investitore, da dalje radimo na vladavini prava, ali i da dalje radimo na uvećanju saradnje sa evropskim zemljama, posebno u trenucima kada smo prilično odsečeni od nekih drugih, a zbog sukoba u Ukrajini i zbog toga što se pojavljuju sukobi svakoga dana koje naravno izazivaju različite svetske službe, od Kirgistana i Tadžikistana po treći put u poslednjih osam meseci, do naravno Ukrajine, Jermenije, Azerbejdžana, gde je samo 105 Jermena poginulo u prethodna dva dana, kao da se ništa nije desilo.

Danas je svet u takvom stanju da 105 ljudi je ubijeno samo sa jedne strane, a ništa, ništa se nije desilo, zato što smo svi oguglali. U tome moramo da nosimo i tu vrstu odgovornosti, da čuvamo mir ovde, da ne bismo imali 105, 1.005, ili 10.500 ubijenih na našoj strani. Pri tome ja vas za tako nešto ne optužujem i ne kažem da to vi tražite, niti bilo koga drugog u ovoj sali za tako nešto optužujem, već govorim o mogućim posledicama koji uopšte nisu tako daleke ukoliko bismo se ponašali tako lagodnije ili koristili ono što ja nazivam nepodnošljivom lakoćom neodgovornosti da odluke na takav način donosimo. Dakle, na obe stvari vam odgovaram pozitivno.

Što se „KM“ tablica tiče, nećemo odustati od „KM“ tablica. I druga stvar koju vam odgovaram, što se tiče veće uloge, govorim o ovome o Srbiji šta će, da li će možda Srbi sa Kosova i Metohije, sumnjam, pošto su oni po tom pitanju mnogo, mnogo žešći nego ja, ali što se tiče učešća Narodne skupštine, pošto vidim da je to najvažnije, imali smo mi stručnjake u ovoj zemlji koji su vladali ovom zemljom, uveli je u bezbroj problema. Uveli je u to da ekonomska kriza bude najveća, da nam 450 hiljada ljudi ostane bez posla, sve fabrike zakatančene, ali su se dobrovoljno prijavljivali da rešavaju sirijske sporove.

Nikada nisam tražio da budemo posrednici za rusko-ukrajinski spor, nikada ništa nisam od toga želeo. Nikada se nisam bavio tuđim problemima, niti sam veliki svetski lider i Bog zna šta. Bavim se samo našom Srbijom, bavim se našim problemima i gledam kako da rešimo naše probleme. To je jedino što možemo da pokušamo da uradimo u ovom trenutku.

Pošto vidim da svi znate da mi to loše radimo i da se loše borimo za našu zemlju, a meni nije potrebno, jer ja sam predsednik svih, sve vaše bilo kakve iole ozbiljne želje što ste pomislili da može zemlji da bude bolje ja sam ispunio u prethodna dva dana. Od pisma Putinu i Siju, do većeg učešća Skupštine, do toga da razgovaramo sa konventom, crkvom, akademijom i svim ostalim, sve sam prihvatio. Evo, prihvatam i ovu ideju dodatno, lepo. Nemam problem sa tim, meni samar manje na leđima.

Izvolite, ljudi, siguran sam, dobro je da cela javnost čuje, imaćemo značajniju ulogu Skupštine ako prihvatite. Ja vas molim da to prihvatite i vi i Vlada Republike Srbije. Super, meni samar manje, sepet na leđima manje. Izvolite, siguran sam da ćete uspešno rešiti i to kažem bez imalo sarkazma, bez imalo cinizma. Želim vam najveći uspeh, jer za mene nije najvažnija moja uloga, za mene je važno šta će ostati posle i kakvo će političko nasleđe ostati i kakvo će ekonomsko nasleđe ostati, ali moram da vam kažem mnogo važnije od toga šta ja mislim o sebi i šta bih želeo da ostane zapisano u istorijskim udžbenicima je to šta će biti sa našom državom, šta će biti sa našom Srbijom.

Super, pošto ne mogu to da izvedem tako dobro, ne mogu to da uradim tako dobro, imaćete priliku, donosićete zaključke ovde u odborima, gde god hoćete i samo ćemo toga da se držimo i imaćemo uvek opravdanje da kažemo – ove fantastične rezultate koje smo postigli, postigli smo zahvaljujući Narodnoj skupštini i predlozima narodnih poslanika u Narodnoj skupštini.

Ako je neko mislio da mi je vlast draža od Kosova i Metohije, da mi je vlast draža od Srbije – nije. Nisam vam slučajno rekao, ali je problem što mnogi opet nisu želeli da slušaju, nećete pobediti, sam ću se skloniti, a onda sam siguran da će sve da procveta i da ćemo za dan do sedam dana da rešimo sve probleme na Kosovu i Metohiji.

Ovo sam najozbiljniji i nemam nikakvih problema. Uspeli ste da me ubedite svim svojim argumentima i ovo kako ćete dete da mi udavite u šahtu ko Gadafija, do ovog drugog…

(Dragana Rakić: A jao...)

Nisam vas razumeo? Šta vam je to „a jao“? Šta vam je to „a jao“? Jesam li nešto slagao? Šta vam je to „ a jao“?

(Dragana Rakić: Jesi, sve si slagao.)

Sram vas bilo.

PREDSEDNIK: Obratite pažnju kako se obraćate iz vaših klupa, po koji put danas? I juče i danas, po koji put?

ALEKSANDAR VUČIĆ: Dakle, da vam kažem nešto. Kad god da pomislite da ih je sramota da tako nešto sami napišu o tuđoj deci – nije. Ne zaboravite da od toga da to napišu, do toga da to urade nije predalek put. Nije slučajno kod Čehova u prvom činu kada se pojavi puška da ona mora da opali u trećem činu.

Budite ponosni na to da im nikada ne odgovaramo na takav način, već da uvek budemo uljudni, pristojni, da nikoga na bandere ne vešamo i da ne prizivamo ROSU da dolazi da pomaže Srbima, odnosno u borbi protiv Srba. Hvala vam najlepše.

PREDSEDNIK: Reč ima Miloš Jovanović.

Dva minuta.

MILOŠ JOVANOVIĆ: Hvala vam gospodine predsedavajući.

Biću koncizan. Uveli ste najvažniju temu na kraju, EU, Orban, prosto, nije ista situacija. Možda je bolje biti član kluba, ali naše članstvo u tom klubu zahteva da se odreknemo dela teritorije i to je jasno i to ozbiljno menja i pravi razliku između nas i Mađarske, nas i bilo koje druge članice sadašnje ili potencijalnog kandidata.

Druga stvar, povodom EU. Pa jel moguće da politička volja suverene države da ne bude članica EU nužno vodi u sukob tu državu sa EU? Nije to izvesno. Možda da, pre ne.

Sada da se vratim na ono što ste govorili. Ovo je za raspravu ne može u 30 sekundi. Rekli ste lukavo i vešto, nisam to shvatio kao kompliment, nije bilo ni namenjeno da bude kao kompliment, nisam imao nameru da budem ni lukav ni vešt, bio sam potpuno otvoren, vi ste dosta vešto u svemu što ste rekli 90% tih stvari se ne odnosi na mene, niti sam ja išta od toga rekao ili nisam rekao na taj način.

Odgovoriću vam najvažnije za Marka Đurića. Da, žao mi je što mu ROSU ono uradila i da one slike me nisu ni malo obradovale - sasvim suprotno i da, u toj emisiji su izrečene sa obe strane i grube reči, ali da takav ritam emisije i takav način dijaloga i vođenja dijaloga je nametnut sa druge strane, ne sa moje. I što vi kažete - uvek ćemo odgovarati mi i to je tako, pa je tako.

Ovo ostalo ste potvrdili sve što sam rekao ili ste na drugačiji način interpretirali moje reči. Savetodavno mišljenje, rekao sam da pravno ne znači ništa, ali da se politički koristi. To sam ja rekao. Samo ste ponovili šta sam ja rekao.

Da li je bilo helikoptera ranije?

(Predsednik: Istakla su dva minuta.)

Nije i dobro je što ih ima i daće Bog da ih bude još više. Ništa više ništa manje.

PREDSEDNIK: Hvala.

Reč ima predsednik.

ALEKSANDAR VUČIĆ: Samo ću jednu rečenicu ako mi dozvolite.

Samo jednu rečenicu, ovo se koristi i pravno, a ne samo politički zato što je ovo pravni okvir nije samo politički okvir, ali nije važno. To je sitnica.

Nešto suštinski. Ne mislim da zloupotrebljavam i da vam bilo šta govorim u bilo kojoj žustrini takve stvari ne smeju da se izgovore bilo kome, ali razumem, nisam ja neko ko bi mogao o tome da vam govorim. Kada sam bio mnogo mlađi izgovarao sam takve stvari.

Dakle, nisam ROSU, pozivao se i nisam to Srbima na taj način izgovarao, ali moguće je da se dogodi.

Što se ovoga tiče samo suštinski da vam odgovorim. Pa, niko od nas nije rekao da ćemo da se odreknemo dela teritorije da bismo postali deo EU, ali vi morate da razumete da oni u EU ne misle da je moguće da bilo kada budemo njen deo ukoliko na ovaj ili onaj način se ne odreknemo dela teritorije.

Šta je to što ja mislim da bi bilo jasno? Ja mislim da je važno ili da dođe do onog preokreta o kojem sam govorio juče koji je malo verovatan ili gotovo nemoguć, ali uvek postoji neka vrsta male šanse i male nade da se tako nešto dogodi, ili da taktički koristimo vreme da čuvamo te odnose, jer nemojte da imate nikakve sumnje onog trenutka kada bismo rekli da više nismo zainteresovani za evropske integracije tog trenutka ne samo da ne bismo imali podršku i pomoć za brojne projekte, već bismo postali zemlja parija, zemlja označena kao takva sa kojom niko ne želi sa zapada da sarađuje i zemlja koja to ne može da izdrži. Mi to ne možemo danas da izdržimo. Ne možemo da izdržimo zato što zavisimo od brojnih stranih investicija, zato što zavisimo, život nam zavisi od toga, vaše plate, moja plata i sve ostalo zavisi od toga. Neko mora da vas plati. Neko mora da obezbedi za sve ove koji su danas izašli na ručak da mogu jeftino da dobiju ćevape. Ovo je naravno banalizacija, ali to sve mora neko da plati, a to plaćamo iz fabrika. To sve plaćamo iz fabrika.

To je ono što ne smemo da rizikujemo u ovom trenutku i to je ono što je za nas od presudnog značaja.

Što se tiče toga ko je patriota ili ne, interesantno je da to niko iz vlasti nije pokretao u ova dva dana. To smo slušali i od jednih i od drugih, i od levih i od desnih iz opozicije. I jedni i drugi su nam držali predavanja o patriotizmu. Jedni o tzv. novom patriotizmu, a jedni su govorili o patriotskoj opoziciji, valjda podrazumevajući se da neko nije patriota.

Stvarno ne mogu da prihvatim da vi jeste patriote ili ste više patriote, a da mi nismo, jer mi se čini da dela govore drugačije. Možda ne umemo tako i toliko lepo da govorimo. Možda nismo toliko pametni, ali mi se čini da dela ne govore u vašu korist pa neka ljudi sami to procene.

U svakom slučaju, došao sam da danas i pokušao sam da zamolim da glasate za izveštaj da nam ne bi bile novine albanske pune ovakvih tekstova. Nažalost, ništa od toga nismo uspeli da izbegnemo, a neka ljudi u Srbiji procene na kome je odgovornost i ko u državi brine ili ne.

Uskoro ćete imati mnogo veću ulogu u pregovaračkom procesu i potpuno sam siguran da će našem narodu na Kosovu i Metohiji biti bolje i vi nam recite koliko para više treba da izdvojimo, samo ćete nam reći sa kog razdela da skinemo, iz kog dela budžeta da skinemo nekom drugom. Mi smo spremni i mnogo više para da damo za Kosovo i Metohiju i za sve drugo. Sve što više odgovornosti želite svi u Narodnoj skupštini mi smo spremni da vam po tom pitanju izađemo u susret i da preuzmete što je moguće više odgovornosti i da ljudi konačno mogu da žive bolje, pošto vi imate rešenja za sve, a mi smo nesposobni, lenji, glupi, ne umemo da vodimo politiku pa ćete vi to neuporedivo bolje.

Ono što vam ja tu želim to je da nemate opoziciju kakvu mi imamo, jer ćemo mi sve što uspete da uradite za naš narod na Kosovu i Metohiji i šta god da sačuvate u ovako teškim međunarodnim okolnostima, kada je pitanje kako ćemo da preživimo i jesen i zimu zbog svega što se u svetu dešava, mi ćemo vas podržati, mi ćemo vas pohvaliti i uvek biti uz svoju Srbiju nevezano za to ko na vlasti, a ko je u opoziciji. Hvala vam najlepše.

PREDSEDNIK: Zahvaljujem.

Sledeći prijavljeni je dr Aleksandar Martinović.

Izvolite.

ALEKSANDAR MARTINOVIĆ: Zahvaljujem se gospodine predsedniče. Dame i gospodo narodni poslanici, kolega koji je govorio pre mene zaboravio je da kaže da je tog 17. februara 2008. godine on bio savetnik ministra za Kosovo i Metohiju, gospodina Slobodana Samardžića. Juče je pričao da imamo potrebu da budemo odgovorni kada je u pitanju Kosovo i Metohija. Međutim, tog 17. februara 2008. godine ni kolega koji je govorio pre mene, niti gospodin Samardžić kao ministar za Kosovo i Metohiju nisu bili odgovorni, nisu učinili apsolutno ništa, nisu čak podneli ni ostavku kao neku vrstu moralno političkog čina zbog onog što ste tog dana desilo.

Takođe kolega koji je govorio pre mene pokušao je da umanji značaj savetodavnog mišljenje Međunarodnog suda pravde time što je rekao da se to mišljenje odnosi na neku, kako je on rekao, pažljivo sam pratio i zapisao sam, nedefinisanu grupu. To nije tačno zato što je zahtev Vlade Srbije koji je bio upućen ka Međunarodnom sudu pravde za davanje savetodavnog mišljenja se odnosio na, citiram – Deklaraciju o nezavisnosti Kosova sa pitanjem – da li je ta deklaracija, a ne neke nedefinisane grupe, nego da li je ta deklaracija u skladu sa međunarodnim pravom i da li je time prekršena Rezolucija 1244 Saveta bezbednosti UN? Dakle, Vlada Srbije je 2010. godine vrlo jasno odredila na koji akt treba da se odnosi savetodavno mišljenje Međunarodnog suda pravde. To nije nikakva nedefinisana grupa. Radi se o deklaraciji od 17. februara 2008. godine sa pitanjem – da li je to u neskladu sa međunarodnim pravom i sa Rezolucijom 1244?

Što se tiče odluke Ustavnog suda Republike Srbije, ni tu niste u pravu zato što čini mi se niste pročitali ni izreku, a ni obrazloženje Ustavnog suda Republike Srbije, jer tu Ustavni sud Republike Srbije vrlo decidno kaže – da Briselski sporazum iz 2013. godine ne može da bude ocenjen kao međunarodni ugovor, već kao politički akt zato što nije zaključen u skladu sa Zakonom o spoljnim poslovima koji definiše postupak zaključivanja međunarodnih ugovora. Da je to tako govori i činjenica da Narodna skupština Republike Srbije nije ratifikovala Briselski sporazum iz 2013. godine po postupku i na način kako se ratifikuju međunarodni ugovori, tako da je to još jedan argument u prilog onome što govorimo od 2013. godine, da Briselski sporazum nije nikakvo ni de jure, ni de fakto priznanje nezavisnosti tzv. republike Kosovo, da to nije nikakav međunarodni ugovor, već da to jeste politički akt jedan u nizu političkih akata koji je donet u toku pregovaračkog procesa, koji nije započela Vlada ni Ivice Dačića, ni Vlada Aleksandra Vučića, nego koji je započet mnogo ranije.

Mislim da treba da se vratimo u period 2000. godine, jer nemojte da nas ubeđujete, nismo mala deca, i niko ovde nije naivan ko sedi u ovoj sali. Krunska teza DSS-a jeste suštinski se promenio naš odnos prema EU od 2008. godine kada je većina država članica priznala nezavisnost Kosova i Metohije. Pa nemojte mi reći da 2000. godine kad su vas i te kako pomagali da dođete na vlast, niste znali kakav je stav većine država članica EU po pitanju Kosova i Metohije. Nemojte mi reći da niste znali kakav je stvarni stav Velike Britanije, kakav je stvarni stav Francuske, kakav je stvarni stav Nemačke, nego su se oni jedne noći probudili negde između 16. i 17. februara 2008. godine pa odlučili da radikalno promene politiku prema Kosovu i Metohiji. Do tad su vas podržavali, a onda između 16. i 17. februara su odlučili da priznaju nezavisnost Kosova i Metohije, tako da taj argument apsolutno ne stoji.

Kažete, najpre ste rekli, pa ste se onda ispravili na moju intervenciju, za koju priznajem, da nije bila u skladu sa Poslovnikom zato što sam vam dobacio, ali mislim da sam rekao tačnu stvar. Dakle, nije vaša Vlada pala, nije ona pala u Skupštini, nije vama izglasano nepoverenje, nego ste vi, kako je rekao tadašnji vaš predsednik, vratili mandat narodu ubeđeni da ćete dobiti sledeće izbore, pa ste te izbore izgubili. Ali, da ne ulazimo u to. Rekli ste, zapisao sam, očekivali ste, i zato ste navodno i vratili mandat narodu, žustrije reagovanje vaših koalicionih partnera, a to je tada bila DS, na činjenicu da su države iz EU uz onih pet izuzetaka, redom počele da priznaju nezavisnost Kosova i Metohije i vi ste očekivali žustrije reagovanje. E, sad, ja želim da podsetim građane Srbije kako ste vi to žustro reagovali.

Boris Tadić predsednik Republike, vaš koalicioni partner je pobegao u Rumuniju, dakle pobegao je čovek u Rumuniju, bukvalno izmislio da ima neki važan susret u Rumuniji da ne bi bio u Srbiji, da se ne bi suočio sa narodom i da se ne bi slučajno zamerio svojim zapadnim prijateljima i mentorima, a Vlada Republike Srbije koju je vodio Vojislav Koštunica, da podsetim građane Srbije, tako žustro je reagovala da je proterala, odnosno proglasila za persone non grata dva ambasadora, ambasadorku Crne Gore i ambasadora Makedonije. Znači, političke mišiće ste pokazivali prema Crnoj Gori i prema Makedoniji. Toliko o vašem borbenom i junačkom stavu prema EU.

Vezano za ono što je govorio predsednik Republike više puta, ja sam se potrudio da izbrojim, i nadam se da nisam pogrešio u tom brojanju. Za razliku od vas koji nećete da glasate za Izveštaj. Dakle, za jedan u principu administrativni dokument u kome se samo faktografski navodi šta se desilo po pitanju pregovora sa privremenim institucijama samouprave u Prištini u ovom izveštajnom periodu od 2003. godine. Tačnije, biću slobodan to da kažem, od momenta kada je Vojislav Šešelj otišao u Haški tribunal, pa do 2012. godine u Narodnoj skupštini Republike Srbije održano je 12 sednica koje su posvećene Kosovu i Metohiji i na kojoj su na dnevnom redu bile ili rezolucije ili deklaracije koje su se ticale naše politike, dakle politike države Srbije po pitanju Kosova i Metohije. Na svih 12 sednica glasali smo za te rezolucije i za te deklaracije, za razliku od vas koji niste u stanju da smognete političke hrabrosti da glasate za jedno puko nizanje fakata, događaja u izveštajnom periodu na koji se ovaj dokument odnosi.

Danas smo čuli od jednog kolege koji je vrlo burno diskutovao - gde vam je Vlada kaže, a izbori bili 3. aprila? Hajde malo da vas vratim i vas iz DSS i vas iz DS u 2007. godinu. I tad sam bio narodni poslanik. Jel znate zahvaljujući kome ste formirali Vladu 14. maja 2007. godine, 15 minuta pre ponoći i pre isteka Ustavnog roka za formiranje Vlade? Zahvaljujući Tomislavu Nikoliću koji je izašao za govornicu i rekao – evo, naši poslanici neće više diskutovati, DS i DSS su se dogovorile, to su jake, to su uspešne, to su moćne stranke, ima tu mnogo mudrih i pametnih i vrednih ljudi, oni će uspešno da vode Srbiju u narednom periodu, neka vam je sa srećom. Eto, tako ste formirali Vladu 2007. godine, istu onu Vladu pod kojom se desilo proglašenje nezavisnosti Kosova i Metohije, istu onu Vladu u kojoj je ministar za Kosovo i Metohiju bio Slobodan Samardžić, a vi njegov savetnik. Prosto istine radi.

Ovde se gospodin Vučić napada sa više strana. Napadaju ga kvazi levičari, napadaju ga kvazi nacionalisti za neke je izdajnik, za neke je čovek koji samo što nije potpisao priznanje nezavisnosti KiM, a za neke je radikal, Šešeljev sin, ratni huškač i šta sve ne. I opet kolega koji je danas burno i temperamentno diskutovao, spočitavao je gospodinu Vučiću njegovu navodnu ratnu prošlost. Spominjao je Hrtkovce, spominjao je ratove iz devedesetih godina itd. predstavljajući svoju stranku kao stranku koja je od početka, od svog formiranja 1990. godine bila stranka koja se zalagala za mir, za sporazumevanje, za dobrosusedske odnose, protiv rat, koja je osuđivala od početka sve zločine, pa i srpske zločine koji su se navodno desili u Hrvatskoj i u BiH.

Onda, gle čuda, 28. juna 1994. godine, gospodin Zoran Đinđić, tadašnji predsednik DS uputi povodom Dana vojske Republike Srpske čestitku. Citiraću je, da ne prepričavam. Kaže: „General pukovnik Ratko Mladić, načelnik Generalštaba Vojske Republike Srpske. Poštovani gospodine generale, u ime svih članova DS i u moje lično ime, svim vojnicima, podoficirima, oficirima i vama lično, čestitam Dan vojske Republike Srpske, vojska Republike Srpske nastala u ratu za slobodu“.

Dakle, Đinđić kaže da je Vojska Republike Srpske nastala u ratu za slobodu i to je primer kako jedna mala, ali narodna vojska može uspešno sačuvati državu i zaštititi narod, bez obzira na mirovne pregovore. Dakle, bez obzira na mirovne pregovore, čiji uspeh svi želimo, nama je potrebna snažna vojska, kako bi druga strana odustala od namere da nastavi rat. To je bilo 1994. godine.

Godine 2011. ta ista Demokratska stranka, doduše, ne u liku Zorana Đinđića, pošto je čovek bio ubijen 2003. godine, ali u liku njegovog naslednika Borisa Tadića, hapsi Ratka Mladića pod najgorim mogućim optužbama i ta kampanja od strane Demokratske stranke se nastavlja i dan-danas. Da je Ratko Mladić ratni zločinac, da je veći zločinac od Hitlera, da je ono što se desilo u Srebrenici gore od Aušvica i da mi Srbi, dokle god postojimo na kugli zemaljskoj, treba da se izvinjavamo zbog onoga što je Ratko Mladić učinio u Bosni i Hercegovini u građanskom ratu koji je trajao od 1992. do 1995. godine, a nekadašnji predsednik Demokratske stranke 1994. godine tom istom Ratku Mladiću čestita Vidovdan, Dan Vojske Republike Srpske. Toliko o vašem političkom poštenju, toliko o vašem mirotvorstvu i toliko o kontinuitetu vaše evropejske, mondijalističke, demokratske i kakve sve ne politike koju vodite od 1990. godine kada je obnovljen rad Demokratske stranke, pa do danas.

Vas gospodine predsedniče Republike napadaju kvazinacionalisti, kvazirodoljubi, ljudi koji bi da obnove Dušanovo carstvo i onda stalno govore, ja u principu nemam ništa protiv toga, ne da nemam ništa protiv toga, nego mislim da je to istina, kao svoj argument koliko su oni veliki rodoljubi, a vi izdajnik, u svakoj rečenici kažu – Kosovo je sveta srpska zemlja, zato što su tamo naše crkve i manastiri.

Tu patriotsku opoziciju, odnosno kvazipatriotsku, prosto želim da podsetim na neke istorijske činjenice koje su, čini mi se, zaboravili. Slažem se, Kosovo je sveta srpska zemlja, zbog Visokih Dečana, zbog Bogorodice Ljeviške, zbog Peške patrijaršije, zbog Prizrena, zbog mnogih drugih crkava, manastira i kulturnih dobara koja se tamo nalaze.

Ali šta je sa manastirom Krkom, koji je napravljen 1350. godine, osnivač Jelena Nemanjić Šubić, sestra cara Dušana? To vam je Dalmacija, današnja Hrvatska. Objasniću zašto ovo govorim. Manastir Krupa, osnovan 1317. godine, osnivač Stefan Uroš II Milutin, nalazi se na teritoriji opštine Obrovac, takođe severna Dalmacija, u Eparhiji dalmatinskoj Srpske pravoslavne crkve. Manastir Dragović, Eparhija dalmatinska, osnovan 1395. godine, osnivač Tvrtko I Kotromanić, nalazi se pored manastira Krka i Krupa. Manastir Gomirje, osnovan 1557. godine, osnivač manastir Krka, manastir je utemeljen na obnovi Pećke patrijaršije i u okviru njega se nalazi Hram rođenja Svetog Jovana Preteče. Manastir Lepavina, osnovan 1550. godine, nalazi se u blizini Koprivnice u današnjoj Republici Hrvatskoj.

Pitam vas, velike rodoljube i velike nacionaliste, ako je Kosovo i Metohija sveta srpska zemlja, jeste, slažem se, da li su zbog ovih manastira severna Dalmacija i Slavonija svete srpske zemlje? Što to ne kažete javno, nego čekate jun, jul i avgust svake godine da u Hrvatsku idete na more? Ali zato kada dođete u Narodnu skupštinu Republike Srbije kažete – samo su Kosovo i Metohija sveta srpska zemlja. Ja mislim da je i Dalmacija sveta srpska zemlja. Ako ništa drugo, zbog ovih manastira. I Slavonija je sveta srpska zemlja, zbog ovih manastira koji se tu nalaze. To morate da kažete u mikrofon, a ne meni da dobacujete.

Ovi veliki nacionalisti, gospodine predsedniče, koji vas napadaju, koji kažu da ste izdajnik, a za vreme vašeg mandata i kao predsednika Vlade i kao predsednika Republike srpska država nije izgubila nijedan pedalj svoje teritorije, njima želim da kažem nekoliko stvari, tim velikim junacima, tim novim Obilićima, tim novim osvetnicima Kosova.

Kada je Sveti Sava postao arhiepiskop i kada je formirao devet episkopija u sastavu tada već autokefalne Srpske pravoslavne crkve, obrazovao je i dve episkopije, jedna se zvala Zetska episkopija, to vam je današnja Mitropolija crnogorsko-primorska, a druga je Stonska episkopija na poluostrvu Pelješcu, to je današnja Hrvatska. Pa što ne kažete, kad već kažete da su Kosovo i Metohija sveta srpska zemlja, pa je l` Crna Gora zbog ovoga nije sveta srpska zemlja? Je l` poluostrvo Pelješac nije sveta srpska zemlja? Je l` znate odakle je Sveti Sava polazio na svoja hodočašća u svetu zemlju? Pa kažu istoričari – iz Budve. Pa je l` Budva nije sveti srpski grad zbog toga?

Što to ne kažete u mikrofon? Pa da se ne zamerite vašim prijateljima. Da se ne zamerite onima koji vas obilato pomažu. Vi veliki nacionalisti koje N1 svakoga dana uredno prenosi, svaku izjavu koju date za bilo koje medije i sve što kažete protiv Aleksandra Vučića, sve što kažete protiv Vlade Srbije, sve što kažete protiv bilo koga od nas, bez obzira što ste veliki Srbi, što ste veliki nacionalisti, što se borite za veliku Srbiju, N1 vas uredno citira, uredno vas navodi svakog božijeg dana.

Kažete – Kosovo i Metohija su sveta srpska zemlja. Ponovo kažem, slažem se. A da li onda po istoj logici kako vi razmišljate i Makedonija nije sveta srpska zemlja? Pa Dušan je doneo svoj zakonik u Skoplju, nije ga doneo ovde u Beogradu. Pa što ne kažete da je i Makedonija sveta srpska zemlja? Pa koliko smo srpskih glava izgubili boreći se za oslobođenje, tada se to zvalo južna Srbija, 1912. godine u Prvom balkanskom ratu? Pa smo 1913. godine ratovali protiv Bugara opet za tu istu Makedoniju. Pa ne kažete ni za Crnu Goru, ni za Makedoniju, ni za Dalmaciju, ni za Slavoniju da su svete srpske zemlje, nego kažete samo su Kosovo i Metohija sveta srpska zemlja?

A zašto vi to govorite? Govorite iz dnevnopolitičkih razloga. Ne piše u Ustavu da su Kosovo i Metohija sveta srpska zemlja, to vi ponavljate, ali ne ponavljate zato što ste vi baš toliko veliki nacionalisti i tako veliki vernici, nego zato što je to jedno aktuelno političko pitanje i zato što mislite da na tom pitanju možete da slomite celokupnu politiku koju vodi Aleksandar Vučić i Srpska napredna stranka. Je l` možete nešto da mu prigovorite po pitanju investicija, po pitanju novih radnih mesta, po pitanju nabavke vakcina, po pitanju podizanja ugleda Republike Srbije u međunarodnoj zajednici, po pitanju činjenice da imamo najbolje moguće odnose u istoriji sa Ruskom Federacijom i Kinom, po pitanju činjenice da taj izdajnik koji ovde sedi jedini nije uveo sankcije Ruskoj Federaciji?

Dakle, pošto po svim tim pitanjima ne možete ništa da mu prigovorite, onda ajde da lomimo tog izdajnika na pitanju svete srpske zemlje - nisi dovoljno učinio za spas svete srpske zemlje, ti, izdajniče, za vreme čije vlasti nismo izgubili ni jedan pedalj državne teritorije.

A vi, veliki nacionalisti, šta ste uradili? Gde se dede Savezna Republika Jugoslavija? Jel ona nestala pod Aleksandrom Vučićem ili pod vama? Tad ste svi bili zajedno, nemojte vi sad da mešate vaše brakorazvodne parnice od 2002, 2003, 2004, 2005. pa do danas. Ja vas posmatram kao ljude koji su došli na vlast 2000. godine i koji su rekli - samo da sklonimo Miloševića, mi znamo kako ćemo da rešimo i pitanje Kosova i Metohije, ali i pitanje Crne Gore. I kako ste rešili? Pitanje Kosova i Metohije znamo kako ste rešili. A kako ste rešili pitanje Crne Gore? Uništili ste Saveznu Republiku Jugoslaviju i uz pomoć Havijara Solane, on je bio posrednik, ste usvojili Ustavnu povelju Državne zajednice Srbija i Crna Gora.

Ovde u Skupštini Srbije vam je postavljeno pitanje - zašto Ustavna povelja Državne zajednice Srbija i Crna Gora nije doneta u skladu sa Ustavom Savezne Republike Jugoslavije koji je propisivao postupak po kome se menja Ustav? Znate šta je rekao tad gospodin Slobodan Samardžić? Rekao je - Srbija nema potrebu da poštuje Ustav Savezne Republike Jugoslavije pošto ga ne poštuje ni Crna Gora. To je ta čuvena izjava.

Uz pomoć Havijara Solane, početkom 2003. godine, donosite Ustavnu povelju Državne zajednice Srbija i Crna Gora. Dakle, razbijate Saveznu Republiku Jugoslaviju, koja je bila klasična federacija, pravite neku vrstu konfederacije između Srbije i Crne Gore, a onda vam ni to nije bilo dovoljno, nego 2006. godine prstom niste mrdnuli da pomognete političkim snagama u Crnoj Gori koje su se borile za očuvanje kakve-takve zajedničke države između Srbije i Crne Gore.

I da je to tako, svedoči i transkript razgovora, ovo govorim zbog građana Srbije, mislim da je vama ovo poznato ali možda građanima Srbije nije, koji govori o tome koliko ste vi bili ozbiljni, koliko ste vi bili posvećeni očuvanju zajedničke države, koliko ste mislili dobro i o građanima Srbije i o građanima Crne Gore. Ovo je transkript razgovora između Vuka Jeremića, koji je tada bio savetnik predsednika Republike Srbije, inače se formalno nalazio na odsluženju vojnog roka.

Dakle, poštovani narodni poslanici, Vuk Jeremić je služio vojni rok tako što je savetovao Borisa Tadića, koji je u to vreme bio predsednik Republike Srbije i Milana Roćena, koji je bio tadašnji ambasador Srbije i Crne Gore u Moskvi, a tema razgovora je bilo da se na Svetom Stefanu za nekih 30-ak osoba obezbedi smeštaj preko direktora hotelskog kompleksa na Svetom Stefanu, gospodina Pere Rađenovića. Onda kaže Roćen - alo, alo, Jeremić kaže - halo, Milane, Vuk ovde, Roćen kaže - Vuk ovde, izvini, Roćen kaže - nema veze, druže. Roćen kaže - sve je jasno, sve, meni je samo bilo da znaš tu informaciju, znači, ja sam se čuo i sa direktorom, zvao ga ministar, direktorom Budvanske rivijere, on je na vezi sa Perom Rađenovićem, već im je obezbeđeno 29 soba - ovo je tema - 29 soba, ako im treba još, dobiće još, njega će zvati ili ga je već zvao Pero Rađenović. Kaže Jeremić - Pero Rađenović, koji je na funkciji, čega, ko je on? Roćen kaže - on je tamo direktor. Jeremić pita - direktor Svetog Stefana? Roćen kaže - eee - onako crnogorski - a on neka potraži Pera Rađenovića, ovaj ga je već zvao, ja mislim.

Da dalje ne prepričavam razgovor, pročitaću samo ono što kažu na kraju. Ja se izvinjavam i predsedniku Republike, izvinjavam se i narodnim poslanicima, izvinjavam se i građanima Srbije zbog ružnih reči koje ću sada da izgovorim, ali to je istina i to govori o vama, kako ste vodili državu, i to govori o tome kako biste vi vodili državu, da nekim slučajem ponovo dođete na vlast. Dakle, obezbedili ste 29 soba na Svetom Stefanu, super, vi ste u stvari vlast tako i doživljavali, kao mesto za uživanje….

(Poslanici dobacuju: Nije tema.)

To je tema.

… kao mesto za uživanje, konfor, super, kupamo se na crnogorskom primorju, spavamo u luksuznim hotelima, to je inače Vuk Jeremić i radio tokom cele svoje političke karijere.

Kaže Roćen ovako - Mi imamo ovaj naš savetnički lobi, savetnički sindikat, upućeni smo jedni na druge. Dalje kaže - je\*eš ga, je\*asmo majku Srbiji i Crnoj Gori.

Eto, tako ste vi vodili državu i tako biste vi vodili državu da, ne daj bože, ponovo dođete na vlast.

Ovo građani Srbije treba da znaju.

Juče je, ne vidim ga sada da li je tu, gospodin Šaip Kamberi citirao Latinku Perović. Latinka Perović je po mom ličnom mišljenju jedna vrlo obrazovana i kulturna žena, ali žena koja ne može da izađe iz paradigme koja vlada u Zagrebu, u Ljubljani, u Sarajevu, u Prištini i koja, nažalost, vlada u mnogim intelektualnim krugovima ovde u Beogradu, a to je - za raspad Jugoslavije, za građanski rat, za zločine koji su se desili tokom devedesetih godina niko nije odgovoran, ni međunarodna zajednica, ni Milan Kučan, ni Franjo Tuđman, ni Alija Izetbegović, ni ljude koji su vodili Albance na Kosovu i Metohiji, nego ko je odgovoran - odgovorna je Srbija, odgovorno je srpsko rukovodstvo na čelu sa Slobodanom Miloševićem, odgovorna je SANU zbog tzv. Memoranduma, koji je bio navodno ratni program Slobodana Miloševića i, naravno, odgovorna je Srpska pravoslavna crkva.

Pošto više nema Slobodana Miloševića jer je, po svemu sudeći, ubijen u Haškom tribunalu 2006. godine zbog pogrešnog lečenja, onda ste pronašli novog Slobodana Miloševića, ovoga puta u liku Aleksandra Vučića, pa je on sada za vas evropejce, demokrate, koji ste se uvek zalagali za mir, sad je Aleksandar Vučić novi Slobodan Milošević, on je bio ratni huškač, on je kriv za raspad Jugoslavije, on je učestvovao u ratnim zločinima, slagali ste da je rekao da treba za jednog ubijenog Srbina da strada sto Muslimana, on je odgovoran za Srebrenicu, on je odgovoran za bombardovanje 1999. godine. Dakle, jedini koji je odgovoran za rat bio je Milošević, kada je Milošević umro, kriv je Vučić. To je paradigma. To je narativ kojim se rukovodi ta tzv. druga Srbija. To je ono što se provlači kroz sve vaše govore.

Za kraj, ja se izvinjavam predsedniku poslaničke grupe, mi smo imali neki dogovor oko vremena za diskusiju, ali evo, zaista se izvinjavam, što sam prekoračio to vreme. Vi, gospodine predsedniče imate apsolutnu podršku ne samo SNS i njenih poslanika, ne samo većine u Skupštini Srbije, imate apsolutnu podršku građana Srbije za politiku koju vodite prema Kosovu i Metohiji, jer kao što ste i sami primetili više puta, ni juče ni danas, mi nismo čuli nijednu realnu alternativu za politiku koju vi i Vlada Srbije vodite prema Kosovu i Metohiji, odnosno čuli smo, ali ni jedna ni druga alternativa niti su realne niti su dobre za građane Srbije. Jedna alternativa kaže, da priznamo Kosovo i Metohiju, a druga alternativa kaže, da pošaljemo vojsku i da zaratimo, ali ne sa Albancima, nego sa NATO paktom. Dakle, da uđemo u rat za koji unapred znamo da ćemo da izgubimo.

Vama, gospodine predsedniče, hvala zbog svega onoga što ste uradili do sada za Srbe na Kosovu i Metohiji, za sve ono što ste uradili za Srbe u Crnoj Gori, za Srbe u Republici Srpskoj.

Mislim da je jedan od razloga zašto vas toliko mrze i ovi ekstremni levičari i ovi kvazi nacionalisti to što vas srpski narod iskreno poštuje i u vas kao lidera svih Srba, hteli oni to da priznaju ili ne, mislim na ove sa druge strane, u vas kao lidera Srba danas gledaju i Srbi iz Zagreba i Srbi iz Banja Luke i Srbi iz Podgorice i Srbi sa Kosova i Metohije, zato što vas poštuju i zato što ih nikada niste prevarili. A, ako je išta teško steći u politici, to je poštovanje naroda. Vi ste ga stekli, gospodine predsedniče, i ja vam na tome čestitam.

PREDSEDNIK: Dobro.

Reč ima predsednik.

Izvolite.

(RADOMIR LAZOVIĆ: Izvinite, ali stvarno…)

ALEKSANDAR VUČIĆ: Samo sam želeo…

Ajde strpite se da čujete.

(RADOMIR LAZOVIĆ: Povreda Poslovnika.)

PREDSEDNIK: Jel morate baš svi svaki put da vičete?

(RADOMIR LAZOVIĆ: Ne moram da vičem…)

Sačekajte samo koliko da čujete nešto, pričaćete posle, na listi ste.

Ajde.

(MIODRAG GAVRILOVIĆ: Povreda Poslovnika, znači važniji je predsednik Vučić, od ovog Zakona koji ste vi doneli.)

Dao sam reč.

Sedite.

I za vas važi. Znam da ste imali ručak, da je to sad drugačije, ali nemojte to da radite.

(MIODRAG GAVRILOVIĆ: Nije tačno, ja šest sati držim ruku i Poslovnik.)

ALEKSANDAR VUČIĆ: Samo sam želeo da vam kažem, Aleksandre, neki će pogrešno da tumače vaše reči, pa će da kažu da ste pričali da sve teritorije treba da pripadaju Srbiji, jer to jedva čekaju, što naravno da niste rekli, već ste govorili o onima koji glume da su velikosrbi, pa se pitate zašto prave razliku između tih teritorija.

Ali, ono što je važno, ono što mi ne smemo da radimo, i to je moja molba za vas ubuduće, dakle, uz to da sam se i ja podsetio mnogih stvari i naučio mnogo iz vašeg izlaganja i zahvalnost za to što vam je u pameti ono što je meni isčililo.

Dakle, ima jedna stvar koju mi ne smemo da radimo, koju su oni radili.

Dakle, videli ste da sam ja doneo dokumenta koja su javna. Ono što su oni pisali, njihove fotografije koje su oni objavljivali. Ni jednog sekunda nisam zloupotrebio ni tajnu policiju, tajnu policiju, kako se to zove – Bezbednosno informativna agencija, bilo koju informaciju, bilo šta. To su oni radili kada su bili na vlasti, mi to ne smemo da radimo.

Zato vas molim, ako koristite, ja sam danas samo rekao, kada su lagali o tome da sam se radovao Đinđićevoj smrti, rekao sa da, nažalost, zbog toga što sam prisluškivan, imam i dokaz da se nisam radovao. Ali, nikada ne smete da zloupotrebite protiv nekoga razgovor koji je prisluškivan, bez obzira šta u tom razgovoru, to može u krivično – pravnom smislu da koristi tužilac, ali ne možete vi u politici, prosto nije fer, to se ne radi.

Dakle, da li je to sve tačno da su jedan drugom rekli? Tačno je, ali mi to ne smemo da radimo.

Prisluškivani razgovori, protivpravno pribavljene fotografije, to što oni snimaju ili slikaju moje dete po kafiću ili ne znam gde, itd, to mi nikada ne smemo da radimo, te vas molim da im nikada više ne govorite šta je bilo u nekom prisluškivanom razgovoru, bez obzira što je to neko drugi objavio, pa je to postalo javna stvar, a ne mi. Mi moramo da se razlikujemo od njih, moramo da poštujemo i pravo na privatnost i moramo da budemo mnogo ozbiljniji.

Za sve ovo drugo kapa dole i čestitam vam na mnogim stvarima koje sam ja zaboravio. Hvala vam najlepše.

PREDSEDNIK: Prijava za reč, Pavle Grbović.

(MILOŠ JOVANOVIĆ: Replika.)

(MIROSLAV ALEKSIĆ: Povreda Poslovnika.)

Njemu smetate, ne meni sada. Ali, da znate. Piše, piše u tom Poslovniku koji držite ko odlučuje o tome.

Dakle, čovek je dobio reč.

Tako je.

Tako je, odlučio sam.

(MIODRAG GAVRILOVIĆ: Šest sati držim ruku, Poslovnik.)

(MIROSLAV ALEKSIĆ: Našta to liči? Kako vodite sednicu?

PAVLE GRBOVIĆ: Može li? Dame i gospodo narodni poslanici, poštovani gosti, poštovani predsedniče Skupštine, poštovani predsedniče Republike Srbije, kada bih u jednom reči morao da sumiram utisak sa ova dva dana zasedanja, ta reč bi bila „ignorisanje“. Ignorisanje realnosti, ignorisanje činjenica, ignorisanje jedni drugih, na žalost ignorisanje i pravila koja bi trebalo da važe na ovoj sednici, ignorisanje ljudi koji legitimno traže svoja prava da se obrate i da ukažu ukoliko je ovde nešto urađeno pogrešno. Možda nisu u pravu, ali imaju pravo da na to ukažu.

Čuli smo različite predloge, oni prevashodno staju u dva konkretna predloga, jedan je da se odreknemo evropskog puta, da se kao što je rekao Boško Obradović, okanemo NATO i da se okrenemo ka Rusiji i Kini.

U prevodu da promenimo kontinent na kojem se naša Srbija nalazi.

Drugi predlog jeste da se vratimo daleko u prošlost u 18. i 19. vek, a sada čujemo možda u 13. i 14. vek, ili još dalje u prošlost 12. vek, kako bismo u toj prošlosti pronašli lek za probleme koji nas muče u sadašnjosti, kako bismo pronašli ključ za budućnost.

Ja znam da je juče ovde postojala rasprava da li je moguće preokrenuti istorijski tok, i slažem se da možda jeste teško, ali možda je moguće preokrenuti istorijski tok, ali je nemoguće izmestiti zemlju sa kontinenta na kojem se nalazi i nemoguće je da sami sebe izmestimo iz vremena u kojem funkcionišemo i u kojem radimo.

Ja znam da bi sve druge želje bile lepše i da bi nam možda život bio lakši, ali to je nemoguće.

Čuli smo različite primamljive i izvodljive predloge da prekinemo pregovore, da ponovo uspostavimo pun suverenitet nad KiM, da vratimo KiM pod ustavno pravni okvir Republike Srbije i ti predlozi zaista jesu primamljivi, jer teško da biste našli osobu koja ne bi želela da to zaista tako može i da bude, samo što niko nije rekao u okviru tih rezolucija i deklaracija kakva je priroda tih predloga, to su ratni predlozi, dame i gospodo, jer morate da imate u vidu da je rat i posledica takvih predloga jedino sredstvo da se ti predlozi sprovedu u delo.

Treba biti potpuno politički slep i ne videti da danas na području KiM, Albanci kontrolišu celokupnu teritoriju, da su ubedljiva većina, da imaju zakonodavnu, izvršnu i sudsku vlast. Treba biti naivan, misleći da u slučaju takvih drastičnih poteza koje bi država Srbija povukla, ne bi došlo do reakcije EU i NATO, koji, podsetiću vas, imaju najveću vojnu bazu upravo na teritoriji KiM. Treba biti potpuno neodgovoran i opasan po društvo da razumete sve te moguće posledice i da uprkos tome predlažete da zveckamo oružjem, da se latimo oružja ili da ulazimo u neke nove ratove.

Odmah da vam kažem, moja generacija neće ratovati zato što mora makar jedna generacija u Republici Srbiji da prođe bez stradanja, jer u suprotnom, naše društvo, naša država neće moći biološki da opstane.

To što se predlaže od strane državotvornih patriotskih opcija, implicirajući da smo mi sve suprotno tome, dakle, da smo izdajnički i nepatriotski, moram samo da vam kažem jednu stvar, to nije nova politika, tu politiku smo imali. Imali smo je pre 25 godina, imali smo je pre 30 godina.

Vi ste, gospodine predsedniče, juče u svom uvodnom izlaganju napravili određenu distancu u odnosu na svoju ulogu iz tog perioda. Vaša uloga nije bila presudna, u tom trenutku svakako, nije bila ni apsolutno mala. Bilo bi dobro da takvu distancu naprave predstavnici SPS, koji su donosili ključne odluke u tom trenutku i čija politika nas je dovela ovde dokle nas je dovela, čija politika je ostavila unesrećenu zemlju, unesrećene porodice i krvave tragove koje je ostavljala za sobom decenijama.

Bilo bi krajnje pošteno, gospodine predsedniče, kada vršite rekonstrukciju gubitka suvereniteta Republike Srbije na teritoriji Kosova i Metohije, da se ne vratite samo na 2011. godinu i tzv. Borkove sporazume, ili na 2008. godinu i jednostrano proglašenje nezavisnosti, ili na 2003. i 2004. godinu, nego da se vratimo na ono što je zaista temeljni uzrok gubitka suvereniteta Republike Srbije na Kosovu i Metohiji, a to je Kumanovski sporazum.

Nakon potpisivanja Kumanovskog sporazuma, te kapitulacije o kojoj sam učio i na fakultetu i od ovde negde prisutnih profesora koji su o tome govorili kao kapitulaciji, Republika Srbija prvi put u svojoj istoriji više nije imala vojsku, više nije imala policiju na toj teritoriji. Vi ste pravnik, gospodine predsedniče, znate šta znači monopol fizičke sile, u tom trenutku smo ga izgubili.

Čitao sam ovaj Izveštaj, pominje se 158 etnički inspirisanih incidenata nad Srbima na teritoriji Kosova i Metohije. U koliko slučajeva je država Srbija uspela da zaštiti ili da spreči te napade? Nula.

Ali, odmah da se razumemo, da li ja vas krivim zbog toga? Ne krivim vas. Tamo gde nemate vojsku i policiju niste u stanju da tako nešto i uradite, ali bi bilo politički pošteno da kada već znamo da su to činjenice i kada znamo da je takvo stanje stvari da isti taj princip, isti taj aršin, koji ja sada primenjujem u odnosu na vas, vi primenite i u odnosu na one koji su bili vlast tokom martovskog pogroma. Ni oni, takođe, zbog tog sporazuma, nisu mogli vojno da intervenišu na teritoriji Kosova i Metohije, a da nas to ne uvede u krvave sukobe.

Ja od toga nemam apsolutno ništa, ja nisam ni u ovoj vlasti, nisam bio ni u prethodno. Tokom martovskog pogroma sam bio maloletan. Dakle, moja odgovornost je apsolutno nikakva. Ali, mislim da bi bilo dobro i da bi bilo lekovito za našu državu da se držimo određenih principa, da se držimo određenih aršina i da pokušamo da budemo malo politički pošteni jedni prema drugima, jer je samo to način da nešto dobro uradimo.

Kad je reč o samom Izveštaju, Izveštaj jeste, nažalost, prikaz brojnih, Borko Stefanović je rekao verolomstava, od strane prištinske strane, ja sam mu na to replicirao da su to tzv. besolomstva, ali ovaj Izveštaj pokazuje i jednu važnu stvar, a to je da svaki, relativno rečeno, uspeh koji je srpska strana postigla, postigla onda kada je imala inicijativu, ne onda kada smo kukali, ne onda kada smo se zatvarali, ne onda kada smo pravili konsenzus o lamentiranju nad našom sudbinom, nego kada smo bili proaktivni, kada smo tražili, kada smo na to ukazivali našim međunarodnim partnerima.

Mislim da je i sada vreme da Srbija ponovo ima jednu diplomatsku inicijativu, ali ne prema Rusiji i Kini, već prema onima koji imaju odlučujuću reč o tom dijalogu, a to je upravo EU i SAD.

Zajednica srpskih opština, je nešto što je potpisano u okviru briselskih sporazuma. Na tim sporazumima stoji potpis Ketrin Ešton, i ti sporazumi su ratifikovani u okviru skupštine Kosova, tu sede i predstavnici Srba sa Kosova, za ratifikaciju tog sporazuma je glasalo dve trećine narodnih poslanika i ta odluka je obavezujuća i ima, čak pravnu nadmoć u odnosu na ono što oni zovu ustavom republike Kosova.

Dakle, sada je trenutak za tu vrstu diplomatske inicijative, ne za povlačenje, ne za kopanje rovova, ne za lamentiranje nad sudbinom, ne za busanje u prsa.

Dobro je što smo ovde ustanovili konsenzus oko jedne teme, a to je da znamo šta nećemo. Nećemo da priznamo nezavisnost Kosova i Metohije, i to je svaki učesnik u ovoj debati u ova prethodna dva dana rekao. Ali, moramo da idemo dalje od toga.

Mislim da bi bilo vreme da se prestane sa besmislenim takmičenjem ko će to na lepši, poetičniji i duhovitiji način reći, i ono što je još važnije, da se prestane sa patriotskim reketiranjem od strane određenih ljudi koji sebi daju za pravo da mere ko je manje ili više patriota, odnosno ko je patriota, a ko je izdajnik. Dakle, sa tim, definitivno mora da se prekine.

Konsenzus o kojem svi danas pričamo i o kome se juče govorilo bi trebalo da se postavi oko toga da li smo mi spremni da rešavamo probleme, ili smo s druge strane kukavice koji će te probleme prenositi na generacije koje nemaju apsolutno ni promil odgovornosti za stanje u kojem se Srbija danas nalazi i za stanje u kojem se Kosovo i Metohija danas nalaze.

Konsenzus možemo postići i oko toga da je neophodno da se zaključi sveobuhvatni sporazum, sporazum o normalizaciji, pravno obavezujući sporazum, kako god hoćete i duboko verujem da je bolje da zaključimo jedan sporazum koji će konačno rešiti neke stvari, ma koliko to trajalo, ma koliko on opširan bio, makar i 500 strana imao, nego da mrcvarimo jedni druge svakog meseca i da jedno po jedno pitanje koristimo kao povod za mržnju i kao povod za konflikte.

Pokret slobodnih građana duboko veruje da je budućnost Balkana i da budućnost svih ovih naroda, svih ovih država, svih ovih entiteta, kako god želite, u brisanju, a ne u crtanju ili u potcrtavanju granica. Ukoliko ste saglasni to je tema o kojoj možemo da postignemo konsenzus.

Mislim da bi bilo neverovatno pozitivno i veoma važno kada bi sa ovog mesta iz Narodne skupštine Republike Srbije potekla zvanična inicijativa, ne privatna, zvanična državna inicijativa koja bi bila upućena i Sarajevu, i Podgorici, pa i Prištini da postanu deo „Otvorenog Balkana“, ali ne „Otvorenog Balkana“ kao procesa, tj. kao privatne inicijative Aleksandra Vučića i Edija Rame, već kao jednog institucionalizovanog procesa koji nije zamena za članstvo u Evropskoj uniji, već korak pred ulazak u Evropsku uniju, kao proces kroz koji bismo pokazali da smo sposobni da živimo normalno, da živimo jedni sa drugima, da sami rešavamo svoje probleme, da ne tražimo od drugih da nam te probleme rešavaju i da se ne utrkujemo ko će od nas pre dobiti njihovu naklonost kako bi mogao da zagorča život nekom drugom, i da se ne ponašamo kao što se, recimo Slovenija ponašala prema Hrvatskoj, kao što se Hrvatska ponaša prema nekim drugima, ili kao što se Bugarska ponaša prema Severnoj Makedoniji.

Ukoliko ste spremni da razgovaramo o tome, ukoliko smatrate da je to nacionalni interes, to je pitanje o kojem možemo da postignemo konsenzus.

Za kraj bih rekao samo jednu stvar, pošto je juče to postala tema. Pijenje vina na sajmovima, da li se neko napio, nije napio, što se mene tiče, bolje je da lideri piju vina. Da ste ranije i češće pili vina po sajmovima na ovim bi se prostorima manje pilo za dušu na sahranama.

Hvala.

PREDSEDNIK: Nikakvog to smisla nije imalo što ste rekli.

Reč ima predsednik Republike Aleksandar Vučić.

Izvolite.

ALEKSANDAR VUČIĆ: Ne mislim da je bilo posebno zlonamerno. Možda pogrešno osećam. Svejedno.

Dakle, da razjasnimo još jedanput. Razumeo sam ja da ćemo od Kosova doći dotle, pa makar i metaforično, da li sam i koliko sam čaša vina popio na sajmu. Da ponovim svima. Svaku flašu vina koju sam kupio kupio sam je iz svog džepa.

Što se tiče svake čaše vina, za razliku od drugih, da naučim nešto, pošto 30 godina pijem vino, da naučim one koji to ne znaju. Dakle, kada idete na sajmove, obično ljudi uzmu pola gutljaja, tek toliko da mogu da osete i na nosu i na zadnjem nepcu vino, a ostalo proliju. Međutim, ako su vam neki ljudi dragi gosti i ako hoćete da pokažete poštovanje prema njima, onda tog pola gutljaja ili jedan gutljaj popijete i ne bacate i ne pljujete, kako to radi većina drugih.

Niti sam bio pijan, niti sam bio pripit, niti ste mogli da čujete bilo koju reč koja bi uvredila nekoga, niti imam potrebe da vam se pravdam, jer ću to da nastavim i sledeći put ću vam pokazati da nikakav problem nije da popijem mnogo više i uvek se držim veoma disciplinovano, veoma odgovorno i veoma ozbiljno.

Ako možete da mi pronađete još nekoga ko je bio u stanju danas osam sati, a sedeću još tri sata najmanje ovde sa vama, biće 11, juče 10 i po sati, dakle koji bez problema može da izdrži da ne ode ni u toalet, da ne ode ni da ruča. Pojeo sam jednu štanglu „Tviksa“ ovde krišom, da ljudi ne vide i to mi je sve za ceo dan. Onda mi solite pamet o tome kako ću da se ponašam.

Pošto ništa nepristojno nisam uradio, ja sam razumeo to kao zavist. Umesto da pozdravite nešto veličanstveno što se dogodilo u našoj zemlji ne samo u političkom smislu, već i čak u tom esnafskom smislu, jer o tome ponešto znam, napravili smo najbolji sajam svih vremena vina u našoj zemlji, čak i hrane. Imali smo master-klasovi kuvara su bili najposećeniji.

Dakle, ceo region smo doveli i mnogo šire od regiona, čak i najbolje italijanske i francuske vinare. Uspeli smo da napravimo Beograd mestom broj jedan u turističkom smislu tih dana. Ja sam ponosan i na našu zemlju, ponosan i na „Otvoreni Balkan“ i dopalo mi se to što vam se sviđa naša inicijativa „Otvoreni Balkan“ i dobro je da to kažete, bez obzira što ćete uvek da pronađete neku zamerku.

A što se tiče svega drugog što ste govorili, jednim delom bih mogao da se saglasim, drugi deo neću da komentarišem, ali sam radostan što kao neko ko je mlad, imate priliku da iznosite svoje stavove sa dosta strasti, to je dobro, određene stavove ćete menjati, ali sam sasvim siguran da bi bilo dobro da možemo da se razumemo i slušamo. Ja nisam učestvovao u toj politici ignorisanja. Sa policijom nisam imao veze, osim kada su me hapsili kada sam bio klinac. Ignorisanje realnosti uglavnom u drugim jugoslovenskim republikama. Ignorisanje realnosti i ignorisanje pravila. Nijedno pravilo nisam pogazio, a ponajmanje sam realnost ignorisao. Naprotiv, čini mi se da smo sve govorili što je bilo važno, a to što nekima ne prija da uvek čuju istinu, ja to ne mogu da promenim.

I samo jedan detalj. Čitao sam vaš program i znam za šta se zalažete, čak i da nas neko primorava da dotle dođemo, do toga da budu deo svih međunarodnih organizacija, osim našeg formalnog priznanja Kosova, mislim da je to 381 program vaš, ako sam dobar materijal dobio. Dakle, sa takvim stvarima na koje bi nas danas primoravali mnogi da pristanemo i da ih prihvatimo može to da bude vaš program, ali oni koji vode državu nikada ne smeju, sve da misle kao vi, to da kažu, jer moraju da traže više za svoju zemlju ne bi li nešto više dobili.

To je jedina stvar koju mogu da vam kažem. Ja naravno mislim drugačije po tom pitanju. Mislim da moramo da dobijemo mnogo, mnogo više, da kao država zaslužujemo mnogo, mnogo više, ali je važno da znate da ne idete sa onim što bi naši protivnici odmah prihvatili.

I samo jedan detalj koji hoću da vam pokažem. Sada mnogo važniji listovi na albanskom jeziku u ovom trenutku su objavili na naslovnoj svojoj stranici, nisu više nekakvi reporteri, već „Blic“ njihov, ono što su preneli, naravno, kaže - u prevodu, autor Budžovi, Skupština Srbije ne odobrava Izveštaj o Kosovu, Vučić uznemiren.

Samo da imate u vidu šta je to što je nekoga obradovalo i šta je to što oni prenose. Ne sekiraju se oni za to šta vi mislite, niti ih zanima. Raduju se mojoj uznemirenosti i raduju se tome što oni misle da ovde ne postoji većina za usvajanje Izveštaja.

Naravno, postoji ogromna većina, značajna većina za usvajanje Izveštaja. Nisam ja zbog toga uznemiren, ali jesam uznemiren zbog toga što svi misle da sve znaju mnogo bolje i potcenjuju svoju državu, dok sve druge precenjuju i zato nisam rekao ono malopre u bilo kakvim afektu. Daću sve od sebe da Skupština ima mnogo veću ulogu, a onda građani Srbije da vidite šta ćemo to da postignemo. Da li znate u šta će to da se pretvori? U to da će svi da negiraju onog drugog. Nikad nikakav zaključak nećemo moći da donesemo, ali samo da imate, građani, u vidu da za to neće biti kriva ni Vlada, niti predsednik Republike, već oni koji su vam predlagali, a to su iz svih poslaničkih grupa gotovo, veću i značajniju ulogu Skupštine, da oni pregovaraju, da oni razgovaraju, da oni određuju platforme, a onda ćete da vidite kakvi će rezultati za naš narod da budu.

Hvala vam najlepše.

(Pavle Grbović: Replika. Sve vreme mi se obraća. Opomenuli ste me.)

PREDSEDNIK: Samo polako.

(Pavle Grbović: Meni ste se obraćali.)

Znači, nije bilo osnova. Dao bih vam ja to odmah, ali niti pomenuti u negativnom kontekstu, niti loše tumačeni. Nikakvih razloga nije bilo.

Da li možemo po listi?

Reč ima Danijela Vujičić.

DANIJELA VUJIČIĆ: Poštovani predsedniče Narodne skupštine, uvaženi predsedniče Republike, braćo i sestre iz Srpske liste, moji saborci, uvaženi potpredsedniče Srpske liste Milane Radojčiću, uvaženi građani i građanke Republike Srbije, na jučerašnjoj sednici konstatovali smo da nema važnijeg pitanja od pitanja…

Da li mogu da nastavim?

Ovo je odlična slika. Ja živim na Kosovu i Metohiji i odlično a vi samo pričate o Kosovu i Metohiji i smatrate da je nevažno šta trebam da kažem i da li uopšte nešto trebam da izgovorim kao Srpkinja sa Kosova i Metohije i to je poruka koju šaljete svim Srbima na Kosovu i Metohiji.

Puna su vam usta Kosova, a za vas je Kosovo nezavisna država, odavno bilo i više vam ne dozvoljavam da pričate o Kosovu i Metohiji na način na koji ste govorili sada, a to imam pravo jer sam Srpkinja sa Kosova i Metohije.

Na jučerašnjoj sednici ste konstatovali da je pitanje Kosova i Metohije najvažnije pitanje, pitanje svih pitanja, ali videli smo da nemamo upravo ono o čemu sam rekla, nemamo isti odnos prema Kosovu i Metohiji, ali isto tako nemamo i isti odnos prema institucijama ove zemlje, prema instituciji predsednika ove zemlje i prema građanima koji su više nego ikada ikome u novoj političkoj istoriji dali legitimitet. Reč je o više od dva miliona osvojenih glasova građana Republike Srbije.

Dozvolite da iskažem lično zapažanje, a to je da ste pokazali da se uz par priznanja grešaka iz prošlosti, kako se odnosite prema Kosovu i Metohiji i zaista niste ni u jednom segmentu pokazali poštovanje prema predsedniku ove zemlje, prema instituciji predsednika ove zemlje na način kada je predsednik ušao u ovu salu vi ste svi sedeli, ne poštujući instituciju predsednika Republike, ne poštujući srpski narod na Kosovu i Metohiji i političke predstavnike Srba sa Kosova i Metohije koji su ovde. Toliko vam je važna tema Kosova i Metohije i institucija predsednika ove zemlje. A da vam je ušla Viola fon Kramon ili Kurti, svi biste ustali i dali aplauz i oni bi zaslužili u ovoj skupštini od vas aplauz jer u lajvu prenose sve ono što vi govorite i sa čime se Aljbin Kurti sada sladi i on je srećan što imamo ovakve Srbe prekoputa u srpskom parlamentu, ali dobro.

Nadam se da ste sada u stvari shvatili zašto Aleksandar Vučić ima apsolutnu podršku Srba sa Kosova i Metohije, jer se kao niko do sada sveobuhvatno i politički zrelo borio za srpski narod na Kosovu i Metohiji, jer se zapravo ne bavi praznim populizmom i manipulacijama koje su nas u prošlosti jako skupo koštale.

Patrijarh Pavle je rekao, da vas podsetim, na Kosovu je sve počelo, na Kosovu će se sve završiti. Kosovo i Metohija je naša sadašnjost, ali i trasa naše budućnosti.

U savremenoj istoriji evropskog kontinenta ne postoji država koja se suočava sa suštinskim, identitetskim, kao ni istorijskim pitanjem državnosti, suvereniteta i integriteta, od čijih odgovora zavisi budućnost celokupnog našeg društva, kao što je to slučaj sa Republikom Srbijom i pitanjem Kosova i Metohije.

Kompleksnošću tog pitanja, dodatni izazov predstavlja činjenica da smo savremenici tektonskih globalno političkih pomeranja koja se dešavaju u tek unipolarnom i multipolarnom svetu.

Nesporna je činjenica da je Republika Srbija još jedna, još zapravo pre više 200 godina odredila da se njeno mesto na zapadu. Međutim, za nas kao društvo zapad je uvek bio vrednosna, ali ne geografska odrednica, koja je garantovala demokratiju, slobode i ljudska prava, vrednosti iz kojih prava i obaveze koje proističu podjednako važe za sve.

Biti jednak u obavezama postaje se momentalno. Biti jednak u pravima je privilegija koja se stiče političkom, ekonomskom i bezbednosnom snagom i nezavisnošću.

Građani Republike Srbije su sa pravom prepoznali u vama, gospodine predsedniče, državnika čija vizija moderne, snažne i suverene države predstavlja okosnicu odgovora na sva pitanja koja danas imamo, a koja se tiču Kosova i Metohije.

Da vas podsetim da smo i juče i danas pričali, da su moje kolege, uvaženi narodni poslanici iz opozicije, pričali o Kosovu i Metohiji kao da su merili minute, da su ispevali pesme, da su pričali o jagodama i da smo pokazali kako smo unapredili parlamentarizam u Srbiji poštovanjem prema predsedniku Republike i instituciji predsednika Republike.

U periodu od 1999. godine, pa do 2012. godine, politička elita u Republici Srbiji je mislila da nam je najveći prijatelj u rešavanju ovog politički teškog pitanja i vekovnog nasleđa nekada bilo vreme koje se pokazalo kao izgubljeno, vreme izgubljenih diplomatskih šansi i mogućnosti da kosovsko pitanje dobije pravednije odgovore za srpski narod. Realna rešenja u skladu sa međunarodnim pravom i normama, Rezolucijom Saveta bezbednosti UN 1244, a u stvari, najveći neprijatelj u to vreme bile su predrasude o stvarnom životu Srba na Kosovu i Metohiji, dok je stalni pratilac bila poniznost ka delu Međunarodne zajednice koja je vodila uništenju srpskog nacionalnog bića i tako ste pokazali da ste dosledni svoje nedoslednosti.

Naredni period biće vrlo složen i težak za odbranu Srbije i srpskih nacionalnih interesa po pitanju Kosova i Metohije i toga smo svesni, zbog sve većeg pritiska međunarodnih faktora da se ovo pitanje reši na štetu Srba i Srbije, ali ste zaboravili da ste u prethodnom periodu donosili u moje ime, u ime svih Srba na Kosovu i Metohiji odluke. Nikada se niste konsultovali sa nama, niti ste ikada bili u stanju da nas barem obavestite o sledećim i važnim koracima za naš opstanak na Kosovu i Metohiji i takve odluke su bile pogubne vašom nediplomatskom aktivnošću.

Uzalud su kosmetski Srbi i pre 2012. godine pisali peticije, organizovano kretali put prestonice, uzalud su episkopi, raško-prizrenski, apelovali i dokumentovali stradanja srpskog življa i srpskih svetinja, sudbina Srba se rešavala u prestonici, stihijski i u skladu sa interesnim sferama tadašnjeg režima. Neretko vlasti su u to vreme prećutkivale stradanja i patnje Srba sa Kosova i Metohije.

Predsednik Vučić je više puta bio na Kosovu i Metohiji, ali isto tako, svaki, ali svaki put pred odlazak na pregovore se sastojao sa političkim predstavnicima Srba sa Kosova i Metohije. Znao je, samo da se podsetimo, 2018. godine sate i sate da provede sa srpskim narodom na Kosovu i Metohiji. Setite se dugih razgovora sa našim narodom na Kosovu i Metohiji u Lapljem Selu, kada je došao da vidi šta nam zaista treba, šta je potrebno da se u uloži na Kosovu i Metohiji, kakve su to i koje su to investicije potrebne našem narodu, kako da život kosmetskih Srba bude smislen i da naša deca na Kosovu i Metohiji imaju približno iste uslove i život kao i sva deca u ostatku Republike Srbije.

Na moje pitanje 2009. godine ministru za Kosovo i Metohiju u Vladi Republike Srbije tada – da li Republika Srbija planira određena ulaganja i investicije na Kosovu i Metohiji, odgovor koji sam tada dobila je – imate plate. Da li su plate bile pre 2012. godine jedino što je prethodna vlast mogla da ponudi kosmetskim Srbima kao investicije?

Tada smo shvatili i shvatila sam da smo bili teret sopstvenoj državi. Štetili smo budžetu Republike Srbije u to vreme. Ali, zato na inicijativu predsednika, Kosovo i Metohija je prvi put uvršteno u Nacionalni investicioni plan 2025, gde je opredeljeno 160 miliona evra za kapitalne investicije. Moram da naglasim da je takođe značajna pomoć dodeljena za interno raseljena lica. O tome ste govorili, predsedniče, juče, za povratnike, socijalno ugrožene porodice, izgradnju vrtića, domova zdravlja, izgradnju Kliničko-bolničkog centra Priština, renoviranje Kliničko-bolničkog centra Kosovska Mitrovica, povratničko naselje Sunčana dolina, izgradnja turističkog kompleksa Rajska banja. Obnovljeno je 46 crkava i manastira i sakralnih objekata SPC.

Vlada Republike Srbije, takođe na vašu inicijativu, izdvojila je četiri milijarde dinara za pomoć srpskom narodu na Kosovu i Metohiji. Dolazak mandatarke za sastav nove Vlade, Ane Brnabić, i njena poruka da je Republika Srbija za mir i stabilnost je značajna u ovom teškom trenutku i važna ne samo za Srbe koji žive na severu pokrajine, nego i na jugu, u Štrpcu, Gračanici, Ranilugu, Klokotu, Novom Brdu, Velikoj Hoči, Prilužju, Suvom Grlu, da smo svi, i glavna poruka koju je ona ostavila je da je, pre svega, ona svoja na svome i da smo mi svi svoji na svome.

Svesni smo da je ekonomski jaka Srbija garant mira i stabilnosti. Ekonomski jaka Srbija čuva srpski narod na Kosovu i Metohiji. Ja ću pitati sve one koji su bili u vlasti pre 2012. godine – da li su smeli, poput predsednika Vučića, da glasno i jasno celom svetu kažu u lice nećemo dozvoliti nove pogrome, nećemo dozvoliti nova stradanja srpskog naroda na Kosovu i Metohiji? Čime biste nas branili pre 2012. godine, kao što ste nas i branili? Pola svoje porodice sam izgubila 17. marta 2004. godine. Niste me odbranili.

Suvišno je govoriti koliko je za Srbe na Kosovu i Metohiji važan dijalog. To nam je poslednja nada da ostvarimo osnovna ljudska prava, pravo na slobodu kretanja, bezbednost, slobodu govora, nerikosnoveno pravo privatne svojine i imovine, pravo na rad, pravo na slobodan izbor, a sve to ne samo da bi ojačalo srpsku zajednicu, već bi povratak, kome se poklanja izuzetno jako malo pažnje, ali od strane Prištine, bio ekvivalentno i ostvariv, a da ne govorimo o imovini Republike Srbije, kulturnoj i istorijskoj baštini, koja je u ovom trenutku možda najugroženija, jer je na delu kontinuirano sinhronizovano nepočinstvo apsolutnim ignorisanjem struke, prava i zakona.

Ja sam pročitala delove i ono što se tiče EU i evropskih povelja, koje su sve o slobodi kretanja, slobodi govora, o ljudskim pravima, nestala na Jarinju i Brnjaku.

Da podsetim javnost, danas je 3.434 dan od kako nije formirana ZSO. Mnogi ovde i mnoge moje kolege zaista ne shvataju šta zaista znači ZSO. Zajednica srpskih opština je u ovim okolnostima, najrealnijem obliku institucionalne zaštite srpskih nacionalnih verskih i kulturnih interesa, kao takva potrebna našem narodu na Kosovu i Metohiji.

Od 15 tačaka Briselskog sporazuma u šest tačaka se govori o ZSO. Briselski sporazum je međunarodno priznati sporazum, a ZSO u tom slučaju za nas nije nevladina organizacija. Čuli smo disonantne tonove da se mi zalažemo za ZSO koja je u skladu sa najvišim pravnim aktom samouprave u Prištini. Ona da je takva i da smo mi o tome vodili računa i da smo takvu ZSO tj. asocijaciju kao nevladinu organizaciju prihvatili, prvo ne bi bilo pregovora, jer ona kao takva postoji u najvišem aktu privremenih institucija. Zašto smo onda pregovarali oko nečega što već postoji? I zašto se Albanci toliko bune ako su ZSO i Briselski sporazum u skladu sa njihovim pravnim aktima? Naravno, ono što se sa ovog mesta tražim od međunarodne zajednice i onu čuvenu rečenicu Miroslava Lajčaka - pakta sun survanda, a to je da sve što je dogovoreno mora da bude i primenjeno i ja se nadam da će biti primenjena zajednica i da ćemo imati ZSO sa svim pravnim i izvršnim ovlašćenjima onako kako je zapravo i u Briselu dogovoreno.

Ono što me je zaista zabolelo je da nijednog trenutka… Kolega je prethodno govorio da u Izveštaju koji razmatramo stoji da je bilo 158 incidenata na Kosovu i Metohiji i etički motivisanih i da je reakcija države Srbije, odnosno način da zaštitimo Srbe bilo nula. Nula je i u vašim saopštenjima i reakcije na sve ono što se dešava nad srpskim narodom na Kosovu i Metohiji. Nikada se niste oglasili. Nikada niste napisali jedno saopštenje i nikada niste osudili teror nad srpskim narodom. Za vas je Kurti, Haradinaj strana u koju vi gledate, a ne srpski narod na Kosovu i Metohiji.

(Tatjana Manojlović: Neistina.)

Nemojte se raspravljati sa mnom.

Kažite mi kada ste osudili napad na bilo koje dete? Da li vas isto bole kao i mene rane Pantelije Dakića, Jane Tučev, Borivoja Spasojevića, svih poginulih žeteoca, najmlađi je imao 17 godina? Da li vas isto bole kao i mene? Ne. Pokazali ste da ne, jer se niste okrenuli za srpskim narodom.

Da li je neko, osim predsednika, juče pomenuo Mitrovića čije su rane sveže, najsvežije, Srećka Sofronijevića. Vi ne znate ni ko je Srećko Sofronijević, ali zato znate ko su novinari „Reportera“, „Gazete“ i ostalih. To vas ne interesuje. To vas ne zanima. Biće prilike, razgovaraćemo o Kosovu i Metohiji, ali sam samouverena i drago mi je da su građani Republike Srbije videli kome su dali svoj glas i videli su kome veruju i videli su ko zaista brine o njima.

Te razgovore koje predsednik Vučić ima u Lapljem Selu, pa imao je i u ostatku Srbije, svuda gde je bilo potrebe da ode, razgovara satima sa svojim narodom. Naravno, osim lepih prilika da se otvore fabrike, zaposle ljudi, slavi život, mi na Kosovu i Metohiji nemamo tu priliku, možda još dugo nećemo imati, ali zato je učinio sve da naš život na Kosovu i Metohiji bude smislen.

Ne znam šta vam to znači. Pokažite mi sliku Mitrovića, pokažite mi sliku dece sa Bistrice, pokažite sliku žeteoca Staro Grackog, pokažite mi Livadice, pokažite mi sliku Jane Tučev, Borivoja Spasojevića, pokažite mi to. To mi pokažite.

Ja mislim da je RTS zabeležio sva ta stradanja koja vi niste uspeli da pogledate, ali mislim da vas Kosovo toliko interesuje da ste se priključili ovim „zelenim“ ovde koji se bave politikom, jer vidim da su Zeleni u politici. Neka tako i ostane.

PREDSEDNIK: Reč ima Robert Kozma, a ostali imaju konferenciju za štampu.

ROBERT KOZMA: Poštovani predsedniče Skupštine, poštovane kolege poslanici i koleginice poslanice, poštovani gosti, biću veoma kratak, jer nemam puno vremena.

Mi iz Zeleno-Levog kluba, Ne davimo Beograd, Moramo smo redovno i u svakodnevnoj komunikaciji sa građanima širom Srbije, uključujući i građane na Kosovu i Metohiji. Sa njima razgovaramo o onome što je pravi patriotizam i insistiramo na tome, a to je rešavanje svakodnevnih problema sa kojima se građani suočavaju svakog dana. To su upravo oni problemi sa kojima se suočavaju naši građani na Kosovu i Metohiji kada se, na primer, dovijaju da nabave lekove na recept iz centralne Srbije, jer naše apoteke više nemaju licencu za rad na Kosovu i Metohiji. To da nemaju licencu za rad je zapravo rezultat, odnosno neuspeh pregovora koji vladajući režim vodi već više od 10 godina. To je ono što naše građane na Kosovu i Metohiji gura u procep, gde ih onda politika Kurtija može optuživati da su krijumčari, da su šverceri, da ih može kriminalizovati, a oni samo pokušavaju da nabave lekove na recept kako ih ne bi skupo plaćali u privatnim apotekama. To su svakodnevni problemi i rešavanje tih problema je pravi patriotizam.

Kada neko upravo od strane građana srpske zajednice na Kosovu i Metohiji dovede…

(Predsednik: Samo da znate da je vreme za poslaničku grupu isteklo.)

Kada neko iz srpske zajednice na Kosovu i Metohiji dovede upravo ovakve stvari u pitanje, ta osoba, te osobe budu napadani upravo od SNS i Srpske liste uz vašu podršku i to od onih političara koji bi teško mogli da se smatraju samo političarima. Hvala vam.

PREDSEDNIK: Hvala.

Sledeći prijavljeni je Zaim Redžepović.

ZAIM REDžEPOVIĆ: Poštovani predsedniče Republike, poštovani predsedniče Skupštine, dame i gospodo, danas je pred nama i juče jako važna, komplikovana, teška tema. Razgovaramo o Izveštaju o pregovaračkom procesu sa privremenim institucijama samouprave u Prištini. Ovo je izuzetno teška tema i za Srbe i za Albance, ali verujte mi i za nas koji smo Bošnjaci. Mi želimo da damo doprinos i da radimo na tome da ovaj kompletan prostor živi u miru, a danas i juče smo izloženi i moramo slušati i priču koja nam se sviđa i koja nam se manje sviđa, moramo videti i vidimo dosta emocija koje ja kao čovek i kao neko ko se bavi politikom razumem, ali mislim da nam neće biti od velike koristi. Voleo bih da ovo razmatramo i pričamo realno, koliko god je to moguće.

Dva dana slušamo kako je Izveštaj dobar, u suštini, administrativni akt, da su to činjenice, da je tehnički uređen, da je profesionalan. Većinu ovoga sam čuo od opozicije i apsolutno sam saglasan i jeste baš takav, ali mi nije jasno zbog čega onda neće da ga glasaju.

Ja nemam nikakvu dilemu i što se tiče Stranke pravde i pomirenja mi ćemo svakako glasati za ovaj izveštaj. Za ovaj izveštaj ćemo glasati iz mnogo razloga, ali ja hoću da vam kažem da je stvar pristojnosti i način na koji se izražava poštovanje prema narodu u ovom slučaju većinskom i to što poštujete one koje taj narod izabere, a predsednik Republike je izabran sa više od dva miliona glasova, ukoliko sam ja dobro to video. Dva miliona i dvesta kako ste rekli.

Jasno mi je da je teška tema. Jasno mi je da se dva naroda bore za vitalne nacionalne interese. Pravilo je da oni narodi koji nisu većinski, ja ne volim ovaj termin manjinski, uvek nekako u tim pričama budu zaboravljeni, ali mi je drago da je predsednik Republike juče, a čuo sam to i danas, čuo sam to i od kolege Balinta, čini mi se juče, da je konstatovano i da ima ljudi koji otvoreno i ponosno kažu da u ovoj zemlji ne žive samo Srbi i Albanci. Žive ovde i Bošnjaci, žive ovde i Romi i Mađari i Goranci. Zamislite koliko je njihova teška situacija u ovom vremenu i zamislite kako je njima i na Kosovu i Metohiji, a ja Kosovo i problem Kosova i Metohije ne doživljavam kao problem Kosova i Metohije. Za mene je to pitanje i problem Republike Srbije i problem svih građana Republike Srbije, bez obzira što je ovo samo za mene politička i državna tema. Nije to samo to, ovo je i nacionalna tema i u tom kontekstu želim da znate da bez obzira što vi imate pravo i duže i više da pričate, imamo i mi šta da kažemo o ovom pitanju.

Jako mi je važno i hoću to da kažem da na tom Kosovu žive i Bošnjaci, da su tamo verujem Romi, Goranci još u težem položaju nego mi, ali da hoću da zamolim predsednika da u svim razgovorima i to pitanje nikako ne zaboravlja.

Jako je važno da se sačuva jezik, pismo, identitet i da se sve to unapređuje. Gde god živimo mi Bošnjaci, mi se borimo za to isto kao što se borite i vi Srbi i ja to apsolutno razumem i mi zajedno treba da radimo da svi živimo bolje i možemo svi da živimo bolje i mi u Sandžaku poslednjih godina pokazujemo kako se dijalogom, dobrim dogovorima, poštovanjem može napredovati i kako se mogu uraditi dobre stvari o čemu ću pričati nekom drugom prilikom.

Drago mi je što sam juče čuo da neće biti kovčega majki niti Albanki, niti Srpkinja. Siguran sam da je predsednik mislio i na Bošnjakinje i na sve žene i na sve majke. To je posebno važno da se čuje iz ovog parlamenta i zato sam vam neizmerno zahvalan.

Zahvalan sam vam, ako mi dozvolite, još malo vremena imam, i na tome što ste vrlo otvoreno rekli da su želje i mogućnosti, da nam nisu u srazmeri, a da su mir i stabilizacija nešto što je preko potrebno. Ne možemo bez mira i stabilizacije, ne možemo. Zamislite, ne daj Bože da to krene u nekom drugom pravcu, kako bi bilo u mom Tutinu gde ste za čas posla i u Zubinom Potoku i u Rožajama i gde god, kako bi tamo bilo i kako bi ti problemi tamo bili manifestovani. Mi se moramo boriti da se oni ne dese. Moramo razgovarati, nema bežanja od dijaloga to je jedini put.

Ne volim da slušam priče o oružju i o zveckanju i o ne znam ti kakvim silama. Ne rešavamo samo mi, ali ćemo, nadam se uz božiju pomoć uz ovaj pregovarački tim, uz sve napore koje ulažemo doći do najboljeg rešenja za sve. Hvala vam puno.

PREDSEDNIK: Hvala, gospodine Redžepoviću.

Samo da kažem zbog ljudi koji prate prenos, a to ne mogu da vide na drugačiji način. Sad je ponovo u sistemu kao prijavljena Tatjana Manojlović, u sali nije i ona je, gospođo Vujičić, ustajala malo pre da smeta vama i dobacuje ceo dan i ponovo kao ko zna koji put danas radi istu stvar.

Nisu tu, a posle će reći da su uskraćeni za nešto.

Dakle, sledeća prijavljena je Snežana Paunović.

Izvolite.

SNEŽANA PAUNOVIĆ: Hvala, potpredsedniče.

To što nisu tu ja mogu da razumem. Ovde je rečeno mnogo stvari na koje bi bilo hrabro sačekati odgovor.

Poštovani predsedniče Skupštine Srbije, gospodine Orliću, uvaženi predsedniče Republike, dragi zemljaci, ja vas neću zvati kolegama, građanke i građani Srbije, važna tema već dva dana u Skupštini Srbije, čuli smo mnogo stvari. Što se mene tiče, je sam čula najvažniju već u prvom satu vašeg izlaganja, uvaženi predsedniče Republike, meni je bilo dragoceno ono što ste rekli: „Nikada i ni pod kojim okolnostima neću priznati samoproglašenu nezavisnost Kosova“. Na tome vam hvala.

Kažem ovo kao raseljeno lice sa Kosova i Metohije, jedna od 250 hiljada u čije ime bi trebalo da danas govorim, zbog toga ću biti verovatno manje emotivna nego neki koji su pre mene govorili i pozivali se na emocije, ali više racionalna, kud i kamo, jer ja pričam o onome što se desilo iz prvog lica jednine, ne nikako po čuvenju.

Izveštaj koji je pred nama, za njega bi mogao da glasa svako ko nema nameru da ide na ruku direktno Aljbinu Kurtiju i nemojte mi zameriti što ovo ovako kažem, jer je ovako, ali pre svega toga hoću da nas opomenem. Svi smo se setili u jučerašnjem danu grešaka koje smo pravili, uključujući i onu u kada smo oslobodili Aljbina Kurtija. Bojim se da ne napravimo još jednu grešku, pa sam zato tražila transkript govora prvog govora prvog poslanika koji je juče govorio, Šaipa Kamberija koji se baš svojski potvrdio uz pomoć čak i Evrope da nekako namakne te glasove i uđe u parlament Srbije, koji ne da ne poštuje, nego je grubo prekršio svoju zakletvu i Ustav govoreći juče.

Rekao je, u transkriptu stoji: „Kosovo je nezavisno od Srbije i šta god da želite da tamo ostvarite, morate to postići u dogovoru sa tamošnjim vlastima, a ko će biti na vlasti Srbija nema uticaja“. Šta on lično misli, to mene ne zanima, ali šta ne sme da izgovori u parlamentu Srbije – e, ovo.

On je pričao i o nekom reciprocitetu, prepisao je valjda to od svog mentora, jer Aljbin Kurti kad bi hteo da se bavi politikom, on zamišlja sebe kao lidera velike Albanije. U tom smislu je on preskočio i Edija Ramu i sve Albance u Srbiji. On sebe vidi kao nekog vođu, njegovo je pravo da svoj odraz u ogledalu vidi kako hoće, a naša je obaveza da mu objasnimo da se to što on vidi leči u civilizovanim zemljama. Ako ne može na Kosovu, može u Srbiji, neka dođe, pomoći ćemo. Ne bi bilo prvi Albanac koga smo lečili.

Zato vas molim da razmislimo, ako već nismo to rekli, da li treba da odgovara Šaip Kamberi, pošto su našim Srbima zbog podrivanja tzv. „Ustava“, tzv. „Kosova“ zabranili ulaz čak i onda kada su samo išli da telom brane svoje ljude, svoje radnike, svoju braću, svoje sestre, svoju decu.

Nemojte da zarad toga što smo pacifisti i to je srpski, ponovo pravimo greške, da nam za pet godina Kamberi neki sa neke druge pozicije ne bi izazvao nostalgiju što ga ne uhapsismo danas. Mislim da osnove ima.

Sa druge strane, moja treće pomenuta ovde bezbroj puta, predsednik privremenog organa sedi na galeriji, ne može da kaže ono što ja hoću, ne moramo mi danas u Goraždevcu, odnosno možemo da postavljamo solarne panele, nije to neki izazov. Tamo je napravljen vrtić, tamo je napravljen dom zdravlja, tamo ima igralište. Oni samo nemaju uvek miran san ili uvek imaju nemiran san zato što su stalno na nišanu. Govorim o Goraždevcu ne zato što je najugroženiji. Nema na galeriji niko ko živi na Kosovu i Metohiji a da je manje ugrožen od Goraždevca ili bilo koje enklave, nego govorim o Goraždevcu s punim pravom. Govorim o svojoj Metohiji zato što vam je mnogo toga rekla Danijela, ali je niste čuli, čini mi se. Niste je ni slušali. Što bi bilo uopšte važno šta mi o čijoj kući govorite imamo da kažemo u parlamentu Srbije? Vama je verovatno nevažno. Ja nosim gorak ukus samo zato što kada završim ovu sednicu čuće se iz Prištine likovanje, jer će kako god mi govorili, kakve god bile političke razlike, oni govoriti samo o tome kako nismo jedinstveni zato što oni naspram nas kada su u pitanju Srbi i pokolj prema Srbima jedinstveni su uvek i to ne samo na Kosovu.

To je ona razlika koja postoji između nas i njih. Nikada nismo naučili da nacionalni interes stavimo ispred ličnog, ispred partijskog, ispred politike, ispred politikanstva, ispred jeftinih pokušaja da ovde optužujemo jedni druge, ne znajući pri tom o čemu pričamo. Ovde su izgovorene optužbe na račun SPS od strane nekog ko ne znam da li je naučio da izgovori SPS, jer je starija od njega, godinama postojanja.

Šta su greške ili nisu greške, trebalo je ih živimo da bismo danas mogli da kažemo – da, pogrešili smo. Ima li SPS grešaka iz perioda? Ako biste mene čuli šta mislim šta je najveća greška Slobodana Miloševića, silno biste mi zamerili. Ja sam tu daleko ekstremnija nego što je on ikada bio. Ako ćemo danas da svoju nemoć, svoju nedoraslost ovom problemu svedemo na kriv je Lazar, Sloba, Petar do Aleksandra Vučića, nećemo daleko. Uvek ćemo mi da imamo nekog novog Aleksandra, Petra, Slobodana, Marka, Miloša da ga okrivimo.

Nego ajte da jednom imamo nekome kome ćemo da pomognemo. Možda bi ja imala šta i da vam zamerim, predsedniče Republike Srbije, ali znate šta nemamo? Nemamo alternativu za ono što vi radite, a obraz mi ne dozvoljava da ako nemam pametnije rešenje kritikujem vaše. To je stvar malo i vaspitanja. Ne učestvujete vi u dijalogu. Kamo sreće da vi imate dijalog. Vi imate s jedne strane nerealne želje ljudi koji prilično, čini mi se, gube zdrav razum, ali zato imaju podršku jer to tako odgovara i pokušavate da odbranite ono što se odbraniti može. Je li lako? Nije. Hoće li biti lako? Neće.

Svašta se ovde čulo, pa i to da treba uključiti Skupštinu, odnosno da Skupština treba da ima značajniju ulogu. Moram nešto da vam kažem. Nisam ja kratko narodni poslanik. Skupština ima vrlo aktivnu ulogu kada je u pitanju rešavanje problema Kosova i Metohije. Svako od nas pojedinačno koji se našao na bilo kom sastanku koji se dešavao naročito van Srbije imao je priliku da govori o tome da Kosovo nije nikakva nezavisna država, nego južna srpska pokrajina iz našeg ugla gledano.

Svako od nas ko se sreo sa ambasadorima imao je priliku da objasni kako mi gledamo na tu otvorenu ranu koju imamo, ako je za sve nas ona otvorena rana. Imate pravo i da ona te ne bude. Ne mogu da tražim ni od koga da ima razumevanje za moje izlaganje kada ja govorim o nečemu što je moja kuća. Ja bih svakako imala za izlaganje svakoga od vas ko govori o svojoj kući.

U tom smislu i kada je juče ovaj nesretni Kamberi pričao o nekom reciprocitetu iskljujemo to kao neki razgovor između dve države, ali ako bismo to sveli na reciprocitet između dva naroda, a ja kada uzmem u obzir da mu je mentor Kurti, onda bi to značilo da ja danas treba nekoga od vas molim da idemo da iselimo Kamberija. To je reciprocitet u odnosu na ono što se meni desilo. Kamberijevi su mene oterali iz kuće. Jel na taj reciprocitet poziva Kamberi za svoje sugrađane u Bujanovcu, Preševu i Medveđi? I ko je uopšte da govori u njihovo ime? Jedva je namakao taj broj glasova koji mu je trebao govoreći da su to neki šiptari đavoli koji nisu glasali za njega.

Pošto smo svi prilično umorni, skratiću svoju diskusiju u odnosu na ono što bi mogla da kažem, sigurna sam, kao i većina ovih ljudi. Još jednom ću da vas zamolim za jednu mnogo važnu stvar. Šta god da ovde jedni o drugima mislimo i kolike god političke razlike da postoje, setite se da kad ih naglas kažemo nekome pomažemo da ostvari svoj cilj. Njihov cilj je velika Albanija.

Da li animozitet i političko neslaganje sa Aleksandrom Vučićem, SNS, Ivicom Dačićem, SPS, može da vam da za pravo da pomognemo Aljbinu Kurtiju, jer bi ovde da skupljamo političke poene? Ne. Možda je ova sednica Skupštine o Kosovu, predsedniče, zakazana prerano, možda je ovaj saziv trebao da sačeka da uvežba i Poslovnik o radu i način na koji se radi na nekim drugim temama, pa da zreli politički uđemo i razgovaramo o najvećem nacionalnom pitanju. Nažalost, ovo pitanje je pitanje koje često ne može da čeka i da ne bi čekalo hteli smo da o njemu razgovaramo.

Finalno, poruka za sve one koji nas prate, naročito iz privremenih institucija u Prištini – ne računajte da Srbija nema većinu da se izbori sa vama, protiv vašeg stava da je Kosovo nezavisno. Uvek ima većinu da vam kaže da nije, uvek ima većinu da zaštiti svoj narod i svoj interes i uvek će imati većinu da vam objasni koliko ste tako mali, jadni, zli, ali bez snage da pobedite narod koji je sto puta stradao. Stradaće i 101 put, ali ne kao gubitnik, ne u ratu, ovog puta za stolom. Hvala vam.

PREDSEDNIK: Hvala.

Sledeća prijavljena je Sanda Rašković Ivić.

Vidim vas u sistemu. Dajem vam reč.

Samo da skrenem pažnju narodnim poslanicima pre nego što vam dam reč. Kao što vidite, svi prisutni predstavnici bilo koje opozicione grupe dobijaju reč uredno kako je najavljeno, kako su prijavili, u dvostrukom vremenu. Ovo vam kažem zato što upravo sada drže konferenciju za štampu na kojoj saopštavaju da ne mogu da govore, da danas ništa rekli nisu. Samo to da imate u vidu.

Gospođo Rašković Ivić, imate sve vreme poslaničke grupe.

Izvolite.

SANDA RAŠKOVIĆ IVIĆ: Hvala gospodine predsedniče Skupštine.

Gospodine predsedniče Republike, dame i gospodo narodni poslanici, mi smo juče i danas na Skupštini sednice raspravljali i raspravljamo o ovom izveštaju Vladine kancelarije za Kosovo i Metohiju. Međutim, smatram da to nije dovoljno zbog samog trenutka.

Pre nego što objasnim zašto mislim da to nije dovoljno, osvrnula bih se sa par reči na sam izveštaj. Prošle nedelje sam bila na Kosovu i Metohiji i tamo sam u Štrpcu od Srba saznala da opština Štrpce, srpska opština Štrpce već sedam meseci ne radi zato što je predsednik te srpske opštine Štrpce u zatvoru. To nije nigde pomenuto u samom izveštaju, niti je rečeno šta će se uraditi da srpska opština ipak proradi jer je, složićete se, sigurno vrlo bitno da srpska opština u jednoj tako velikoj enklavi srpskoj kao što je Štrpce radi.

Takođe su mi Srbi rekli, možda vi to, gospodine predsedniče, ne znate da je Hotel „Narcis“ i „Skijališta Srbije“ za koje ste vi obećali i ja sam to pozdravila i zalagali se za to da nikada nećete dati ni „Narcis“, ni „Skijališta“ da gospodin Jeftić koji je predsednik albanske, odnosno opštine koja funkcioniše po albanskom sistemu u opštini Štrpce prepustio „Skijališta Srbije“ i hotel Albancima.

Molim da se to proveri. Ja se referišem na ono što sam čula od ljudi u Šrpcu na Kosovu i Metohiji.

Potom, nije u samom izveštaju ispraćena sudbina i šta je bilo sa onih dvadesetak fabrika čija je gradnja najavljena, gde je i sam predsednik, mislim, rekao da je nešto blizu 800 miliona izdvojeno za njihovu gradnju. Kada sam prolazila kroz Vrbovac takođe su mi Srbi rekli, Vrbovac se inače nalazi između Vitine i Klokot banje, da je tamo ledina i zaista ja sam tu ledinu videla. Ovo su crtice koje ovde želim da podelim sa vama pa da vidimo o čemu se tu zapravo radi.

Ja bih se sada vratila na onaj drugi deo, odnosno kada sam rekla da to nije dovoljno da samo raspravljamo o izveštaju. Nije dovoljno da samo raspravljamo o Izveštaju zbog ogromnih pritisaka i ubrzavanja tog procesa pritisaka na Srbiju, na vas, gospodine predsedniče, i uopšte na Srbiju da se kosovski čvor razreši, nauštrb Republike Srbije.

Ono što je činjenica koju želim da markiram jeste da su briselski pregovori doveli do toga da Srbije na Kosovu i Metohiji ima sve manje.

Kao što znate, mi smo predali tekst rezolucije gde smo nastojali da damo neke poteze u najboljoj veri i nameri, šta bi trebalo raditi da se dalje urušavanje spreči.

Neophodno je da povlačenje države sa Kosova i Metohije prestane i mi smo predložili to da ukoliko Priština nastavi sa jednostranim potezima ili ne ispuni već preuzete obaveze, država počne da vraća institucije Srbije na Kosovo, a za to mislim da imamo i snage i energije i alata.

U samom Izveštaju na više mesta pominje se da 3.421 dan, a gospođa Danijela Vujičić je rekla, evo, već 3.424 dan, nije došlo do pomaka u formiranju zajednice srpskih opština. Ja se pitam kakvi su to sporazumi u kojima jedna strana ispunjava sve, iako je to mahom na njenu štetu, a druga strana praktično ne radi ništa. Opsada Lenjingrada je trajala 900 dana a opsada ovih pregovora, odnosno formiranja zajednice srpskih opština traje četiri puta više.

Narodna stranka je predstavila svoj plan, ali mi želimo da pročitamo i vidimo planove i drugih i da o tome porazgovaramo. Znam da to nije moguće zbog Poslovnika da izađemo sa nekim papirom na ovoj sednici, ali zato predlažem da po završetku ove sednice obavimo intenzivne konsultacije i da se zakaže nova sednica, na kojoj bismo govorili o državnoj platformi za Kosovo i Metohiju i da tako na ovom nadstranačkom pitanju pokušamo da postignemo konsenzus.

Ja sam lekar i mislim da uvek ima šanse, čak i kad je sve gotovo, još pet minuta treba pokušavati da se spasi život, tako i još, eto, treba da se potrudimo da nađemo zajedničko rešenje.

Ono što je jako važno jeste da se formalizuje - stop politici Kosovo u UN. Zato sam lično vrlo srećna što ste vi, gospodine predsedniče, obećali da ćete poslati pismo predsedniku Ruske Federacije i predsedniku Narodne Republike Kine i zatražiti od njih da stave veto ukoliko dođe do toga da Kosovo treba da uđe u UN. Hvala mnogo.

PREDSEDNIK: Reč ima predsednik.

ALEKSANDAR VUČIĆ: Dame i gospodo, sad se obraćam, četiri ili petoro govornika je bilo, priče o pravom patriotizmu i pravi patriotizam bi bio rešavanje problema sa lekovima, receptima i sa svim drugim.

Želim da građani Srbije znaju to, ovi momci, devojke, ljudi i žene sa Kosova i Metohije znaju, od trenutka kada su uveli taksu od 100%, u stvari zabranili bilo kakvu trgovinu na teritoriji Kosova i Metohije, ne samo da smo se borili, već smo pronalazili sve moguće puteve i načine da dostavljamo i lekove i mleko i meso i štampu i sve drugo. To je naš posao.

Vi ne sanjate koliko je tu problema bilo kada vam zatvaraju alternativne puteve glavnim putevima, jer vam ne dozvoljavaju da bilo šta uradite, kada pozovu Amerikance da postave kamere na alternativne puteve da bi posle toga sprovodili istragu i hapsili svakoga ko pokuša tim putem da prenese i preveze bilo kakvu robu, kao što smo i sada slali lekove, slali vakcine, pa su nam hapsili ljude sa vakcinama, pa slali lekove i sada uhapsili čoveka, odveli ga u Prištinu, lično sam ga pozvao kada je pušten iz pritvora da bih pitao kako je i kako se oseća, jer želimo uvek prema svakom od naših ljudi da pokažemo brigu.

Dakle, to je ono što je naš posao, samo što mi ne možemo da kažemo da nećemo da ističemo pa da ističemo. Prosto, to nije naša politika, to je naš posao.

Znam ja koliko je važno i zbog Tutina i zbog blizine Gazivode i zbog blizine Zubinog Potoka, naravno i Rožaja, znam koliko je važno da se čuva mir. Ono što je meni važno, to je da vi Bošnjacima prenesete da sam govorio o sukobima između Srba i Albanaca, zato nisam pomenuo bošnjačke majke, a to se podrazumeva, tako da budu sigurne i budu uverene da ćemo da vodimo računa i o njima i o njihovoj deci.

Poštovana gospođo Paunović, čestitam vam na mnogim stvarima koje ste izgovorili. Imao bih samo jednu malu primedbu i zbog toga se ne ljutite na mene - pustite Šaipa Kamberija da govori šta hoće. Parlament je mesto gde uvek moramo da pokažemo i viši nivo tolerancije, bez obzira na to šta neko želi da kaže i kako želi da kaže. To ne smemo da sankcionišemo, to su stvari koje lepše govore o nama nego o onima koji nama zabranjuju i vama i svim našim ljudima i život, a kamoli smeju li nešto da govore ili ne. Kad bi vam govorili naši poslanici iz prištinskog parlamenta kako i na koji način se odnose prema njima kad god bi pomenuli Srbiju ili kad god bi pomenuli nešto što je važno za srpski nacionalni interes, onda biste videli i bili biste ponosni i na sebe i na naš parlament što se drugačije odnosimo prema Albancima koji smeju da iznose svaku vrstu ideje i svaku vrstu želje. Za sve ostalo, hvala vama.

Ja ne mislim da je to pitanje ima li alternative ili nema, to nije pitanje za vas, uvek možete da budete protiv jer ovde imate alternativu, u nekim drugim stvarima mi nemamo alternativu, posebno teškim, nacionalnim. Ne moram ja da budem taj, ja nisam čuo alternativna rešenja, nije pitanje ljudi, nisam čuo, sem lekcija o demokratiji i o tome kako mi ništa ne valjamo a oni su zlato nebesko, ništa ozbiljnije nisam čuo.

Gospođo Rašković Ivić, uz zahvalnost za korektan istup, želim na nekoliko stvari da ukažem. Znam da ste bili i razgovarali ste sa dvojicom ljudi iz opštine Štrpce, gospodinom Đorđevićem i gospodinom Staletovićem. Gospodin Staletović je kao i onaj čovek iz Parteša zadužen u stvari da bude posrednik u prodaji srpske zemlje u Štrpcu. Samo to da znate. Sledeći put promenite društvo, što se toga tiče. Naravno da to ne možete da znate i naravno da to nije vaša krivica i ništa vam posebno po tom pitanju ne prebacujem. Samo želim da vam kažem da nismo predali Albancima ništa, ali naravno tamo postoje stravični pritisci, jer kosovska agencija smatra, ne samo hotel "Narcis" već ceo Brezovica ski centar i sve drugo nečim što je u njenoj nadležnosti.

Da bi ste razumeli koliki se pritisci vrše, oni vode istragu protiv 98 Srba iz opštine Štrpce koji pripadaju privremenom organu, dakle onom što je pod kontrolom Republike Srbije. Protiv svih 98 lica albanske vlasti vode istragu. Niko od tih ljudi se nije povukao, trpe te pritiske, trpe i sprovođenje istrage i moguće sudske kazne.

Dakle, što se tiče hotela "Narcis", tamo i dalje radi 170 ljudi koje smo mi zaposlili. To je važna činjenica. Uz naše dopuštenje, oni su morali da se prijave i prijavili Srbina za direktora preko kosovske agencije da bi mogli da rade, da bi mogli da upravljaju i da sačuvaju radna mesta tim ljudima. Istovremeno, uložili smo 15 miliona dinara za žičare, poslali novu opremu. "Moliku" hotel obnovili, uložili smo 45 miliona za pijaću vodu. Govorim sve o Sirinićkoj župi, o Štrpcu. Dali smo 20 miliona za subvencije za ski centar i istovremeno smo obnovili, uradili vrtić u Jažincu, opština Štrpce. Dakle, to je ono što smo uradili u poslednje vreme.

U Štrpcu je posebno teška situacija. Kada idete do Štrpca, ja sam rekao to i Daliboru i Braci, koga su uhapsili zato što žele da svakog jakog čoveka koji može da drži na okupu srpski narod kriminalizuju. Braca je bio snažan čovek i snažan predstavnik srpskog naroda sa juga Kosova i Metohije i Sirinićke župe. To je jedan od razloga zašto je uhapšen. Potpuno je svejedno šta će da izmišljaju i stavljaju u optužnice itd. Tako da, to su problemi.

Prvo, ti ljudi zaslužuju divljenje da svaki put prođu kroz onaj podvožnjak ili ispod nadvožnjaka, kako god hoćete, gde imate sve one grafite UČK i svakojaka čuda. Prosto, u najtežim uslovima žive, ali se tvrdo i čvrsto drže, koliko je moguće. Da li će se njihov broj povećavati? Pa, teško. Lakši je život na nekim drugim mestima, i to ne treba sebe da lažemo. Zato i moramo da im obezbedimo mir, jer ako im to ne obezbedimo neće niko ostati. Tako da, ovo je moja informacija za vas. To je ono što je, čini mi se, važno da ljudi znaju.

Još bih jedan detalj na osnovu današnje rasprave istakao i smatram ga veoma važnim. Žao mi što niste vodili računa o tome, žao mi je što niste vodili računa o tome šta činimo za svoju zemlju, šta činimo za svoju državu danas. To je jedino što ću vam ponavljati. Dva dana, sada je već 20.00 časova skoro, kako slušam argumente o tome zašto ne glasate za Izveštaj. Ne ljutite se, možda sam subjektivan, ali neka gledaoci ocene, nisam čuo nijedan. Mi smo glasali, da oprostite, i za gluposti. I za gluposti, jer je bilo bolje glasati za gluposti, nego da pokažemo nejedinstvo prema Kosovu i Metohiji, kada smo bili u opoziciji.

Nažalost, kao što sam vam i rekao, i Albanci, njihove političke strukture i njihovi mediji jedva su dočekali to. To je stvar u kojoj smo pokazali svoju nezrelost, svoju neodgovornost i nesposobnost da prevaziđemo lične i stranačke odnose i da postupimo onako kako bi bilo prirodno.

Još jedanput, vama, poštovana Snežana, da se zahvalim na energiji i na svemu tome što ste pokazali.

Danijela, vama nisam se obratio posle vašeg govora. Dakle, uz zahvalnost za to što ste čvrsto i tvrdo držali Republiku Srbiju u svom srcu, i pored tragedije koja vam se dogodila i pored svega toga, nemojte da se ljutite na sve one koji to ne mogu da razumeju. Nemojte da se ljutite. Ti ljudi, danas ste to mogli da vidite, i ovo sad više nije zato što je tu u pitanju moje dete ili bilo čije, mogu da vam se smeju u lice i mogu da vam govore – ućuti majmune, ućuti magarče, i da vam kažu da je nešto izvučeno iz konteksta, a u tome konteksta i nema, ima samo jedna rečenica – da će mi dete završiti kao Gadafi u šahtu, i brat, uzgred. On mu dođe pride, kao tri na karte. Dakle, nema nikakvog konteksta, sami pisali. Na sve to njihova reakcija je bila – ućuti majmune, ućuti magarče. Možete da mislite šta bi bilo, možete da mislite šta bi bilo da smo mi to uradili.

Zato nemojte da se sekirate što ih vaša muka, vaša patnja, vaš lični bol, ne samo briga za Srbiju i za Kosovo i Metohiju ne dotiču. Prosto, videli smo da ih ne dotiče ni to da glasaju za jedan izveštaj koji bi samo pokazao da razumeju šta je to što država Srbija pokušava, šta je to što država Srbija radi, a pri tome mi ni pedlja srpske teritorije nismo izgubili. Ni pedlja. Mi nismo dopustili da nam ubijaju 10 i 20 ljudi i da ćutimo po tom pitanju. Nijednu nam crkvu ni manastir nisu srušili, kao što su u njihovo vreme, a i dalje su oni veliki rodoljubi, a mi to nismo. Zato se, Danijela, ne sekirajte. Ja znam da i srpski narod, ali ne samo srpski narod…

Izvinjavam se, Balint, što niste mogli da čujete, pokušao sam da odbranim i vašu i našu poziciju, ali šta ćete, valjda neki ljudi misle da bi trebalo da dokažete da ste dovoljno veliki Mađar samo ukoliko biste govorili loše o meni, a ako ne govorite loše o meni onda niste ni dobar Mađar.

Tako da, mi ćemo nastaviti i da se trudimo i da se borimo da zemlju vodimo na odgovoran način. Bez obzira na moju rezigniranost, neću to da krijem, na moju rezigniranost zbog činjenice da sem uvreda i toga da ne žele da glasaju za nešto što ne možete da pronađete razlog zašto da ne glasate i dajete ovakvu municiju, ne želim da kažem neprijateljima, već našim protivnicima, ne moraju da brinu. I tako rezignirani, pomalo razočarani, uvek ćemo se boriti i uvek ćemo imati i dovoljno snage i dovoljno energije da zaštitimo i sačuvamo Srbiju, makar to sami uradili. Jer i kad smo izlazili na referendum, znate, ljudi su, svi oni veliki evropejci koji su nam govorili: „Potrebno nam je nezavisno pravosuđe“, koji su na svim skupovima, na svim okruglim stolovim govorili kako je to veoma važno, nijedan nije izašao da pozove i da kaže – izađite i glasajte „za“.

Na kraju, sve se svelo na našu stranku, sve se svelo na nas. I uvek je tako. Nije problem, preuzećemo na sebe najveću odgovornost, ali im po pitanju Kosova nećemo to dozvoliti. Po pitanju Kosova sad će da budu odgovorni jer ćemo sve da ih pitamo. Da vidite samo kakva će to genijalna rešenja da budu i koliko će narodu da pomognu. Ali, kada dođe stani-pani i kada budemo, ili ako, ne daj bože, budete ugroženi, a do tada njihovu genijalnu politiku i njihova genijalna rešenja ćemo moći da sagledamo i vidimo, pa ta genijalna rešenja ne budu pomogla, ne brinite, uzećemo stvari u svoje ruke i sačuvaćemo i zaštititi naš narod onako kako oni to nisu uradili.

PREDSEDNIK: Hvala vam.

Sledeći prijavljeni je Dejan Šulkić.

DEJAN ŠULKIĆ: Zahvaljujem na datoj reči.

Poštovane kolege narodne poslanice i narodni poslanici, predsednik poslaničke grupe mi je ostavio šest minuta, pa ću pokušati da iz onoga što sam planirao da kažem, što smatram da je najznačajnije.

Neću diskutovati o ovom izveštaju sa pozicija retorike koja pretpostavlja i koja podrazumeva, a to se juče i danas najčešće čulo u ovoj Skupštini u toku rasprave, izdajstvo onoga drugog kojem se obraćate, izdajstvo onoga sa kojim se ne slažete. S druge strane, ne želim da dokazujem zato što nećemo glasati za ovaj izveštaj, ne želim da dokazujem svoje patriotske osećaje koje imam prema ovoj državi, poput svih vas koji ste ovde prisutni.

Ta retorika je poprilično opteretila ovu sednicu i juče i danas i ona dolazi sa onih polova koji su najsuprotstavljeniji, iz ugla građana koji gledaju ovu sednicu. Trebalo bi da svi oni zajedno glasaju za ovaj izveštaj, zato što on u suštini predstavlja na neki način i u nekoj meri, možda na drugačiji način, i politiku kontinuiteta, po sistemu „gde ja stadoh, ti produži“ i da bi trebalo zajedno da glasaju za ovaj izveštaj. Lično mi smeta, kao Srbinu, kao građaninu ove zemlje, toliko poređenje uzajamno, međusobno sa Kurtijem, sa Tačijem, sa Haradinajem, da to ne služi nikome na čast, to ne priliči ovom domu, to ne koristi narodu, to ne pomaže Srbiji u ovom pregovaračkom procesu, a mislim da ni Bogu nije milo.

Ne znam kome je to zanimljivo uopšte, ali očigledno iz izveštavanja ovih prištinskih medija, očigledno da takva rasprava poprilično sladostrašće izaziva kod onih sa kojima pregovaramo. Tako da se neki ne iznenade ako zbog ovih međusobnih optužbi ko više radi za albansku stranu, ko više pomaže Kurtiju, pošto je neko pominjao danas i spomenike, ne osvane nečiji spomenik, poput ovog teksta za Vuka Jeremića.

Osećaj mog patriotskog naboja ne dopušta mi da verujem da u poslednjih 30 godina, što se čulo u ova dva dana, da su sve vlasti bile izdajničke. Ako je to istina ljudi, pa, pravo je čudo da Srbija postoji, a ne čudo što imamo problem i što je ovakva naša pozicija u ovom trenutku u pregovaračkom procesu po ovom pitanju Kosova i Metohije.

Nama je ponuđen ovaj Izveštaj. Vlada je predložila razmatranje Izveštaja. Nemamo predlog akta. Možda nije trebalo ni da se glasa, pogotovo što se ovde govori da je reč samo o popisu aktivnosti koje su sprovedene.

Međutim, mi nećemo glasati za ovaj Izveštaj, pored onoga o čemu je govorio i razloge koje je naveo predsednik naše poslaničke grupe, i zbog toga što on nije kompletan, a reći ću i zašto. Za mene Izveštaj čini dokumenat koji je ponuđen Skupštini i predat na razmatranje i s druge strane obrazloženje koje smo čuli od podnosioca u najvećoj meri, i najpreciznije od predsednika Republike, koji vodi pregovarački proces u ime Republike Srbije, da je razočaran i da razmere tog razočaranja, verujem da su takve, nemamo sve informacije koje on ima, ali po posledicama verujem da su takve.

Koji su razlozi zašto smo mi razočarani? Pregovarači u ovom procesu su država Srbija i albanska strana, prištinska administracija. Ali, mi smo nezadovoljni posrednicima, i oni su nas razočarali. Zašto su nas razočarali? Zato što smo im verovali, a verovali smo zato što je takva politika. Ova vlast nije krila da veruje u evropsku administraciju u njihove namere. Sa tom politikom ste izlazili na izbore, verovali ste u nju, nije nikakav spor, ali posledice su ovakve kakve jesu.

Moja je primedba samo zašto to nije sadržano u Izveštaju? Evropska administracija, te izraze koristim, je dobila mandat od UN, ovo nije njihovo parče zemlje da sa njim rade šta hoće i kako hoće. Njih obavezuju UN, obavezuje akti koje je donosila Skupština i Savet bezbednosti UN. To je dakle, licemerje. Od Kosova i Metohije je napravljen geto.

Za šta se mi u stvari danas borimo? Naša pregovaračka grupa Republike Srbije, borimo se za slobodu da ljudi biraju gde će da žive. Borimo se za to da im se omogući da se slobodno kreću. Borimo se za to da im se omogući da se zdravstveno leče, da imaju zdravstvenu zaštitu, da se obrazuju, da se slobodno kreću. To su univerzalna ljudska prava. Nema se šta o tome pregovarati. Srbija je obavezna, kao i svaka članica UN da poštuje da univerzalna ljudska prava i slobode. Kosovo nije, i to je dokaz da nije država, ali, zato im je određen tutor, zato im je određen protektorat, koji treba da ih natera da poštuju i da garantuju sigurnost, bezbednost ljudi i da garantuju bezbednost njihove imovine.

Za mene u tom smislu ovaj Izveštaj predstavlja izveštaj razgraničenja, razgraničenja u odnosu na namere, u odnosu na posledice, postupanja treće strane, odnosno EU kao posrednika u ovim pregovorima.

Da li je sve učinjeno? Verujem da jeste. Nemam razloga da sumnjam, niti ću se baviti tim istraživanjem, ali možemo da se pitamo da li je moglo da se učini manje, i da li je bilo dobro da je učinjeno manje. Zbog čega? Zato što sada kada podvučemo crtu kažemo – e, albanska strana nije učinila ništa, a mi smo kao odgovorni učinili sve.

Završavam, molim vas za jednu rečenicu, ja duboko verujem, verujem kao i svi vi, da je ova borba pravedna. Ona je pravedna za nas i po moralnoj i po božanskoj pravdi. To je važno zbog naših osećaja, važno i zbog stanja duha nacije, ali ona pravedna i po zakonskoj pravdi i po našem Ustavu i po međunarodnom pravu. Hvala.

PREDSEDNIK: Hvala.

Reč ima predsednik Republike.

ALEKSANDAR VUČIĆ: Dame i gospodo narodni poslanici, žao mi je što niste ni pogledali ovaj izveštaj. Možete da kažete da sam ja to izmislio ili bilo šta, ja znam da ga niste ni pogledali, jer takve stvari ne biste mogli da izgovorite da ste pogledali Izveštaj. Eto, postoji jedan čovek koga ne možete da prevarite, ja vidim da ga niste ni pogledali, a kamoli pročitali.

U ovom izveštaju, inače hoću građanima da kažem, jer ja nisam bio dovoljno precizan, sve što smo radili smo pobrojali, sve. Angažovanje u pregovaračkom procesu, aktivnosti u okviru pripreme i realizacije pregovora, Zajednica srpskih opština, policija, pravosuđe, energetika, telekomunikacije, evropske-integracije, katastar, matične knjige, carinski pečat, diplome, sloboda kretanja, regionalno predstavljanje, IBM, zvanične posete, oficiri za vezu, naplata carine, Razvojni fond za Kosovo, osiguranje vozila, slobodna trgovina, most i park Mira u Mitrovici, civilna zaštita, sporazum i dijalog privrednih komora, transport opasnog tereta, nestala lica.

Sve što smo radili, sve smo pobrojali. Onda vam je ključni argument da kažete krivi smo zato što, slušajte sad, nismo mi krivi što je prešao dijalog iz UN u EU, pošto su za to oni krivi. Oni tražili. Oni to menjali, čak nisu ni obavestili Ruse za to. I uradili se to potpuno netransparentno, iz aviona. Vratili u EU, a onda kažu, pa ti si Vučiću kriv zato što si ti u kampanji rekao da verujem EU. I, vi to slušate kao ozbiljnu diskusiju. Ne, ja kažem da je Srbija na evropskom putu.

A da li im verujem, bilo šta po ovom pitanju? Pa, ne, ne verujem im ništa i nikada to nisam rekao. Nego nekako biste da opravdate da smo za nešto krivi, samo vam teško ide sa argumentima. I svi su nekoga optuživali za izdajstvo, a nisam nikoga optuživao za izdajstvo. To kao ima dve strane. Nema dve strane. Vi o tome govorite, ja o tome nisam govorio. Nijednog sekunda taj termin, ni imenicu niti sam govorio da je neko izdao, glagol niti bilo šta nisam upotrebio ovde. Nijednog sekunda, ni za koga. Ni za sve vas koji ste ćutali kao zaliveni kada su ubijali članove Danijeline porodice i sve druge. Ni za šta od toga vam nisam rekao.

Čuj, mi krivi zbog toga što verujemo EU. Ne verujem im ništa po pitanju Kosova i Metohije. Pa, šta da radim zbog toga? Da pucamo sebi u nogu, kao što su oni sebi pucali u nogu u sankcijama prema Rusiji. Da pucamo sebi u nogu, pa ako možemo sebi da uvedemo sankcije neke dodatne. Da li je to smisao svega, da se junačimo, da idem da tamo opsujem nekoga ili da ošamarim nekoga. Šta je smisao? Ili da nekome kažem da će dete da mu završi u šahti kao što to neki meni govore ovde.

Šta u stvari hoćete? Da li ima neki zahtev koji ste uspostavili a da vam nisam izašao u susret? Svaki zahtev koji ikakve veze ima sa pristojnošću imao, sve sam vam prihvatio. Hoćete veću ulogu, evo očekujem sad, poslaćemo pregovarače da dođu sa vama da razgovaraju. Siguran sa da ćete da ih uništite rasturite i da im objasnite kako se rešavaju problemi na Kosovu, a ovi ljudi će biti zaštićeni, a što će Srbija da nam procveta, da ne govorim, baš kao što je cvetala od 2000. godine. Samo gledajte da nam ne ugasite sve fabrike kao tada.

Da vam kažem nešto, ne postoji opravdanje za neglasanje za ovaj izveštaj. Jednostavno, ne postoji. Ne postoji, mi smo glasali, koliko Martinoviću, 12 Rezolucija kada smo bili u opoziciji. Za svih 12 Rezolucija smo glasali. Što, to su bila genijalna dokumenta? Pa, svaki put se išlo na rezolucije kad ne znate šta da radite, da tražite opravdanje za to što ne znate da radite. Pa, svi to znamo. I, za svaku smo glasali zato što, bez obzira na to što sve znamo, uvek je bila manja šteta nego da albanski mediji to kažu.

Kad kažete šta kažu jedni drugima? Ne kažu albanski mediji šta kažu jedni drugima, ne kažu oni šta sam ja rekao vama, oni nepogrešivo znaju šta je njihov interes i zato oni samo puštaju vas koji govorite protiv mene, a ne puštaju mene koji govorim protiv vas. Postoji jedna stvar koja se nikada neće dogoditi u njihovim medijima, a to je da nešto lepo kažu o Aleksandru Vučiću, a vi dobro razmislite zašto je to tako. Hvala vam najlepše.

PREDSEDNIK: Sledeći prijavljeni je Vladimir Gajić.

Nije u sali, posle će reći da mu je nešto bilo uskraćeno, ali sada kada je prijavljeni i kada je dobio reč, nije u sali, odlično.

Dobro.

Sledeći prijavljeni je Goran Vesić.

GORAN VESIĆ: Poštovani gospodine predsedniče, predsedniče i potpredsednice Narodne skupštine, dame i gospodo narodni poslanici.

Posle Izveštaja predsednika republike i dvodnevne rasprave, ja mislim da ovde, u ovoj sali, nema ni jednog poslanika koji nije svestan koliko je, situacija koju mi imamo na KiM, teška. Nažalost, da su neki poslanici, srpski poslanici pre 100 ili 150 godina, u različitim sazivima srpske skupštine, raspravljali o KiM, bilo bi manje više isto i tada bi se pričalo o pritiscima i pričalo bi se o iseljavanju Srba.

Ipak, nekorektno je da kažemo da je pozicija u kojoj se nalazi Srbija danas bolja, nego pre nekoliko godina, kada su u pitanju pregovori o KiM. Tu pre svega mislim to da je 18 zemalja povuklo priznanje samoproglašene nezavisnosti, a juče smo čuli predsednika republike da postoje diplomatske note za još sedam zemalja, moguće je i za osmu. Tu pre svega mislim na to da prvi put, od samoproglašenja nezavisnosti KiM, većina članica zemalja članica UN, a njih ima 197, ne priznaje tu samoproglašenu nezavisnost. To je pobeda predsednika Vučića i to je pobeda Srbije.

Mislim da smo nekako olako prešli ova dva dana preko toga, jer mi veću pobedu nismo imali. Da je to lako, verovatno bi to uradio neko ranije. Posledica toga što UN više zemlje koje priznaju samoproglašenu nezavisnost, nemaju većinu, jer to da Priština nije postala članica skoro ni jedne međunarodne organizacije, pa ni UN.

Predsednik Vučić nije odbio ni jedan razgovor, išao je na najbesmislenije razgovore, na one razgovore za koje je znao da se ništa neće dogoditi. Zato što je, kao što je ovde rekao, bolje hiljadu sati razgovarati, nego jedan sat radovati. Imali smo ovde poslanicu SPS, Suzana mislim da se zove, izvinjavam se ako sam pogrešio, Snežana, koja je rekla da to nisu bili razgovori, često monolozi i dobili smo i Vašingtonski i Briselski sporazum. Svi će reći da oni nisu idealni, ali su najbolje što imamo.

I zašto Priština ne sprovodi te sporazume, ako su dobri za njih, a nisu dobri za Srbe? Zašto Priština ne implementira zajednicu srpskih opština, ako je to dobro za njih, a nije dobro za Srbe? Ono što je najvažnije i što je velika pobeda i predsednika Vučića i naše Vlade, što Srbi na KiM govore jednim političkim glasom, jer plan svih onih koji žele da se prizna samoproglašeno nezavisnost je da se Srbi podele.

I malo pre, kada je predsednik rekao, da mi nikada nećemo priznati, odnosno ukinuti tablice, kako se od nas to traži, a da ne zna šta će uraditi Srbi, ali da je siguran da oni to neće uraditi, oni su po tome, još imaju oštriji stav. Zamislite, da li bi to tako bilo da Srbi na KiM su podeljeni na tri ili četiri različite političke grupacije, pa jedna se dogovori jedno, a druga se ne dogovori, sada više to nemamo.

Situacija je bolja, zato što mi sada imamo Otvoreni Balkan, i ovde sam malo pre čuo jednu izjavu koja mi je, moram reći zaparala uši, a to je da je to privatna inicijativa predsednika Vučića i Edija Rame. Pazite, najbolja stvar koja se desila u integraciji Balkan, gde mi pokazujemo da možemo da sarađujemo sa Albanijom, sa Severnom Makedonijom, gde pravimo integraciju koja ukida međusobno granice, stvara jedinstveno tržište robe, ljudi i kapitala, koja pokazuje da mi možemo da sarađujemo sa Albancima iz Albanije, što znači da možemo da sarađujemo sa Albancima sa KiM, se proglašava privatnom inicijativom.

I na kraju ono što želim da kažem, kada govorim o našoj poziciji, Vučićev ugled u svetu i ono što pozicija koju danas ima Srbija, doveli su do toga da može legitimno da postavi, čak i pred one zemlje koje priznaju samoproglašenu nezavisnost naše legitimne ekonomske, političke, kulturne, religijske i druge interese.

Netačno je, a to se takođe čulo juče ovde, da predsednik Vučić ne razgovara o ekonomskim pitanjima, netačno je da mi ne govorimo o tome kolika su bila ulaganja Srbije na KiM, ali ste čuli predsednika koji je rekao da oni koji priznaju tu samoproglašenu nezavisnost smatraju da je sva društvena i državna imovina na KiM pripada njima i ako je Srbija od 1960. do 1990. godine, samouputnu energetsku i telekomunikacionu infrastrukturu na KiM uložila, verovali ili ne, 17 milijardi evra. To znači da bi po tom osnovu mi bili vlasnici, bar 80% svih privrednih subjekata na teritoriji KiM.

Imovina je u vlasništvu onoga ko je stvarao, a u slučaju bivše društvene i državne imovine, na KiM, to je skoro isključivo Republika Srbija. Koliko puta je predsednik pričao o „Gazivodama“, da je Srbija gradila „Gazivode“, „Gazivode“ je gradila Beogradska „Hidrogradnja“, da bi se stvorila brana, raseljeno je 600 srpskih porodica iz Ibarskog Kolašina, potopljena četiri groblja, dve crkve, potopljen dvor Jelene Anžujske.

Da li znamo da mi i danas vraćamo kojima su građene Gazivode, od 2002. godine do danas vratili smo, preko, država Srbija preko 700 miliona evra, 700 miliona evra kredita za izgradnju privrede na KiM, onu za koju oni kažu da pripada danas Prištini.

Od 2002. godine, obavezali smo se da vratimo do 2041. godine, skoro 930 miliona evra. Od tih kredita građeni su i Termoelektrana Kosovo „B“, i Kop „Belaćevac“, i deo „Trepče“, i Fabrika akumulatora, Fabrika baterija u Gnjilanu, Feronikl, „Balkan“ u Suvoj Reci, i „Printeks“ u Prizrenu, i Fabrika radijatora u Gnjilanu, i Fabrika šavnih cevi u Uroševcu, taj dug je naša tapija nad imovinom. I što Srbija bolje stoji i što imamo više saveznika, moći ćemo da pokrenemo pitanje naše imovine.

Ono što želim da kažem, i to me zaista lično vređa i pogađa, pošto sam u nekih od tih situacija bio zajedno sa predsednikom Vučićem, mnogo laži i uvreda u ova dva dana čuo sam na njegov račun.

Jedna od najstrašnijih laži koje sam čuo to je kako se predsednik Vučić ponašao kada je ubijen premijer Đinđić, jer ja sam te 2003. godine bio u Kliničkom centru i bio sam na 5 ili 6 metara od mrtvog premijera, a nas je bilo 6, 7 ili 8, ne znam koliko nas je bilo i ja sam posle toga otišao u Vladu, koja je bila prazna, jer smo organizovali sednicu Vlade, i znam sa kim sam razgovarao telefonom u tih nekoliko sati, i posle sutradan i znam šta mi je rekao predsednik Vučić kada smo tada pričali.

Ne vi, koji vrtite glavom, pošto tada niste bili na 10 kilometara od Đinđića, ali vi znate šta je radio Vučić tada.

Znam koliko mu je bilo teško jer je odgovoran čovek, zato što je ubijen premijer i zato što je čovek, i znam šta znače glasine.

Treba da vas je sramota da pričate tako, sramota treba da vas bude. A šta znači kada se glasine ne demantuju, reći ću vam jedan drugi primer.

To je primer Zorana Đinđića i vola na Palama, zato što sam te 1994, ili 1995. godine, više se ne sećam, mislim da je i predsednik Vučić bio tamo, bio kao šef kabineta sa njim na Palama, tada je NATO najavio bombardovanje srpskog naroda tamo i Đinđić je otišao da bude sa ljudima tamo i onda su oni koji su sedeli po kafićima u Beogradu izmislili da je jeo vola, ali nije, i da je jeo, pa šta, ali nije.

Bio je predsednik Vučić, mislim i Koštunica, bilo je puno ljudi iz Beograda. To znači kada se glasine demantuju.

I onda se od toga pravila priča, kao da je to Bog zna kakav greh, kao da nije važno biti sa ljudima, kao da to nije ljudski gest bio.

Pričao vam je predsednik Vučić, a malopre smo ovde imali poduke od tome da kao mi ne znamo gde je Gračanica i gde su Visoki Dečani. I to nas uči čovek i to je tačno, u čiju smo zaštitu i on, i ja i još neki drugi stali kao studenti kada su mu prekidali predstavu u Jugoslovenskom dramskom pozorištu, pričam o gospodinu Kovačeviću.

Stali smo tada u odbranu njegovog prava na umetničke slobode, iako je to jedan od najskandaloznijih tekstova, najskaradnijih tekstova o Svetom Savi, gde je Rastko Nemanjić prikazan kao ženskaroš, kao pijanica i ne znam kako još.

Ni jedan istorijski dokument tako ne govori o Rastku Nemanjiću.

(Aleksandar Vučić: Ubica.)

Ubica, tako je.

Svi istorijski dokumenti o Rastku Nemanjiću govore da je bio pobožan i da je bio smeran, a to je bila fikcija, vizija gospodina Kovačevića, da se od Svetog Save, on koji nas sada uči gde je Gračanica napravi ubica i ženskaroš. I mi smo rekli, u redu, svako ima pravo na svoju viziju, čak i na takvu viziju.

Najskandalozniji tekst o Svetom Savi ikad napisan na srpskom jeziku napisao je gospodin koji nas je ovde učio gde je Gračanica. I ćuti o tome i krije taj tekst. Stidi ga se, ali nikada ga se javno nije odrekao. Bože moj, ljudi pogreše, nikada javno nije rekao. Nikada se javno nije odrekao toga.

Ono što želim da kažem, jedna od najružnijih stvari koja se desila u ova dva dana je bilo to što smo čuli da pojedini poslanici ove ljude koji sede gore, predstavnike Srba sa Kosova i Metohije, nazivaju ubicama i kriminalcima.

U srpskoj Skupštini čuli smo na račun predstavnika Srba, one iste optužbe koje priča Aljbin Kurti, iste optužbe. To je sramota za ovu Skupštinu. Ne vrede nama nikakve ni deklaracije, ni rezolucije, ni povelje ako Srbi na Kosovu i Metohiji ne govore jednim glasom, ako ih mi ne štitimo. A, oni su proglašeni za ubice i kriminalce samo što brane srpski narod, jer oni će posle ove Skupštine, večeras, sutra da odu na Kosovo i Metohiju, a ovi što su ih nazivali ubicama sedeće po kafićima i tvitovaće šta će raditi.

Prema tome, da završim. Pozivam sve narodne poslanike da prihvatimo Izveštaj i podržimo sve dosadašnje aktivnosti predsednika i Vlade. Bilo je u ovoj Skupštini mnogo rezolucija.

Malopre smo se prisećali Nataša, Arsić i svi mi koji smo bili ovde, glasali smo skoro uvek jednoglasno, zato što time šaljemo poruku svetu, da se Srbija ne deli bar po ovom pitanju, iako se ne slažemo u svakom drugom pitanju. Nema potrebe. Da stanemo jednom i da pokažu da smo jedinstveni kao malo puta u svojoj istoriji. Da pokažemo da možemo da stanemo iza jednog pitanja i da kažemo da imamo makar isti stav. Da pokažemo odgovornost i da damo podršku ovim ljudima koji treba da se vrate na Kosovo i Metohiju. Samo tako možemo da pobedimo.

I ono što je najvažnije, da damo podršku predsedniku Vučiću koji će i sutra i prekosutra i za dva meseca, opet ići na razgovore i trpeti pritiske i za sve što je urađeno oko Kosova i Metohije poslednjih 150 godina, i da pokažemo da možemo da jednom stanemo iza jedne politike.

Biće zaista teško ako se to danas ne dogodi i time smo dali municiju onima koji su protiv Srbije. I tu se vidi ko vodi državnu politiku, a ko strančari. Na ovom pitanju nema strančarenja.

Zato vas pozivam još jednom da podržimo Izveštaj Vlade Republike Srbije, da podržimo ono što je radio predsednik Republike i da im damo podršku za dalje pregovore, jer će pregovora biti, a kao što ste sami čuli neće biti lako izboriti se za ono što je naš interes. Hvala.

PREDSEDNIK: Gospodine Radosavljeviću, poslanička grupa više nema vremena, znate to? Potrošili ste vreme u potpunosti.

(Slaviša Radosavljević: Ni minut?)

Ništa, ni sekunde.

Reč ima narodni poslanik Zvonimir Stević.

Izvolite.

ZVONIMIR STEVIĆ: Poštovani predsedniče Republike, poštovani predsedniče Narodne skupštine, dame i gospodo narodni poslanici, komšije i sugrađani, braćo Srbi sa Kosova i Metohije, nakon dvodnevne rasprave, moram ovde da kažem da sam razočaran.

Nakon, imperativnih objava, zahteva da se što pre u Srbiji održi Skupština da se rešava pitanje Kosova i Metohije, očekivao sam, zaista, i ja i moji sunarodnici da ćemo da se izdignemo iznad svega, iznad stranačkih, ličnih interesa, da postignemo jedinstvo i da pokažemo koliko smo jaki i koliko smo snažni. Samo tako možemo da ostvarujemo interese i Srbije i Srba na prostoru Kosova i Metohije.

Nažalost, i pored duplog vremena ništa se dobro nije čulo. Nisam čuo ni jednu alternativu.

Pitam sve ovde skupa sada – koje i kakve poruke mi šaljemo, pre svega Srbima na Kosovu i Metohiji, oni koji su ovde i oni koji žive na prostoru Kosova i Metohije? Poslali smo im poruku – braćo Srbi sa Kosova i Metohije dobrim delom neka vam je Bog u pomoći. Koju poruku smo poslali nakon dvodnevne rasprave? Ne razumem.

Ono što me zabrinjava, da ne spomenem albansku stranu koja je isključivi krivac za sve ovo, da ne spomenemo Evropsku zajednicu, Evropsku uniju i Kvintu i te međunarodne moćnike koji zdušno potpomažu to što se dešava na KiM, da im kažemo kada će da prestanu sa dvostrukim aršinima, sa dvostrukim standardima i kada će da prestanu da nas gledaju u oči i da nas lažu.

Ne počinje rešavanje pitanja KiM danas, što su mnogi mislili. Razumem, ovo je prva sednica novog saziva, pa su neki jedva čekali da se dokažu. Bio bih prezadovoljan i srećan, i Srbija, pogotovo srpski narod kada bi mi to mogli danas i u narednih deset dana i mesec dana pitanje KiM da rešimo.

Ono što je takođe zabrinjavajuće, to je – da li mi možemo sami da rešimo pitanje KiM? Možemo da sedimo danas, narednih deset, narednih 15 dana, pri tome, zaboravljamo činjenicu i situaciju na KiM da na KiM postoji druga strana, to je albanska strana. Tamo živi i drugi narod, kao što su moje kolege sa leve strane rekli i Bošnjaci, i Aškalije i Romi, itd.

Da li je teško? Izuzetno teško i složeno za moju generaciju od 1981. godine, svakog dana u Prištini crni utorak, crni petak, krvavo proleće, krvava jesen.

Da li je složeno? Jeste. Da li je jednostavno? Nije. Da li smo mi kao Srbi pravili greške? Jesmo. Evo je kod mene odluka, Nacionalni komitet oslobađanja Jugoslavije. Tom odlukom vlasti nove Demokratske Federativne Jugoslavije svim kolonistima privremeno zabranili povrat na KiM, 1945. godine, na ta mesta gde su bili kolonisti dovedeni su Albanci iz Albanije.

Da li treba da zaboravimo činjenicu da je bilo iseljavanja sa KiM, 1968. godine je veliki broj Srba napustio prostor KiM. Na čelu Ministarstva unutrašnjih poslova KiM je bio Srbin.

Pitam sve nas, 1974. godine ovde, kada smo iz parlamentarnog sistema prešli u delegatski sistem, 250 delegata Skupštine Srbije je donelo novi Ustav koji je Kosovu i Metohiji i Vojvodini dalo prerogative državnosti. Posle smo pokušali to da ispravimo, ali smo skupo platili.

Ovde dva dana slušam žestoke napade na Srpsku listu. Ja želim da vam kažem zašto smeta Srpska lista i zašto je Srpska lista trn u oku mnogima. Zato što je stožer okupljanja srpskog naroda na prostoru Kosova i Metohije, zato što je to jedinstvo i zato što smo onemogućili albanskoj strani i EU da manipuliše sa srpskim narodom na Kosovu i Metohiji, jer njima ne trebaju 10, njima treba jedan, dva ili troje da pred međunarodnu javnost pokažu kako, evo, i Srbi glasaju i Srbi se zalažu za ono što čini kosovska strana.

Govoriti juče i danas u parlamentu o Kosovu i Metohiji kao važnom državnom pitanju posle sveobuhvatnog obraćanja predsednika Republike Aleksandra Vučića, sa jedne strane, je nešto olakšavajuća okolnost, ali istovremeno i obaveza svih nas da sa najvećom merom odgovornosti sagledamo sve aspekte zapetljanog kosovskog čvora.

Suština ovih odnosa je jednovekovna želja Albanaca da nasilno na teritoriji Srbije osnuju svoju drugu državu u proteklim decenijama, iako su u nekim, o tome nismo govorili, zapadnim demokratijama usta puna priča o ljudskim pravima, pojedinih grupacija, njihovoj zaštiti kao tekovini moderne civilizacije. Uz pozivanje na međunarodne konvencije oni potpuno mirno i nemo gledaju kako se više od dve decenije krše sva ljudska prava kosmetskih Srba i onih koji su proterani sa svojih ognjišta i onih koji su ostali na svojim ognjištima, ali žive u potpunom strahu za sopstvene živote i budućnosti svoje dece.

Život na Kosovu i Metohiji. Moram pri tome istaći da zbog pritiska kosovskih privremenih institucija, Srba u svim kosovskim sredinama jednako muči nezavisnost, duboka uznemirenost, briga za sopstvenu sudbinu itd, itd.

Potpuno je neprimereno da se pojedini opozicioni lideri busaju u grudi i pozivaju na svoj patriotizam, kao i da je Kosovo i Metohija nacionalno pitanje. Ako je tako, hajmo to da ispoštujemo, hajmo da to uvažimo, već im služi za dobijanje političkih poena, pritom pokazujući potpunu nebrigu za sudbinu srpskog naroda na prostoru Kosova i Metohije.

Narod na Kosovu i Metohiji je strpljiv, izdržljiv, a znamo dobro da su sve vlasti polagali ispit na pitanju Kosova i Metohije, pa i predstavnici dela sadašnje opozicije za koje Rezolucija 1244 kvalifikovana kao izdaja, a govorili su da će nakon rešenja režima Slobodana Miloševića, pitanje Kosova i Metohije biti demokratsko i biti rešeno.

Mislim da je neophodno da imamo još tri, četiri sata i još koliko rasprave da se uzmemo u pamet, da se urazumimo i da glasamo za Izveštaj, jer neglasanjem za Izveštaj mi štetimo interesima i Srbije i Srbima na prostoru Kosova i Metohije i dajemo prostor albanskoj strani i međunarodnoj zajednici da nastave da rade.

Sasvim na kraju, gospodine predsedniče, zašto vi ovoliko smetate srpskom narodu, da ne kažem opoziciji, neću pojedinačno? Zato što ste armirani beton, vetar u leđa za opstanak srpskog naroda na prostoru Kosova i Metohije, zato što ste vi kao predsednik države jedini poznavalac situacije na Kosovu i Metohiji i zato što svakodnevno vi i vaši saradnici iz Kancelarije vode brigu za Srbe na prostoru Kosova i Metohije i pokušavaju da rešavaju probleme onoliko koliko mogu, jer vi poznajte svaki zaseok, svako selo. Vi ste obilazili Kosovo i Metohiju kada je bilo najteže. Vi ste jedini predsednik i prvi, da pogledamo stenograme, koji ste javno za skupštinskom govornicom rekli da Srbija i vi dok ste predsednik neće priznati Kosovo i Metohiju i to je, takođe, još jedan znak i hvala vam na tome, da nastavimo našu borbu koja neće biti ni malo laka, da obezbedimo bolje uslove.

Nisam govorio zbog nedostatka vremena o ekonomskom ulaganju. Nikada više u oblasti infrastrukture na prostoru Kosova i Metohije nije uloženo novcem.

I sasvim na kraju jedan zahtev, jedna molba. Možda nije primerena ovoga puta. Naime, mi smo 2008, 2012. godine imali ljude koji su radili u privredi, koji svojom voljom nisu napustili svoja radna mesta, koji su primali taj tzv. minimalac. Da učinite sve da pomognemo tim ljudima. To više nije minimalac, to je socijala. Oni koji su u raseljenju primaju 8.000, a oni koji su dole primaju 11.000. Da se ispita mogućnost, da se provere spiskovi, da se uradi kontrola spiskova, jer je prošlo dugo vremena. Nekih više nema među nama, neki su dobili radna mesta, a to se da lako utvrditi.

Poslanička grupa Socijalističke partije podržava Izveštaj pregovaračkog procesa i Kancelarije.

Hvala vam. Živeli!

PREDSEDNIK: Reč ima Žika Gojković.

ŽIKA GOJKOVIĆ: Hvala.

Poštovani predsedniče države, poštovani predsedniče Skupštine, dame i gospodo kolege poslanici, dragi prijatelji iz naše južne Pokrajine, imam malo vremena, pa ću neke stvari morati pročitati, a neke izbaciti, iako je ovo izuzetno važna tema, koja zaslužuje mnogo više pažnje, ali ajde da krenemo sa jednim pitanjem. Šta nam se to desilo kao narodu? Toliko mržnje, besa, gneva. Ja sam svestan da višedecenijsko komunističko nasleđe je ostavilo takvog traga da smo i dalje podeljeni, ali ovo danas što slušamo i juče prevazilazi sve naše podele i kaže nam i jasno pokazuje da nije sveto.

Pitanje Kosova i Metohije predstavlja srpsko nacionalno državno i crkveno pitanje prvog reda, bar tako bi trebalo da bude, a mi danas govorimo o najskupljoj temi, političkoj reči u Srbiji, temi koja predstavlja pravu poslasticu velikom broju stranaka u svim političkim debatama na izborima, ali nažalost za obračun jednih za drugima. Neko će reći to je normalno, neko će reći to je Srbija, toga ima svuda. Ja mislim da je to normalno samo za politikante i političke pilićare koji žele da prikupe jeftine političke poene.

Za normalne ljude je nenormalan način kako se Kosovo i Metohija zloupotrebljava konstantno kako od onih koji bi sutra priznali nezavisnost, tako isto i od onih drugih koji se ne razlikuju puno od njih, koji su razni branioci srpstva, kojima je osnovni cilj da svojim emotivnim, ucviljenim, a često i uz zveckanje oružja, recikliranim govorima, pokupe jeftine političke poene. E to je nenormalno i time pokazujemo da, prvo, ništa nismo naučili iz istorije i, kao drugo, da ne možemo da budemo jedinstveni čak ni oko onoga što nam je najsvetije.

Šta istorija kaže? Biću vrlo kratak jer je predsednik o tome imao prilike da govori, a imam manje vremena. Da Srbija kada je bila kraljevina da je naseljenost oko 50.000 Srba na teritoriji Kosova i Metohije, da kada je došao komunizam da je proterivao Srbe sa Kosova i Metohije, nastanjivao sa 200.000 Albanaca koji su podrivali sistem i terali Srbe sa Kosova. Apsurd je bio taj da je nepisano pravilo bilo da je u Srbiji normalno imati jednog, dva ili tri deteta, a Tito je lično kumovao svakom njihovom desetom ili jedanaestom detetu.

Ono što je možda i najvažnije, što smo propustili devedesetih godina da uradimo, a to je oduzeta imovina domaćinima na Kosovu i Metohiji i SPC koja je 20% imovine svoje imala na Kosovu i Metohiji, da smo napravili pravičnu restituciju, danas bismo imali mnogo jače argumente za povratak naše teritorije.

Jedina smo zemlja u Evropi koja je bombardovana od strane vekovnih saveznika, a epilog je da tadašnja vlast potpisuje kapitulaciju. I mi možemo da pričamo o Rezoluciji 1244, ali jako dobro znamo, i već je tu danas rečeno nekoliko puta, kako se gleda na tu povelju danas.

Puštanje iz zatvora koljače braću Mazreku i Kurtija posle 2000. godine, koji odmah čim su izašli iz zatvora su nam se smejali u lice sa još hiljadu i koliko raznih OVK boraca, koji su odmah posle toga nastavili da vršljaju po Kosovu, samo se presvukli u odela i nastavili one poslove koji su radili do tada.

Ovo je samo deo čitavog niza istorijskih grešaka, višedecenijskih, koji su dobili od toga da na Kosovu danas živi oko 1,5 miliona Albanaca i tek negde oko 80 do 90 hiljada Srba. Proces povratka je potpuno skoro zaustavljen. Naša država ima vrlo slabe mehanizme, gotovo nikakve, a državni funkcioneri mole za dozvolu da posete Kosovo i Metohiju. Pri tom, moraju da prigovaraju sa teroristima.

Naš predsednik pregovara, kao, recimo, sada kada bi se pregovaralo sa nekima iz zemunskog klana.

Zašto ovo sve govorim? Jer ovo stanje je neizdrživo, a mi danas gledamo kako ćemo da napadamo jedni druge. I čovek koji ima tegove oko nogu i pokušava da uradi nešto za Srbiju, meni nije to problem da kažem, jer nisam član SNS, mi danas gledamo da ga vređamo, da mu vređamo porodicu i da ga napadamo sa stvarima koje nemaju veze sa temom. To nije u redu.

Šta narod očekuje od nas? Prvo, ono što su uradili naša braća i sestre na Kosovu, da budemo složni, jer kako kaže patrijarh Pavle, gde je jedinstvo, tu je i Bog. PREDSEDNIK: Gospodine Gojkoviću, samo obratite pažnju na vreme.

ŽIKA GOJKOVIĆ: Molim vas, samo još malo mi dozvolite, pošto retko kad ću imati priliku, jer sam samostalan poslanik.

Ono što je jako važno, to je da budemo složni, da nastavimo sa reformama, da ubrzamo reforme kada je u pitanju pravna država, da ojačamo institucije, da jačamo naše odbrambene mehanizme, ne da bismo napadali nekoga, već da bismo branili svoje. Mi moramo ovo da uradimo. To radimo zbog nas, ne zbog EU, niti bilo koga drugog. Diplomatske aktivnosti naše Vlade su napravile vrlo velike pomake, pogotovo kada je u pitanju...

PREDSEDNIK: Hvala vam.

ŽIKA GOJKOVIĆ: Molim vas, samo još jednu rečenicu i time završavam. Mislim da je krajnje vreme da shvatimo da samo jedinstveni možemo učiniti nešto. Ja vas pitam sve ovde danas - da li smo spremni za to? Nažalost, gledajući ova dva dana, mislim da nismo. Hvala vam.

PREDSEDNIK: Hvala.

Sledeća prijavljena je Radmila Vasić. Izvolite.

RADMILA VASIĆ: Poštovani građani, poštovani predsedniče Republike Srbije, predsedavajući, kolege, braćo i sestre Srbi sa Kosova i Metohije, kao neko čije je poreklo sa Kosova i Metohije, ko često boravi na Kosovu i Metohiji, danas vam se obraćam u ime Srba koji nisu deo vaše Srpske liste, ali za koje želim da vam skrenem pažnju da ne ostanu zaboravljeni i da i oni postoje.

Danas je važna sednica, svakako, govorimo o Kosovu i Metohiji, ali moramo i da skrenemo pažnju da mi ne govorimo o nikakvoj platformi sa kojom ćete vi od sutra ili u budućnosti pregovarati, već želim da pojasnim građanima da govorimo o Izveštaju šta je pregovarački tim uradio za prethodnih godinu dana, a vaš poziv da čak i opozicija glasa za ovaj izveštaj, shvatila sam kao podelu odgovornosti zbog samog Izveštaja, a da u tome mi nismo ni učestvovali.

Izveštaj sam po sebi nije za usvajanje, jer pokazuje nemoć Kancelarije za Kosovo i Metohiju da reši nagomilane probleme Srba, jer je svojim neradom tome doprinela i samim tim snosi najveću odgovornost direktor Kancelarije za Kosovo i Metohiju i tražim da podnese ostavku.

Zašto ne treba usvojiti Izveštaj? Pre svega, zato što je deo Srba na Kosovu i Metohiji ostao ispod radara vaše Kancelarije za Kosovo i Metohiju, ispod radara vaše Srpske liste, Vlade vaših funkcionera, privremenih institucija, a njihovi problemi su ostali nerešeni. Sve te ljude plaćamo iz budžeta da bi upravo rešavali probleme i običnih građana na Kosovu i Metohiji koji nisu deo Srpske liste, koji nisu članovi SNS.

Nezadovoljstvo Srba koje ni vi, predsedniče, ne želite da uvažite, a pozivam vas da to ipak uradite u budućnosti, je sledeće. Srbi na Kosovu i Metohiji nemaju pasoš Republike Srbije. Osećaju se kao građani drugog, poslednjeg reda. Pasoš koji dobijaju preko Koordinacionog centra samo im pravi probleme. Drugi minimalac koji primaju je 11.000 dinara, od 2007. godine, nije nikada povećan. Srbi sa Kosova i Metohije traže da povećate taj minimalac. Pri tom, Srbi na Kosovu i Metohiji koji primaju ovih 11.000 nezadovoljni su i razočarani i očajni zbog dupliranja plata predstavnika Srpske liste i članova vaše partije na funkcijama na Kosovu i Metohiji po srpskom ili kosovskom sistemu.

To je problem koji Srbi sa Kosova i Metohije traže da rešite. To ste im obećali kada ste bili na Kosovu i Metohiji, primili ih i čuli njihove probleme. To niste uradili.

Juče ste rekli da je teško da to ispravite. Zašto? Krenite od Srpske liste i najviših funkcionera koje imenuje Vlada Republike Srbije, uz obavezu da im bude zabranjeno da obavljaju bilo koju funkciju po kosovskom sistemu. Primer za to vam je, evo, i vaš ministar za zajednice i povratak u kosovskoj vladi, koji radi i u Visokoj ekonomskoj školi strukovnih studija, koji radi u JP „Standard“. To su već tri primanja. Govorim o Goranu Rakiću. Kako isti čovek može da zastupa i brani dva potpuno različita i pri tom sukobljena pravna i politička sistema, tzv. kosovski i sistem Republike Srbije?

Za ove ljude i za mnoge druge znate da su u kosovskoj skupštini, vladi i rade u kosovskom sistemu, ali vam to ne smeta da ih dodatno angažujete i u okviru sistema Republike Srbije. Zašto to radite? Ako imate dobru volju, ovo možete lako da rešite i ta sredstva rasporedite na one koji žele da žive i stvaraju porodice na Kosovu i Metohiji ili na one koji nemaju nikakva primanja ili povećajte minimalac.

Što se tiče dokumenata, lična karta izdata od strane MUP Republike Srbije za gradove južno od Ibra se ne priznaje, niti građani, i ako je imaju, smeju da je pokažu, naterani su od sopstvene države da uzmu kosovska dokumenta jer nisu bili zaštićeni.

Samo ću još jednu rečenicu. Ako u Izveštaju imate da ste dogovorili pitanje rešavanja nestalih lica 2020. godine, a nova vlada privremenih institucija u Prištini odbila je dogovorene principe, zašto ste vi pristali da iznova pregovarate? Zašto ste popustili? To znači da mogu i dogovoreni sporazumi da se menjaju, a vi zastrašujete građane da je to nemoguće.

Rekla bih vam još puno toga, ali svakako, ostaviću vreme i ostalim kolegama. Molim da na ova pitanja odgovorite. Hvala.

PREDSEDNIK: Reč ima predsednik.

ALEKSANDAR VUČIĆ: Sada pogledajte, poštovani prijatelji, džabe je bilo što smo na neke od ovih stvari već odgovorili. Ne mogu u ovom trenutku bolju imenicu od imenice bolest da upotrebim, koja je zahvatila dubinski naše društvo. To je kada izgovore jednu laž, onda je ponavljaju u nedogled.

Juče sam o tome govorio i odgovorio na to. Nije vredelo. Nisu slušali. Došli su da kažu svoje, ne želeći da čuju. Da je neko zainteresovan za Kosovo i Metohiju danas bi me pitao – pa šta si predsedniče, šta si Vučiću, šta si Aleksandre razgovarao jutros sa Manuelom Zaracinom? Videli ste u vestima da sam razgovarao sa njim, nemačkim izaslanikom. Da je ikoga interesovalo Kosovo, kao što ste primetili, niko to pitanje nije postavio, ni privatno, ni zvanično, jer ih to ne zanima. To je jedna od stvari zbog kojih možemo i da stradamo i da napredujemo i kako god okrenete ili iz kog ugla da gledate.

Naime, uvažena gospođa je tražila ostavku Petra Petkovića zbog nerada. Valjda se oni ubiše od marljivosti, a on je neradnik, a onda je rekla zašto, pa zašto ne date Srbima sa Kosova i Metohije pasoše. Zato što su oni koje ste podržavali to zabranili. I to sam vam juče objasnio već. Dakle, kada smo dobijali i viznu liberalizaciju, odnosno pre toga stabilizaciju i pridruživanje sporazum, prihvatili su oni koji ste podržavali to da ne mogu Srbi sa Kosova i Metohije da dobijaju viznu liberalizaciju, jer pripadaju po EU nekoj drugoj teritoriji i nekoj drugoj državi.

Kakve to veze ima sa nama? Ne znate ni sami, ali eto pročitali ste na društvenim mrežama. Baš vas je bilo briga da slušate juče šta govorimo ovde, nisam samo ja o tome govorio, jer vi imate svoju listu izmišljotina na kojima morate da insistirate i to ćete u nedogled da ponavljate, kao i to da sam se radovao Đinđićevoj smrti, kao i to da sam snajperom pucao po Sarajevu, kao i ne znam ni ja šta sve. Vi možete tako da izmišljate šta god vam padne napamet do mile volje. E tako i ovo.

Vi kažete minimalac 11.000 dinara. Nema minimalca od 11.000 dinara. To je novčana naknada od 11.000 dinara i to privremena naknada. Da bi ljudi razumeli o čemu se radi, a 8.000 je za centralnu Srbiju. Što biste to ljudi znali? Time se bavimo mi. Naravno da nije dovoljno, ali morate da znate o čemu se radi. To je za ljude koji su radili u fabrikama, na raznim mestima na Kosovu i Metohiji, koji više nemaju posao. Ovo nije nikakav minimalac, jer mi ono što radimo u srpskom sistemu od prosvete, zdravstva, svega, sve postupamo i biće uskoro 40.000 dinara minimalac. Kao što znate, nikakvih 11.000 dinara, a na platu koja ide ide još 50% kao kosovski dodatak. Ovo dajemo pomoć kao novčanu naknadu.

Gle čuda, interesantne li stvari, ni tu novčanu nadoknadu nije izmislio Aleksandar Vučić, niti mi, već neki mnogo, mnogo pre nas. Mi samo dodavali malo para i to 15 godina ranije, 20. Koga briga? Što vas se to tiče? Najlakše je tako. Što manje ima veze s istinom to će lakše da prođe u narodu. To se radi preko Nacionalne službe za zapošljavanje.

Rekli ste još jednu neistinu oko ličnih karata. Kažete – pa moglo je sve tako i Srbi sa juga su mogli. Nisu mogli, pa naše vladike su uzele lične karte albanske, zato što nisu mogli, a sada mogu. Sada posle ovog sporazuma koji smo postigli mogu da se kreću sa srpskim ličnim kartama po Kosovu i Metohiji i na jugu jednako, kao i na severu. Veoma sam srećan zbog toga i to je velika razlika. Ovde ima ljudi koji žive na Kosovu i Metohiji, pa neka vam kažu.

Pitanje je da li će i danas ti naši ljudi sa juga da koriste srpske lične karte, iz straha, ali sada mogu da ih koriste. Do juče nisu mogli da ih koriste. To je velika razlika, ogromna razlika. Verujte mi da je njima važnije bilo. Oni su ovo prihvatili, samo što ne mogu da vam se pravdam, stvarno ne mogu da se pravdam, kada sve što ste rekli je neistina. Uopšte ne mogu da vam se pravdam, ali reći ću zbog javnosti. Teško su ovo prihvatili Albanci, pa su onda počeli da izmišljaju nekakav reciprocitet da bi opravdali to, a prvo im je bilo kao i oko KM tablica, samo da se ne dozvoli Srbima da mogu da koriste svoja dokumenta tj. dokumenta izdata sa područnih uprava Republike Srbije i Peći, i Uroševca, i Gnjilana, i svega drugog što je u našem sistemu. Sada moraju to da priznaju, a ti ljudi žive na Kosovu i Metohiji za koje oni kažu da je njihova država, a dokumenta o prebivalištu za tu njihovu državu izdala Republika Srbija. Kakva im je to pobeda? Ja ne volim da govorim na takav način. Jel to neka naša pobeda? Nije. Nije, ali nešto je lakše tim ljudima. To je ono što smo mogli da uradimo.

Kažete – ne glasamo mi ovde o nekoj platformi, valjda da biste objasnili narodu zašto vi nećete da glasate, nego glasamo za nekakav Izveštaj koji je neradnik Petković sastavio za razliku od vas mnogo vrednih i marljivih, pa upravo zato. Da glasamo o nekoj platformi mogli bi sa njom i da se ne slažete. Sa čim se to ne slažete u Izveštaju?

Kažete da to radimo zbog podele odgovornosti. Jel vi stvarno verujete u to? Jel vi stvarno mislite da neko traži od vas da glasate za Izveštaj da bih ja rekao – vi ste zaslužni ili vi ste krivi onoliko koliko sam ja? Nikada nisam tražio podelu odgovornosti, uvek sam preuzimao odgovornost na sebe, čak i kada nije bila moja puna odgovornost. Po tome se ljudi razlikuju. Uvek sam teret prebacivao na sebe i sad ću ja da prebacujem teret na vas, za to mi je to potrebno – eto, Vučić se setio pa će da prebaci odgovornost na nekog drugog, pa ću baš na vas da prebacim odgovornost. Jeste li ozbiljni kada to govorite?

Nisam ja hteo nikakvu podelu odgovornosti. Imaćete je. Ne zato što ja želim, nego zato što je vi želite, pa ste mi danas ukazali na to kako je potrebno da se Skupština mnogo više pita, pa će Srbi sad da vide kako će to blagorodno da utiče na njihov položaj, kako ćete mnogo da im pomognete. Ja to nisam tražio. To ste vi tražili, ali samo nemojte da mi kažete da je to Vučić predložio pa zato imamo loše rezultate za naš narod. Ne, ne, to ste svi vi tražili. Tražili ste da ja dođem u Skupštinu. Kada sam došao u Skupštinu, rekli ste – što si došao. Tražili ste da govorim ovde. Kada sam počeo da govorim, rekli ste – pa što govoriš, skrati malo. Onda ste se setili da treba da bude duplo vreme, da nas iznenadite pošto ne smemo da učestvujemo u toj raspravi, iako se toga niste setili dan ranije na redovnim konsultacijama, pa su vam rekli – evo vam duplo vreme, nema problema, imam obaveze ujutru u sedam, letim da bih stigao do Bijeljine, pošto ne mogu automobilom na vreme na proslavu nacionalnog praznika i svega drugog. Nema problema, može do ponoći, sve može. Zbog čega kada raspravljamo samo o glupom izveštaju? Što tražiste? Govorili ste da je strašno važna tema, da je strašno važan dokument i sve drugo, pa sada više ni dokument nije važan.

Što ste tražili duplo vreme? Dali smo vam duplo vreme zato što nismo hteli da nasedamo na demagoške trikove. Nije vama nikakvo duplo vreme bilo potrebno. Mogli ste i pet puta manje vremena da imate i isto biste rekli kao i sa pet puta više vremena. Ništa ili ovakve besmislice.

Izvinite što nisam u stanju da budem ljubazan posle današnjih 10 sati i 15 minuta u kojima sam svašta čuo, samo nisam čuo nijedan predlog i ne razlikovanje novčane naknade i minimalca i ko je za šta odgovoran itd. Da li ima naših ljudi na Kosovu koji su bogati, siromašni? Ima, ali ih imamo u svakom delu Srbije. Da li ima mnogo nepravilnosti, da ljudi imaju po dve, tri plate? Ima. Ja ću Nobelovu nagradu da dam onome ko to raščivija, Nobelovu nagradu, zato što je to apsolutno nemoguće i zato što ćete time da ugrozite većinu Srba koji se snalaze na različite načine, gledaju kako da obezbede nešto sebi i porodici.

Dakle, nisam ja tražio ono što je za mene najvažnije, nisam ja tražio od vas pomoć, već za sebe. Nikada je neću tražiti. I onima koji su govorili da ću da pakujem prnje i da bežim iz zemlje, ponoviću još jednom, neću nikada.

Neću nikada da se sklanjam ni od koga, jer sam radio pošteno i odgovorno i borio se za našu zemlju i za naš narod. Samo što to vi niste nikada mogli da čujete, jer niste želeli da čujete. Nikada niste hteli ni da pitate narod, jer imate svoj zatvoreni sistem i svoje izmišljotine na koje ste navikli i zato ne možete da čujete drugačije mišljenje i drugačiji stav. Zato vam i smeta kada neko drugi govori. Zato morate da držite konferencije za novinare dok ja sedim ovde, da biste objasnili kakav sam diktator, jer ne možete da me pobedite ovde u ovoj sali. A ja ne moram da idem na konferencije za novinare.

Nije meni potrebna nikakva vaša pomoć i podrška, nikakva, ama baš nikakva. Imam ja ove neradnike koji su 20 puta marljiviji od vas. Nikakva mi podrška nije potrebna. Potrebno je Srbiji bilo da pokažemo da imamo jedinstven pristup u ovome.

Niste to razumeli? Nikakav problem.

Sve najbolje vam želim. Napravili ste super stvar za svoje političke stranke ili mislite da ste napravili najbolju moguću stvar za svoje političke stranke, a narod će to umeti da proceni, i to ne sa konferencije za novinare, nego tamo gde jedini drugima možemo da odgovaramo, a negde možemo sami da govorimo, a neko drugi ne može da kaže ni jednu jedinu reč.

Nažalost, ja ne mogu ni da napustim, jer ja da napustim na sekund, vi biste ovde revoluciju podigli, a vi možete da stignete i za konferencije i za ručkove i za sve drugo. Ali, mi neradnici ćemo još malo da ostanemo, da istrpimo to sve što imate da nam saopštite, strašne i teške istine o svim našim zločinima protiv našeg naroda, o strašnim nedelima koje smo proizveli protiv našeg naroda, istrpećemo i to. Od sutra na posao, a za koji dan donosimo odluku da se vi ozbiljnije uključite. E, tad će srpski narod na Kosovu i Metohiji da procveta. Hvala vam najlepše.

(Boško Obradović: Replika.)

PREDSEDNIK: Ne, sledeća prijavljena je Milica Đurđević Stamenkovski.

(Boško Obradović: Ukinute su replike ili šta? Samo predsednik može da priča?)

Ko se od vas javio? Koji Gavrilović? Hoćete vi da govorite?

(Boško Obradović: Ko? Koleginica ima pravo na repliku, sve vreme ju je prozivao. Kako vas nije sramota? Replika za Radu Vasić.)

Ivan Kostić ima reč po listi. Da li hoćete? Ako hoćete, morate da pritisnete taster. Ako nećete, ne morate, ima još ljudi.

(Ivan Kostić: Hoću.)

Izvolite.

IVAN KOSTIĆ: Predsedniče Republike, gosti iz Kancelarije za Kosovo i Metohiju, predsedavajući, dragi narodni poslanici, braćo i sestre sa Kosova i Metohije, pomaže bog svima i srećan sutrašnji Dan sloge, jedinstva i srpske zastave. Nadam se da će na sledećoj sednici biti sloge i jedinstva sa konkretnim planom, gde će se predsednik Republike i državna politika jasno oglasiti da se bori za suverenitet Srbije, za očuvanje Kosova i Metohije u sastavu Srbije i za to ćete dobiti apsolutnu podršku Srpskog pokreta Dveri.

Ovaj izveštaj je sličan Izveštaju iz 2019. godine, to je ovde rečeno, taksativno je nabrojano mnogo stvari, a mi kao mali Srbi koji nemamo pravo da kažemo ono za šta se borimo 20 godina, koji nemamo pravo da kažemo da smo bili na Jarinju 2011. godine i na Brnjaku, opet ćemo biti, u to budite uvereni, i branićemo vas ako budete branili suverenitet naše Republike.

Međutim, pravo da vam kažemo, posle Briselskog sporazuma i posle svih politika po pitanju Kosova i Metohije, ja nikada neću zaboraviti temu razgraničenja, o kome je malo ko iz vaše stranke smeo da kaže koju reč kritike, kada su bili okrugli stolovi u Matici srpskoj u Novom Sadu, u sportskim savezima, kada je naš predstavnik ćutao u MOK-u kada se Kosovo i Metohija primala u MOK, mi imamo jednu dozu sumnje da će ta politika postati državna politika.

Zato smo mi, predsedniče, predali, da vam pomognemo, jer vi možete reći da je to sve nerealno i da, pošto imate vremena, imate mogućnost da izvrgnete svaku reč, ali ovo je najdobronamernije, jer Srpski pokret Dveri nikad nije bio protiv državnih interesa i ovi ljudi sa moje desne strane i sa moje leve strane su za ova dva dana pokazali jednu ozbiljnost, sa konkretnim argumentima, a meni se čini da ste vi dali blagu podršku onim ljudima koji su zadnje tri godine pljuvali po suverenitetu Republike Srbije, koji su govorili da se treba usaglasiti sa trenutnim stanjem stvari na terenu, a mi smo ekstremisti, mi smo proruski ljudi, a vi dobro znate ko od koga prima pare i ko je strani agent.

Srpski pokret Dveri, kao jedna ozbiljna državotvorna partija koja će vas uvek braniti ako budete na strani očuvanja suvereniteta, a ja verujem, s obzirom na sve mane Briselskog sporazuma, da je tu jedan vaš narodni poslanik u pravu, da ste vi kupili vreme. Jeste, vreme je kupljeno, uspeli smo da se izborimo da bilo šta ne potpišemo, ali kao što vi kažete sada, stvar je došla do zida i mi moramo da odlučimo šta da dalje radimo po pitanju ove politike.

Zato je Srpski pokret Dveri podneo deklaraciju o okupiranom Kosovu i Metohiji. Ta reč - okupirana, vidim da je zabolela mnoge ljude iz vaše stranke. Kada onaj glumac iz Kijeva može da kaže za viševekovnu rusku teritoriju Krim da je okupirana, ja ne znam šta je sporno da državna politika Srbije bude javna i da kaže da je naša južna srpska pokrajina okupirana od NATO pakta. To je legitimno i kažem vam, to mnogi ljudi koji su glumci, karikaturisti, danas pričaju, a znamo da je Krim bio ruski.

Ono što je takođe važno naglasiti jeste jedan naš predlog i zaključak, a ja se nadam da će se to naći na sledećoj sednici o Kosovu i Metohiji, jer ne verujem da ćemo opet čekati tri godine da se održi sednica o Kosovu i Metohiji, ja verujem da ćete vi opet doći i da ćemo mi neke konkretne zaključke i izvesti, sa kojima ćemo izaći pred međunarodnu zajednicu.

Jedan od zaključaka iz ove naše rezolucije koja ima 16 članova, koje ja neću čitati, u čijem je pisanju učestvovalo nekoliko profesora pravnog fakulteta, nadam se da ćete je pročitati, jednu stvar za koju se zalažemo je obnavljanje ministarstva za Kosovo i Metohiju. Slažem se da ne treba zabadati u oči nikom, da ne treba praviti sada sukobe i probleme sa predstavnicima zapadnih država, ali ovo je stvar unutrašnjeg pitanja. Zašto mi ne možemo da obnovimo rad ministarstva za Kosovo i Metohiju, koje je već bilo do 2012. godine?

Takođe, zašto mi dva puta godišnje na sednicama Saveta bezbednosti UN kada se raspravlja o izveštaju UNMIK-a ne izađemo sa nekim konkretnim zahtevom po pitanju Rezolucije 1244? Vi ste pre mesec dana na konferenciji za štampu prvi put posle dužeg vremena spomenuli mogućnost vraćanja našeg vojnog osoblja. Zašto to ne bi bio zvaničan zahtev Ministarstva spoljnih poslova na sednici koja je sada u oktobru? Nekoliko puta smo pisali dopise Ministarstvu spoljnih poslova, nije ništa urađeno.

Po pitanju raseljenih lica, ja koji sam bio pre mesec dana na Kosovu i Metohiji, ljudi iz Orahovca i od ljudi koji su poreklom iz Prizrena a sada žive u okolini Prištine, su dali jedan interesantan predlog, da se naprave prigradska naselja, da to tražimo od UNMIK-a, prigradska naselja za Srbe raseljene u Prizrenu, Peći i Prištini. Zašto to ne bi bio zahtev?

Ništa nije sporno, možda je to izgleda nerealno, ali dajte da uradimo jednu kontraofanzivu prema tim ljudima koji očigledno po ovom izveštaju ništa ne rade. Evo, vi ste rekli o bolnici u Granici. Bolnica u Gračanici još nije uspela, ni da se temelj postavi zato što prištinske institucije ne daju.

Takođe, po pitanju Generalnog sekretarijata UN, sada je predsedavajući Mađar, tako da možemo neke stvari na generalnoj skupštini UN pokrenuti.

Takođe vas podsećam i za rezoluciju o stradanju Srba u Nezavisnoj državi Hrvatskoj. Imamo našeg prijatelja koji je sada predsedavajući, imamo mogućnost da neke stvari pokrenemo i to su naši predlozi.

Oprostite što sam pričao ovim tonom zato što je jako malo vremena, a mnogo je stvari trebalo da se kaže. Hvala.

PREDSEDNIK: Reč ima predsednik.

Izvolite.

ALEKSANDAR VUČIĆ: Zahvaljujem se na načinu na koji ste izneli svoje ideje. Samo hoću da vam kažem da ja nisam izvrtao ništa. Citirao sam sve što su malopre rekli i samo na to odgovorio. Ni jednu reč, ni jedno slovo nisam izvrnuo, ni jednu činjenicu. Samo sam odgovorio činjenicama.

Vi ste ovde pomenuli da ste posumnjali zato što je MOK, odnosno Međunarodni olimpijski komitet prošao bez našeg glasa protiv. Što niste rekli ljudima? Što kažete ljudima – za to je kriv Vučić ili naša vlast, a što ne kažete ljudima o čemu se radi? Zato što ne smete i nećete, zato što se sve krije.

Moj je problem taj što ja, nažalost, kao starac u politici, kao neko ko je u sve ovo umešan i ko ovo prati svaki dan po ceo dan, jer je ovo moj život, znam svaki taj detalj i meni ne može da promakne ni jedan trik.

Što ne kažete da je bio u pitanju Vlade Divac? Pa kakve veze ima Vlade Divac sa Vučićem ili sa bilo kim, a pitanje je da li je taj čovek išta mogao da uradi? I ne mislim da je mogao da uradi. Ali, pošto ne smete da napadnete Vladu Divca, napašćemo Vučića, ni krivog ni dužnog.

Što - da ga nisam ja postavljao, a pri tome ne mislim da je kriv. Ali je to tako lako i sve ovo… Važno mi je ovo zbog građana Srbije da čuju i da vide kako ovo izgleda u našoj zemlji, onako usput, an pasan sam rekao, pa ako prođe, prođe. Ako ne odgovori, onda ćemo to jedno milion put. Ja ne mogu ni da se setim svega što izgovorite na taj način.

Čestitam i ja vama na tom prazniku našem velikom, sutrašnjem. Samo, priliku da jedinstvo pokažete imali ste na nečemu gde vas ništa nije bolelo, jer sam vam ja 50 puta ponovio u toku ove rasprave da ću čuvati integritet Srbije i da neću da priznam Kosovo, a rekli ste – to kaži, imaćeš našu podršku. Pedeset puta sam ponovio i nije vredelo.

Sve sam vam predloge prihvatio. Sve, svih. Ko god je nešto tražio to sam prihvatio.

Kažete – sa više simpatija sam gledao one koji su za nezavisno Kosovo, sa više simpatija sam gledao onoga ko bi mi ubio dete kao Gadafija u šahtu. Jel mi to govorite? Ako verujete da sam sa više simpatija to radio, onda ne znam šta bih vam rekao.

Trudio sam se da govorim ono što mislim i da govorim o onome što smo uradili i o onome što ćemo da radimo.

Ja vama želim srećan praznik, želim vam mnogo uspeha. Veliku smo priliku propustili, koja ne bi rešila Bog zna šta, ali bi pokazala našu odgovornost i ozbiljnost. Ovako, pokazali smo još jedanput da nismo dovoljno zreli, pokazali smo još jedanput da nismo dovoljno odgovorni, ne prvi, a plašim se meni poslednji put.

Tako da radostan sam zbog vaših ideja. Sve ću ih ispuniti. Ove ljude ću da obavestim kada sam uputio pismo. Poslušaću i ovu drugu stranu, pa ću uputiti pismo i Amerikancima i Evropljanima, jer su jedni tražili da uputim pismo Putinu i Siju, drugi tražili da uputim pismo Amerikancima i Evropljanima. Sve želje ispunjavam. Sve ću da uradim pošto će to da reši naše probleme, a posebno značajnije skupštinsko učešće u pregovorima. Tu ste me naročito obradovali, tu ću vam pružiti posebnu podršku. Mogu da mislim kako će to da izgleda i kakve će odluke to telo da donosi, ali meni samar manje na leđima i veoma sam srećan i zadovoljan zbog toga.

Vama srećan praznik i svim građanima Srbije, Srpske i svim Srbima srećan praznik nacionalnog jedinstva, zastave, sloge i našem narodu na Kosovu i Metohiji.

(Ivan Kostić: Replika.)

DRAGAN NIKOLIĆ: Poštovani predsedniče skupštine, dame i gospodo narodni poslanici, uvaženi gosti sa Kosova i Metohije, predsedniče Republike Aleksandre Vučiću, dva dana pozivate na sabornost. Dva dana…

PREDSEDNIK: Pošto ste se po Poslovniku javili, samo mi kažite, pošto se meni obraćate, sve ste pozdravili, i to je lepo, ali meni se obraćate, kažite mi šta je greška?

DRAGAN NIKOLIĆ: Samo vama?

PREDSEDNIK: Da.

DRAGAN NIKOLIĆ: Član je 105.

Niko ne može da govori na sednici Narodne skupštine pre nego što zatraži i dobije reč o predsednika Narodne skupštine.

Hvala Bogu, ali vidim da malo suflirate ovde, pa možda i od predsednika Republike, zavisi.

PREDSEDNIK: Nisam vas razumeo.

Jesam li vam dao reč da niste tražili?

DRAGAN NIKOLIĆ: Odlično mene vi razumete. Ja vam kažem šta je povreda Poslovnika, samo me pustite da to obrazložim, ako hoćete. Ako nećete, uzmite mi sve vreme.

PREDSEDNIK: Dobro. neko je govorio, a nije se javio za reč.

Slušam vas.

DRAGAN NIKOLIĆ: Uzmite mi sve vreme.

Zamolio bih vas, zato što šef naše poslaničke grupe, koliko god se to vama možda i ne sviđalo, Milica Đurđević Stamenkovski, je na spisku govornika.

(Aleksandar Vučić: Prozvao je.)

Ona se nalazi u sali. Samo da završim.

PREDSEDNIK: Samo jedna stvar.

DRAGAN NIKOLIĆ: Predsedniče Republike, nikome niste dobacivali. Ja sam prvi kome ste dobacili. Hvala vam, ali ja samo hoću da budem korektan do kraja.

PREDSEDNIK: Ne, ne. slušajte me sada. Samo polako, ako možete da ne govorite sa mnom u glas. Mislim da ne tražim puno.

DRAGAN NIKOLIĆ: Vi govorite sa mnom. Ja ima dva minuta.

PREDSEDNIK: Mnogo tražim od vas. Mnogo tražim, je li?

Dakle, bili ste u sali. Sedite na manje od pola metra iza Milice Đurđević Stamenkovski koju sam pitao ne jednom, nego nekoliko puta – da li želi reč? Nije rekla da želi. Nije se prijavila i sada vi meni objašnjavate da je ona u stvari želela reč, ali šta?

Znači, apsolutno ne smatram da sam bilo šta prekršio. Naprotiv.

DRAGAN NIKOLIĆ: Gospodine Orliću, hajde pustite vi mene dva minuta.

PREDSEDNIK: Znači, ono što mogu da vam kažem sada i sa tim ćemo da završimo.

DRAGAN NIKOLIĆ: Posle dva minuta mi kažite, odgovorite na moje.

PREDSEDNIK: Pa ću da vas pitam pošto je to moja obaveza da vas pitam – da li želite da se izjasni Skupština?

DRAGAN NIKOLIĆ: Ovo što radite je nečuveno i stvarno nema smisla i zaista je …(Isključen mikrofon.)

PREDSEDNIK: Ne želite. Dobro.

Ja ću sada da kažem nešto i vama i vašoj poslaničkog grupi. Vaša poslanička grupa, kao što vidite, ima još tri pozicije prijava za reč, kao i svi ostali što su imali svoje i niko im u to pravo nije dirao. Naprotiv, svi ste dobili dvostruko više vremena da govorite. Koliko ste ljudi prijavili, toliko vam ljudi govori i nikakav problem sa tim nemam.

Dakle, vaša poslanička grupa ima još tri pozicije prijava za reč. Ko je gde od vas raspoređen na kojoj, to je vaša interna stvar.

Ako ste promenilo to, ako želi sada, znači na ovom mestu gde je Strahinja Erac da govori predsednica poslaničke grupe ili bilo ko treći, to je vaša stvar, ali hajde molim vas da ovo uradimo, ako možemo, do kraja korektno uz sve nekorektnosti koje gledamo već dva dana od svih.

Koliko je juče bilo? Jedanaest sati. Samo trenutak.

(Dragan Nikolić dobacuje.)

Jedanaest sati odgovara ovde predsednik Republike svakome. Danas, pogledajte koliko je sati. Jel još onoliko kao juče? Još toliko drugi dan.

Dakle, čovek sam sluša svakoga od vas.

(Dragan Nikolić dobacuje.)

Molim vas da ne govorite sa mnom u glas. Dakle, sluša pažljivo. Poštuje svakoga od vas, a znate koliko to može da bude prijatno jer znate, bili ste tu bar malo pa ste slušali kakve su se sve rečima obraćali ovde, kakvim sve odvratnim uvredama. Sve sasluša, svakoga uvaži, odgovori svakome i posle je – šta problem tačno? To što vi ulazite, izlazite kako vama odgovara pa kada niste tu, a dobijete reč, onda smo mi krivi. Jel i za to kriv Aleksandar Vučić ili kada ste tu pa dobijete reč i nećete da govorite – jel i za to kriv Aleksandar Vučić ili neko od nas?

Znači, ako možemo, kao što sam vam lepo rekao, da nastavimo sa ovom raspravom. Kako ste vi prijavili, imate pravo da raspolažete svojim vremenom i svojim prijavama i sledeća prijava je takođe za vašu poslaničku grupu.

Evo pitam predsednicu vaše poslaničke grupe – kome od vas želite da dam reč?

(Milica Đurđević Stamenkovski: Meni.)

Vama? dakle, reč sada dajem Milici Đurđević Stamenkovski.

(Boško Obradović: Poslovnik. Bacio si Poslovnik pod noge.)

Vi što galamite, vi ste ušli u ovu salu danas pre nekih, koliko, 45 minuta. Vi ćete ljudima koji su ovde 11 sati da govorite nešto – kakav im je odnos prema Skupštini i prema Poslovniku i prema ne znam čemu?

Razumeli ste sve.

Reč ima Milica Đurđević Stamenkovski.

MILICA ĐURĐREVIĆ STAMENKOVSKI: Hvala.

Poštovani predsedavajući, poštovani predsedniče, uvaženi narodni poslanici, Srpska stranka Zavetnici, je od svog osnivanja, najpre kao Udruženje građana, potom kao politička stranka nastojala da uvek baštini principe, državotvornu politiku, državotvornu i odgovornu logiku i da dosledno, kontinuirano i principijelno zastupa svoje stavove. Mi nismo menjali političke dresove, nismo menjali političke iskaze, nismo trgovali niti svojim stavovima, niti svojim uverenjima, jer u njih čvrsto verujemo. To su građani nagradili na izborima 3. aprila i naša obaveza je da se ovde borimo za svaki sekund i za svaku priliku da se čuje malo drugačiji opozicioni ton.

Svi koji prate rad srpske stranke Zavetnici, jako dobro znaju da su retke prilike kada ja nisam želela reč i da sam se uglavnom, borila za reč više, pa mi je neretko to bilo i spočitavano. U tom smislu smatraću, u cilju neke korektne saradnje u budućnosti, da je ovo bio nesporazum, a ne zla namera.

Želim da govorim o zadatoj temi, o večnoj temi o Kosovu i Metohiji. Mi smo našu politiku prema Kosovu i Metohiji iskazivali, ne samo deklarativno, nego i delima, i to kao vanparlamentarna stranka, ne samo kao opoziciona, nego kao vanparlamentarna politička organizacija. Bili smo na barikadama na Kosovu i Metohiji, bili smo na Jarinju i Brnjaku kada smo se borili protiv odluke prethodne vlasti, o čemu se danas malo govori, da uspostavi granične linije po sred Srbije. Pomagali smo, gospodine predsedniče Republike, diplomatske aktivnosti, diplomatske napore u pređašnjem sastavu vaše vlade. Nikada nismo tražili za to bilo kakvu javnu pohvalu, ali ovo danas govorim kao jedno svedočanstvo, s obzirom na to da smo juče optuženi da smo maltene, državni neprijatelji.

Gospodin Ivica Dačić, kao ministar spoljnih poslova je i sam korektno i javno priznao da smo dali doprinos da dve države povuku priznanje nezavisnosti tzv. Kosova, ponavljam, kao opoziciona i vanparlamentarna stranka. Isto bismo to ponovo učinili, bez obzira na naše političke razlike, jer naša je dužnost da pomognemo našoj zemlji. Vrlo dobro razlikujemo državu od vlasti, i vama je jako dobro poznato da je država u nama uvek imala saveznika, saradnika, partnera, i nekoga ko će štititi njene najvažnije vitalne interese.

Nikada nismo bili opozicija svojoj zemlji, a svaka kritika koju smo predlagali bila je argumentovana i pre svega, što je najvažnije, dobronamerna, sa čistih pozicija, sa jasnom vizijom.

Takođe, moram da napomenem, kada smo već kod konkretnih dela, šta smo učinili za Kosovo i Metohiju, i uopšte, kako smo agitovali da smo u prethodnom periodu kao politička organizacija sproveli više desetina humanitarnih aktivnosti, koje neću pojedinačno obrazlagati, jer mislim da nema potrebe za tim. Održavali kulturne manifestacije, povezivali srpski živalj u južnoj pokrajini i centralnoj Srbiji. Trudili se da budemo sa našim narodom i u Štrpcu i Kosovskoj Mitrovici i u Kosovskom Pomoravlju i u Pasjanu i u Klokotu, i gde god je opstao onaj narod na svojim vekovnim ognjištima.

Naš predstavnik u RIK, ugledni advokat Miroslav Vasić, juče ste postavili pitanje ko su pravni savetnici koje želimo da stavimo na raspolaganje državnim potrebama, između ostalog gospodin Vasić vodi naš pravni tim i punih 12 godina se borio za prava srpskih optuženika u Haškom tribunalu. U RIK je priložio zahtev da se referendum koji je održan u januaru održi i na Kosovu i Metohiji. Smatrali smo da je to ustavna obaveza i smatrali smo da ćemo na taj način pokazati da naš narod na Kosovu i Metohiji predstavlja za nas nikakvu dijasporu, niti Srbe u regionu, niti građane drugog reda. Takođe smo insistirali da se izbori u punim kapacitetima održe na teritoriji naše južne pokrajine, ali suočeni smo bili sa time da EU apsolutno ništa nije učinila da to pravo njima i omogući.

Smatrali smo isto tako da je važno da danas, ali i juče, prodiskutujemo o nekakvim daljim smernicama srpske politike prema Kosovu i Metohiji. Mi ne bismo, verujte mi na reč, imali bilo kakvu zadršku da danas pritisnemo ovaj taster i da glasamo za Izveštaj, ali znate, za kakav Izveštaj, za Izveštaj u kome ćemo jasno videti dalje smernice srpske politike na Kosovu i Metohiji. U Izveštaju, ili rezoluciji pošto pominjali ste rezolucije, a sami ste ovaj Izveštaj naveli kao, i okarakterisali kao jedan administrativni i tehnički dokument. U tom smislu, zaista verujem da ovaj administrativni dokument ne odražava naš nacionalni konsenzus kome treba da težimo, jer Izveštaj ne može biti akt oko kojeg ćemo se mi danas saglasiti i poslati poruke nacionalnog jedinstva. Izveštaj je jedna vrsta vaše retrospektive, onoga što vi vidite i konstatujete kao stanje na terenu i onoga što jeste bila vaša politika prema Kosovu i Metohiji, o kojoj sam juče jasno govorila sa različitih aspekata.

Ono što za šta bismo mi glasali bila bi platforma za obnovu suvereniteta na Kosovu i Metohiji. Bila bi platforma u kojoj bi bile sadržane sve crvene linije. Platforma u kojoj bi bilo jasno naglašeno da neće biti predaje Kosova i Metohije. Platforma u kojoj bi se naglasilo da neće biti bilo kakvih predloga za razmenu teritorija, za podelu Kosova i Metohije, za razgraničenje, niti za bilo šta drugo što predstavlja gaženje suvereniteta i utiče na nedeljivost teritorijalnog integriteta.

Postavlja se pitanje šta je naš predlog za KiM. Spočitava se opozicionim strankama da nemaju viziju. Nećete mi zameriti, ali propustila sam da čujem i šta je u konkretnom smislu vaša vizija za KiM. Čini se da se negde sve svelo na to da Srbija neće priznati nezavisnost tzv. Kosova, ali dozvolite, mi to i ne smemo da učinimo. Nikakav to nije patriotski čin, to se valjda podrazumeva. To je rekao danas i gospodin Olenik. Zašto bismo tome nešto naročito aplaudirali, pa valjda se podrazumeva da ni vi, ni mi, nikad niko, nijedan Srbin, nijedan građanin Srbije, niti bilo ne sme da potpiše kosovsku nezavisnost. To se valjda podrazumeva, ali se govori o tome da postoji potreba za pravno-obavezujućim sporazumom. Govori se o tome da postoji potreba za konsenzusom.

Postavlja se pitanje šta je kompromis, kada smo mi već sve dali, a nismo dobili ništa zauzvrat? Šta je to što oni traže, a mi nismo dali? Konstatovao je predsednik republike u svom izlaganju da to između ostalog i jeste stolica u UN, ali isto tako znamo i da to jeste uspostava kontrole nad severnim delom pokrajine. Isto tako znamo da je i to ono što piše u Poglavlju 35 o procesu pregovora o pristupanju EU gde se navodi da Srbija treba da uspostavi normalizaciju odnosa sa Kosovom.

Vama je jako dobro poznato da termin normalizacija odnosa se koristi za regulisanje međudržavnih odnosa. Dakle, ne postoji normalizacija odnosa bez uzajamnog priznanja. I svima je jasno da ono što je sadržano u Poglavlju 35 predstavlja direktan ultimatum EU.

Pitali ste maločas kako se niko nije interesovao za to šta vas je pitao izaslanik? Verujte mi da se jako interesujem, ali mnogo me više zanima šta će biti poruka od svih nas ovde njemu? I šta će biti poruka svim tim izaslanicima koji budu stizali u kolonama u Srbiju? Da li ćemo mi prihvatiti da se oni gomilaju i da one snage koje su preko puta Srbije postaju sve brojnije? Ko je dao mandat Eskobaru da on učestvuje u pregovorima, ako kažemo da je EU dobila od UN mandat da bude medijator?

Kako je moguće da je Eskobar volšebno postao ovlašćeno lice za pregovore, koji s punim pravom zajedno sa Lajčakom ide i razgovara? I u redu, neka pošalju sve države, ali moramo da konstatujemo još jednu stvar, nije Evropska unija čitav svet, ljudi moji. Nije, braćo i sestre, moji narodni poslanici, moji Srbi i moji građani Srbije, nije Brisel ceo svet, pet sedmina čovečanstva živi u zemljama koje nisu priznale tzv. Kosovo. Sedamdeset posto državnih teritorija čitavog svega zauzimaju one države koje nisu priznale nezavisnost tzv. Kosova.

Indija, Brazil, Rusija, Kina, Iran, kao zemlja koja ima specifičnu težinu u muslimanskom svetu, Indonezija, kao najmnogoljudnija muslimanska država, to su ozbiljne zemlje sa kojima treba ozbiljno razgovarati i insistirati onda na tome da ako se već druge države uključuju u proces pregovora, bez ikakve pravne osnove za tako nešto, da i mi onda imamo mogućnosti da te države pozovemo.

Glasali bismo za ovaj izveštaj ili za eventualnu rezoluciju da se u njoj nalazi naša zajednička osuda. Zamislite kakvu bismo poruku poslali da smo nas 250 ovde rekli Komesarijatu Ujedinjenih nacija za ljudska prava, Savetu Ujedinjenih nacija za ljudska prava – osuđujemo činjenicu da se svakog dana dešavaju napadi, da se svakoga dana vrši nasilje nad srpskim narodom na Kosovu i Metohiji.

Neko je rekao iz poslaničkog kluba vladajuće stranke – kupili smo devet godina mira. Nema mira za Srbe na Kosovu i Metohiji ovih devet godina, 400 napada se dogodilo, to nije nikakav mir. Kakav je to mir kada vam svakoga dana zauzimaju imanja, ognjište, kada ne možete da odete do svojih njiva, do svojih oranica, kada ne možete da posetite svoje grobove, kada ne možete da obiđete svoje kuće? Kakav je to mir, kada mi treba da čekamo vesti iz bolnice da li su napadnuti Srbi preživeli ili su podlegli povredama? A šta bi bilo da oni koji su napadnuti, ne daj bože, su tragično nastradali? Kakve mi garancije pružamo za njihovu bezbednost i šta su naši konkretni koraci?

Ja ovo pitanje ne upućujem samo vama, ja ovo pitanje upućujem i sebi, jer smatram da kao narodni poslanik takođe delim tu odgovornost i od odgovornosti ne bežimo i spremni smo da je podelimo, ali dajte da zajednički ovde vidimo šta su nam crvene linije, dajte da odavde pošaljemo poruku da smo svi saglasni oko toga da Zajednica srpskih opština, kako pokušavaju da je predstave, ne ja i ne Beograd, nego Priština i Brisel, kao nevladinu organizaciju, bez izvršnih ovlašćenja, pa neće da je daju dok Srbija ne prizna nezavisnost tzv. Kosova. A šta će nam onda?

Pa vi znate, gospodine predsedniče, da asocijacija albanskih opština takođe postoji u toj formi, da je osnovana na 104. godišnjicu od proglašenja nezavisne države Albanije, da se od 2021. godine u toj asocijaciji nalaze Bujanovac i Preševo i da je odlukom skupštine u Bujanovcu, odlukom albanskih odbornika, takva asocijacija na neki način integrisala Bujanovac u svoje članstvo.

Dakle, osvrnuću se u svega nekoliko rečenica, da bih ostavila kolegama iz poslaničkog kluba vreme, i na ono što je gospodin Martinović rekao, kako sam ja to shvatila. Gospodine Martinoviću, pitali ste da li je za nas koji kažemo da je Kosovo sveta srpska zemlja i Crna Gora sveta, da li je sveta i Dalmacija i Makedonija. Ne želim da verujem da ste na taj način nameravali da relativizujete važnost Kosova i Metohije, niti da prenebregnete činjenicu da su Kosovo i Metohija oltar srpskog naroda, u duhovnom smislu, i to je nešto što niko ne može da ospori, jer na Kosovu i Metohiji se nalazi Pećka patrijaršija. Ako me pitate da li je Crna Gora sveta, neka umesto mene odgovore narodne litije za odbranu svetinja.

Ako budem želela da tumačim da li je za vas Dalmacija sveta, bojim se da ću konstatovati da ni Jasenovac nije svet, jer niste želeli da u ovom parlamentu usvojite rezoluciju za osudu genocida u Nezavisnoj Državi Hrvatskoj i mislim da tu…

(Marijan Rističević: Ja sam je pisao.)

Nemojte mi dobacivati dok govorim o Jasenovcu, pobogu ljudi.

To je činjenica. Ta rezolucija nije usvojena.

A reći ću vam još jednu stvar. Kada je sramnom odlukom Zagreba predsedniku Republike uskraćeno pravo da obiđe grob, jer to ne postoji nigde na svetu da nekom brane da poseti grob, jer Jasenovac je jedna kolektivna grobnica i kolektivno stratište, mi smo kao politička organizacija, bez obzira na sva naša neslaganja, sastavili saopštenje u kome smo to osudili. A mesec i po dana pre toga, kada je čitavoj našoj poslaničkoj grupi zabranjen trajno ulazak u Republiku Hrvatsku, do dana današnjeg, jer smo ispred spomenika u Jasenovcu, kod čuvenog Kamenog cveta položili venac, dostojanstveno i mirno, nisam čula da se bilo ko oglasio. Ali dozvoliću da niste bili o tome informisani.

Hoću da kažem da postoje neke stvari i postoje neke teme oko kojih moramo da budemo saborni, složni i jedinstveni, ali ne tražite da se nacionalni konsenzus postiže time što će svaka kritika naići na osudu, što ćemo mi danas koji branimo Ustav Republike Srbije biti prokazani za državne neprijatelje. Blago ovoj zemlji ako su joj zavetnici neprijatelji. Blago ovom narodu ako smo mi najveća pretnja. Berićetna je ova zemlja ako ćemo mi, kao što ste juče rekli, za deset dana da je srušimo. Ali neka ostane na svemu tome, da ne završim u političkom žaru svoje izlaganje, neka bude to deo naše polemike, neka bude to deo možda i da kažemo jedne debate koja će otvoriti prostor da se u budućnosti konstruktivnije razgovara.

Mi ćemo kao stranka podržati platformu za obnovu suvereniteta i nacionalnu strategiju onoga dana kada ona bude bila predstavljena sa konkretnim, jasnim, dugoročnim, kratkoročnim, srednjoročnim merama i kada svi šefovi poslaničkih grupa se o njoj budu izjasnili i kada pokažemo i svetu i Evropi i građanima Srbije i Srbima u regionu i Srbima u dijaspori da nema tog Srbina koji ne veruje da će ona dogodine u Prizrenu kad-tad u svakom smislu da se ostvari, i da nema tog Srbina koji je spreman da stavi potpis na predaju Kosova i Metohije, i da nema tog Srbina koji nije svestan odgovornosti i težine ovog pitanja, i da ćemo se svim legalnim i legitimnim, pravnim i političkim i diplomatskim sredstvima boriti da obnovimo suverenitet naše zemlje na Kosovu i Metohiji i da garantujemo bezbednost srpskog naroda. Hvala vam veliko.

PREDSEDNIK: Reč ima predsednik Republike.

ALEKSANDAR VUČIĆ: Meni je važno da, osim reči koje lepo zvuče, malo zagrebemo i da vidimo šta je suština, šta su posledice i da vidimo šta su stvarne namere i šta to stvarno neko radi i šta to neko stvarno čini.

Kao na političkom mitingu, političke stranke, a ne u najvažnijem državnom organu, govorili ste o tome – mi smo predstavnici državotvorne politike. Ko je to rekao? Ko je to zaključio? Pa niko. U mogućnosti smo sami sebe da predstavimo na takav način, jer smo odlučili da se predstavimo kao takvi. Odlučili smo sebe da predstavimo kao opoziciju koja pomaže, koja je dobra, pametna i fina i patriotska, za razliku od neke druge koja je valjda tupava, glupa i antipatriotska i za razliku od zlog režima koji ništa nije dobro uradio.

Kažete – kritika je argumentovana i dobronamerna. Kritika vam nije bila nimalo argumentovana, nisam siguran koliko je dobronamerna, to je subjektivni stav. Kažete, kao juče – ne bih da ističem naše humanitarne aktivnosti i naše druge zasluge, ali ipak da ih malo istaknem.

Ne bih da vam govorim šta sve drugi ljudi rade odavde, ne iz partije kojoj ja pripadam, već iz mnogih partija, pa niko nije želeo po tom pitanju da se ističe. Hvala vam što ste nam rekli ime velikog stručnjaka za Međunarodno pravo i za to koji će da pomogne položaju Srba na Kosovu i Metohiji. Molim vas, da odmah dođe da nam saopšti šta su njegove ideje i kako i na koji način da to učinimo. Siguran sam da će nam mnogo pomoći po tom pitanju i time ćemo dodatno osvežiti naše ideje i računati kako da zemlju izvučemo iz ovako teške krize.

Vidite, vi ste rekli ovde podržaćete nas, pa pod sledećim uslovima. Ja ću da počnem od poslednjeg. Kada budemo, podržaćete nas, podržaćete svoju zemlju, svoju Vladu, svoju državu, kada budemo doneli odluku o obnovi suvereniteta. Odluka o obnovi suvereniteta, onog sekunda kada bismo je doneli znači direktan sukob sa NATO paktom, dakle samo da to imate u vidu. To nije suprotstavljanje ili reakcija na nešto što je NATO uradio. Hoću da to ljudi znaju. Dakle, baš tako da je nazovete i samo tako da je nazovete, jer ovde ne pričamo o teritorijalnom integritetu, već pričamo o obnovi suvereniteta, to je direktan sukob sa NATO paktom. I to ljudi u Srbiji treba da znaju.

Meni nije problem, nisam uplašen za sebe, dovoljno sam mator i sa druge strane sasvim sigurno ima još dvojica u mojoj užoj porodici koji će uvek biti uz svoju zemlju. Vi radite šta god je potrebno i na šta god ih zemlja pozove. A, mislite li da je vreme i da imamo snage za to. Mislite li da je to odgovorno. Ja ću vam reći da nije.

Nemojte da pričate one prazne priče, ne, ne, to ne podrazumeva rat, obnova suvereniteta, mi ćemo to na fini način, nosićemo im visibabe, a onima u Pomoravlju ljubičice, pa će oni da nas puste da uđemo sa našom vojskom i policijom i tako ćemo mi da obnovimo suverenitet, jer potrebno je držati još jedan politički miting i još jednom viknuti nešto što ljudi vole da čuju. To je suština svega.

Kažete, državotvorna stranka, pa tražili ste, kažete da učestvuju Srbi na referendumu i na izborima, a ko nije? Bezmalo sam došao u fizički sukob u Briselu, bio je prisutan i Petar Petković, sa onima koji to nisu dozvoljavali. Ne razumem? Šta ste time hteli da kažete? Vi ste se za nešto borili, zašta se neko ovde nije borio. Pa, svi su to tražili i svi smo se za to borili i nisu dali. +

A, onda ste izašli kao velika državotvorna stranka i slagali narod da smo pokrali referendum i nije samo što ste slagali naš narod nego nam time naneli štetu i u međunarodnoj zajednici i na svakom drugom mestu. Izmislili, slagali iz čista mira, niste imali posmatrača na 5% mesta. Pojma nemate, da je neko hteo da krade, mogao je, a naravno, nikome napamet nije palo da to radi, niti će ikada da mu padne napamet, možda vama, pa to iz podsvesti. Meni nije. I niko nije ukrao ništa, a lepo vam je, mnogo vam je teško kada to slušate, a nije vam teško kada izađete pred RIK i kažete, pokrali su nam referendum. A, ko je pokrao referendum? Pa, nije niko. Ali, šta ima veze, lepo nam je to došlo, jer mi čuvamo svetu srpsku zemlju, a lopovi su ukrali referendum.

A, onda ste rekli narodu, pa to sa referendumom, to nije za nezavisno sudstvo, pa to je zavera. Vučić je smislio tu zaveru zato što hoće da promeni Ustav Srbije i da proglasi da Kosovo nije deo teritorije Srbije. Tako ste vodili kampanju sa raznim lažovima iz svih sfera društvenog života. Ubijao sam se u drugim poslovima da nisam u tu sredu otišao na neku televiziju i objasnio, mi bismo izgubili na tom referendumu i onda bi rekli, ovo je jedina luda zemlja na svetu koja je protiv nezavisnog sudstva. Mi bismo bili jedina zemlja na svetu koja se izjasnila protiv nezavisnog pravosuđa. Jedina zemlja na svetu.

Sve te besmislene laži koje ste iznosili o tome kako će time da bude ugroženo Kosovo. A, kako smo ugrozili Kosovo? Kako smo referendumom ugrozili Kosovo, što ste sve lagali naš narod? Nikako, naravno. I šta se vas to tiče, šta vas to briga za sve to što ste govorili, za sve to što ste izgovarali. To je sve normalno i to je sve fino i to je sve uobičajeno, ali ako im to odgovorite i kažete – izvinite, a što ste to radili. Pa, nemoj tako, što si tako oštar, pa što to baš govoriš. To da ste pokrali, znači da ste kriminalac, da ste uradili najteža krivična dela protiv svoje zemlje i protiv bezbednosti svoje zemlje, a zbog čega, zamislite zločina, hteli ste da obezbedite da vaša zemlja ima nezavisno pravosuđe.

I zamislite vi tu reakciju u svetu, da je neko objavio rezultate da se mi nismo pobrinuli za to, a na kraju samo smo mi na tome insistirali. Zamislite da neko objavi u celom savremenom svetu u svim civilizovanim zemljama, ima jedna zemlja na kojoj se ljudi izjasnili da su protiv nezavisnog pravosuđa. To bi bio jedinstven slučaj u svetu. Srećom, pa niste pobedili sa izmišljotinama i zaverama o ugroženosti Kosova i Metohije i o tome kako prodajemo Kosovo ispod žita i ne znam šta sve radimo. I svi znate da govorim istini i svi znate da je tako. Takve sam priče malo na drugu stranu slušao od naših ljudi i na predsedništvu stranke, svi potpali pod teorije zavere, najbesmislenije, najgluplje. Jel bilo tako Milenko, da smo takve ludosti slušali u našoj stranci? I to koliko hoćete smo ih slušali. I sve te ludosti slušali i izmišljotine i šta da radite, vi ne možete na takve laži, prosto ne možete, nemojte da mi dobacujete, nijednu vam reč nisam izgovorio, dok ste govorili.

Kažete ovo je administrativni dokument, nevažan. Čekali ste dalje smernice. Pa što ne glasate za nevažni administrativni dokument. Pa, kažete treba da zajednički osudimo nasilje nad Srbima. Pa, vi niste pročitali ovaj dokument. U ovom dokumentu se govori o nasilju nad Srbima. I zato i ne možete da glasate za taj dokument jer ga niste ni pročitali, jer vas nije ni interesovalo da ga pročitate.

Kažite vi ovde nama u dokumentu da neće biti predaje, a onda pazite opet ista tehnika, an-pasan, da znamo šta je, da li je razgraničenje ili nije. Da ponovim, da budem sasvim jasan, dakle, ja se ne krijem iza bilo koga, ono što kažem ja to uvek ponovim. Dakle, jesam li ja govorio o razgraničenju? Da, jesam. Zgazili ste me, pregazili ste me. Postao sam nacionalni veleizdajnik. Svi vi, a i mnogi u mojoj stranci. Svi, cela javnost. Povukao sam se, rekao sam ljudi, Srbima nije dovoljno ono što smo ponudili, Srbi će izvući mnogo bolje i mnogo više.

Evo, živi bili, pa videli, ovo je važno pošto će ući u istorijske udžbenike, da vidimo ko je bio u pravu. Ja sa idejom koju smo možda mogli da sprovedemo, pitanje je i to nikakav Preševo i Bujanovac ne bi pripadali njima, pošto ste i to izmišljali. Dakle, da li sam bio u pravu ja i kakav će rezultat na kraju biti. Ali, to ne znači da se neću boriti svim srcem i svom snagom, iako sam poražen, poražen lažima i neistinom, kao što je bila i ta za referendum, kao što je bila tada nezavisnim pravosuđem u stvari donosimo nezavisnost Kosovu. Dakle, i takav poražen prihvatio sam poraz i rekao sam, nema problema, boriću se svom snagom za Srbiju i za srpski narod iako znam koliko ćemo više muka, problema i koliko ćemo teško da ostvarimo bilo šta od onoga o čemu sanjamo i za čim čeznemo. Mnogo je lako i mnogo je lepo govoriti ono što narod voli da čuje. A mnogo je teško u delo provoditi ono što je relanost i ono što je ozbiljno.

Kažete, nismo čuli koja je vaša vizija. Pa, sva ste pitanja postavili ovde. Deset puta ste ih retorski ponovili, samo nam ni na jedno to pitanje čak i kad ste rekli, postavljam ga i sebi, jedino tada nismo čuli odgovor a koji je to plan. Sva ste pitanja postavili i ni na jedno od tih pitanja niste dali odgovor. Samo nam ne rekoste šta to treba da radimo, kao što nam niko nije rekao, osim što sam čuo da treba da podnesem ostavku, da treba da se saglasim sa tim da je mnogo fino da mi ubiju dete u šahtu. To sam sve prihvatio. To je sve u redu, samo mi recite šta je vaš plan. Ja sam govorio, naše je da izdržimo da čuvamo naš narod na Kosovu i Metohiji, da brinemo o njihovoj bezbednosti, da ne ugrozimo ekonomski rast Srbije koji je najveći u njenoj istoriji, da ne ugrozimo strane direktne investicije koje su najveće u njenoj istoriji, da obezbedimo napredak Srbije i veće bogatstvo ljudi u celoj Srbiji uključujući i naš narod na Kosovu i Metohiji. A da mogu da nađem genijalna rešenja, ja nisam taj genije.

Ali, sam siguran, pošto ćete sada imati mnogo veću ulogu u razgovorima o Kosovu i Metohiji, da ćete sa svojim genijalnim stručnjacima nam doneti ta genijalna rešenja i vi narode sa Kosova i Metohije nemojte da brinete uopšte. Sada ste sve svoje probleme rešili, oni sada kada uđu u taj tim više ni o čemu ne treba da vodite računa, sve će to da reše mnogo lakše i mnogo jednostavnije. Samo ne znam da li ćemo moći da se dogovorimo da li je Peć južno od Beograda ili je severna od Beograda? Pošto neki neće znati tačno gde se nalazi, a drugi neće biti zainteresovani gde se nalazi. Pa, ne znamo oko čega ćemo tačno da se dogovorimo, ali nije važno pokušaćemo da ih čujemo, da vidimo koja su to genijalna rešenja, a danas ih nijednom nismo čuli.

Kažete, zanima vas poruka Zaracina ne zanima vas, jer ste iza toga odmah rekli „ali“, mnogo me više zanima šta je naša poruka njima, a možete misliti koliko njih zanima šta je vaša poruka njima? Ne mogu da spavaju od toga kakva je vaša poruka njima? Dobili su poruku da smo se posvađali ovde i to je to. Ali, kažete ko je dao mandate Eskobaru, verovatno čeka da mu ja dam mandat.

Kako da vam kažem, zamislite najveću silu sveta SAD, ko je njemu dao mandat, ili zamislite mene koji ću da dođem da kažem, zamislite mene koji treba da kažem, ej ti Bajden što si poslao tog Eskobara, pošalji nekog drugog, ili nemoj da šalješ nikog, jer ja neću da primam nikog iz SAD i da ja kažem neću da primam nikog iz SAD, pošto vi iz SAD ste nevažni što vi imate pravo da se mešate i zamislite da onda imamo i Ameriku za neprijatelja, da imamo dovoljno ovako tešku situaciju u Evropi kakvu imamo, pa šta je onda rezultat toga, osim katastrofe za Srbiju i potpunu izolaciju Srbije i apsolutnu ekonomsku katastrofu.

Govorite o tome da je neko rekao da ste državni neprijatelj. Niko vam nije rekao da ste državni neprijatelji. Nijednog sekunda vam to nisam rekao. Ja sam rekao zbog takvog pristupa da biste uništili poziciju zemlje u roku od nekoliko dana i ja vam to kažem sa punom odgovornošću, zato što ja znam šta je država.

Država nije da vičete, država, država i država, već država, da naučite da se ponašate odgovorno i ozbiljno i to vam govorim u najboljoj veri, verujući u to da postoje i dobre namere.

Dakle, što se Jasenovca tiče i da sa tim završim. U pravu ste, šta vas briga za Jasenovac, dobaci još nešto. Što se Jasenovca tiče nešto ste nama prebacili oko Jasenovca? Nama ste prebacili nešto jedinima koji su napravili nešto oko Jasenovca, koji su organizovali da se napravi više filmova i serija o Jasenovcu, o „Oluji“, pošto niko pre nas to nije želeo. Jedini koji smo se dosetili, pošto niko drugi nikada nije hteo da damo ime Keju jasenovačkih žrtava. Pošto, verovali ili ne, nismo imali ulicu u Beogradu i Jasenovačku iako smo imali Zadarsku, Šibeničku, ne znam ni ja kakvu sve. To smo mi uradili, a ne vi.

Kada govorimo o Jasenovcu, ja sam užasnut onim što su uradili vama, ali to iskreno mislim, ali vi ste tamo otišli, meni jedino nisu dali. Pustili su i patrijarha, pustili su i Dodika, pustili su sve, samo meni nisu dali i ja razumem zašto mi nisu dali, razumem sve njihove traume zbog slučaja Aleksandra Vučića, jer sam ja sve ono što oni ne bi želeli da bude predsednik Srbije i neko ko ih podseća na ono šta je bilo u Drugom svetskom ratu zbog tragedije moje porodice, a i neko kome su u ovom poslednjem ratu spalili sve kuće Vučića, svih sedam kuća Vučića, u istom tom selu u Čipuljiću.

Ja ih razumem. Šta ste vi našli da nam zamerite oko Jasenovca? Kažete u rezoluciji o genocidu, da ja mislim da je važno da se izjašnjavam o tome, da o tome mi biramo trenutak, jer takođe morate da kažete narodu da ne smete da vodite politiku, ni ja ne smem, niko ne sme da vodi politiku na osnovu emocija koje imamo.

Kada to budemo uradili onda znajte 10 narednih godina, skoro pa nikakva odnose sa Hrvatskom. Samo to kažite narodu i kažite narodu za sve to, jesmo li mi u poziciji u ovom trenutku da sve to postignemo.

Dali smo ime i ulici i Ljubanu Jednaku, našem velikom mučeniku iz Gline, niko se pre toga nije setio. Samo što znate, stvari morate da posmatrate realno, racionalno, objektivno, emocije možemo da iskazujemo ovde, ali u političkom delovanju to ne smemo da uradimo, jer to je suština.

Što se tiče hronologije preduzetih aktivnosti na Kosovu oko referenduma izbora, svaku vrstu poverenja u sve posrednike, u sve dobronamerne iz Kvinte sam izgubio upravo oko izbora, ako me to već pitate.

Dakle, mi smo ih blagovremeno obavestili u skladu sa dogovorenim procedurama, sve Međunarodne organizacije za referendum o potvrđivanju akta o promeni Ustava koji se ticao nezavisnog pravosuđa, a ne Kosova, kao što ste obmanjivali javnost.

Tako i za 3. april 2022. godine, šef misije OEBS na Kosovu obavestio organe Srbije da su oni odbili sprovođenje, da su Albanci odbili sprovođenje referenduma, a posle toga su obavešteni i Kvinta, Kvinta je verbalno osudila postupanje privremenih institucija, tražili su od nas da ponovo proceduru izvršimo kako bi mogli još jednom da to traže, uradili smo to još jedanput. I opet nije vredelo.

Šta je još trebalo da uradimo? Zbog toga što sam ja izgubio 50 hiljada glasova i umesto dva miliona i 260 hiljada glasova, dobio bih dva miliona i 310 hiljada glasova, trebalo je šta da uradimo? Da rizikujemo živote ovih ljudi, šta da uradimo'

Ili da izađem i da kažem da je neko pokrao izbore, zato što mi se ne sviđa rezultat, ili mi narod nije bio dovoljno dobar jer nije glasao za mene?

Ja sam priznavao rezultate kada sam ih izgubio sa statističkom greškom u Beogradu, i to u 21.30 uveče, a ne u pola deset, a mnogo ljudi i sa ove strane i sa te strane su bili moji protivnici tada. Tako rade časni ljudi.

Priznaj, tog dana ti počinje kampanja za sledeće izbore, bori se i pobedićeš sledeći put, a ne, izašli smo i pokrali ste izbore i to je državotvorno i državno odgovorno. Nije, to je državno neodgovorno. Posebno što je reč o laži.

Za nas je i za mene je važna jedna stvar, da smo mi danas, ponoviću još jedanput, doneli odluku da uputim pismo u skladu sa molbom koju ste mi uputili predsedniku Siju, predsedniku Putinu. Zamolili ste me da uputim pismo i zapadnim čelnicima, učiniću i jedno i drugo. Zamolili ste me danas da Skupština ima veću ulogu i to iz više poslaničkih grupa, tražeći to u pregovorima o KiM, ja to sa oduševljenjem prihvatam, moraću da zamolim i Vladu, koja vodi politiku da prihvati to i da se onda uključe ljudi iz Parlamenta i da nam donesu blagostanje, pošto smo mi glupi i nesposobni, neradnici, ne borimo se dovoljno, pa ćete vi koji ste izlazili po 5, 6 sati danas, nama koji nismo izašli ni na jedan jedini minut, a tako radimo svakog dana i malo više i malo jače, da održite lekciju iz marljivosti, posvećenosti i velikog rada i truda, i onda ćemo imati sigurno neuporedivo bolje rezultate.

Verujte mi, bude li tako, biću najsrećniji na svetu, apsolutno najsrećniji na svetu, jer mi je naša Srbija i naša država mnogo važnija od bilo kakve vlasti i bilo kakve pozicije.

ZORAN ZEČEVIĆ: Javljam se zbog povrede Poslovnika, poštovani predsedniče Skupštine, član 106. koji kaže da govornik može da govori samo o tački dnevnog reda o kojoj se vodi pretres. Mi evo dva dana slušamo 90% stvari, od predsednika Vučića, koje uopšte nisu vezane za ovu temu.

PREDSEDNIK: I vama smeta što čovek govori?

ZORAN ZEČEVIĆ: Ja ću da vas obavestim….

PREDSEDNIK: I vi imate problem sa tim što čovek govori?

ZORAN ZEČEVIĆ: Nemam problem, ali vam kažem povreda Poslovnika.

PREDSEDNIK: Da li znate šta vam tačno smeta? Govori vaša predstavnica, javi se predsednik Republike, citira šta je ona rekla.

ZORAN ZEČEVIĆ: Hoćete mi dozvoliti da vam…

PREDSEDNIK: Samo me saslušajte sada pažljivo jako je važno, jer se to tiče vas i svih ostalih.

ZORAN ZEČEVIĆ: Dozvolite…

PREDSEDNIK: Da li možete da ne vičete? Samo sačekajte. Obrazlažem vam. Znači, moja obaveza po Poslovniku je da obrazložim.

Govori vaša predstavnica, posle nje predsednik Republike citira, ponovi njene reči i na njih odgovara i vi kažete - to nije tema. Pa, što onda vaša predstavnica nije govorila po temi?

Razumete, kad citirate nešto što ste vi rekli ako to nije tema, što niste u temi? I, sada vi kažete da sam ja pogrešio što vas u tome nisam sprečio. Hajde molim vas da ne radimo ovo više.

Znači, rekao sam malopre ne vama, nego čoveku iza vas. Duže od 22 sata već odgovara strpljivo predsednik Republike sam svima vama i kako se ponašate. Hajde samo mi kažite kako se ponašate? Kakvog to smisla ima da na ono što vi izgovarate kažete posle – a, ne ne sme on to da ponovi, ne sme on to da citira, jer to, zaboga nije tema. Jel to ozbiljno?

ZORAN ZEČEVIĆ: Dozvolite.

PREDSEDNIK: Jel to ozbiljno?

ZORAN ZEČEVIĆ: Dozvolite.

PREDSEDNIK: Ne bih rekao, ni ozbiljno, ni odgovorno.

Završite misao i kažite mi molim vas kad završite misao da li treba da glasamo.

ZORAN ZEČEVIĆ: Želim ovog puta da vas informišem da Zavetnici planiraju sutra da idu na Kosovo i Metohiju. Krenućemo iz jednog kafića koji se nalazi u Bulevaru Ratka Mladića. Predsednik zna gde je taj Bulevar.

PREDSEDNIK: Da li treba da glasamo o tome? Samo mi još to kažite, jel treba da glasa Skupština o tome?

ZORAN ZEČEVIĆ: Predsednik zna gde je taj bulevar, a onda ćemo da odemo u Mitrovicu u crkvu…

PREDSEDNIK: Dobro, ako ne treba hvala vam.

Ne moramo da glasamo ako ne želite.

Sledeći je Milovan Jakovljević.

Izvolite.

Samo da vam kažem dva minuta, 36 sekundi je preostalo vreme za poslaničku grupu.

MILOVAN JAKOVLjEVIĆ: Odlično, onda zbog racionalizacije vremena predlažem da svi ovde zajedno iznenadimo građane Republike Srbije i kako predsednik Republike često kaže da jednim marljivim, posvećenim radom opravdamo poverenje, jer naši poslodavci nas zato plaćaju.

Ja jedino što želim da zamolim javno predsednika da tu gordost koju ima prema nama koje naziva srpskom desnicom, kako već, malo smanji zbog toga što mi nismo opozicija ni državi, ni njemu, mi smo opozicija ovoj vlasti koju smatramo odgovornim za što šta.

Ono želim da pohvalim što sam čuo u ova dva dana, i ja sam čovek koji želi uspravno da korača kroz ovu zemlju, jer imam troje dece koju neću da sramotim, pa ću javno reći.

Pohvalno je ako uputite zahtev za podršku našim saveznicima Rusiji i Kini. Obećali ste da neposredno i posredno nećete priznati Kosovo, obećali ste da se Zajednica srpskih opština neće formirati po kosovskim zakonima i ustavu.

Rekli ste da je bolje pregovarati hiljadu godina nego ratovati jedan dan. To je i naš stav. Vaš nastup na konferenciji za novinare sa Olafom Šolcom je bio državnički i to nas je ohrabrilo da prvi podnesemo zahtev za sazivanje ove vanredne sednice Skupštine Republike Srbije.

Pohvalno je i to što modernizujete vojsku i podižete borbeni moral i uopšte, borbenu gotovost ove zemlje.

Ono što nama smeta, što su naša očekivanja da od ove vanredne sednice možemo očekivati nešto više nisu se obistinila. Izveštaj je korektan u tehničkom smislu te reči i ništa senzacionalno.

Ono što bi bilo logično da mi napravimo neki zaključak, a taj zaključak bi trebao da sadrži i vaša ova obećanja. Onda bi ja slobodan da poslaničkoj grupi kojoj pripadam predložim da kada sve to obećate mi podržimo javno vas i sve ovo.

Ovo što ste vi napisali u Izveštaju.

(Predsednik: Vreme poslaničke grupe.)

Završavam.

Gospodine predsedniče, vi ćete svakako ući u istoriju na ovaj ili onaj način. Ući ćete kao državnik ili vizionar.

PREDSEDNIK: Hvala.

Ko je sledeći?

Opet pitam vašu poslaničku grupu, Zavetnike, sledeći prijavljeni je Dragan Nikolić.

Da li želite reč?

DRAGAN NIKOLIĆ: Pošto me pitate da li hoću, ja kažem da će naša šefica poslaničke grupe da govori umesto mene.

Ne može. Dobro. Hvala.

PREDSEDNIK: Da li želite da govorite ili ne želite?

DRAGAN NIKOLIĆ: Svaka čast. Uspeli ste danas da napravite cirkus od ovog parlamenta.

Vratite mi 30, 40 sekundi, pošto u galami nisam mogao da govorim ništa.

To može da vam prođe kod nekoga ko je juče ušao u Skupštinu, ali ja sam ovde mnogo duže nego što vi mislite da jesam. Mnogi znaju da sam mnogo duže ovde.

Umesto da o ovoj temi pričamo bez žara, bez nervoze, bez napetosti. Pozivali ste na sabornost. Kakva sabornost kada slušamo ovde dva dana pridike predsednika Republike ko god da se javio ovde je bio izložen podsmehu, sprdnji, smehu vaše poslaničke grupe, aplauzima koji su nas ugušili, ja više ne čujem ništa od tog aplauza. Oduševljen sam.

Da se vratimo na ovu temu, a tiče se KiM.

Gospodine predsedniče Republike, jednom ste u tom dijalogu koji ste malo pre pomenuli, unutrašnjem dijalogu, rekli da ako se sada ne razgraničimo sa Albancima da ćemo za neku godinu ratovati za Vranje. Epa, pošto sam ja iz Vranja, to je mene zabrinulo, uplašilo, ali nisam mogao tada ništa, nisam bio narodni poslanik, nisam bio ništa vi ste bili predsednik Republike, pa sad je prilika da vas pitam da li ja imam razlog za taj strah, jer sam se uplašio i kao građanin Vranja, i kao otac, i kao deda, jer vi ste uneli jednu dozu sumnje i straha kod mene.

S druge strane, znam da ste vi dosta stvari uradili za ovu Srbiju. Ne mogu ja da budem neko ko će da kaže da niste, da ste odustali i da ćete da odustanete. Znam ja da ste vi veoma uporan čovek, znam da ste sve poklopili ovde i svakome ste odgovorili, i to veoma argumentovano, veoma ste bili činično potkovani, iznosili ste i neke slike ovih poslanika koji su tamo bili, za našu poslaničku grupu nemate ni jednu sliku, nemate ni jedan dokument, ne možete ništa negativno da kažete. Mi smo jadni, bedni i neobrazovani, i neškolovani, i bez stručnjaka, sami izašli na izbore i ušli kao poslanička grupa sa 10 poslanika.

Znači, time pokazujete da ne cenite 150 ili 160.000 građana Srbije čiji ste i vi predsednik, koji su glasali za našu poslaničku grupu, koju ste vi danas stvarno ocenili veoma negativno, žao mi je što to moram da vam kažem.

Vraćam se samo na Preševo i Bujanovac. Nakon rata, u Preševu je bila većina Srba, velika većina Srba. Moj otac je bio profesor u Gimnaziji u Preševu. Sada je tamo apsolutna većina Albanaca, kako oni sada sebe moderno nazivaju, a do skoro smo se zvali Šiptari i niko se nije vređao.

Vrlo je perfidno šta je rađeno 2002. godine kada je američki ambasador u Bujanovcu sedeo do skoro izjutra i to vi odlično znate, da bi nam makao većinu za Albance u Bujanovcu i od tog momenta oni imaju vlast u Bujanovcu, znači punih 20 godina.

Perfidno je to što oni rade i što ćemo mi sutra po istom modelu, po istom scenariju kao što smo ga imali na Kosovu i Metohiji, što smo ispustili iz različitih razloga, motiva, neko je bio patriota, neko je to izdao, neko je hteo da to preda, da nam se to ne desi sutra opet i da Kosovo se preseli u Vranjski okrug, ko je neko nesrećno nazvao Pčinjski.

Ja vas molim, iz tog okruga se iseljava mnogo više Srba nego što se iseljava…

PREDSEDNIK: Vreme poslaničke grupe, plus onaj deo kada niste znali da govorite.

DRAGAN NIKOLIĆ: Samo još deset sekundi.

Očekujem da ove investitore, koje dovodite po čitavoj Srbiji, da ih dovedete u Vranjski okrug, da pomognete najpre Srbima da ostanu tamo, da se zaposle i da formiraju porodice.

Ja ću prisustvovati otvaranju fabrike koju vi dođete da otvorite ako me budete zvali.

Hvala vam, predsedniče.

PREDSEDNIK: Reč ima predsednik.

ALEKSANDAR VUČIĆ: Najpre obojici da kažem nekoliko reči.

Znao sam ja da će, u stvari, najveći problem da bude taj što govorim i što odgovaram, jer valjda je trebalo da budem meta u koju će svi da pucaju, a koja će da ćuti, a da onda kažete kako ste u debati rasturili Vučića.

Kažete da ste tražili debatu godinama, iako smo prošle godine imali debatu o Kosovu u ovoj Narodnoj skupštini, pa zaboravite da je to bilo prošle godine pa to pretvorite u tri godine. Šta vas briga, a onda kada vam odgovorim, pošto vi bili mnogo slatki i sve hvalili državnu politiku i tako divne reči danas izgovarali o meni i o mojoj porodici i o svemu, a onda se iznenadite kada vas ni jednom rečju ne uvredim, ali govorim o suštini vaše politike. E, pa to je strašno, ti nas vređaš. Čime? Što sam pokazao šta je neodgovornost, šta je neozbiljnost, što sam ukazao na činjenice?

Vi kažete meni – zabrinuti u Vranju. Znamo i vi i ja da vi niste zabrinuti i dobro se znamo. Lepo je to kao trik da prođe onako. Da ste me slušali pažljivo, čuli ste - da ja sam mislio da je to najbolje rešenje i ne stidim se toga, ali ste me vi ubedili, pojeli ste me živog svi zajedno, veliki rodoljubi, objasnivši da je sve naše i da će uvek da bude naše. Ja od tada vodim vašu politiku i onda nema potrebe da brinete za bilo čim i za bilo šta, a ja vam kažem videćemo jednog dana ko je bio u pravu i čije će se reči citirati zato što, kao što znate, a mnogo godina se poznajemo, veoma sam uporan, ovakav i onakav, prilično marljiv, ali umem i da sagledavam činjenice i da sabiram i znam sa kakvim se problemima suočavamo. Zato nije dozvoljena svaka doza neozbiljnosti i neodgovornosti.

Kažete da ne poštujem ljude koji su glasali. Poštujem sve. Svakome sam odgovorio, bukvalno svakome. To što vam se ne sviđa moj odgovor ne znači da nekoga ne poštujem. Šta očekujete od mene kada mi treći put u dva dana ponovite da smo mi krivi zbog pasoša, a ja vam tri puta za redom ponavljam ko je kriv i kada se to desilo? I šta vas briga za činjenice? Šta vas briga i za lične karte i za sve drugo kada može da se izmisli šta hoće i ko kako hoće, jer je tako najlakše.

Piše na društvenim mrežama? Piše i na tarabi, pa se niko nije zaleteo. Bukvalno je sve na tom nivou, nažalost. Bukvalno je sve na tom nivou. Bukvalno je sve na tom nivou, samo šta je to što možemo da kažemo loše, šta je to što možemo da kažemo negativno? Da, mi bismo glasali, ali ima neki razlog zašto nećemo. Zašto nećete? Pa ne zna se zašto. Da je osuđeno nasilje, pa evo osudili smo nasilje. Piše. Trebalo je samo pročitati, ali nećemo da glasamo.

Konkretno u proteklom razdoblju zabeleženo je ukupno 158 etnički motivisanih incidenata protiv Srba i SPC u pokrajini, što gledano u odnosu na istovetne vremenske periode pre dolaska na vlast Aljbina Kurtija predstavlja prosečno povećanje od gotovo 50%. Pri tome je posebno zabrinjavajuće što su žrtve tog, po pravilu nekažnjenog delovanja, sve učestalije, socijalno i starosno najranjivije grupe stanovništva i tako još deset redova.

Nije bilo dovoljno ili je trebalo da se napiše nekim drugim jezikom? Nečitko je, nepismeno je ili je to samo onako usput kao izgovor, pa ako prođe, da se Vlasi ne dosete šta je stvarno trebalo da piše? Nije to problem. Ja sam ovo morao da uradim i reći ću vam zašto. Morao sam ovo da uradim zato što znam koliko nam težak period dolazi i po pitanju Kosova i Metohije i po drugim pitanjima ne lakšim.

Morao sam ovo da uradim zato što srpski narod i građani Srbije moraju da znaju šta je prava istina. Ovako u moru laži po društvenim mrežama, u moru laži u javnosti, u kojoj svako izmišlja šta mu padne na pamet, a niko neće da sučeli argumente i da čuje odgovor, ovo je bio jedini način da ljudi čuju odgovore i da znaju šta je stvarno istina i da znaju šta je prava istina, da znaju šta je bar istina.

Samo postoji jedna stvar zbog koje sam zadovoljan ova dva dana i sada je to već jedanaest i po i deset i po, 22 sata koliko sam ovde, a to je da su ljudi mogli da čuju šta je to što svi imate da ponudite, a ja sam vam prihvatio sve predloge.

Da li imate neki predlog za Vranje? Imate za investitore? Hvala vam na tome. U Vranje smo, podsetiću vas, doveli „Teklas“ kada je „Geoks“ otišao. Doveli smo nemačku kompaniju „Haiks“. U Vranjsku banju smo doveli investitore, kao što znate, u banju iz koje je kralj Petar otišao na Solunski front, koja je bila rasturena i uništena. Nekad smo se zajedno borili da se dovedu investitori i da se to obnovi. Doveli smo „Teklas“ u Vladičin Han, koji je danas ubedljivo najmoćnija i najvažnija fabrika koja drži i Han i Surdulicu. Mnogi su bili protiv, pa su tražili da se tom investitoru ne dozvoli dolazak tamo i to smo uradili. Koliko god smo mogli, brinuli smo. Nemoj da vam govorim o „Jumku“ za koji znate koliko ulažemo i svaki posao tražimo da dobije „Jumko“ da bi radnici u „Jumku“ mogli da budu zaposleni i ti ljudi su zahvalni.

Ti ljudi znaju šta je država uradila. Uradili smo auto-put, Dragane, o kojem smo nas dvojica nekada sanjali, a koji su svi drugi obećavali. Da, mi smo ga uradili. Nije ga neko drugi uradio. Jeste i hvala što to priznajete.

Ja nemam problem sa tim, ali dajte, ljudi, da razgovaramo na realnim osnovama. Suviše je ozbiljna tema da bismo se bavili dnevno-političkim stvarima, a sve vreme se samo time bavimo.

Ne razumete šta će biti? Ja znam šta će biti. Evo, sada da vam otkrijem i jednu tajnu. Papir koji mi je nuđen, pošto sam znao šta piše u njemu, odbio sam da prihvatim. Moraću u nekom trenutku da ga prihvatim. Formalno, na čitanje. Odbio sam da ga prihvatim jer znam šta nas čeka. Ali, ne, nije to dovoljno upozorenje da mi možemo da pokažemo jedinstvo, nego je važno da se pokaže u svim albanskim medijima ovako – Vučić je zabrinut i uznemiren, nema većinu za usvajanje kosovskog izveštaja. To im je glavna poruka. Super smo im poruku poslali.

Ja veoma poštujem ljude koji su glasali za vas. Ne mislim ništa loše o bilo kome od vas ovde lično. Govorite o fotografijama. Čuvao sam svačiju privatnost, čuvao sam svačiju porodicu. Čuvao sam svakog od vas lično. A valjda ne sumnjate da znam više nego što običan čovek može da zna o bilo kome drugom zbog milion ljudi koji mogu da mi pošalju različite informacije i ništa od toga nisam iskoristio.

Fotografije o kojima govorite nisu fotografije koje smo tajno slikali ili snimali, nego one koje su javno pokazivali oni koji su se sa tim fotografijama hvalili i ništa više od toga. Nikada ne bih pokazao nijednu fotografiju, kao što sam zamerio Martinoviću, iako je imao izvanredan govor, što je citirao prisluškivane razgovore, jer kao što znate, nekada kada smo i o tome pričali, Dragane, bili smo uvek protiv toga, jer smo hteli da gradimo normalnu državu. Samo je to razlika. Ništa više.

Nemojte da mi zamerate što hoću da se borim za ove ljude koje su neki nazvali neradnicima. Vidite ova žena, rekao sam joj da ide kući, ima sina, neće da ide. Neka tamo Bojana koja je samo jedanput ustala na minut. Neki tamo Petar je sedeo ceo dan i neki mladići. Ivica ceo dan nije ustao. Oni nisu ručali, niti bilo šta drugo. Mi smo naučili na to. Mi smo u Briselu imali jedanput 19 sati bez prekida i znamo kako to izgleda, ali vi ne znate kakve nas muke čekaju i zato mi je žao što to niste osetili, ali vam hvala na korektnosti.

Želim vam uspeh!

PREDSEDNIK: Pošto na listama poslaničkih grupa više nema prijavljenih za reč, pre zaključivanja pretresa, pitam da li žele reč predsednici, odnosno predstavnici poslaničkih grupa ili još neko ko nije iskoristio svoje pravo iz člana 96. Poslovnika?

Idemo po redosledu, po broju poslanika. Svi će dobiti svoje vreme.

Reč ima Biljana Đorđević, Zeleno - levi klub, sedam minuta i 20 sekundi.

BILjANA ĐORĐEVIĆ: Poštovani predsedniče Narodne skupštine, poštovane koleginice i kolege narodni poslanici i narodni poslanici, poštovane građanke i građani Republike Srbije, poštovani gosti, ja ću podsetiti da je jedna konfuzija ova dva dana nastala zbog dnevnog reda. Mi zapravo glasamo isključivo o Izveštaju.

Mislim da je greška što predsednik Narodne skupštine na dnevni red nije stavio dva izveštaja, jedan predsednika, koji nesumnjivo treba da položi račun kao glavni pregovarač u ovom procesu, ali i posebnu tačku izveštaja.

Zašto je to konfuzija? Zato što Narodna skupština ne treba da bude sluškinja Vlade koja je Izveštaj koji je napisan 1. septembra dostavila 9. septembra. On je putovao osam dana, da bismo se mi o njemu izveštavali i izjašnjavali za četiri dana, ali jednako tako ni Vlada ne treba da bude sluškinja predsednika i da vladina tela zapravo budu predstavljena od strane predsednika, koji u ovom izveštaju gotovo da nije spomenut.

Dakle, ne bunimo se što je predsednik ovde i što odgovara, samo je konfuzija u tome o čemu mi pričamo. Mislim da su bile dve tačke dnevnog reda, možda bi nam čitava diskusija imala više smisla.

Sada o Izveštaju. U ovom izveštaju se više govori o tome šta prištinska strana nije uradila nego šta je naša strana uradila. To što je naša strana uradila može se svesti na kontrolisanje štete putem upravljanja bezbednosnim krizama izazvanim od strane prištinske strane. To nas vodi zaključku da je način na koji srpska strana, to je termin iz Izveštaja, na način na koji ona učestvuje u ovom dijalogu, sa velikim "d", je reaktivan. Dakle, to su neki iznuđeni potezi kojima se onda hvalimo kako smo sprečili neku veću štetu, ali nismo proaktivni i zato ne možemo biti zadovoljni rešenjima.

U ovom izveštaju ne možemo jasno da vidimo da li je ispunjen cilj, cilj koji bi trebalo da bude u skladu sa promovisanjem unapređenja života običnih ljudi. To su ciljevi dijaloga definisani 2010. godine Rezolucijom Generalne skupštine UN kojim je proces normalizacije odnosa Beograda i Prištine poveren EU.

Možda se od nas krije neka šira vizija, neki širi ciljevi, jer se misli da se tako jača pregovaračka pozicija. Ali, ja bih pokušala da tvrdim da je to pogrešno gledište.

Bilo je ovde govora o tome da možda ne treba da diskutujemo o svemu, da nešto možda treba da prikrijemo. Izbegavanjem otvorenog društvenog dijaloga i nametanjem privatizovanog partijskog dijaloga, bez preciznih informacija koje su nam potrebne u ovim izveštajima ne razrešava se ništa a gubi se podrška procesu. Mislim da je to glavni razlog zašto mnogi narodni poslanici ne mogu da glasaju za ovaj izveštaj, jer o tome ćemo se izjašnjavati.

Strogo kontrolisani medijski narativi za koju vlast snosi ogromnu odgovornost za posledicu imaju da građani Srbije jako malo znaju o ovom procesu, još manje ga razumeju. I ne bi ništa bolje razumeli da su imali prilike da pročitaju ovaj izveštaj. Dakle, saznali bi da prištinska strana nije ništa uradila, da međunarodna zajednica nije sankcionisala prištinsku stranu, da smo mi sve uradili, ali ne bi saznali šta smo mi tačno učinili da ljudi koji žive na Kosovu i Metohiji od toga žive bolje. Dakle, nemamo indikator unapređenja života običnih ljudi.

Predsednik i Vlada koju čine SPS i SNS kao okosnica te Vlade su žrtve sopstvenog narativa, jer su sami govorili da ne možemo ranije da rešimo problem sa ličnim dokumentima, pošto bi to značilo priznanje državnosti. Sada kažu, ja moram da kažem da se mnogi pravnici međunarodnog prava sa time slažu, da priznanje ličnih karata nije priznanje državnosti. Ali, zašto to nismo onda uradili ranije? Zašto to nismo tražili ranije? To bi olakšalo običnim ljudima život, oni bi od toga imali koristi.

U Izveštaju netačno stoji da će Srbi koji žive na prostoru Kosova i Metohije moći slobodno da ulaze i izlaze sa prostora Pokrajine, za šta znamo da ne funkcioniše na svim prelazimo. Tako Izveštaj prikriva da se sa srpskim ličnim kartama izdatim od strane izmeštenih policijskih uprava MUP-a građani ne mogu slobodno kretati kada sa teritorije Kosova i Metohije prelaze u Severnu Makedoniju i Albaniju, zemlje Otvorenog Balkana, koji nije baš tako otvoren za kosovske Srbe i za Crnu Goru. Ali, bez važenja ličnih karata na svim prelazima i bez istog pasoša za sve građane Srbije, usmeni dogovor koji je predsednik postigao ne omogućava slobodu kretanja za Srbe na Kosovu.

Kada je reč o priznanju diploma, u Izveštaju ne saznajemo ništa od toga šta smo mi uradili. Naša eksplicitna obaveza iz Sporazuma o diplomama je da obe strane razmene listu akreditovanih institucija sa drugom stranom. Jasan je problem neakreditacije, nepriznavanja diplomata univerziteta u Prištini sa sedištem u Kosovskoj Mitrovici. Ali, da li smo mi nešto uradili da državljanima Srbije, Albancima iz Preševa, Bujanovca i Medveđe koji studiraju u Prištini priznamo diplome, izbijemo argument kosovskoj strani i onda zapravo omogućimo, pritiskamo da se i Srbima priznaju diplome i omogući zaposlenje.

Čuli smo već o posledicama primoravanja običnih građana na šverc, na krijumčarenje zbog toga što se nije nastavilo sa usaglašavnjem različitih sertifikata, fitosanitarnih, farmaceutskih, sertifikata za meso i mleko. To treba da bude prioritet za sledeću rundu pregovora. Evo predloga, nametnite tu temu, nemojte čekati da Kurti nameće svoje inicijative na koje vi samo reagujete.

Dakle, vi pričate ovde da mi nazivamo obične ljude kriminalcima. Ne. Pod izgovorom borbe protiv krijumčarenja, proteklih meseci na severu svakodnevno patroliraju interventne jedinice pogranične policije, ali vaš je zadatak kao predsednika, glavnog pregovarača i kancelarije kao podrške tom procesu, upravo da razdvojite kriminalizaciju običnih ljudi od visokog kriminala na severu Kosova, jer nije pitanje ko prelazi alternativne prelaze da bi preneo knjige, lekove, mleko ili meso, nego je vazda pitanje ko je podizvođač za sve infrastrukturne projekte, ko odlučuje gde će se i šta graditi i ko zapravo gradi silne zgrade na Kosovu, na severu, ko i kako dobija te građevinske dozvole.

Izbegavanjem da razlikujemo preživljavanje običnih ljudi od kriminala, koji služi za enormno bogaćenje i politički uticaj u cilju tog bogaćenja, predsednik i vladajuća većina su ti koji se svrstavaju s Kurtijem u kriminalizaciju običnih ljudi, jer obične ljude tako izjednačavaju sa uglednim privrednicima sa severa Kosova i pojedinim funkcionerima Srpske liste koji su pod sankcijama SAD.

Teško je boriti se protiv kriminala, zahtevati vladavinu prava na severu Kosova ako se ta ista vladavina prava ne poštuje ni u ostatku Srbije. Ako nema vladavine prava, postaje teško razlikovati kriminalce od ne kriminalaca. Interesna elita u tome odlično pliva, a obični ljudi stradaju. Hvala.

PREDSEDNIK: Hvala. Isteklo je vreme ovlašćenog predstavnika.

Reč ima predsednik Srbije.

ALEKSANDAR VUČIĆ: Poštovani građani Srbije, u prva dva minuta ste mogli da čujete otprilike kao mi smo reaktivni, mi smo proaktivni, a onda sam shvatio šta treba da bude naša aktivnost. Saopštili su nam da smo mi krivi za diplome, jer ne priznajemo njihove diplome i morali bismo da uradimo nešto više po tom pitanju. Mi smo to uradili sa 36 njihovih diploma, oni našu nijednu. Tek toliko da imate u vidu.

Ceo problem oko diploma, da vam objasnim, pošto nažalost vidim da o tome ne znate dovoljno, ceo problem oko diploma se krije u Univerzitetskom centru Priština sa privremenim sedištem u Kosovskoj Mitrovici. Naime, Albanci ne žele da priznaju… Dakle, znaju neki, naravno, ali neki ne znaju, pa moram da objasnim. Šta da radim? Šta ću ja tu? Albanci ne žele da priznaju da postoji srpski univerzitet u Kosovskoj Mitrovici koji radi po pravilima Republike Srbije i neće da prizna naše diplome. To je cela suština.

Vi ste opet našli način da nas optužite za nešto, iako nismo mi krivi, već oni, ali to je ta mantra da mi moramo da budemo krivi, šta da radite.

Kažete – ne funkcioniše to sa ličnim kartama. Funkcioniše zato što je to ulazno–izlazni dogovor vezan za prištinsku i beogradsku stranu, pošto ne priznajemo kosovsku stranu. To nema veze sa trećim državama zato što je to deo međunarodnih ugovora koje imamo sa trećim državama i mi, a sa nekima od njih koje su priznale nezavisno Kosovo i oni. Kakve to veze ima sa ovom pričom?

Pitate zašto smo čekali? Ponoviću vam ono što sam malopre rekao – zato što nismo mogli da dobijemo garantije da bi takav dogovor uz naš disklejmer značio istovremeno da naši ljudi mogu da koriste dokumenta Republike Srbije na celoj teritoriji Kosova i Metohije. Kada smo to dobili ja sam bio veoma zadovoljan da tako nešto prihvatim.

U pravu ste, to je veoma dobra stvar. Time smo olakšali kretanje, pomogli ljudima, skratili čekanja. Ne gubimo ni papire toliko. Siguran sam da je to vama važno i zbog životne sredine, manje će drveća da strada, manje papira potrošimo. Verujem da vam je to bilo značajno takođe u tome. Tako da smo i taj posao obavili.

Ono zbog čega sam se javio da vam odgovorim, jer nažalost ovo ponavljam već deseti put, čini mi se, oko ovih stvari ova dva dana, to je ponovna kriminalizacija Srba na Kosovu i Metohije. Ponovili ste od A do Š sve ono što govori Aljbin Kurti svakog dana. Svakog dana nemaju drugu temu.

Iako po zvaničnim podacima kosovske policije pet puta proporcionalno i procentualno je veći kriminal južno od Ibra nego severno od Ibra, vi ćete uvek naći da govorite o kriminalcima na severu Kosova. Ne zato što vi znate nešto o tome, ne zato što vi tamo imate predstavnike, jer ste dobili 20 glasova ukupno. Sad baš ako svih svojih 20 glasača znate, pa su vam oni predstavnici, onda sam se i ja prevario, dakle. Ali, ne verujem da baš sve svoje glasače poznajete sa severa Kosova i Metohije.

Dakle, pošto znam da niste upoznati sa svim tim, onda moram da vam kažem da je to deo opšteg hibridnog rata protiv i Srbije i Srba. Potrebno je da se sklone sa Kosova i Metohije borci za slobodu srpskog naroda kojih se oni plaše i za koje misle da drže deo našeg naroda na Kosovu i Metohiji, da kada njih sklone to bude signal svima ostalima da moraju da se povuku i da moraju da beže sa Kosova i Metohije.

Vrlo je prosta ta priča, vrlo je jednostavna, bezbroj puta ponovljena u svim hibridnim sukobima širom sveta. To je ono što oni pokušavaju već pet, šest, sedam i osam godina. Bukvalno isto – kriminal, tenderi, ko dobija. Tendere ne dobija niko, jer mi ne možemo da radimo ni put koji smo obećali narodu od Jarinja do Kosovske Mitrovice zato što nam ne daju. Ne daju nam dozvolu i ne možemo da izaberemo nikoga, zato što oni kažu – to je u nadležnosti Prištine. Iako mi hoćemo da platimo, mi hoćemo da uradimo, da napravimo tu magistralu, da proširimo za još jednu traku, da ceo put presvučemo, da to bude poklon našem narodu na Kosovu i Metohiji, oni nam ne daju. Toliko o tim nameštenim tenderima. Koji je to tender namešten, pošto slušam to ceo dan? Neki kriminalci nameštaju, pa me upoznajte sa kim sam to nameštao i ko mi je to dao pare? Jednog mi čoveka nađite koji mi je dao neki novac. Jednog čoveka koji me je kupio bilo gde i bilo kada. Ne, nego prazne priče. Šta nam padne na pamet ispričaćemo. Bilo gde, bilo kada, baš nas briga. Jel to kao za „doktor smrt“, čoveka koji je spasio desetine i stotine života? Još se smejete, nije vas sramota.

Nije ni važno. Tako to ide. Ne daj Bože da je vama nešto neko slično rekao, jaukali biste, do plafona biste skakali ovde. Žalili biste se Savetu Evrope. Žalili biste Savetu Evrope, pričali o svojoj ugroženosti i tražili da nas obese usred Brisela zbog takvih stvari, ali sve što ste sebi oprostili drugome niste. Sve što je vama dozvoljeno, drugome nije. To valjda tako funkcioniše u demokratiji.

Želim samo da vas uverim da se ne sekirate za kriminal na severu Kosova. Molim vas da se malko nasekirate zbog kriminala na jugu Kosova, posebno u Prištini i da se nasekirate malo zbog kriminala, organizovanog i organizovanih napada i terora koji se provode protiv vašeg i našeg srpskog naroda. Hvala vam najlepše.

PREDSEDNIK: Prema veličini grupe sledeći je Boško Obradović, vreme 3.50 minuta.

Izvolite.

BOŠKO OBRADOVIĆ: Poštovani građani Srbije, privodeći kraju ovu, po mom dubokom uverenju, izuzetno važnu i dobru Posebnu sednicu na temu Kosova i Metohije, želeo bih da kažem još nekoliko reči koje mislim da mogu da pojasne neke stvari koje su nažalost bile onemogućene da se čuju, s obzirom da danas niko od nas iz opozicije nije mogao da dobije ni jedno pravo na repliku i da odgovori predsedniku na sate i sate njegovih potpuno izmišljenih priča o svima nama.

Ono što vidim da mu je poseban pik, ali razumem zašto je to tako, jeste upravo ova desna strana u odnosu na to gde sedi u ovom trenutku predsednik Srbije, pa je rekao bih posebnu pažnju posvetio Milici, Milošu, meni i svima nama koji sa patriotskih pozicija kritikujemo aktuelnu kosovsku politiku, ali ne možemo da podržimo izveštaj o radu po pitanju Kosova i Metohije zato što se sa vašom politikom, po pitanju Kosova i Metohije, ne slažemo. Mislimo da ste loš radili, loše pregovarali, izgubili u svim utakmicama u kojima ste igrali, da ste sve dali a ništa niste dobili, da ste primenili sve što su Albanci tražili, a da niste dobili ništa za državu Srbiju. To mi mislimo i to se vidi iz vašeg Izveštaja.

Vi to priznajete da vam Priština ništa ne daje, da vam EU ništa ne daje, da vam NATO ništa ne daje, svi koje volite, sa kojima sarađujete, sa kojima se družite, sa kojima se grlite, sa kojima se ljubite ne rade ništa za ovu državu, a vi to i dalje radite i tražite od nas da vas podržimo u tome. Ne možemo i nećemo da vas podržimo u tome, ali ima ko hoće, gospodine predsedniče. Ovi sa vaše leve strane. Imao sam čak utisak da ćete u jednom trenutku nekoga od njih da privijete na grudi, kao Nebojšu Stefanovića, samo sam se dvoumio da li će to biti Borko Stefanović, Nebojša Zelenović ili Pavle Grbović. Toliko su vam se dopali njihovi razgovori i njihovo podržavanje vaše politike, jer je vaša politika ista kao politika Borisa Tadića i dva dana se pozivate na 2011. godinu, a zaboravili ste da kažete građanima Srbije da je Ustavni sud ove države poništio dogovore Borka Stefanovića i o diplomama, i o katastru, i o slobodi kretanja, i o raspuštanju srpskih opština na Kosovu i Metohiji, ali vi niste poslušali Ustavni sud zato što kršite Ustav već 10 godina na svim funkcijama na kojima se nalazite.

Tražite od nas sada, posle 10 godina vašeg samostalnog pregovaranja bez ove Skupštine, bez rezolucije, bez bilo kakve pregovaračke platforme iza koje bi stali svi, da podržimo neki izveštaj u kome priznajete da ste poraženi. Zašto bismo mi to uradili? Jeste li došli ovde sa nekom ozbiljnom novom platformom? Jeste li vi nama predstavili kako dalje? Reč niste rekli, a mi smo vam dali jednu rezoluciju Narodna stranka, drugu rezoluciju Srpski pokret Dveri, Miloš Jovanović je danas predstavio svoje predloge, Milica Đurđević Stamenkovski svoje, dali potpuno alternativno drugačiju politiku, ali vi po rečima Petra Božovića, našeg poznatog dramskog umetnika, ste jedan od najvećih glumaca, ne samo u politici.

Vi izvrćete sve ono što mi kažemo zato što znate da vaši glasači, glasači SNS razumeju ove patriotske govore odlično i slažu se sa onim što mi pričamo i znate da smo mi vaša konkurencija, a nisu vam konkurencija oni sa vaše leve strane koje ćete verovatno da uvedete u tu Vladu. Jasno je ovde da vama smeta treći put na srpskoj političkoj sceni, da znate da Dveri nikada nisu bile na vlasti i da ne možete da nas optužite.

PREDSEDNIK: Isteklo je vreme ovlašćenog predstavnika.

Reč ima predsednik Republike.

ALEKSANDAR VUČIĆ: Vidite, poštovani građani, na kraju se sve svede na to za šta sam ovde govorio. Ne morate da vičete, povišeni decibeli ne znače da ste u pravu kada vičete. Samo ste mi pokazali nešto da vas je neko revnosno obaveštavao o oneme što sam ja govorio, pošto ovde niste bili i pojma nemate šta sam govorio. Tokom celog dana niste proveli ni sat vremena, ja sam evo dvanaesti sat ovde. Vi niste ni sat vremena ovde proveli, ja sam 12 sati ovde, nisam ustao sa stolice.

Ja sam, ne ljutite se, ipak predsednik Srbije, a vi ste samo običan poslanik, jedan sat niste proveli na svom radnom mestu. Ja sam na vašem radnom mestu proveo 12 sati ovde bez prekida. Toliko o tome ko je šta radio danas.

Govorite o planovima i programima, pričate o raspuštenim opštinama, vi čak i ne znate da postoje naše opštine na Kosovu i Metohiji, vi niste ni upoznati sa tim. Tu su vam predsednici naših opština na Kosovu i Metohiji. Ništa nismo raspustili…

(Boško Obradović: Po kom Ustavu i zakonu?)

I po jednom i po drugom, i po srpskom Ustavu, i nismo je raspustili za razliku od vas koji ste podržavali one i bili na vlasti zajedno sa onima koji su bili…

(Boško Obradović: To su četiri opštine na severu i svi to znaju.)

PREDSEDNIK: Nemojte da vičete, Obradoviću. Nemojte da vičete, saslušajte malo, saslušajte.

(Aleksandar Mirković: Hoće da se bije.)

ALEKSANDAR VUČIĆ: A, koga će da bije? Koga će da bije? Hajte, molim vas.

Dakle, pogledajte, a onda su došli da mi drže političku tiradu, pošto ih Kosovo ne interesuje, da se žale o tome prema kome kakav odnos imam.

Poštovani građani, ovo što sam odgovarao malopre gospođi iz Ekološke grupe, valjda nisam bio dovoljno oštar, ne sviđa im se što sam njima po prvi put odgovarao. Hoće da me ubede da manje volim njih, nego one koji mi govore da će Danilo da završi kao Gadafi i valjda ulaze u moj emocionalni korteks, pa će da shvate šta je to što ja mislim i šta je to što ja želim. Ja samo ne podnosim neodgovornu politiku. Da li ste čuli ovu viku nešto o Kosovu? Niste. Čuli ste da su oni treći put i da su nam izložili nekakve programe, a šta smo čuli od tih programa? Ništa. Pod milim Bogom, ništa, čak ni praznu priču. Od sve priče čuli smo - a što si Vučiću tu da govoriš?

Sada vidite, on mene optužuje da sam hteo da prigrlim nekoga i da ću da radim sa nekim, valjda ovde skroz levo, pošto ni on nije desno, nego je ovde levo. Vidite to on mene optužuje, ovo je njegova slika sa svima njima, njegova slika sa svima njima od pre neki dan, nedelju, mesec, njegova slika. Samo malo, ima nešto važnije od toga, a i to što kažete - šta ima veze. Danas jedno, sutra drugo, šta vas briga. Nije to važno.

On je sa njima potpisao, poštovani građani Srbije, ovaj čovek ovde je potpisao sporazum sa narodom. Oni su napravili sporazum sa narodom, valjda su mislili to kada su onomad sa Zapada dobijali podršku da ruše Miloševića da će po istom sistemu da sruše velikog diktatora Vučića, pa su napravili isti tekst. U ovom sporazumu sa narodom toliko je brinuo o Kosovu i Metohiji, i svi oni, da se Kosovo i Metohija uopšte ne pominju.

Zamislite, pravite sporazum sa narodom o svim najvažnijim pitanjima za državu Srbiju, a najvažnije pitanje za narod i državu uopšte ne pomenete. Pogledajte koliki sporazum, svi njihovi potpisi, Kosovo i Metohija ne postoje. Ne postoje.

Da vam kažem nešto, možda sam ja glumac, ali nisam budala da takvi primitivni trikovi kod mene prolaze i ne potcenjujte naš narod.

Kad govorite o konkurenciji i o tome kako to ide, evo kakva je konkurencija na Kosovu i Metohiji. Aleksandar Vučić – 82,67, a gospodin Obradović 2,14%, Veoma ozbiljna konkurencija i toliko o tome šta misli naš narod na Kosovu i Metohiji, ali je verovatno, narode, to pokrali ovi kriminalci sa severa i organizovane kriminalne grupe, uz podršku OEBS ili ne znam koga. Sad nije bilo, to je bilo na našoj teritoriji, pa su njihovi posmatrači morali da kradu zajedno sa našima.

(Milovan Jakovljević: Gde su bili izbori, jel na Kosovu?)

Da vam kažem nešto, to što volite da dobacujete, što ste nepristojni, činjenice neće da promeni i ovih 2% ne može da pretvori u 86. Ne dešava se to ni u crtanom filmu.

Da vam kažem još nešto. Slušam vam ja te patriotske pridike. Vi da budete veće patriote od nas, koji ne možete da sedite jedan dan u Narodnoj skupštini, pa se to svede na jedan sat, na najvažniju temu? A kad rešavate kako ćete da menjate vlast i šta ćete da uradite za Srbiju, Kosovo i Metohiju i ne pomenete u tome, što čak i potpisujete, da nam držite patriotske pridike? Da mi govorite o odnosu prema Rusiji, o odnosu prema Kini, o odnosu prema ne znam kome? Ja sam sa njima napravio najbolje odnose, ne vi. Predsednik Vladimir Putin, na kojeg se pozivate, nije odlikovao nikoga od vas. Nikog od vas nikada nije ni video, ni za koga od vas nikad nije ni čuo, toliko ste mu važni. Ni na razglednici vas nije video, ni na razglednici.

Možete da mislite, krstili se ili ne krstili se, to vam jedino ostane da se krstite pošto ste nam divno svoj program izneli. E taj Vladimir Putin na koga se pozivate, a ja se ne pozivam nikada, ja se pozivam na srpski narod i na građane Srbije, e taj Vladimir Putin je meni dao najviše odlikovanje posle Nikole Pašića, a ne vama.

Da vam kažem, znate kako se to desilo Putinu? Taj orden su mu organizovanom kriminalnom akcijom dostavili Srbi sa severa, pa mi je onda on tako i iz tog razloga to uručio.

Dame i gospodo, država je mnogo ozbiljnija stvar od vike i dreke, mnogo ozbiljnija stvar od programa koji ne postoje, mnogo ozbiljnija stvar od vaše brige koja ne postoji. Mnogo važnije je od toga što ćete da se busate u prsa i što ste sebe, ali sami prozvali patriotama, nije vas narod prozvao patriotama. Vi ste se nazvali patriotama.

Znate, ja sam to radio kada sam bio mali. Nikada nisam umeo da crtam, pa bih nacrtao konja ali ne liči na konja i ispod napišem „ovo je konj“, jer sam umeo lepo da pišem, ali da crtam nisam. E tako i vi morate da napišete i za sebe da kažete da ste velike patriote, pošto vam malo ko u to veruje.

Patriotizam se ogleda u delima i u programima, a ne u tome što ćete sebe time da hvalite. Ja mislim samo da sam normalan Srbin čiji je posao da brine o interesima Srbije i ništa više i ništa manje od toga. I nemojte da se sekirate za Kosovo i Metohiju, kakve god genijalne ideje budete imali ovde u Skupštini Srbije, od svih vaših genijalnih ideja uspećemo da sačuvamo i zaštitimo naš narod na Kosovu i Metohiji.

PREDSEDNIK: Sledeća poslanička grupa je Jedinstvena Srbija, reč ima Života Starčević. Izvolite.

ŽIVOTA STARČEVIĆ: Poštovani predsedniče Republike Srbije, poštovani predsedniče Narodne skupštine, uvaženi predstavnici Srba sa Kosova i Metohije, dame i gospodo narodni poslanici, odmah na početku da kažem, JS će naravno glasati za ovaj izveštaj, koji pokazuje koliko je pregovarački proces komplikovan i težak, iz razloga, pre svega što učesnici tog pregovaračkog procesa potpuno različito razumeju proces i jedino mogu da kažem Republika Srbija je ta koja taj proces razume, kao proces pregovora, razgovora, kompromisa, dok rekao bih da prištinske institucije i prištinska strana taj sporazum pre svega vidi kao mogućnost za potvrdu svoje jednostrano proklamovane nezavisnosti, a evropski pregovarači taj proces neretko vide kao proces nametanja rešenja Srbiji koje bi opravdalo njihovu neprincipijelnu politiku prema Srbiji i kao rešenje koje bi opravdalo njihov zločinački poduhvat protiv pravnog i ničim izazvanog besomučnog bombardovanja Srbije.

Taj proces je opterećen od 24. februara i političkom, ekonomskom i vojnom krizom izazvanom otpočinjanjem specijalne vojne operacije u Rusiji. Time se jednostavno Srbija se našla ničim izazvana ni kriva, ni dužna između čekića i nakovanja. Ovaj pregovarački proces je opterećen i ekonomskom krizom koja je posledica svega toga.

Ono što sam hteo da kažem, jeste da je ovaj pregovarački proces opterećen i neozbiljnošću i neodgovornošću mnogih. U početku ću pričati o neozbiljnosti i neodgovornosti privremenih prištinskih institucija, malo kasnije i o drugima.

Što se tiče privremenim prištinskih institucija ne treba pričati o tome da u Briselski sporazum nije implementirana nijedna tačka vezana za zajednicu srpskih opština, ne treba pričati ni o tome da je broj incidenata na KiM drastično povećan i da se povećava iz dana u dan.

Ono što bih u ovom trenutku samo istakao jeste kriza oko KM, KS i RKS tablica koja najbolje pokazuje ono šta žele i šta je namera prištinskih institucija. Naime, želja tih prištinskih privremenih institucija jeste da se sa teritorije KiM izbaci svaki atribut državnosti Republike Srbije. I ne samo to, da pojasnim, oni žele ili da nateraju Srbe da se asimiluju u toj takozvanoj njihovoj državi, samoproklamovanoj ili da odu sa te teritorije.

Da parafraziram Dragana Markovića Palmu, koji rekao - kosovski Albanci ne žele samo da promene tablice na kolima Srba koji žive na KiM, već žele da promene i njihov identitet, ali Srbi na KiM ne žele da igraju „šotu“ već srpsko kolo.

Nije dovoljno ni veliko etničko čišćenje, nije dovoljno ni 221 hiljada izdanih i privremeno raseljenih lica, jer još ima Srba na Kosovu i to ih ima i onih koji žele tu da ostanu i onih koji žele tu da žive, da čuvaju svoj identitet, da čuvaju svoju državu i da imaju dobru saradnju sa institucijama svoje države Srbije.

Međutim, ono što bih hteo da kažem jeste da ja volim mitove i mislim da su oni vrlo često korisni, međutim slažem se sa vama da danas ne treba govoriti o mitovima i koristiti jake i teške reči, već treba pre svega govoriti o real politici.

Pitanje je - šta treba dalje da radimo? Mislim, predsedniče, da treba da radimo samo ono što smo radili i do sada. Kao prvo i najvažnije jeste da nastavite sa naporima da se postigne što veće moguće nacionalno jedinstvo. Pri tome ne mislim na jedinstvo svih političkih partija, jer smo videli u ova dva dana da je to nemoguće, da mnogi ne mogu da izađu iz svojih partijskih šinjela, videli smo i čuli smo i epove i najnoviji kosovski ciklus, a na kraju te priče smo čuli da neće da glasaju za izveštaj o Kosovu i Metohiji.

Čuli smo i one koji smatraju da je Lajčak veliko Srbin i da je jedinica mere za patriotizam verovatno Aljbin Kurti. Od njih nisam ni očekivao da će glasati. Ali ono što mi moramo da nastavimo jeste da stvorimo, da mobilišemo sve one snage u državi Srbiji koje mogu da mobilišu najveći deo naroda i građana Srbije i da se stvori što moguće veće političko jedinstvo, jer je to neophodno.

Druga stvar koju moramo da nastavimo da radimo, jeste držanje do principijelnog stava o poštovanju međunarodnog javnog prava i principa i to je nešto što moramo da nastavimo da radimo i sa pažnjom čekamo vaš nastup u Savetu bezbednosti UN.

Treće što moramo da radimo jeste da se držimo politike vojne neutralnosti i čuvanja dobrih odnosa sa svim prijateljima i to je jako važno. Sa jedne strane čuvati odnose i sa Rusijom i sa Kinom jer tako čuvamo naš mir u Savetu bezbednosti, da nastavimo sa otpriznavanjem lažne države Kosovo jer time čuvamo mir i u Generalnoj skupštini, ali i da nastavimo saradnju i sa ostalim zemljama i EU itd. jer tom saradnjom mi nekako amortizujemo pritisak koji se vrši na državu Srbiju u ovom čitavom pregovaračkom procesu.

Ono poslednje što bih rekao da treba da radimo jeste da nastavimo sa politikom stabilnih javnih finansija, odgovornom politikom stvaranja povoljnih uslova za direktne strane investicije, nastavak infrastrukturnog i sveukupnog ekonomskog razvoja Srbije. Možda to deluje pretenciozno u vreme ove strašne ekonomske krize, u vreme kada imamo inflatorne udare svuda u svetu, čitavom svetu, kada imamo poremećene lance snabdevanja u čitavom svetu, ali, predsedniče, mi moramo da nastavimo sa time jer samo jaka država može da čuva Kosovo i Metohiju.

Da rezimiramo, država Srbija treba da učini sve da sačuva mir i stabilnost, da sačuva bezbednost Srba na Kosovu i Metohiji. Srbija treba i dalje da bude aktivni učesnik u pregovaračkom procesu, da u tom procesu štiti elementarne nacionalne i državne interese i da teži ka postizanju kompromisnog rešenja u skladu sa tim nacionalnim i državnim interesima.

Znate, kada kažu pojedini da je Kosovo završena priča postavlja se logično pitanje – zašto onda insistirate na pregovorima? Samo Srbija, i završavam tu, može da stavi tačku na priču o svojoj južnoj pokrajini i to može samo onda kada je vrati u svoj ustavno-pravni poredak, a i tada ne može da stavi jednu tačku, već tri tačke. Još jednom ponavljam, JS će glasati za ovaj izveštaj. Hvala.

PREDSEDNIK: Hvala.

Sada brišem listu. Neka se jave samo ovlašćeni predstavnici.

Idemo po redosledu.

Nebojša Zelenović, vi imate 56 sekundi.

Izvolite.

NEBOJŠA ZELENOVIĆ: Hvala predsedniče.

Biću vrlo kratak. Za razliku od drugih, kao što je pomenuto ovde više puta, od početka insistiram na politici, na programu. Nikada nisam ružnu reč rekao o bilo kome ko se zajedno sa nama borio u opoziciji u bilo kom okviru, a u svakom ujedinjavanju opozicije sam učestvovao zajedno sa svojim kolegama.

Dosledno gradimo svoju poziciju i ne menjamo je sve ove godine. Strateški dogovor sa zapadom će omogućiti da se obezbedi trajna i potpuna bezbednost za ljude koji žive na Kosovu i Metohiji, za naše ljude. Obezbediće dobar život, budućnost za Srbiju i obezbediće da se odbrani na Kosovu i Metohiji ono što realno je odbraniti moguće. To je naša pozicija.

(Predsednik: Vreme.)

Još jednu stvar. Znam da ovde ide priča kako sada ovaj stav iz nekog razloga je onemogućio državu Srbiju i onemogućio nas da naša pozicija bude bolje, a ja vam kažem da nije, ja vam kažem da je učvrstio, da u Srbiji mora da postoji ovakav stav, da će ovakav stav omogućiti da se dese ti dobri dogovori. Na tome ćemo istrajavati.

PREDSEDNIK: Hvala vam.

Sledeća je Milica Đurđević Stamenkovski.

(Nikola Dragićević: Ja ću.)

Vi ste se javili za reč umesto nje?

(Nikola Dragićević: Kao zamenik.)

Znači, 52 sekunde ima vaša poslanička grupa. Prijavite se samo ponovo.

NIKOLA DRAGIĆEVIĆ: Uvaženi predsedavajući, poštovani predsedniče države, iako rizikujem da će nas neko napasti za to da radimo za interese Albina Kurtija, ja još jedanput moram da ponovim stav Srpske stranke Zavetnici, a to je da mi u danu za glasanje nećemo podržati ovaj predlog. Kada budemo želeli da imamo široki konsenzus, kada budemo želeli da pošaljemo jednu sliku jedinstva, mislim da bi dobro bilo da sve političke subjekte i sve političke aktere uključimo u donošenje jedne takve rezolucije. Hvala vam.

PREDSEDNIK: Znači, ne čitamo one koji se nisu javili za reč, to znate.

Sledeći ko se javio, Tatjana Manojlović.

TATJANA MANOJLOVIĆ: Predsedavajući, uvažene koleginice i kolege poslanici, Aleksandre Vučiću pre svega ću se vama obraćati i drago mi je što ste ovde i drago mi je što ste malopre i …

PREDSEDNIK: Samo da vam kažem nešto, ne znam da li ste stigli da pogledate pravila, takvo direktno obraćanje nije dozvoljeno. Znači, možete da se obraćate npr. direktno meni, ako želite to.

TATJANA MANOJLOVIĆ: Uredu. Znači, obraćam se poslanicima.

PREDSEDNIK: Ali kada ukazujete na sadržaj Poslovnika, jel tako, a to nije sada.

TATJANA MANOJLOVIĆ: Koliko imam vremena?

PREDSEDNIK: Imate ono preostalo vreme od ovlašćenog.

TATJANA MANOJLOVIĆ: Znači, Demokratska stranka neće glasati za ovaj izveštaj, a još jedan plus argument dobili smo pre nekoliko minuta od samog predsednika države koji je rekao da je kao dete imao naviku da nacrta nešto što bi trebalo da liči na konja, ne liči ni našta, a on kaže da je konj. Tako je i sa ovom državom uradio, ukinuo je sve institucije, Ustav, zakone, sve i kaže - ja sam Bog i to je država. To ne može biti tako. Videli smo da je danas ukinut i Poslovnik i nemojte me prekidati.

PREDSEDNIK: Samo da vas pitam, jeste to vezano za ono upućivanje na temu od danas?

TATJANA MANOJLOVIĆ: Ovo je moja diskusija na temu. Znači, videli smo da je danas ukinut i Poslovnik o radu Narodne skupštine.

PREDSEDNIK: Pošto ste nekoliko puta pitali za temu, samo da vas pitam da li je to to?

TATJANA MANOJLOVIĆ: Ja ovde neću govoriti o utiscima, o tome kako žive Srbi na Kosovu i Metohiji. Oni su se meni javili, postavili pitanja i zamolili da govorim u njihovo ime. Oni su pitali mene, ja pitam predsednika države.

Oni kažu bilo bi jedino korektno, da zbog toga što žive u tako ekstremno lošim uslovima, najveći broj Srba na Kosovu i Metohiji, znači ne mislim na goste na balkonu, znam da njihova situacija nije takva, pretpostavljam, najveći broj Srba na Kosovu i Metohiji živi u ekstremno lošim uslovima. Najkorektnije što bi predsednik Srbije mogao da učini je da podnese ostavku zbog toga, zbog svog katastrofalnog činjenja, zbog toga što posle svakog njegovog odlaska na pregovore Srbi na Kosovu i Metohiji žive sve lošije i lošije.

Znači, to je zbog činjenja, ali i zbog nečinjenja i nereagovanja na loše činjenje svojih saradnika, onih koje je on ovlastio da to loše čine valjda u njegovo ime. Znači, govorim na osnovu onoga što su mi govorili ljudi i južno i severno od Ibra i u najudaljenijim enklavama, gde žive getoizirano, izolovano u potpunom albanskom okruženju.

Oni kažu da se osećaju nebezbedno, jer su ostavljeni na milost i nemilost velikoalbanskom nacionalisti Kurtiju. Izmanipulisani demagoškim međunarodnim posredovanjem, ali očajni jer ih je Beograd izneverio. I zapravo, kažu da se osećaju kao one kuglice ispod šibice kojima se svi poigravaju.

Za deset godina SNS vlasti, a evo čuli smo, i to je predsednik juče potvrdio, više od sedam milijardi evra iz budžeta Republike Srbije slilo se na područje KiM za poboljšanje uslova života Srba koji tamo žive. Da su ta sredstva, znači sedam milijardi evra, da su ta sredstva namenski trošena, pa Srbi na KiM bi imali životni standard poput Švajcaraca, a najveća većina njih živi ispod granice dostojanstva.

Pitam predsednika Srbije, Aleksandra Vučića zašto dozvoljava da se pojedinci bahate i bogate, dok ljudi žive u ekstremnom siromaštvu?

Podaci govore i o tome da se nakon ratnih dejstava najveći broj raseljenih Albanaca vrlo brzo, u roku od nekoliko meseci vratio u svoje domove, a ekstremno mali broj Srba za sve ove godine je uspeo da se vrati na svoja ognjišta. Međunarodna zajednica na to žmuri, manipulišu Albanci, ali pitam one koji su u ime SNS, a pod nazivom Srpska lista, što je valjda ćerka firma SNS, ušli u Vladu i Albina Kurtija i onih njegovih prethodnika pod opravdanjem – to radimo da bi Srbima bilo bolje. Zašto povratak nije uspeo?

Koliko novca se u to ministarstvo, na čijem čelu su bili sve vreme predstavnici srpske zajednice, koliko novca se slilo i taksativno na šta su ta sredstva utrošena.

Takođe su mi Srbi sa KiM rekli da vas pitam ovde sve zašto svi tenderi o investicijama na području KiM idu samo preko jedne firme. Firme koja se zove „Rad 028“, zašto preko jedne firme?

Jedan privrednik i vlasnik lokalne televizije sa područja KiM pokušao je da konkuriše na tenderu, ali je zabeleženo da je brutalno pretučen na ulasku u zgradu privremenog organa u Kosovskoj Mitrovici, samo zato što je pokušao da konkuriše na tenderu.

Da li je realno da od abnormalno velike sume koja se izdvaja za angažman gerontodomaćica na području opštine Zvečan, te radno angažovane žene, znači dobro je što neko pokušava da ih zaposli i dobro je što one pomažu starima i nemoćnima, znate li zašto, predsedniče, ovo vas pitam, znate li da one mesečno dobijaju 11.000 dinara za taj svoj posao, a do skoro su zarađivale 9.000 dinara. Imam tu i podatak kolika je ukupna suma.

Pre nekoliko godina snimala sam i univerzitet koji je privremeno smešten u Kosovskoj Mitrovici. Tu je privremeno 23 godine i zaista je to nešto što bih pohvalila. Pohvalila bih i raznovrsnost obrazovnih programa i kvalitet nastave koji se tamo odvija i to što zaista puno stručnih ljudi odatle izlazi. Ali zašto na Kosovu i Metohiji nema dovoljno lekara, advokata, inženjera…

PREDSEDNIK: Isteklo je vreme. Hvala vam.

Reč ima predsednik.

ALEKSANDAR VUČIĆ: Dame i gospodo, teško je, mnogo je teško na ovakve stvari i odgovoriti. Danas sam vam objašnjavao šta je 11.000, žao mi je što niste bili u sali, pomešali ste tih 11.000 novčane naknade za ljude koji su izgubili posao u fabrikama, koje ste vi ugasili i uništili, a mi im danas dajemo podršku i pomoć od 11.000 dinara, a u centralnoj Srbiji koji su ostali bez fabrika, opet zahvaljujući vašoj nesposobnosti, 8.000 dinara, to je naša pomoć, novčana naknada, a ne minimalac, kao što su neki drugi rekli.

Inače, gerontodomaćice, zaposlili smo ih 90 u Zvečanu, da bismo ženama dali da imaju ljudi drugu platu u porodici, da bi mogli lakše da žive. Oni primaju 37.000 dinara, a ne 11.000 dinara. Ali šta vas briga šta je istina, sve može da se kaže, jer vam je to neko javio sa Kosova i Metohije, samo nijedno ime i prezime ne čusmo ko je taj sa Kosova i Metohije ko vam je javio. Ali oni umesto da se žale policiji, umesto da se žale bilo kome, oni se žale vama izgleda.

Kažete da sam ja došao pa sam rekao – ja sam Bog. Ja to nikada nisam ni rekao, niti sam pomislio, ali ja vidim da ste vi i tužioci i sudije i bogovi. Vama je sve dozvoljeno, baš vama. Vi možete da uradite šta god hoćete, možete žive ljude da sahranjujete po šahtovima, možete da određujete ko je kriminalac, možete da određujete ko je ubica, a ko nije, i to sve sa tako punom sigurnošću, pošto vam je to izgleda sami Bog dao nalog ili vi ste i božji izaslanik, pa imate mogućnost da takve zaključke donosite. Ko li vam je dao to pravo? Jeste li to naučili 2009. godine, kada ste onakvu reformu u pravosuđu provodili, da ste bogovi i da možete da radite šta hoćete po stranačkoj liniji? Vi ovde niste u stanju da govorite o državi, vi sve vreme o partijama govorite. Vi još ne razumete šta je Skupština, a šta je predsednik, vi i dalje govorite o političkim partijama, zato što drugo ne umete.

Kažete – nebezbedno je Srbima na Kosovu jer se plaše Kurtija. Je l` to onog istog Kurtija za kog ste govorili i članovi vaše stranke da je vrhunski intelektualac, da je mnogo pametan, mnogo dobar i da je u stvari čovek sa kojim ćemo lako da vodimo dijalog? Od tog vašeg Kurtija odjednom se plaše ti Srbi, pa se osećaju nebezbedno.

Meni nije problem, govorite o mojoj ostavci, kažete da podnesem ostavku. I šta biste onda, pošto vam se ceo život sveo na to da mrzite mene? Propao bi vam život, ne biste mogli ni jutarnju kafu da popijete, i nju popijete uz – mrzim Vučića. Vi večeras niste rekli – obraćam se predsedniku Vučiću ili predsedniku Republike, da poštujete instituciju, nego – Aleksandre Vučiću, obraćam se tebi. Okej, nisam znao ni da se poznajemo, ali večeras sam saznao. Večeras sam saznao da smo ovce zajedno čuvali. Sve je to u najboljem redu, nije moja sujeta takva, to govori o vašem odnosu prema institucijama.

Nego moje pitanje je – šta ste to vi uradili za Kosovo, pošto pričate o vladi sa Aljbinom Kurtijem? To mi pričate vi koji ste ušli u Vladu sa Bajramom Redžepijem još 2002. godine, nego što mislite da se toga ja ne sećam i da ne mogu da podsetim naciju. To mi pričate vi pod kojima su se Srbi osećali bezbedno 17. marta 2004. godine. O bezbednosti mi pričate vi koji ste ćutali i bežali u Rumuniju na dan kada je Kosovo proglasilo nezavisnost, pa mi još držite pridike. Hajde što slušam od ovih drugih koji su baš po onom mom principu, pošto slabo crtam i nikada nisam umeo da crtam, šta ćete, netalentovan, morao da napišem šta je to što sam nacrtao, pa sada i vi morate da nacrtate da ste patriote, ko što i oni moraju da crtaju da su patriote.

Sada ćemo da imamo dve patriotske opozicije, svi će da budu patriote u ovoj zemlji. Hajde ponovo vi u isti patriotski front i opet nemojte da stavite Kosovo i Metohiju u sporazum sa narodom, koliko ste velike patriote i koliko brinete o ovom narodu, i tako svaki dan.

Ali onda dolazimo do nečega što je mnogo važno. Kaže: „Srpska napredna stranka“, pošto valjda ne postoji institucija države, okej, a onda kaže: „i ćerka firma – Srpska lista“. Šta je u njihovoj prirodi? Samo firme. Samo ćerka firme. I tako oni zamišljaju politiku, tako oni zamišljaju političke odnose, tako zamišljaju sve. Sve im je biznis. Sve im je biznis, ćerka firme, biznisi. Nemam ćerka firme, ne bavim se biznisom, ne znam o kojim firmama govorite, a ponajmanje me interesuju ćerka firme.

I kad sam vas pitao gde sam šta ukrao, gde sam šta uzeo, a ovo je sada već 13 sati skoro koliko danas odgovaram i nisam ustao sa ove stolice, dakle 13 sati sedim ovde bez prekida, slušam da čujem sve te mudre optužbe i to kako me uništavate i kako raskrinkavate moju zločinačku i zlu prirodu itd, samo još ništa nisam čuo, sem ćerka firme, Srpska lista – ćerka firma. Je l` to maksimum do kojeg ste dosegli?

(Tatjana Manojlović: Mogu ja još.)

Čestitam, imamo još ćerka firmi? Imamo. I vaša stranka, s vremena na vreme, i mnoge druge su nam ćerka firme kad je potrebno, ne brinite. Javljaju se svi s vremena na vreme, što se toga tiče, tako da se ne sekirate.

Da ponovim, da, zaposlili smo 90 gerontodomaćica zato što je važno da žene zaposlimo, nema tamo fabrika, ne možemo mi da dovodimo investitore, zato što zapadni investitori misle da to pripada državi Kosovo i ne žele da razgovaraju sa nama po tom pitanju, zato su nam ruke vezane, ali sve što možemo da država Srbija uradi, to uradimo.

Ali kada govorite o izgradnji, mi ne možemo da završimo ni „Sunčanu dolinu“ zato što oni neće da nam daju neophodne dozvole ni za „Sunčanu dolinu“. Šta god da radimo, dakle, mi smo završili kompletnu projektnu dokumentaciju, obezbedili novac za Gračanicu, oni neće da nam daju ni lokacijske ni građevinsku dozvolu. Samo da i to imate u vidu, da vam unapred kažem u čemu je problem. Ali što biste to pitali, što bi vas to interesovalo, kad svi znamo da vas mnogo ne zanima? Ali evo, ja da vam kažem, a da bar nešto kažemo o Kosovu i Metohiji, da ljudi znaju šta su pravi razlozi za probleme sa kojima se suočavamo. Hvala vam najlepše.

(Tatjana Manojlović: Može li replika? Molim vas da mi omogućite, želeo je predsednik da čuje da mu kažem još nekoliko stvari. Zašto mi uskraćujete to pravo?)

PREDSEDNIK: Reč ima Stefan Jovanović.

STEFAN JOVANOVIĆ: Predsedniče Narodne skupštine, predsedniče Republike, dame i gospodo narodni poslanici, poštovani građani Srbije, evo, došli smo do samog kraja rasprave o Kosovu i Metohiji.

Ova sednica bila je prilika da postignemo jedinstvo. Bila je prilika da ovoj temi pristupimo na ozbiljan i odgovoran način, da o ovom važnom državnom i nacionalnom pitanju razgovaramo ozbiljno, odgovorno i da ovu sednicu zaključimo kako svaka ozbiljna i uređena država radi, a to je – sa dokumentom, dokumentom koji bi sve nas obavezivao, gospodine predsedniče. Dokument iza koga bi stali svi i koji bi poslao poruku jedinstva, kako poruku jedinstva u svet, tako poruku jedinstva Srbima sa Kosova i Metohije, ali i svim građanima Srbije.

Nažalost, gospodine predsedniče, vi ste ignorisali našu rezoluciju. Niste znali šta da radite sa njom i oćutali ste je. To je pokazalo neodgovornost, ali ste pokazali i slabost. Vi ste pred nas došli sa izveštajem da nam kažete šta je bilo i da nas pozovete da postignemo jedinstvo oko toga šta je bilo. Mi smo pred vas došli, gospodine predsedniče, sa rezolucijom, došli smo sa planom šta i kako dalje. Mi vam nudimo rešenje da spasavamo nacionalne interese, gospodine predsedniče, i pozvali smo vas da to rešenje prihvatite.

Da vas podsetim, 2013. godine u ovom domu, u Narodnoj skupštini je sa rezolucijom došao Tomislav Nikolić, pokazao je time odgovornost, pokazao je i državotvornost. Gospodine predsedniče, Tomislav Nikolić je pokazao da je veći državnik od vas. Dva dana govorite kako niste čuli ništa konkretno, a ignorisali ste našu rezoluciju sa više od 20 konkretnih predloga šta i kako činiti.

Predložili smo vam kako dođemo do pregovaračke platforme. Niste prihvatili. Predložili smo vam šta da radimo sa zajednicom srpskih opština, jer šta ako ona ne bude formirana do 31.12. i kako onda da izađemo iz tih briselskih pregovora u kojima ste samo predavali ono što je Srbima pripadalo na Kosovu i Metohiji.

Da vas podsetim, briselskim pregovorima u Briselu, predali ste i srpsku policiju na severu Kosova i srpske sudije i srpske tužioce, predali ste telefonski broj Kosovu i predali ste elektroenergetski sistem. Gospodine Vučiću, mi smo vam predložili kako da iz tih pregovora, gde ste sve predali, jer niste dobili ništa, izađete tako da niko ne može da vam zameri ni spolja ni iznutra. Niste prihvatili.

Predložili smo vam kako da se Srbija postavi u UN.

(Milenko Jovanov: Licemeri jedni, kako vas nije sramota…)

Nemojte da bude nervozni, nemojte da mi dobacujete. Znam da ste umorni, znam da dugo sedite tu. Molim vas, dozvolite mi da vam kažem.

U UN predložili smo vam kako da se postavimo u UN.

PREDSEDNIK: Gospodine Jovanoviću, niko odavde iz ovog pravca nije vam reč rekao. Ne znam kome se obraćate. Malopre ste neko pitanje valjda hteli da postavite predsedniku Republike, sada kažete nemojte da mi dobacujete. Da ne bude zabune. Ništa vam nije rekao.

STEFAN JOVANOVIĆ: Molim vas dozvolite mi da završim.

PREDSEDNIK: Završićete, nije problem. Znači, nište vama nije rekao predsednik Republike niti bilo kome sada, reč nije rekao. Sluša vas.

STEFAN JOVANOVIĆ: Dozvolite mi da završim.

PREDSEDNIK: Dobro, imate još 30 sekundi, vreme ovlašćenog, koliko vidim.

STEFAN JOVANOVIĆ: Predložili smo vam kako da se Srbija postavi u UN. Nije dovoljno da kažete da ne priznajemo Kosovo. Treba sprečiti, gospodine predsedniče, Kosovo u UN, u Savetu bezbednosti gde se ne nalazi Srbija, nego se nalaze Rusi i Kina, ali se nalazi i Albanija, za koju ste vi glasali, gospodine predsedniče. Obećali ste pismo Rusiji i Kini u kome ćete tražiti da blokiraju članstvo Kosova u UN. Očekujemo da to pismo potpišete.

Gospodine predsedniče, mi smo pred vas došli sa planom šta dalje i kako dalje. Mi vam nudimo rešenje da spasavamo nacionalne interese na Kosovu i pozvali smo vas da to prihvatite.

PREDSEDNIK: To je vreme od ovlašćenog predstavnika.

STEFAN JOVANOVIĆ: Dozvolite, imam vreme grupe. Dozvolite da završim.

PREDSEDNIK: Predsednik ima reč.

ALEKSANDAR VUČIĆ: Želim samo građanima Srbije da kažemo samo jednu stvar zarad istine, samo da vidite kako obmanjuju javnost i koliko im je stalo do Kosova i Metohije.

Nisam izgovorio ni jednu reč nikome, čak ni svojim saradnicima. Nisam otvorio usta, slušao sam sve vreme šta govorite, doduše u čudu, ali sam slušao sve vreme. Ni jednu reč nisam izgovorio nikome od svojih saradnika, nikome za predsedničkim stolom. Čovek se obratio i rekao nemojte da dobacujete, znam da ste nervozni. Znam da ste umorni. Ja mogu da budem umoran. Meni je 13 sati, vama nije.

To što sam ja umoran ne znači da moram da trpim vaše laži, kao tada da sam vam nešto dobacivao, jer vam ceo dan nisam dobacio ništa, za razliku od vas koji ste mi sve vreme dobacivali i to svi odreda. Ne postoji ni jedan od vas koji je govorio danas, a da kada sam počeo da odgovaram da niste dobacivali, ni jedan od vas.

Samo mi objasniste, šta vam je trebalo to da lažete, sada da vam nešto govorim. Što ste to izmislili. To kao, ako prođe, prođe. Što ste to izmislili. Dakle, sada mi dobacuje, a nemate ništa da mi kažete o ovome. Imam. Hvala vam što ste priznali da ste lagali, a lagali ste i za sve drugo. Sada ću to da vam razjasnim.

Dakle, rekli ste mi da ste došli sa nekim konkretnim predlozima. Znate li narode šta su im konkretni predlozi – da pošaljem pismo predsedniku Siju i predsedniku Putinu, pošto oni imaju strašno dobre odnose s njima, a imali su ih i uvek, pa su im menjali rezoluciju u avionu kada su išli za Njujork, neobaveštavajući naše ruske saveznike u tom trenutku da će da promene rezoluciju i da će da izmeste pregovore iz UN u EU, pa će sada da mi drže pridike kako ću da držim odnose sa Rusima i Kinezima. To im je taj konkretni predlog kako da rešimo kosovski problem.

Ima i drugi problem kako da rešimo Zajednicu srpskih opština pošto, ovi ljudi su glupi, pa to ne znaju, dakle, i nama to na pamet nije palo, pa ste nas to danas obavestili, da sazna narod koje je to genijalno rešenje. Dakle, ako nam oni do Nove godine ne daju, a ovi ljudi javo rekli, ako im to ne daju do septembra ili oktobra da će sa tim da izađu, e onda da mi lepo napustimo pa sami da formiramo.

To je genijalno rešenje koje će sve naše probleme da reši. I, to je taj predlog sa kojim su oni izašli. Vi sad mislite da slušate nekakve ozbiljne predloge i nekakve ozbiljne planove i da je neko stvarno došao sa nečim spreman i to slušate od onih koji su najzaslužniji za našu najtežu poziciju koju danas imamo. Pri tome vam govore kako ste nešto predali, a oni ne znaju o tome ništa, čak i ne znaju ništa o elektro-energetici, da se tu još razgovara i još se svađamo i tako dalje. Ništa ne razumeju po tom pitanju, ali šta ih briga, to vam je kao ono što je malo pre rekao, znam da ste nervozni, zašto mi dobacujete. Pa, ja reč nisam rekao, ćutao kao zaliven. Slučajno se desilo da nisam ni sa svojim saradnicima pričao.

(Stefan Jovanović: Pogledajte kamere.)

Da pogledam ja kamere? Kako vas nije sramota. Pa, reč nisam izgovorio.

PREDSEDNIK: Da li opet morate da dobacujete?

(Stefan Jovanović: Nemojte da ste nervozni.)

Dakle, da vam ja kažem nešto, znam ja šta vas boli.

(Stefan Jovanović: Mene ništa ne boli.)

Boli vas nešto, tako je, boli vas istina i boli vas to što ste prošli kao bosi po trnju. To vas boli sa svim svojim lažima i neistinama. To vas boli, kao bosi po trnju.

(Stefan Jovanović: To vas boli.)

To što je narod sve razumeo, ali to licemerje da vi nama kažete….ali, pazite kako su svi došli sa istom pričom, kao da su svi ljudi u Srbiji, ljudi bez mozga, pa ne razumeju, ali svi. Pogledajte, bukvalno kao papagaji, svi jedno te isto, a mogli smo ovde da postignemo jedinstvo, a samo da ste vi uradili nešto, sad ne znaju da kažu baš šta i ne znaju da se dogovore šta bi to bilo, ali da ste vi baš to uradili, e onda bismo mi to.

U stvari sve smo to uradili, prihvatio sam da pošaljem i pismo. Prihvatio sam i tu ideju oko Zajednice srpskih opština. Pristao sam da vas pitamo šta god hoćete oko Kosova i Metohije, sve te vaše genijalne predloge da implementiramo, jer sam siguran da će posle tih genijalnih predloga našem narodu da bude bolje, jer smo mi bili glupi i toga se nismo setili, pa ste vi geniji to smislili i doneli nam to rešenje. Sve sam to prihvatio. Prihvatio sam i da idem sa Ćutom negde po Srbiji gde hoće da me vodi da vidim kako je teško stanje. Prihvatio sam, idem i tamo.

Sve što ste tražili prihvatio sam i opet ne valja. Za sam Izveštaj niste ništa rekli i opet vam ne valja i nećete da glasate. Zašto nećete da glasate? Pa, zato što vam je jedina politika, baš me briga i za Srbiju i za Kosovo, mrzim Vučića i glasaću protiv svega što Vlada donese u Narodnoj skupštini. Baš me briga i za Kosovo i za Srbiju i za sve drugo. Pa, vi ne možete da živite bez mene. I, kad se probudite i pre nego što legnete, prva i poslednja reč vam je Vučić.

Ja to razumem, zato što vam je jasno da želim, ja da vam kažem, da sam Ivica Dačić i da imam iste želje, još 30 godina me ne biste pobedili, da mogu da živim toliko, samo Ivica voli toliko da bude na vlasti. A ja da vam kažem još 30 godina me ne biste pobedili. Smanjio sam malo, 32, 33, ali minimalno toliko. Nemojte da se sekirate, slobodno razmišljajte o nečemu drugom, počnite da imate neku drugu temu u životu, jer ja svakako neću biti još dugo na vlasti. Ne zato što ste vi pametni, dobri i uspešni, već zato što ja tako želim. Ja tako želim i zato što mi je jasno da ću u međuvremenu samo morati da obezbedim neke pametne ljude koji će da me naslede da tako neodgovorni ljudi ne bi preuzeli Srbiju i ne bi je vratili u prošlost, onu najgoru do koje ste nas vi doveli do pre deset i 12 godina. Hvala vam najlepše.

(Stefan Jovanović: Imam pravo na repliku, prozvan sam.)

PREDSEDNIK: Nema osnova za repliku.

Sledeći po veličini Borko Stefanović.

Po članu 96.

BORKO STEFANOVIĆ: Gospodine predsedniče Skupštine, gospodine predsedniče Republike, govorim na kraju dva duga dana rasprave predloga, s puno strasti i nerazumevanja ispred najsnažnije i najbrojnije opozicione poslaničke grupe Ujedinjeni - Stranka slobode i pravde, Pokret slobodnih građana, Pokret za preokret, Sindikat Sloga.

Dakle, dali smo konkretan predlog. Slušali smo, puno stvari je ovde rečeno, puno stvari koje su bile neka vrsta puštanja strastima na volju, rečeno je toliko stvari na koje sam toliko želeo da odgovorim ali sam se suzdržao i stvarno sam se osećao kao neko dete koje gleda druge kako se klizaju na nekom klizalištu a nema klizaljke. Ali, znate šta, niko od toga ništa dobro dobio ne bi, kao što ni nakon ovog svega niko ništa dobro dobiti neće.

Moram da vam kažem da moramo svi da se čuvamo jednoumlja i grešaka, ali i toga da nikakav aplauz i hrabrenje ili, ako hoćete, sprdnja sa predlozima neće doneti ništa dobro ovoj zemlji u teškim danima koji nas čekaju.

Ono što nas čeka, ne mogu zameniti nikakvi gromoglasni aplauzi koji su proizvod ne snage, te poštujem, nego kada su proizvod ponižavanja nekog drugog.

Znate šta, genijalni ili negenijalni predlozi koji predviđaju, gospodine predsedniče, da se Narodna skupština Republike Srbije uključi, dakle, ne konsultativni razgovori vaši, koje svakako vodite mimo svega toga, ja o tome ne govorim, da bih bio precizan, nego da Narodna skupština formira komisiju, jeste ono što građani traže od nas. Mi predstavljamo građane i svi ovde i svi građani su patriote i vrlo je loše i mnogo je gore od svih naslova koje ste ovde dizali i slika kada neko ustane sa one strane i onako u drugom licu množine govori - vi ste za nezavisnost Kosova, vaš prijatelj Kurti, a ovde sede ljudi, kako da vam kažem, ne samo da se ne prepoznaju u tome, strpljivo smo ćutali, nijednom ništa nismo dobacili, nikad, tokom dva dana rasprave.

Samo da vam kažem, podsetiću vas uvažene kolege, ne zato što ne bismo imali šta kažemo na takve izlive neutemeljenih emocija i optužbi, ne, naprotiv, nego zato što smatramo ispravno mislim, možda grešim, da je ovo jako važna stvar, da je ovo par ekselans državno pitanje i zato što smo rekli da možda to nije ni najpametniji predlog, rekao sam odmah, evo, predsednik može da potvrdi, možda neće rešiti nijedan od ovih problema, ali zamislite najviše zakonodavno telo ima šta da kaže, neće biti jednostavno, ali može bar da da okvire principa tih razgovora.

Svaka inicijativa, predsedniče, koja nas sada vuče u centar oluje, kroz buduće aktivnosti koje su i u ovoj Skupštini tražene od vas, može biti jako štetna po nas i treba jako razmisliti o tome šta nas čeka. Naročito mislim za procese ispred UN.

Kad smo kod UN, da ponovim još jednom, vaš omiljeni hroničar, da vas podsetim, uvažena gospodo i kolege i dame, Savet bezbednosti, Generalna skupština, su mesta sa kojih nikad, ni pre, ni sad, ni ubuduće, nije pitanje statusa izvađeno i izmešteno. Tehnički dijalog da, ali status ne. I da to nije tako, ne bismo imali ni predstavnike koji nas zastupaju i bore se za naš interes ispred Saveta bezbednosti, ispred koje god da su vlasti.

I da kažem nešto pri kraju o tome, kao predstavnik u ovom Domu, najjače opozicione stranke. Znate, možda je najlakše bilo ova dva dana ustati pa reći sve ono što ne valja sa vaše strane. I meni bi bilo lakše, verujte. Mislim da je to neko ovde sa ovih klupa primetio. Ne bih morao da dokazujem ni svoje kredencijale ni opoziciona krvna zrnca bilo kome. Al si mu rekao, al ti je on tebi rekao. Pa, vidim, i vi ste, gospodo, tome skloni. I šta smo dobili od toga što sam vam rekao, što ste vi meni rekli? Šta smo dobili? Poenčić, neki procenat, promil? Čega? Šta smo dobili?

Znate šta nas čeka? Čekaju nas razgovori ne o tome, znate, sada, tehnička pitanja. To je an pasan. Čekaju nas sada ozbiljne stvari koje će se ticati toga kako ćemo mi kao narod i država gledati na pitanje Kosova i Metohije u budućnosti za generacije koje dolaze, a da pustimo ljude da žive, da se kreću, da se leče, da se obrazuju. To je par ekselans, najvažnija stvar za ovu državu, ne narušavajući naš pogled na suverenitet i na naš Ustav, pa, ako hoćete, i na Rezoluciju 1244, koja je, tačno je, u mnogo čemu nepovoljna po našu zemlju. To nas čeka.

Da li Skupština tu može da smeta? Ja ne verujem. Nije prirodno da izvršna vlast u pokušaju stvaranja najšireg konsenzusa kaže - pa, dobro, hajde, Skupština, vi ćete da rešite. Mislim, predsedniče, da to nije možda najbolji pristup. Skupština ne može da odmogne, ona može da pomogne.

Uostalom, predstavnici naroda će reći svoj stav. Oni će reći šta predlažu i koliko je to realno i koliko je nerealno, a čuo sam toliko nerealnih stvari ovde, zaista, potpuno nerealnih stvari.

U tom smislu, ako pričamo ko je treći a ko je drugi put, ako sam ja ili naša poslanička grupa na istom putu, kako tvrde neki, sa vlašću, onda vi ne možete biti treći, možete biti eventualno drugi put, al to "drugi put" mi zvuči kao drugi put. A Kosovo više ne može da čeka. Hvala.

PREDSEDNIK: Reč ima predsednik Republike.

ALEKSANDAR VUČIĆ: Nekoliko važnih stvari na veoma ozbiljan način ću vam odgovoriti, kao juče.

Svako ko se potrudio da govori na ozbiljan način, ni na koji način niti smo odgovarali osim na samu inicijativu. Mogao bih da vam postavim bezbroj pitanja o rezultatima rada vaše vlasti, nema potrebe za tim.

Ali, kada kažete da ja nipodaštavam. Ne, ne, nipodaštavam, ja samo vidim ono što su videli svi građani Srbije, to je da stvarnih i ozbiljnih predloga nije bilo, a sve koje ste dali da ne bi bilo zabune i da ne biste sutra rekli da zbog pisma koje nisam uputio jednoj i drugoj strani, vi ste tražili da uputim zapadu, oni su tražili da uputim istoku. Uputiću i jednima i drugima. Poslušaću i jedne i druge, i to naravno neće promeniti ništa, pošto mi imamo vrlo čvrste i jasne odnose sa svima i oni znaju šta mislimo, mi znamo šta oni misle, ali evo da bih pokazao poštovanje i prema jednima i prema drugima, to ćemo da uradimo.

Kažete da formiramo komisiju, ja sam razumeo da treba da razgovaramo kroz parlament i zajedno sa svim ovim grupama o kojima smo pričali, crkva, nevladin sektor, itd. Iako smo to već pokušali.

Ako ćemo da formiramo komisiju, da parlamentarna komisija vodi pregovore, to vam neće prihvatiti niko, a sa druge strane nije problem to. Za mene lakše, evo vam to ljudi. Samo mi recite oko čega ćete vi da se dogovorite, oko čega će prvi patriotski blok protiv, sa drugim patriotskim blokom da se dogovori, ostavite nas po strani, ostavite većinu da ni o čemu ne odlučuje. Pošto je većina nepatriotska, kako će taj prvi i drugi patriotski blok da se dogovori oko bilo čega, kada o svemu mislite različito.

Sa kojom platformom da izađemo? Oko čega? Jedni traže da idemo u obnovu suvereniteta, što, kao što vi znate odlično šta to znači, to znači rat sutra, i to sa NATO-om. Samo, to treba jasno reći. Znam da znate, samo što to ne kažete narodu.

Dakle, da li to treba da bude u našoj platformi? Pa, nema problema. Recite, prihvatićemo. Ne vidim kako to da funkcioniše, ali, evo, ponavljam vam, biću spreman da vas saslušam, da vas pozovem u kabinet da mi kažete, da kažete i predsedniku Narodne skupštine kako da to izvedemo. Jedva čekam da preuzmete veći teret na sebe. Ali, stvarno nemam nikakav problem, radostan sam zbog toga. Nemam nikakvu sujetu, nemam ništa.

Da li sam povređen zbog toga što nipodaštavate naš rad sve vreme? Manje vi nego neki drugi. Da li mi to smeta? Da li mi je krivo? Pa, krivo mi je. Kad se neko bori, kada nešto radite i kada se trudite naravno da vam je krivo.

Onda mi još neko kaže kako mu nešto dobacujete i ne znam šta, iako ste vi odatle videli da reč nisam izgovorio. I svi znate da govorim istinu. I koga briga za istinu.

Vama je smešno. Nemam problem ja sa tim. Šta god mislite da možemo da uradimo ja sam spreman da čujem, svaki predlog.

Što se UN tiče, tehnički pregovori su prebačeni, ali ti tehnički pregovori su suštinski pregovori jer ih oni okrenu. Ne kažem ja da je vaša namera bila loša, znam ja kako to oni izvode.

Rezolucija 1244 ima mnogo odvratnih normi, samo što ih mi ne čitamo. Onaj član 3 – užasan je. Ili stav. Užasan. Ali smo se zakačili za dve stvari koje su dobre za nas i na tome insistiramo.

Oni znaju da postoje te dve dobre stvari, ali oni su te dve dobre stvari stavili u taj dokument, prihvatili tada jer im je bilo potrebno da proglase svoju pobedu, računajući da će da nas varaju, kao što nas varaju posle toga sve vreme, kao što nas varaju i za Briselski sporazum. I sve to radi Kvinta. Nemojte nikakvih iluzija da imate. Ja ih nemam.

Ali, da li to znači da sa njima možemo da prekinemo odnose? Pa, ne možemo, moramo da radimo sa njima i moramo da razgovaramo sa njima jer smo suviše mali da bi smo to mogli da izbegnemo. To je logično i to je racionalna politika, jedina moguća.

Oni su pravili Kumanovski sporazum i Rezoluciju 1244 znajući da uzmu ono što su naše obaveze, a da nikada neće da isporuče ono što su njihove obaveze. Oni su to znali. Ja danas znam da su oni to znali sve vreme.

Tako su uradili i sa Briselskim sporazumom – vi uradite, a mi nećemo nikada da uradimo. I, sa svakim sporazumom je tako. Da li je to naša krivica? Teško. Mali smo da bismo mogli da promenimo i EU i Ameriku i njihove stavove. Da idemo protiv njih niti je racionalno, niti je realno. Ako nam napadnu narod, onda nemamo izbora, ali drugačije nije logično i nije pametno.

Zato sam govorio – ako postoje neki predlozi, posebno što znate da znam svaki detalj iz svake oblasti, jer 10 godina u tome učestvujem, stotine noći i dana, i znam sa kim razgovaram. Oni neće, Albanci neće da pričaju ni o čemu o čemu ste vi govorili ovde. Neće Evropljani da pričaju o tome. Neće Amerikanci da pričaju o tome.

Ne mogu sve detalje ni da vam kažem. Kada pitam neke druge dokle možemo da idemo, šta možemo da idemo, pravite kompromise ne možemo da pomažemo u ovom trenutku.

Stvarno mislite da smo toliko nebrižni ili malo brižni prema svojoj državi da tako nešto nismo ispitali, da tako nešto nismo videli, da tako nešto nismo uradili zato što smo sami?

Da li ćemo da imamo podršku u Savetu bezbednosti? Hoćemo. I naših kineskih prijatelja i naših ruskih prijatelja, pa i mnogih drugih. Da li ćemo u Generalnoj skupštini da imamo? Ja ću u Generalnoj skupštini da govorim i o Rezoluciji 1244 i o svom licemerju oko teritorijalnog integriteta i oko svega drugog, da iskoristim tu malu priliku. Ostaje zapisano. Niko to živ tamo ne gleda, ali ostaje zapisano, pa službe to čitaju. Ako ništa drugo to je ono što možete da uradite, to je ono što možete da napravite.

Nemam problem sa tim. Hoćete da Skupština vodi? Dajte da se dogovorimo. Ako mislite stvarno da je moguće i da možemo da nagovorimo i Evropljane i sve druge da skupštinska komisija vodi pregovore, ja nemam ništa protiv. Stvarno nemam ništa protiv. Samo vam kažem – plašim se da bi to donelo samo najteži rezultat za Srbiju i za naš narod na Kosovu i Metohiji.

Meni, da ponovim, mnogo je lakše. Samar manje, teret manje, muka manje i odgovorna odgovornost manje.

Ono što je mene danas zabrinulo, o čemu ću nešto više da govorim, a kratko ću da govorim u završnom obraćaju, dakle, a nešto više o ovoj temi, ono što je mene zabrinulo je to što sam shvatio, ne toliko što nema predloga, niko ni Albert Ajnštajn, niko ni Isak Njutn da izmisli nešto o čemu neki ljudi već nisu razmišljali po ovom pitanju, ni vi, ni ja, niko od nas.

Ovde je problem nešto drugo, što sam video da je mnogo važnije bilo kako će kome da se zada politički udarac, nego šta ću stvarno da kažem o Kosovu i Metohiji i kako stvarno da rešimo taj problem. Ja ne znam kako da ga rešimo i ja se ne pravim pametan da znam.

Kada sam mislio da znam rekli ste mi – ej, pa to je užasno, kao što biste mi rekli za svaki predlog koji bi bio iole realističan, a ne spisak naših želja i naših snova.

Volim da sanjam, ali ne u politici, i to je velika razlika. Pred narod ne idem sa snovima i lepim pričama i bajkama, jer ti koji izlaze sa bajkama pred narod, oni mu donesu najgori rezultat.

Kada sam izašao sa nečim što je bilo realistično, zgazila me Srbija – nećemo to, mi ćemo mnogo više. Nema problema, birate me, boriću se za to mnogo više. Da li verujem da ću to da dobijem? Ne verujem, rekao sam vam to 100 puta, i to mnogo više, dugoročno.

Što se mene tiče, rekao sam vam više puta. Za mandata mog predsednikovanja, to je još četiri i po godine, neće biti priznata nezavisnost Kosova. Neće Kosovo ući u UN. To je za ove četiri i po godine. To je ono što mogu da vam obećam.

Mogu da vam obećam da ću da pomažem našem narodu, da neću da dozvolim pogrom i ubijanje naših ljudi, sve drugo, evo vam i izvolite, a mislim da je mnogo više nego što je neko drugi pokušao da uradi i pokušao da obeća. Neću da podsećam ni na 2004, 2008. i na sve druge godine i nikome da ne prebacujem. Danas je naša odgovornost i šta je to što treba da uradimo.

Drago mi je i zahvalan sam što želite da preuzmete veću odgovornost, jedva čekam da pronađemo „modus oprandi“ za tako nešto i da vidimo kako da to izvedemo. Samo onda molim da tada radimo na ozbiljan način, a ne – Vučiću, piši pisma, i okej, pisaću pisma, i kriv si za lične karte, a o tome sa ličnim kartama ni ne znaju šta se zbiva, kriv si za pasoše, a to je doneto još 2008. ili 2009. godine, i šta ja kome onda imam da objašnjavam kada ni te elementarne stvari ne znamo, a hoćemo da se mešamo u politiku koja je prepuna finesa, koja je prepuna sporazuma bivših, sporazuma današnjih, nacrta sporazuma, predloga sporazuma i svega drugog. Zahvaljujem se na korektnosti.

Samo još jedan detalje. Rekli ste kako odavde dobacuju, kako je neko za nezavisnost Kosova, pa je to teško trpeti. Malo pre ste slušali čoveka koji je govorio kako smo nešto predali, ljudi koji su… ako je neko doprineo našim problemima danas da se oni usuđuju da govore da smo mi nešto predali, pa na to niste reagovali i to niste primetili. Zato što svakoga ovde boli kada o njemu neko nešto kaže, a ne oseća ništa za onog drugog ili, jedni bi da mogu da kažu šta hoće, ali da im ovi drugi nikako ne odgovore.

Skupština je borba, i ako već naviknete da primate udarce, ako već naviknete da zadajete udarce, učite i da primate udarce. Ono što je za mene važno, to je da nikome nisam zadao udarac danas koji bi bio ispod pojasa. Nikome. Nikome nisam ni dete pomenuo, a pogotovo ne ono što je meni govoreno ovde.

Mnogo sam srećan zbog toga što sam uspeo koncentraciju. Ja sam u ovom trenutku 13 sati i pet minuta ovde. Nisam se pomerio sa stolice, da i dalje, čini mi se, racionalno, trezveno i smisleno mogu da govorim i odgovaram na vaša pitanja…

(Borislav Novaković: I veoma istrajno.)

… i veoma istrajno.

Vidite, dobacili su mi sada - i veoma istrajno. Vidite, ja sam ponosan na to što sam istrajan i na to što sam vredan.

Jedanput mi je Zoran Živković rekao, ne naš književnik, nego političar, onaj poznati intelektualac - Vučić je glup, ja gledam, okej, glup, ali što je vredan, mnogo je vredan, a najgora je kombinacija kad si glup i vredan. Evo, ja prihvatam, ja sam mnogo glup, za razliku od njega, koji je mnogo pametan, ali ni on čak nije mogao da ospori da sam vredan i hvala vam na tome što ste rekli da sam veoma…

(Borislav Novaković: Pobedićemo vas i u Novom Sadu.)

Čestitam vam na tome. Pobedili ste me.

Ja sam ovo razumeo kao prijateljsko dobacivanje.

Nećete pobediti nigde. Pre nego što vi pobedite negde ja ću da se sklonim, tako da nemojte da se sekirate, neće to skoro da se desi.

Hvala vam najlepše.

PREDSEDNIK: Reč ima Ivica Dačić.

Izvolite.

IVICA DAČIĆ: Sada je došlo i mojih 15 minuta.

Hteo sam da repliciram predsedniku kada je spomenuo 30 godina. Ja sam to već prošao, u junu mi je bilo 30 godina, tako da… Malo ću da produžim, ali se šalim, naravno.

Želim da na kraju ove rasprave iskoristim vreme koje ima naša poslanička grupa, ali bez nepotrebnog gubljenja vremena u ekstezivnim izjavama. Želim veoma konkretno da kažem neke stvari koje mislim da su značajne. Zašto? Zato što ja bar znam da od 1992. godine malo ima nevinih u ovoj priči i zato ne treba sada tako olako davati izjave.

Na primer, govorili ste, ne znam ko je govorio, ne mogu da ih nađem sada u sali, nije ni bitno, rudna renta. Kaže - rudna renta, slažem se sa tim, ali, znate, 25. januara 2008. godine, pred predsedničke izbore kod Putina su išli Tadić, Koštunica i Velja Ilić je pričao da nije imao stolicu gde da sedne. Zašto su išli? Zašto su išli kod Putina? Da bi pobedili Tomislava Nikolića. To je bio energetski dogovor, sporazum. Prema tome, to nikakve veze nema sa mnom, ni sa Aleksandrom Vučićem.

Druga stvar, pasoši, tačno, što je rekao gospodin Vučić, ali nije tačno da Srbi na Kosovu nemaju pravo na srpski pasoš. Imaju pravo na pasoš Srbije, ali EU ne da viznu liberalizaciju ni za koga sa Kosova i Metohije. Nemaju je ni Albanci i to se nije desilo od 2012. godine, pošto sam ja bio i 2008. do 2012. godine ministar unutrašnjih poslova, to se desilo u tom periodu kada je data vizna liberalizacija za građane Srbije. Prema tome, kakve sada to veze ima da pričamo o tome? To sam više puta zafrkavao EU - čekajte, kako volite Albance a nećete da im date viznu liberalizaciju? Što se nas tiče, ja bih to odmah podržao. Čak bih im dao i autobuse svi da odu u zapadnu Evropu, jer će to tako i da bude. Tako je i bilo.

Isto tako, pričali smo o istočnom, zapadnom, južnom ili, ne znam. To je Martinović govorio o tome i apsolutno se slažem sa njim, da Srbi su mnogo više pažnje posvećivali pogledu na istok ili na jug, zavisi, nego na zapadne svoje teritorije i severne.

Uostalom, podsetiću da nije problem Kosova jedini sa kojim smo se susretali i priznanja, 1908. godine, jedna od najveće krize koju smo imali, aneksiona kriza. Bili smo opterećeni time, bili smo opterećeni carinskim ratom, blokadom i, da budemo realni, mi smo priznali aneksiju BiH od strane Austrougarske, Vlada Novaković, pod pritiskom Rusije, između ostalog, ali priznajući aneksiju nismo se odrekli BiH i ušla je u sastav Jugoslavije.

Idem redom, da sada ne objašnjavam sve.

Predsednik Vučić je to spominjao danas, kao što sam rekao prošli put, kao koalicioni partner bio sam pozvan kod predsednika tadašnjeg Borisa Tadića da sačekam da prenos bude iz Haga, savetodavnog mišljenja, saopštavanja. Sada se ne sećam ko je bio. Sigurno nije bio niko od predstavnika sada koji su ovde, a i ne znam ko je u kojoj stranci, pošto se to sve u fronclama pocepalo, ali u svakom slučaju, bio je njegov kabinet. Već sam juče rekao, očekivalo se… Znači, došli smo da gledamo saopštavanje rezultata. Vuk Jeremić nije bio tu. Bio je na licu mesta u Hagu, zajedno sa ambasadorom. Mislim da je Bataković tada bio i mislim da su bili ljudi koji su bili u pravnom timu. Dva saopštenja koja su pripremljena za dve varijante određene odluke oba su pala u voda, jer je odluka bila treća, za našu državu potpuno neočekivana, što govori o krahu mogućnosti anticipiranja događaja i odluka. Ta odluka sigurno nije bila doneta tog prepodneva. Na njoj se sigurno radilo mesecima unapred.

Isto tako, tačno je ovo što je rekao predsednik Vučić, u svim tim komentarima kada je saopšteno to jedan od prisutnih, koji više nije živ, da ga ne imenujem sada, je rekao ovo što je predsednik malopre spomenuo. Juče nisam imao vremena o svemu tome da govorim. U smislu toga, hajde, dobro je, barem smo rešili pitanje Kosova.

S druge strane, posle mesec, dva sam čuo da je problem u sledećem, da smo mi obećali onima koji su glasali u Generalnoj skupštini da idemo na međunarodni sud pravde za savetodavno mišljenje, da je vlast obećala da ćemo prihvatiti to i da nećemo dalje praviti problema i da je zato nastao problem u implementaciji toga sa posetom Angele Merkel. Ja pričam otvoreno i dobro znam kakvih je bilo problema i o tome ću kasnije da nešto kažem na relaciji Beograd – Njujork, na relaciji Beograd – Brisel – Njujork. Kada kažem Njujork, mislim na predstavnika naše države u Njujorku.

Izvinjavam se što vas opterećujem time, ali mislim da je važno da to znate i nemam potrebe da to prenosi uopšte televizija. Ne zanima me televizija i građani, zanimate me vi ovde, jer mislim da ne shvatamo mi koliko je teška situacija. Mislim da ne shvatamo, a ja mogu to da vam kažem zato što sam na početku bio tamo i zato što svaki odlazak tamo jeste strepnja sa čime ćete biti suočeni, sa kakvim sve zahtevima i uopšte nije bitno sada vaš neki politički položaj, nego šta uopšte možete da prihvatite i o čemu vi uopšte pričate.

Ja sam bio jedan od onih koji je kritikovao platformu predsednika Tomislava Nikolića kada je došao ovde, odnosno kada je poslao Vladi, ja sam tada bio predsednik Vlade i Vlada je to izmenila, zato što je bila nerealna, zato što je kretala od toga da će da se ponište svi sporazumi koji su potpisani. To je nemoguće, moguće je, ali uz teške posledice.

Takođe je bila ona formulacija, znate, ništa nije dogovoreno dok sve nije dogovoreno. Znate kako se to na kraju završilo? Ja sam pitao, kada je doneta ta Rezolucija UN, ti pregovori su inače počeli ranije, oni nisu počeli tada, ali su počeli na nižem nivou, ali kada je formirana nova Vlada, trebalo je da bude na najvišem nivou. Tomislav Nikolić kao predsednik nije hteo u tome da učestvuje. Rekao je Ketrin Ešton - evo vam premijeri, pa ih zatvorite dok ne nađu dogovor. Ja nisam ni hteo da prihvatim. I upravo smo tadašnji prvi potpredsednik Vlade, kasnije predsednik Vlade i predsednik Republike, koji je nastavio razgovore, je uticao na to da ja uopšte prihvatim da odem na taj sastanak.

Znate li kako smo od dela te vlasti ispraćeni? Nemoj da prihvatiš, ali nemoj ni da odbiješ. Izvanredno. To je otprilike kao nešto što sam otprilike i ovde danas i juče čuo. Znate šta? Dajte ljudi, zašto mi, kaže, pričamo o granicama. Ja to kada slušam, ja prosto ne mogu da verujem, kao da prisustvujem na Tibetu savetu mudraca, koji raspravlja o svetskom miru. O čemu vi pričate? O čemu vi pričate? O tome da nećemo imati granice. Pa, idite u Prištinu, pa to kažite, da nećete imati granice, to svi ovde dobro znaju. To govore. Znate ko to govori? Samo zaostali predstavnici kumrovačke škole.

Ja jesam socijalista, ali sam apsolutno protiv takve politike koja je za sve krivila srpski nacionalni interes. Zato možete vi da kritikujete Miloševića i SPS, nije to ni bitno. Uostalom, ja lično bio sam portparol stranke od 1990. godine do 2000. godine. Iskreno, da niste vi oborili Miloševića, verovatno sada ne bih ja bio predsednik, jer bi bili neki drugi. A, kada ste ga oborili, svi koji nisu valjali su otišli i pobegli, većina kod vas, naravno.

Ja ne pričam o Miloševiću, ja pričam o Srbiji. Nemojte ako ne volite Miloševića, ili SPS, da ne volite i nanosite štetu Srbiji. Nemojte da govorite da smo mi okrvavili ruke. Nisu naše ruke okrvavljene. Oni koji su rušili Miloševića su ljubili te okrvavljene ruke koje su ubijale našu decu. To su ratni zločinci. Oni su okrvavili ruke.

Ne prihvatam da je Srbija kriva, ne prihvatam da je Srbija kriva za ratove. Kako biste se vi ponašali? Pa, sve vas znam, sve vas znam. Pa, čekajte, da se raspadala Jugoslavija u vaše vreme, šta, vi biste prihvatili da ne podržite Srbe u Krajini, da ne podržite Srbe u Republici Srpskoj? Izvini Vesiću, ono zna vola što ste okretali, to moram da ti kažem, možda nije tačno, ali je suštinski tačno, a to je da ste zagrevali i podgrevali ekstremiste koji nisu prihvatali mirovne sporazume u Republici Srpskoj. Kako nije tačno? Bili ste i da budem sada iskren, neki od vas, vaše stranke, nikada nisu ni prihvatile Dejtonski sporazum. Hajde, izjasnite se iskreno. Do skoro ste imali u svojim programima ono za šta ste kritikovali SRS.

Ja sada to pričam, znate li zašto? Zato što svako od vas je imao priliku da iskaže svoju politiku.

Sada kada govorimo, pričamo sada o Briselskom sporazumu. Briselski sporazum je omogućio da otvorimo pregovore o članstvu u EU. Ja se pravim da ne čujem. Znate li zašto? Zato što kad slušam kako napadate EU, meni dođe da verujem, ne daj Bože, da smo Vučić i ja izveli 5. oktobar, a ne vi. O čemu vi pričate? Pa, vi ste rušili Miloševića na tome da je on Srbiju odaljio od EU, da je on zločinac, da smo mi zločinci, da treba da ode Milošević i mi ćemo da uđemo u EU. Sad vi pričate o tome - kakva EU. Prosto, ne mogu da verujem.

Ja nisam kriv za 5. oktobar, ali ispada da smo Vučić i ja otvorili pregovore o članstvu u EU. A gde ste vi koji ste se za to borili 5. oktobra? Za šta se vi danas zalažete? Za šta se zalažete? Pa, koliko imate snagu? Koštunica je pobedio na tim izborima Miloševića. Išli ste kod Madlen Olbrajt i vi pričate o okrvavljenim rukama.

Ja nemam ništa protiv. Ja samo hoću da kažem - kritikujte vi SPS, Miloševića, nije bitno, ali nemojte da kažete, grehota je reći suprotno. Svaki metar zemlje od Kosova i Metohije do Jasenovca je obeležen nekim srpskim žrtvama. Srbi su najveće žrtve genocida. Uostalom, reč genocid znači ubiti narod. Prvi ju je upotrebio Viktor Igo 1876. godine pričajući o srpskim žrtvama u srpsko-turskom ratu.

Da vam kažem na kraju, mnogo toga sam hteo da vam kažem, ali nemam vremena. Zato, predsedniče Vučiću, formirajte brzo Vladu da mogu kao ministar da pričam neograničeno, jer ne mogu da se ograničavam.

Dozvolićete mi, želim da se zahvalim predsedniku Vučiću što je dozvolio da radimo na povlačenju priznanja. Trebalo je da dozvoli. I ja, naravno, poštujem i sve koji su u tome pomagali. Želim da kažem da nijedna strana zemlja nama to nije pomagala, to da bude jasno. To je bio državni projekat. To nije bio privatni projekat bilo koga od nas, državni projekat. I u tome su najvažnije i bezbednosne državne institucije učestvovale. Ja želim, takođe, njima da se zahvalim. To je bilo nešto od najvišeg državnog interesa, zato što danas 101 ili 102 zemlje, zavisi kako se to gleda, jer se menjaju vlasti, pa znate, ta neka vlast koja je povukla priznanje, dođe neka druga, pa sad kaže - a što ste vi povukli priznanje. Na tome mora da se radi.

Ali, mi smo imali 2012. godine situaciju da je, posle 2012. godine, u tom jednom naletu, 110 zemalja su oni govorili da priznaju Kosovo. Danas ukupno ima 193 članice UN. Govorim o regularnim članicama, znači, ne govorim o pridruženim, odnosno onima koji nemaju status države članice, to su Vatikan i Palestina. Znači, od 193, 101 ili 102 ne priznaju Kosovo. To je istorijski uspeh, jer kad smo krenuli, krenuli smo od toga da smo se sekirali da li ćemo da preživimo glasanje u UNESKO.

Na kraju, uvažavam svaku želju da se pomogne u ovim razgovorima. Ja samo želim da kažem da, vi ste govorili o principima, Borko je govorio o principima. Ja se apsolutno slažem.

Ustav Srbije, Rezolucija 1244, dijalog bez priznanja. Šta je tu sporno? Šta je tu sporno? Jel vi mislite da imamo neku drugu platformu ili principe? Šta smo mi pričali, šta smo radili svih ovih godina? Ali, opet budite iskreni do kraja. Ako već to hoćete da kažete da nema Saveta bezbednosti, da nema rešenja bez odluke Saveta bezbednosti, onda budete iskreni pa kažite kako se to uklapa sa vašim zalaganjem da se Rusiji uvedu sankcije.

(Predsednik: Hvala vam gospodine Dačiću.)

Kako će to biti? Kako će to biti doživljeno sa njihove strane i hoće li staviti veto?

I na samom kraju, gospodine Orliću, izvinjavam se, nadoknadiću, oduzmite mi sledeći put. Želim samo da kažem apropo toga koliko Skupština treba da ima važno. Spomenuću to da nijedna Skupština nikada u vreme vlasti Demokratske stranke nije donela ni platformu ni odluku o rezoluciji koju smo podneli. Da li je Skupština odlučila da ćemo mi da vas pređemo na glasanje, na pregovore u EU?

(Predsednik: Hvala vam.)

Moraću ovo samo da kažem, gospodine Orliću.

Skupština je 26. jula, molim vas da me saslušate vi… Nije meni isteklo vreme, ja imam vreme, moje vreme tek dolazi.

(Predsednik: Hvala vam. Čeka nas gospođa Raguš.)

Moram da kažem. Dvadeset šestog jula 2010. godine Skupština je donela jednu odluku, odluku da da podršku Vladi …

(Radomir Lazović: Nije u redu.)

PREDSEDNIK: Hvala vam puno.

Nemojte da ste nervozni. Sve je u redu. Samo polako, samo polako.

Da bismo završili diskusiju nema potrebe da se raspravljate sada tako.

Dozvolio sam da završite. Imamo još gospođu Raguš koja nas čeka strpljivo, već jako dugo.

Izvolite.

MARINA RAGUŠ: Gospodine predsedniče, gospodine predsedniče Republike, drage kolege, posebno braćo i sestre sa srpskog Kosova i Metohije, građani Srbije, ja sam, čini mi se, apelovala tokom Konstitutivne sednice, možda je to bila smelost moje nade, da pokušamo da pronađemo taj minimalni zajednički imenitelj kada su nacionalne i državna pitanja po sredi.

Predsednik Republike nije tražio. On vas je zamolio zato što se radi i parekselans državnom pitanju da glasate, zamislite, o izveštaju koji je vremenski ograničen, tiče se prethodnog vremenskog perioda i bavi se tehničkim stvarima, jer ste vi to tražili. Vi ste tražili ovu raspravu. Nažalost, meni zaista na veliku žalost, iako znam da su mi se mnogi sa podsmehom obraćali tokom tog izlaganja, omanuli smo, bolji su od nas. Reći ću vam – Albanci su bolji od nas. Uspeli su da naprave državu. Uspeli su da dobiju podršku međunarodne zajednice i ovo od njih nećete čuti. Vi ste nama spočitali da pravimo zapravo sve vreme veleizdajničke poteze. Vi nama, kao da ste prespavali NATO agresiju, devedesete, 2000. godinu, kao da ste prespavali sve one rezolucije, deklaracije koje smo podržali kada smo bili opozicija. Vi nama spočitavate veleizdajnički rat. Pri tome, kada vam se odgovori na to, ne čujem izvini. Kada vam se dokaže da ne govorite istinu, biću krajnje politički korektna, iako sam i ja previše umorna za to, ne čujem izvini.

Drago mi je da je gospodin Dačić konačno rekao za gospodina Tomislava Nikolića i za predizborno obećanje koje mi ovde neretko slušamo sa desnice, a ticalo se poništavanja sporazuma koje je napravio gospodin Borko Stefanović. Šta se desilo sa tim? Vi ste rekli – to je bilo preoštro, ja sam to morao da izbacim. Ja bih volela da se Boško Obradović sada izvini za to što nam spočitava. To bi bilo politički korektno.

Druga stvar koja nam se spočitava, a u stvari ovde nije bila tema Kosovo i Metohija i ovaj Izveštaj, ovde je jedina tema bio Aleksandar Vučić i samo on. Zato nema ni predloga rešenja, zato nema ni pokušaja nacionalne odgovornosti, o državotvornoj svesti da i ne pričam. Samo moram da vam kažem – prešao vas je, svima je izvukao svaki argument u preko 20 sati i dokazao i pokazao kako manipulišete i kako zapravo vladate samo neistinom.

Sledeća stvar, oko toga smo se gospodine vi i ja u jednoj emisiji sporili, jel tako, šta ste govorili faktički opisujući tu veleizdaju. Na prvom mestu Aleksandra Vučića. U stvari na jedinom mestu. On vam je problem, a svi znamo zašto. Zbog onih dva miliona glasova. To je priča i ne možete da doskočite tome i sve tako ujedinjeni. Nije vas briga u kakav mi period ulazimo.

Došla je zima. Zima je tu. Da li će građani moći da se greju? Hoće li biti hrane? Kako će se kaskadno mnoge krize prelivati na nas? kako ćemo da dovučemo gas i naftu? To vas apsolutno nije briga, a to je stiglo na svačiji prag. Hoće li biti redovne plate, penzije? Hoće li biti budžeta i para?

(Predsednik: Privedite kraju.)

Sad završavam.

Nažalost, ne mogu ovo sad da citiram, možda neki drugi put, ali moraću da pitam predsednika Republike kako je prošao današnji sastanak sa nemačkim izaslanikom, jer se bojim nove armature i mislim da bi trebalo da znamo, makar obrise te nove armature, a sad ću vam reći zbog čega i molim vas, gospodine predsedniče, gospodinu Dačiću ste dali 15 minuta, a ja završavam za manje od dva minuta. Da li mogu?

(Predsednik: Vreme ostalo je bilo pet minuta i 13 sekundi.)

Vidite, mislim da je ovde očigledno velika nepoznanica svima vama ili ne želite to da vidite, ali znam da znate. Ja ću sada pozvati u citat u pomoć Albanca koji se nalazi na Kurtijevoj strani i koji, zamislite, umesto nas brani Briselski sporazum, jer kaže da je to pobeda Srbije.

Stoga, molim vas, dozvolite samo da citiram - opasnost po takvu perspektivu Kosova evropsku celovitog i sa funkcionalnim demokratskim institucijama jesu još nesmirena međuetnička trvenja koja su se od oslobođenja Kosova do danas teritorijalizovala. Naime, početni zahtev srpskih elita 1999. godine nakon Miloševićevog ratnog poraza, a u konsultaciji sa ocem nacije Dobricom Ćosićem, srpska enkvalizacija ili kantonizacija na Kosovu skoro je postignut…

PREDSEDNIK: Hvala vam, gospođo Raguš.

MARINA RAGUŠ: …barem na papiru Briselskim sporazumom.

PREDSEDNIK: Hvala.

Dobro. Svi ste dobili reč i više vremena i značajno više vremena.

Pošto je bilo poslednje obraćanje predstavnika poslaničkih grupa, ostaje naravno da zahvalim svima koji su učestvovali u raspravi danas, ali posebno, moram to da kažem, predsedniku Srbije. Gledam na sat. Da vidim, da svi koji ste u sali razumete na šta mislim kada kažem gledam u sat. Znači punih 14 sati biće za neki minut. Punih 14 sati danas i da, u pravu ste i onih 11 sati juče, u zbiru preko 25 će da bude sedi tu, sluša vas, svakoga, nije izlazio nijednom, ništa ni jeo, ni pio, ni odmarao, čak ni šetao.

Dakle, na toj vrsti odnosa prema Narodnoj skupštini, naravno prema temi kao što je Kosovo i Metohija i prema predstavnicima srpskog naroda koji su ovo slušali i juče i danas ja zaista imam obavezu da zahvalim predsedniku Republike i da naravno daću vam priliku da se i vi ljudima obratite. Izvolite.

ALEKSANDAR VUČIĆ: Dame i gospodo narodni poslanici, posle 24 i 25 sati razgovora želim nekoliko stvari da naglasim. Na stranu sve naše političke rasprave i prigovori jedni drugima, ono što je važnije od svih naših sujeta i od svega drugog jeste tema zbog koje smo se okupili. Svako je pokazao šta o tome misli, svako je pokazao kako se prema toj temi odnosi i svojim prisustvom i načinom ponašanja i svim drugim. Ali, pošto ovo nije tema da govorim o drugima i da govorim o onima za koje mislim da su se ponašali nedovoljno odgovorno, govoriću o Kosovu i Metohiji, daću vam i određene nove informacije.

Očekujem da budu različite inicijative povodom berlinskog procesa. Znači naredni dani i naredne nedelje biće veoma teške za sve nas, veoma ozbiljne, biće, razume se ozbiljne i zbog svega onoga što se u svetu dešava. Ne znam da li ste stigli da vidite izveštaj iz Jermenije, Kirgizije, Ukrajine, ali i iz poljskog parlamenta gde su doneli rezoluciju o naknadi ratne štete od Savezne Republike Nemačke.

Samo želim da vam kažem kako se stvari dramatično komplikuju, a dovoljno je bilo čuti reči belgijskog premijera, jednog ozbiljnog čoveka Aleksandra Dekroa ili Krua, kako hoćete, koji je rekao da će cela i evropska privreda da padne. Ako padne evropska privreda onda možete da mislite o kakvom stanju će naša privreda da bude, kao mnogo slabija i dalje, iako mnogo jača nego ranije, manje rezistentna na sve spoljne šokove. Dakle, teško vreme je pred nama.

Što se Kosova i Metohije tiče obećao sam nekoliko stvari koje želim da ponovim i kao predsednik Republike, dakle, kao inokosni organ inače bicefalne izvršne vlasti, a istovremeno mislim da to mogu da potvrdim i za ponašanje Vlade Republike Srbije, ni na koji način nećemo priznati direktnu ili indirektnu nezavisnost Kosova i nije to posebno junaštvo, ali ste nam i to govorili da će da se desi i prebacivali, pa eto nije zgoreg da to ljudi čuju.

Važno je takođe da znate da sve što smo ovde, želje i čestitke, fontana želja, kako god da nazovete to je toliko nerealno, toliko daleko od onoga što je stvarnost, toliko daleko od onoga što misle i želje Albanci i još dalje od onoga što misle i želje naši evropski i zapadni partneri da se čudim, jer znam da ovde ima ljudi sa iskustvom, da smo u stanju da ljudima pokušavamo da prodajemo nemoguće bajke.

Da mi ne biste govorili o defetizmu ili sklanjanju sa bojnog polja, i ovakve stvari kada govorim jači i snažniji ću se boriti nego svi oni koji bi se zaklinjali i busali u prsa. Nemojte za to da brinete.

Suština je u nečemu drugom. Hoću da ljudi znaju da narednih šest meseci, nešto više od šest i po meseci, do 31. marta biće najteži za Evropu posle Drugog svetskog rata u celini. Za nas možda ne najteži. Možda je bilo neko vreme i 1999. godine. Možda je bilo i onih devedesetih godina. Užasno vreme u političkom smislu i ekonomskom. Nije bilo lako ni kada su ljudi dobijali otkaze tamo dvehiljaditih, ali svakako će biti jedna od najsloženijih godina za srpski narod i za građane Srbije, dakle, i oni koji nisu Srbi od 1945. godine na ovamo, jedna od najsloženijih i najkompleksnijih godina.

U tom smislu nemojte da zaboravite, mi ovde nismo govorili ni o drugim stvarima, ni o situaciji u regionu, ni o Republici Srpskoj. Nije bilo prilike. Zato želim da iskoristim ovaj trenutak da svim građanima Republike Srpske i Republike Srbije, svima čestitam Dan nacionalnog jedinstva i zastave sutra, naš nacionalni praznik. Ja ću sutra zajedno sa domaćinima iz Republike Srpske otvoriti radove na autoputu Rača-Bjeljina koji finansira Republika Srbija sa 100 miliona evra i to je, mislim, veoma važna stvari da nam približi Semberiju, ali da nam približi i …

U svakom slučaju nisam spokojan. Jedno su naša ovde i politička nadigravanja i sve drugo, a drugo je realnost. I kada govorim o toj realnost ja očekujem da posle ovih osnovnih pritisaka dođu oni teže kategorije. Verujem da ću u tome moći više da vam govorim i kada se budem vratio iz Njujorka jer za sada imam zakazanih 22 bilateralna sastanka sa šefovima država i šefovima vlada, a pored toga još devet sastanaka sa šefovima različitih, od jevrejskih organizacija do fengtianova i svih ostalih koji odlučuju o važnim pitanjima u svetu.

Dakle, naporni dani su pred nama i nažalost jedna stvar koja se dogodila to je da ljudi, da politički akteri nisu dovoljno to razumeli i ne samo politički akteri, da naša društvena scena to nije razumela. Svi gledaju samo svoj udeo. Ne mislim u posebno negativno smislu. Svi imaju svoj ugao. Malo je koga interesovala država.

Kada sam molio i predstavnike naše crkve, kada sam molio predstavnike političkih partija – nije nam potrebna tolika buka oko parade, molio sam i zbog neuvođenja sankcija Rusiji. Molio sam i zbog pritisaka oko Kosova. Molio sam oko svega sve. Nije to bilo u javnosti. Niko nije hteo da popusti sa svojim stavom. Kada sam molio one druge – razumite ljudi, nemoguće nam je sada da angažujemo sve svoje snage i ne trebaju nam loše slike odavde. Niko nije hteo da popusti.

Zato što je svima najlakše da za sve bude kriva država, jer država sve može, ona ima ćup iz kojeg će da vadi pare, da plaća sve, kome šta padne napamet, ko šta poželi. Država je ta koja mora da izađe u susret svakome. Oni koji misle da imaju pravo da šetaju, smatraju da ovi drugi nemaju na šetnju. Da ih pitate kako je to moguće. Odgovor da dobijete ne možete. Da pitam pola mojih saradnika iz stranke koji misle da imaju pravo da šetaju, a nekome drugom zabranjuju da šeta, nema odgovora. Niti ga očekujem, niti ga tražim.

Isto mi je i kad pitam planove porodice. Ne postoji racionalan odgovor ili bar ne postoji onaj koji u skladu sa pravom možete da prihvatite. Moj posao je da štitim pravni poredak, između ostalog moj posao je da štitim prava građana ove zemlje, bez obzira ko su ti građani. Da li mi se ti građani dopadaju ili mi se ti građani ne dopadaju. A meni se svi dopadaju. Svi, bez obzira na njihove razlike.

Ovo oko Kosova, ponoviću vam šta je suština, a to niko nije pomenuo, niko nije ni pitao, niko nije tražio dodatna pojašnjenja. Ja ću vam ih sada delimično dati.

Prvoga dana kada sam vam to govorio, kada smo doneli Rezoluciju Saveta nacionalne bezbednosti oko situacije u Ukrajini, ja sam znao šta sledi, jer sam to čuo u jednom ranijem razgovoru i naša služba je to snimila i ja sam to imao na svom stolu. Onda sam dobio potvrdu ličnu. Ljudi Emanuela Makrona i od Olafa Šolca i od Šarla Mišela, od svih evropskih lidera. Svima njima koji su razgovarali sa predsednikom Ruske Federacije Vladimirom Vladimirovičem. Svima im je rekao, verovatno bih i ja da sam na njegovom mestu. Rekao im je – čekajte, pa vi ste otvorili Pandorinu kutiju, napravili ste Kosovo, to ne može da bude suj generi slučaj. Ja ću da imam po istom tom principu pravo na DN, LNR, Zaporožje, Hercon, šta god, u zavisnosti od vojničke situacije na terenu, od vojne situacije na terenu.

Posle toga, iako oni to nipodaštavaju, naravno, i govore da to nije pravi razlog, ja vam kažem da je to možda i važniji razlog od onoga da ne žele nemire na Balkanu. Oni žele da njemu zatvore put ka tome. I u tome, opet, smo mi ti koji plaćamo cenu, zato što se sada njima žuri da završimo sve oko Kosova i Metohije. Zato što oni hoće da ne ostave nikakav slobodan prostor za moguću buduću Jaltu. Po mojoj proceni Rusi čekaju Jaltu. I po mojoj proceni, a verujte mi da je tačna i jedna i druga, ovi drugi sve rade da izbegnu Jaltu, zato što je velika želja za porazom one druge strane. Niko ne žele kompromis. To u ovom trenutku predstavlja dodatni problem za sve nas.

Nažalost ne bismo se mi ovim bavili, nije ovo naša tema, da nismo mi zbog situacije na Kosovu i Metohiji ovim pogođeni. I to našu situaciju dodatno komplikuje, jer vam oni to nikada neće reći, ali će želeti što pre da vas dovedu pred svršen čin i da vam kažu – nema problema dogovorite se. Oni moraju da uđu u UN, vi ne morate formalnog, kao Srbija da priznate. Dakle, ja nemam i dalje dokaze, ali pretpostavljam da bi to mogao da bude takav plan. Kada to kažem, to znači i sve druge međunarodne organizacije podrazumevajuće koje bi negde nekada i mogao da razume, ali UN ne može, a bez UN oni posao nisu završili i opet imaju taj isti problem o kojem vam govorim.

I u svemu tome nalazimo se između čekića i nakovnja, u svemu tome, ne zaboravite da za mesec i po dana mi više ne možemo da uvozimo rusku naftu, zato što se te sankcije ne odnose na njih, ali se odnose na treće zemlje, te ćemo moći samo da u vozimo samo kirkut ili ko zna koju. Razmenio sam poruke sa predsednikom Madurom. Gledamo kako da nađemo i u Venecueli i na nekom drugom mestu veće količine nafte. Verujem da ću ga i ugostiti uskoro da bismo mogli i po tom pitanju da se obezbedimo.

Gledamo da uradimo sve što možemo, samo hoću da ljudi znaju da je situacija veoma teška.

Još jednu stvar. Ajde jednom da prema našim prijateljima, da vas zamolim, kada nešto kritikujete, nije važno, razumem politiku mrzim Vučića, o.k, ali nemojte da mrzite naše prijatelje ili prijatelje ove zemlje zato što mrzite mene. Nemojte da napadate to što smo molili, a nismo mogli da dobijemo pa su nam učinili da nam daju milijardu dolara, čime možemo i da hedžujemo rast dolara, čime možemo da plaćamo u dolarima nešto i da nam time bude nešto niža cena nafte na tzv. kotacijske cene nego što je danas.

Da vam ne objašnjavam šta smo sve time dobili. U uslovima kada ne možemo da izađemo na finansijsko tržište, ne može niko da izađe. Jedna Rumunija se zadužuje po 6%, koja je članica NATO, članica EU, fiskalno uspešna i uvela sankcije Rusiji. Dakle, dobijamo novac najjeftiniji mogući, neko nam pomogne, vi kažete – zadužili se, imate javni dug toliki i toliki. Kažete – pa veći je u apsolutnim brojevima.

Da vam ponovim, kao boga vas molim, molim vas ne pričajte gluposti, molim vas. Javni dug Nemačke je 2480 milijardi, a naš je samo 30 milijardi, ne hiljada, a njihov 2480 milijardi. Jel to znači da su oni 80 i nešto puta zaduženiji nego mi? Ne znači, jer se to meri prema snazi ekonomije, prema snazi BDP-a, a i po tome smo nešto bolji, jer je kod nas 54,7, a kod njih 68,2 ako se ne varam.

Dakle samo vas molim nemojte da napadate Emirate i da napadate naše prijatelje koji su nam mnogo pomogli, jer para nema na tržištu, a predstoji hladna zima gde moramo da kupujemo sve moguće i to moramo devizno da plaćamo, a ovim ne trošimo naše devizne rezerve, već ih čuvamo.

Ljudi koji su bili u državi to znaju i moraju da znaju. Ko boga vas molim da se ponašate odgovorno, da razumete samo, to je bio izvanredan uspeh. Da vam ne pričam o kamati gde smo dobili samo za godinu dana direktnih 45 miliona evra najmanje, gotovo na poklon. Samo vas molim da razumete poziciju države i koliko je važno šta je to što država u ovom trenutku sve mora da uradi, šta sve država mora da stigne. Mi smo srećom kupili gasa dovoljno. Na današnji dan imamo 663 miliona kubnih metara gasa, što u Mađarskoj, što u Srbiji. To nam je realno dovoljno da ne poteče ni metar kubnog gasa negde za dva meseca. Nikada to nismo imali, jer maksimum naš do čepa je 286 miliona kubnih metara i to je puno do čepa u našem delu Banatskog dvora. Mi ne možemo da imamo više, da ne objašnjavam, suviše je komplikovano i za ljude i za bilo koga drugog, ali smo to kupili na vreme kada je cena gasa bila niža. Sada je pala i sada ponovo počinje da skače, danas ako se ne varam, koliko sam video.

Dakle, veoma su komplikovane stvari i nisu stvari baš nas briga, preživećemo, rešiće Vučić, ili rešiće ovaj ili onaj, samo molim da razumete, oko Kosova i Metohije nama predstoji velika kriza. Mi smo ovde govorili oko kosovsko-mitrovačkih tablica. Oni ne misle da odustanu od toga. Srbi, niko im se nije prijavio. Niko ne sluša Kurtija. Prijavio im se jedan čovek sa severa i jedan iz Prizrena iz razumljivih razloga. Taj u Prizrenu ne sme ni da prođe sa tim tablicama. Samo jedan čovek im se prijavio sa severa. Da li je tačan podatak? Nije bilo novih. Samo jedan čovek sa severa im se prijavio. Oni su očekivali da to bude između dve i tri hiljade od sedam hiljada, koliko ih živi na severu, a od devet hiljada KM tablica, kosovsko-mitrovačkih. Srpskih kosovsko-mitrovačkih tablica ima toliko.

Dakle, doživeli su debakl sa ubeđivanjem Srba, sa pokušajima potkupljivanja i svim ostalim i to će njihovu nervozu da uveća. Koliko god mi možemo time da pokažemo da je naš narod jedinstven u odbijanju toga, to će da poveća njihovu nervozu, to će da poveća njihov pritisak, to će da poveća njihovu strast da stvari promene nasilnim putem na terenu.

Na kraju krajeva, šta god naopako da urade, uvek će da imaju podrške svojih roditelja, svojih političkih roditelja, onih koji su stvorili tzv. nezavisno Kosovo.

Dakle, mi smo u takvoj situaciji stešnjeni sa svih strana. Nikome se ne sviđa jer vodimo samostalnu i svoju politiku. Niko takve ne voli. Svi vole one koji će da služe, slušaju, samo ponavljaju, a od svoje politike nemaju ništa.

Ja mislim da su građani Srbije uvek voleli nezavisnost u odlučivanju i samostalnu politiku da vodimo kao zemlja.

Mnogo, mnogo, mnogo težak je period pred nama i ja vas pozivam da, bez obzira na to što nismo mogli da postignemo, ne mislim našom krivicom ali ni na koga neću da prebacujem u ovom završnom obraćanju, ni elementarnu saglasnost oko jednostavnih stvari kao što je bio ovaj izveštaj, daćemo sve od sebe da uradimo sve da u budućnosti možemo da postignemo više saglasja. Jedino što se plašim, to je da će nas situacija na terenu naterati na to, i ne samo na Kosovu i Metohiji, već i u celoj našoj zemlji i u celoj Evropi.

U svakom slučaju, ljudi u Srbiji treba da znaju, kao i vi, da sve što možemo da preduzmemo da osiguramo topliju, pristojnu i sigurnu zimu za naše građane, to radimo, a našem narodu na Kosovu i Metohiji, uz zahvalnost vama što vam nije bilo teško da sedite ovde ovih 25 sati i da slušate to što mi govorimo, ali i uz zahvalnost svim Srbima na Kosovu i Metohiji koji su posmatrali ove naše prenose, nema čarobnog štapića, nema lakih rešenja, ali mi kao narod nemamo šta drugo. Ostaje nam da se pametnom politikom, racionalnom, ozbiljnom, ali svojom marljivošću i posvećenošću borimo. Dakle, borba, borba, do konačne pobede! Živela Srbija! Živelo Kosovo i Metohija!

PREDSEDNIK: I zvanično zaključujem pretres i zahvaljujem predsedniku Republike Srbije, direktoru Kancelarije za Kosovo i Metohiju Vlade Republike Srbije, direktoru Kancelarije za koordinacione poslove u pregovaračkom procesu sa privremenim institucijama samouprave u Prištini i njihovim saradnicima i narodnim poslanicima na učešću u radu sednice.

Obaveštenje za narodne poslanike:

Primili ste ostavke narodnih poslanika Ane Brnabić, Marije Z. Jovanović, dr Jelene Begović, Smiljane Maksimović, Tatjane Matić, Gordane Matković, Miloša Vučevića, Marije Radulović, Violete Filip, Lazara Ristovskog i Aleksandre   
Đanković na funkciju narodnog poslanika u Narodnoj skupštini Republike Srbije i Izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ovih ostavki, koji je utvrdio da je podnošenjem ostavki nastupio slučaj iz člana 131. stav 2. tačka 6. Zakona o izboru narodnih poslanika i predlaže da Narodna skupština, u smislu člana 133. istog zakona, konstatuje prestanak mandata ovim narodnim poslanicima.

Takođe, Odbor je razmotrio i obaveštenje o nastupanju smrti narodnog poslanika i potpredsednika Narodne skupštine, Božidara Delića, izabranog sa izborne liste "Dr Miloš Jovanović - nada za Srbiju", Srpska koalicija NADA, Nacionalno-demokratska alternativa, Demokratska stranka Srbije, Za Kraljevinu Srbiju, Monarhisti - Vojislav Mihajlović i utvrdio da je nastupio slučaj iz člana 131. stav 2. tačka 1) Zakona o izboru narodnih poslanika u kome se nastupanje smrti navodi kao jedan od razloga za prestanak mandata narodnom poslaniku i predlaže da Narodna skupština, u smislu člana 133. istog zakona, konstatuje prestanak mandata ovom narodnom poslaniku.

Saglasno čl. 132. i 133. Zakona o izboru narodnih poslanika, Narodna skupština, na predlog Odbora za administrativno-budžetska i mandatno-imunitetska pitanja Narodne skupštine, konstatuje da je prestao mandat pre isteka vremena na koje su izabrani narodnim poslanicima: Ani Brnabić, Mariji Z. Jovanović, dr Jeleni Begović, Smiljani Maksimović, Tatjani Matić, Gordani Matković, Milošu Vučeviću, Mariji Radulović, Violeti Filip, Lazaru Ristovskom i Aleksandri Đanković danom podnošenja ostavke, a narodnom poslaniku Božidaru Deliću danom nastupanja smrti.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini.

Saglasno članu 87. stav 5. Poslovnika Narodne skupštine, određujem sredu, 14. septembar 2022. godine, sa početkom u 23.59 časova kao dan za glasanje o tački dnevnog reda Prve posebne sednice Narodne skupštine Republike Srbije u Trinaestom sazivu.

Poštovane dame i gospodo narodni poslanici, pre nego što pređemo na odlučivanje o tački dnevnog reda, potrebno je da utvrdimo kvorum.

Saglasno članu 88. stav 5. Poslovnika, kvorum za rad Narodne skupštine u danu za glasanje postoji ako je na sednici prisutna većina od ukupnog broja narodnih poslanika.

Molim sve da ubace svoje kartice u elektronske jedinice.

Zahvaljujem.

Konstatujem da je primenom elektronskog sistema utvrđeno da je u sali prisutno 195 narodnih poslanika, odnosno da je prisutna većina od ukupnog broja narodnih poslanika, prema tome, postoje uslovi i mi prelazimo na odlučivanje.

Prva tačka dnevnog reda.

Pošto je Narodna skupština obavila razmatranje Izveštaja, prelazimo na odlučivanje.

Stavljam na glasanje Izveštaj o pregovaračkom procesu sa privremenim institucijama samouprave u Prištini od 15. juna 2021. godine do 1. septembra 2022. godine.

Molim narodne poslanike da glasaju.

Zahvaljujem.

Zaključujem glasanje i saopštavam: za - 148, protiv - 57, nije glasalo - dvoje, od ukupno 207 narodnih poslanika.

Konstatujem da je Narodna skupština prihvatila Izveštaj o pregovaračkom procesu sa privremenim institucijama samouprave u Prištini od 15. juna 2021. godine do 1. septembra 2022. godine.

Treba da odlučimo o povredama Poslovnika.

Povodom ukazivanja narodnih poslanika na povrede Poslovnika Narodne skupštine, podsećam vas na odredbu člana 103. stav 6. Poslovnika, prema kojoj ako i posle objašnjenja predsednika Narodne skupštine, odnosno predsedavajućeg narodni poslanik smatra da je povreda učinjena može zahtevati, bez prava na izlaganje, da se Narodna skupština, bez pretresa, o tome izjasni u Danu za glasanje.

Saglasno navedenim odredbama Poslovnika prelazimo na odlučivanje.

Narodni poslanik Miroslav Aleksić, na sednici 13. septembra 2022. godine, u 11.28 časova, ukazao je na povredu člana 86. Poslovnika Narodne skupštine.

Molim da Narodna skupština odluči da li je povređen navedeni član.

Hvala.

Zaključujem glasanje i saopštavam: za – 30, protiv – sedam, uzdržan – jedan, nije glasalo – 157, od 195 narodnih poslanika ukupno.

Konstatujem da je Narodna skupština odlučila da nije povređen navedeni član Poslovnika.

Narodni poslanik Milovan Jakovljević, na sednici 13. septembra 2022. godine, u 11.46 časova, ukazao je na povredu člana 27. Poslovnika.

Molim da Narodna skupština odluči da li je povređen navedeni član Poslovnika.

Zaključujem glasanje i saopštavam: za – 31, protiv – pet, uzdržan – dvoje, nije glasalo – 155, od 193 narodnih poslanika ukupno.

Konstatujem da je Narodna skupština odlučila da nije povređen navedeni član Poslovnika.

Narodni poslanik prof. dr Jelena Jerinić, na sednici 13. septembra 2022. godine, u 14.38 časova, ukazao je na povredu člana 96. Poslovnika Narodne skupštine.

Molim da Narodna skupština odluči da li je povređen navedeni član.

Hvala.

Zaključujem glasanje i saopštavam: za – 33, protiv – dva, uzdržan – dvoje, nije glasalo – 147, od 184 narodnih poslanika ukupno.

Konstatujem da je Narodna skupština odlučila da nije povređen navedeni član Poslovnika.

Narodni poslanik doc. dr Biljana Đorđević, na sednici 13. septembra 2022. godine, u 14.58 časova, ukazala je na povredu člana 107. Poslovnika Narodne skupštine.

Molim da Narodna skupština odluči da li je povređen navedeni član.

Hvala.

Zaključujem glasanje i saopštavam: za – 34, protiv – troje, nije glasalo – 142, od 179 narodnih poslanika ukupno.

Konstatujem da je Narodna skupština odlučila da nije povređen navedeni član Poslovnika.

Narodni poslanik Nebojša Cakić, na sednici 14. septembra 2022. godine, u 11.58 časova, ukazao je na povredu člana 103. stav 3. Poslovnika Narodne skupštine.

Molim da Narodna skupština odluči da li je povređen navedeni član.

Hvala.

Zaključujem glasanje i saopštavam: za – 24, protiv – četiri, uzdržan – jedan, nije glasalo – 148, od 177 narodnih poslanika ukupno.

Konstatujem da je Narodna skupština odlučila da nije povređen navedeni član Poslovnika.

Narodni poslanik Radomir Lazović, na sednici 14. septembra 2022. godine u 12.34 časova, ukazao je na povredu 106. Poslovnika.

Molim da se Narodna skupština izjasni, odluči da li je povređen navedeni član Poslovnika.

Zaključujem glasanje i saopštavam: za – 36, protiv – šest, uzdržano – dvoje, nisu glasala – 127, od ukupno 171 poslanika.

Konstatujem da je Narodna skupština odlučila da nije povređen navedeni član Poslovnika.

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, saglasno članu 102. Poslovnika Narodne skupštine zaključujem Prvu Posebnu sednicu Narodne skupštine Republike Srbije u Trinaestom sazivu.

Zahvaljujem se svima.

(Sednica je završena u 00.10 časova.)